
Mikei, 

už tai, kad tu savo meile ir 
išmintimi parodei, jog dėl daug ko, 
šiaip ar taip, verta pasistengti 


Meilė kantri, meilė maloninga, ji nepavydi; meilė 
nesididžiuoja ir neišpuiksta. Ji nesielgia netinka- 
mai, neieško sau naudos, nepasiduoda piktumui, 
pamiršta, kas buvo bloga, nesidžiaugia neteisybe, su 
džiaugsmu pritaria tiesai. Ji visa pakelia, viskuo tiki, 
viskuo viliasi ir visa ištveria. 

1 Kor. 13, 4-7 


Nėra nei bausmės, nei atpildo, visa, 
kas įvyksta - tik padariniai 


- AŠ NIEKO NEŽINAU. 

Trys žodžiai. Kiekvienas atskirai ar kitame kontekste 
- visiškai nekalti. Neturi to baisaus svorio. Tik noras 
paaiškinti, kad jis nėra tikras ir todėl negali atsakyti. 

Aš nieko nežinau. 

Trys žodžiai. 

Jeigu jie - atsakymas į jos ką tik užduotą klausimą, 
tada jie kelia pavojų visai jos būčiai. Bedugnė, staiga 
atsivėrusi ką tik išblizgintame jų svetainės parkete. 

Tiesą sakant, tai net ne klausimas, ji tik išsakė abe- 
jonę, kad jis suprastų, kaip ji sunerimusi. Jei ji tiesiai 
paklaustų to neįsivaizduojamo dalyko, gal paskui būtų 
geriau? Bendras požiūrio taškas. Pastarieji metai - nesi- 
baigianti kova, ir jos klausimas tėra noras pasakyti, kad 
jai ima trūkti jėgų, kad ji viena nebepakelia šios naštos. 
Kad jai reikia jo pagalbos. 

Bet jis atsakė ne taip, kaip ji tikėjosi. 

Ištarė tris žodžius. Ji nė nepamanė, kad galimas ir 
toks atsakymas. 

— Vadinasi, tu tiesiog abejoji dėl mūsų bendros atei- 
ties? 

Aš nieko nežinau. 

Daugiau nėra ko klausti. Jo atsakymas akimirksniu 
ištrynė visus žodžius, kokius ji kada buvo išmokusi. 
Smegenys turi staiga apsiversti, iš naujo įvertinti viską, 
kas iki šiol nekėlė abejonių. 

Kad juodu nesidalys bendra ateitimi - to jos sąvokų 
pasaulyje apskritai nebuvo. 

Akselis, namai, noras ateityje abiem tapti seneliu ir 
močiute. 

Kokiais žodžiais nuo šios akimirkos ji turėtų kalbėti 
apie ateitį? 

Jis tylėdamas sėdėjo ant sofos, įsmeigęs akis į ekraną, 
pirštais grabaliojo pultelį. Komiškas amerikiečių seria- 
las. Kai ji įėjo į kambarį, nė karto į ją nepažvelgė, net ir 
atsakydamas į klausimą. Atstumas toks didelis, kad ji 
galėjo ir neišgirsti, jei jis būtų pasakęs dar ką nors. 

Bet ji girdėjo viską. Išgirdo aiškiai: 

- Ar pareidama nupirkai pieno? 

Jis ir dabar nepažvelgė į ją. Tik paklausė, ar nupirko 
pieno. 

Suspaudė krūtinę. Kairę ranką ėmė dilgčioti. Taip 
būna, kai ji labai skuba ir nervinasi. 

— Gal išjunk tą televizorių! 
automobilius. 

Staiga ji suprato, kad ant sofos sėdi svetimas žmogus. 

Atrodo, lyg ir pažįstamas, bet iš tikrųjų ne. Gana 
panašus į jos sūnaus tėvą ir į tą vyrą, kuriam ji daugiau 
nei prieš vienuolika metų Dievo akivaizdoje pažadėjo 
dalytis vargais ir džiaugsmais, kol mirtis išskirs. Vyras, 
su kuriuo pernai kartu pirko šią sofą, kelia pavojų jos 
ir Akselio ateičiai ir kartu net nesugeba parodyti jai nė 

lašelio pagarbos, nenori išjungti laidos apie automobi- 
lius, pažvelgti jai į akis. 

Ji pasijuto dar blogiau, išsigando klausimo, kurį turi 
užduoti, kad galėtų atgauti kvėpą. 

Tarytum nurijo sprangų kąsnį. Kas bus, kai sužinos? 

-— Sutikai kitą? 

Galų gale jis pakėlė į ją akis. Priekaišto kupinas 
žvilgsnis, bet vis dėlto jis pažvelgė į ją. 

— Ne. 

Ji užsimerkė. Kad ir kaip būtų, kitos jis nesutiko. Ji 
mėšlungiškai stengėsi laikytis vandens paviršiuje, stver- 
damasi už jo raminamo atsakymo. Viskas darosi nebesu- 
prantama. Kambarys lyg ir tas pats, bet staiga viskas 
kitaip. Štai nuotrauka, įrėminta, jos pačios fotografuota 
per Kalėdas. Henrikas su Kalėdų senelio kepure, Akselis 
viltingai žvelgia nuo spalvingos Kalėdų dovanų krūvos. 
Giminės, susirinkę jos vaikystės namuose. Tik prieš tris 
mėnesius. 

— Kada pajutai? 

Jis vėl įsmeigė akis į ekraną. 

— Nežinau. 

— Na, maždaug! Prieš dvi savaites, metus ar dvejus 
metus? 

Kol jis atsakė, praėjo ištisa amžinybė. 

— Gal prieš metus... 

Prieš metus. Jau metai, kai jis abejoja dėl jų bendros 
ateities. Ir nesako nė žodžio. 

Praėjusią vasarą, kai automobiliu keliavo po Italiją. 
Per vaišes su šeimos draugais. Kai kartu su ja važiavo 
komandiruotėn į Londoną ir viešbutyje gulėjo vienoje 
lovoje. Visą laiką svarstė, ar toliau gyvens su ja, ar ne. 

Vėl žvilgtelėjo į fotografiją. Jo akys žiūri pro fotoa- 
parato objektyvą, žvelgia jai į akis ir šypso. Nežinau, ar 
dar noriu būti su tavimi, ar gyvensiu su tavimi. 

Kodėl nieko nesakė? 

- Bet kodėl? Ir kaip tau atrodo, kaip mes visa tai 
išspręsime? 

Jis lengvai trūkteli pečiais, atsidūsta. 

— Mums nebemalonu būti kartu. 

Ji apsisuko, nuėjo miegamojo link, negalėdama klau- 
syti jo žodžių. 

Stovėjo atsirėmusi į uždaras miegamojo duris. Ra- 
mus, jaukus Akselio alsavimas. Visada viduryje, ta- 
rytum gyvas jųdviejų ryšys, kiekvieną naktį. Pareiga, 
garantija, kad juodu visuomet bus kartu. 

Mama, tėtė, vaikas. 

Kitaip ir būti negali. 

Mums nebemalonu būti kartu. 

Štai jis sėdi ant sofos, jo rankose - visa jos būtis. Kokį 
kanalą išsirinks? Ką tik atėmė iš jos galimybę kontro- 
liuoti savo gyvenimą. Ko ji nori - nieko nereiškia, viskas 
priklauso nuo jo. 

Nenusirengusi palenda po antklode, gulasi šalia 
mažo kūnelio ir jaučia, kaip ją apima panika. 

Kaip ji su tuo susidoros? 

O dar tas visą kūną kaustantis nuovargis. Nebepake- 
liama našta. Juk ji už viską jautėsi atsakinga, plūkėsi, juk 
kas reikalinga. Nuo pat jų bendro gyvenimo pradžios 
pasidalijo vaidmenimis. Kartais patys iš to juokdavosi, 
šmaikštaudavo apie lygybę ir nelygybę. Metams bėgant, 
vėžės pasidarė tokios gilios, kad išsukti iš kelio nebeįma- 

noma. Sunku net iškišti galvą ir apsidairyti. Pirmiausia ji 
darydavo tai, kas būtiniausia, o ko iš tikrųjų norėjo - tik 
tada, jei likdavo laiko. Jis - atvirkščiai. Kai atlikdavo, kas 
jam patinka, tai, ką būtinai reikia daryti, jau būdavo pa- 
daryta. Ji jam pavydėdavo. Ji irgi norėtų elgtis panašiai. 
Bet tada viskas sugriūtų. Kartais jai baisiai norėdavosi, 
kad jis paimtų vairą į savo rankas. Leistų jai valandėlę 
prisėsti ir pailsėti. Valandėlę atsiremti į jį. 

Bet jis sėdi ant jų neseniai išmokėtos sofos, žiūri 
laidą apie automobilius ir nebetiki bendra ateitimi, nes 
jiems nebemalonu būti kartu. Tarytum ji neatsidžiaugia 
jųdviejų bendru gyvenimu. Bet ji stengiasi, daro, ką gali, 
juk juodu, velniai griebtų, turi vaiką! 

Ir kaip visa tai įvyko? Kurią akimirką ji kažką pra- 
žiopsojo? Kodėl jis jai nesakė, ką jaučia? Juk kadaise 
jiems buvo gera kartu, ji turi priversti jį patikėti, kad 
taip vėl gali būti, reikia tik nepasiduoti. 

Bet ar tai jos jėgoms? 


Televizorius nutilo. Ji su viltimi klausėsi jo žingsnių, 
artėjančių prie miegamojo durų. Bet greitai teko nusi- 
vilti. Žingsniai nesulėtėjo, jis nuėjo į darbo kambarį. 


Ji nori tik vienintelio dalyko. 

Vienintelio. 

Kad jis prieitų prie jos, apkabintų ir pasakytų, jog 
viskas vėl bus kaip iki šiol. Kad juodu kartu įveiks tai, 
kas įvyko, kad buvo verta kovoti dėl to, ką juodviem 
pavyko sukurti per visus šiuos metus. Kad jai nėra ko 
nerimauti. 


Bet jis neatėjo. 

JIS VISKĄ SUPRATO, vos tik ji įžengė į kambarį. 
Pastaruosius mėnesius ji sekioja paskui jį, norėdama 
pradėti pokalbį, bet jam kažkaip pavykdavo išsisukti. 
Atrodė taip paprasta tylėti, slėptis nykioje kasdienybėje, 
kad tik nereikėtų žengti žingsnio per bedugnę. 

Dabar jau per vėlu. Ji stovi, užkirsdama jam kelią, 
neleidžia pasitraukti į neutralią darbo kambario erdvę, 
šį kartą jis neturi jokios galimybės. 

Kaip jis galėtų pasakyti teisybę? Kokiais žodžiais 
papasakoti? O dar ta kaustanti baimė. Baimė to, ką jis 
jaučia, kur tai gali atvesti, kaip ji reaguos. Jis spėliojo, ar 
ji girdi, kaip daužosi jo širdis, kaip bando prasimušti ke- 
lią, pabėgti, kad tik nereikėtų atskleisti, kas joje slypi. 

Jos klausimas pajudina akmenį iš vietos. 

— Ar tu tiesiog abejoji dėl mūsų bendros ateities? 

Taip! Taip! Taip! 

— Aš nieko nežinau. 

Jis nekenčia baimės, jis niršta, kad ji verčia jį bijoti. 
Neturi jėgų net pažvelgti į ją. Staiga jį pribloškia mintis, 
kad jaučia jai pasibjaurėjimą. Jam bjauru, kad ji pa- 
staraisiais metais stovi šalia jo kaip akmens statula, tuo 
tarpu jis vis labiau grimzta į neviltį. Stengiasi, kad viskas 

riedėtų kaip paprastai, tarytum visai nesvarbu, kad jam 
tai jau beveik neturi jokios reikšmės. Ir ką gi ji laimėjo? 
Tik tiek, kad jis jaučiasi lyg bejėgis vaikas. 

Visada tokia greita. Jis nė pagalvoti nespėja, kad 
kažką reikėtų padaryti, o ji, žiūrėk, jau viską pada- 
riusi. Pasirengusi išspręsti visas problemas, net ir tas, 
kurios neturi su ja nieko bendra. Jam nepaliekama net 
galimybės apie tai susimąstyti. Kaip įsibėgėjęs garve- 
Žys ji stengiasi viską sustumdyti į savo vietas. Bet juk 
visko nesustumdysi. Juo labiau jis stengiasi rodyti savo 
atsainumą, juo labiau ji apsimeta nieko nepastebinti. 
Kasdien jam darosi aiškiau, kad visai nesvarbu, ką jis 
veikia. Jis jai nebereikalingas. 

Gal niekada nebuvo reikalingas? 

Jis tik kažkoks daiktas, prikabintas prie lekiančio 
garvežio. 

Ji nė sekundės nesuprato, ką jis iš tikrųjų jaučia. Kad 
nuobodulys ir pasibjaurėjimas lėtai, bet nepermaldau- 
jamai baigia jį užtroškinti. Pusė gyvenimo praėjo, toks 
pat bus ir likutis. Daugiau nieko. Atėjo laikas, kai nebe- 
galima atidėlioti to, ką jis dar nori nuveikti. To, ką visą 
laiką atidėliojo. Paskui, vėliau. Dabar atėjo tas „paskui“. 
Visos svajonės, visi lūkesčiai, kuriuos jis kantriai slėpė, 
ėmė reikalauti savo, vis atkakliau jį klausia, kurgi jiems 
galima prasiveržti. Ar jie turi nuo jo pasitraukti, ar jis 
nori, kad jie liktų, o jei taip, tai kam? Kodėl jie turėtų 
likti, jei jis neketina nė vieno iš jų įgyvendinti? 

Prisiminė savo tėvus. Tūno Katrineholme, išmo- 
kėtame nuosavame name. Viskas baigta, viskas aišku. 
Kiekvieną mielą vakarą šalia vienas kito įdubusiuose 
minkštakrėsliuose prie televizoriaus. Visi žodžiai seniai 

išsakyti, dėmesys, lūkesčiai, pagarba tyliai, bet neišven- 
giamai sunyko negaudami maisto, negaudami naujos 
ugnies. Liko tik abipusiai kaltinimai dėl visko, kas ne- 
pavyko, ką juodu kažkada prarado. Kad negalėjo duoti 
vienas kitam daugiau, kad viskas jau seniai iššvaistyta, 
per vėlu. Dvidešimt metrų nuo minkštakrėslių eina 
geležinkelio bėgiai, kas valandą, metų metus, lėkė trau- 
kiniai, galėję juos iš ten išgabenti. Jie susitaikė su tuo, 
kad kaip tik jų traukinys seniai nuvažiavo, nors nauji 
traukiniai nuolat dunda pro šalį, nuo jų vibruoja gerai 
nuvalyti svetainės lango stiklai. Nesugebėjo net vasarna- 
mio nusipirkti, nors kai pardavė tėvo automobilių firmą, 
pajamų tikrai būtų užtekę. Niekada nepakeliavo po už- 
sienį. Tarytum fizinis kūno perkėlimas į kitą vietą keltų 
grėsmę gyvybei. Jau seniai nebepajėgia nuvažiuoti net 
dešimties mylių iki Stokholmo. Neatvažiavo ir per šeš- 
tąjį Akselio gimtadienį, atsiuntė tik apglamžytą atviruką 
su užrašytais savo vardais ir nereikalingą šimto kronų 
banknotą. Giminaičių susitikimuose nedalyvauja, sėdi 
namie, pasidavę nevisavertiškumo jausmui, kurį jiems 
kelia turtingi, išsilavinę Evos tėvai ir jų inteligentiški 
draugai. Pakliuvę į savo būtį kaip į spąstus, jie sėdi už- 
sidarę, pikti, pilni kartėlio. 

Kaip nuolatiniai vienas kito įkaitai siaubingoje vie- 
natvės dramoje. 


Akies krašteliu matė, kad ji nejudėdama stovi kam- 
bario viduryje. Televizoriaus garsas bangavo, virpėjo 
kartu su jo širdimi. 

Jis desperatiškai panoro laimėti laiko, įsitverti ko 
nors seno, įprasto. 


— Ar pareidama nupirkai pieno? 

Ji nieko neatsakė. Skrandį sugniaužė baimė. Kodėl 
jis negalėjo patylėti? 

— Gal išjunk tą televizorių! 

Smilius reagavo automatiškai, bet paspaudė ne tą 
mygtuką. Sekundę dvejojo, roplio smegenys galvojo per 
lėtai. Jis nebandė daugiau nieko daryti. Suvokimas, kad 
šį kartą nepakluso, nustūmė baimę šalin. Juk dabar jis 
viską laiko savo rankose. 

- Sutikai kitą? 

— Ne. 

Lūpos pačios ištarė atsakymą. Tai tarsi uolos atbrai- 
la šokant į bedugnę. Ką jis darys? Toji atbraila stūkso 
pusiaukelėje tarp dviejų galimybių. 

— Kada pajutai? 

— Nežinau. 

— Na, maždaug! Prieš dvi savaites, metus ar dvejus 
metus? 

Atrodo, kiek tik galiu prisiminti. 

— Gal prieš metus... 

Kaip jis kada nors išdrįs jai paaiškinti? Kaip ištars 
lemtingus žodžius? Kas atsitiks, jei papasakos, kad jau 
septynis mėnesius kiekvieną paros sekundę jis yra visai 
kitur? 

Pas Ją. 

Pas tą, kuri visai netikėtai, kaip audra įsiveržė į jo 
širdį, dėl kurios rytais jam vėl norisi keltis. Kuri grą- 
žino jam valią ir gyvenimo džiaugsmą. Atvėrė visas jo 
sielos duris, seniai užrakintas septyniais užraktais. Bet 
ji atrado raktus nuo kambarių, apie kuriuos jis nė nenu- 
tuokė. Matė jį tokį, koks jis iš tikrųjų yra, vėl išmokė jį 

juoktis, trokšti gyvenimo. Išmokė pasijusti geidžiamu, 
veikliu, protingu. 

Vertu meilės. 

— Bet kodėl? Ir kaip tau atrodo, kaip mes visa tai 
išspręsime? 

To jis tikrai nežino, nereikia net meluoti. Miegama- 
jame guli jo šešerių metų sūnus. Kaip jis galėtų padaryti 
tai, ko iš tikrųjų nori, o paskui pažiūrėti jam į akis? 

O kaip galės pažiūrėti į akis sau, jei atstums didžiulę 
ką tik atrastą meilę ir išliks gyvas? 

Akimirką jį pervėrė neapykantą. Jei ne ji, stovinti už 
kelių metrų nuo jo, tada, žinoma... 

Savo skundais ji, aišku, pavers jo džiaugsmą gėda 
ir kalte. Subjauros jį. Išvers jį taip, kad atrodys kaip 
bjaurastis ir niekšybė. 

Jis norėjo tik vieno: vėl pajusti, kas yra gyvenimas. 

— Mums nebemalonu būti kartu. 

Pats išgirdo, kokie kvaili jo žodžiai. Po velnių, visada 
tas pats mėšlas! Ji visada priverčia pasijusti menkysta. 
Liurbiu. : 

Jos žvilgsnis persekiojo jį kaip gyvas priekaištas. Jis 
negalėjo nė krustelėti. 

Prabėgo ištisa amžinybė, kol ji pagaliau pasisuko ir 
nuėjo į miegamąjį. 

Jis atsilošė, užmerkė akis. 

Jis nori vienintelio dalyko. 

Vienintelio. 

Kad Ji būtų čia, šalia jo, apkabintų, pasakytų, kad 
viskas susitvarkys. 

Šią valandėlę jis išsisuko, bet ar ilgam? 

Nuo šios akimirkos jų namai - užminuotas laukas. 

- AR DAR KO NORS REIKĖS NAKČIAI? 

Tarpduryje stovi naktinės pamainos seselė. Viena 
ranka laiko padėklą su vaistų indeliais, kita tvirtai įsi- 
tvėrusi durų rankenos. Atrodo susinervinusi. 

— Ne, dėkui, visko turime. Tiesa, Ana? 

Paskutiniai maitinamojo tirpalo gurkšniai zondu nu- 
tekėjo į skrandį. Jis lengvai pakštelėjo jai į kaktą. Slaugė 
valandėlę dvejojo, greitomis žvilgtelėjo į jį, šyptelėjo. 

— Ką gi, tada labanakt. Nepamirškite, daktaras Sals- 
tedas rytoj rytą nori su jumis pasikalbėti. 

Kaip jis galėtų pamiršti? Aišku, kad ji jo nepažįsta. 

- Tikrai nepamiršiu. 

Ji vėl šyptelėjo, uždarė duris. Skyriuje ji buvo naujo- 
kė, jis nežino jos vardo. Personalas keičiasi, jis nebesis- 
tengia įsiminti visų vardų. Tylomis netgi džiaugiasi, 
kad ligoninei nuolat trūksta darbuotojų. Iš pradžių 
jam atrodė, kad jo nuolatinis stirksojimas šalia ligonės 
nervina darbuotojus, bet pastaraisiais metais jie jam 
tiesiog dėkingi. Kartais atrodo, kad visi prie jo pripra- 
to ir nebekreipia dėmesio, o vieną sykį, kai jis įstrigo 
automobilių kamštyje, jie net pamiršo pakeisti pilnutėlį 
kateterio maišelį. Tada jis dar aiškiau suprato, kad be jo 

ji neturėtų tokios slaugos, kokios reikia jos reabilitacijai. 
Jei net pamiršta maišelį pakeisti... 

Jis prisitraukė ant ratukų pritaisytą ligoninės spintelę 
ir įjungė radiją. Mix megapol. Buvo beveik tikras, kad 
kažkur užmerktų akių gilumoje ji girdi muziką, kurią jis 
įjungia jai. Nenori, kad jai ko nors trūktų. Kad tą dieną, 
kai nubus, atpažintų visas naujai sukurtas dainas. Nuo 
tada, kai atsitiko toji nelaimė. 

Iš lentynėlės paėmė kremą, išspaudė juostelę jai ant 
kairės kojos ir pradėjo trinti. Tolygiais judesiais trynė 
jai blauzdą, kelį, šlaunį. 

- Šiandien labai gražus oras. Buvau išėjęs pasivaikš- 
čioti prie Orstaviko, pasėdėjau prieš saulę mūsų kran- 
tinėje prie irkluotojų klubo. 

Atsargiai pakėlė jos koją, viena ranka prilaikė pa- 
kinklį, kelis kartus atsargiai sulenkė. 

- Gerai, Ana. Kai pasveiksi, nueisime ten kartu. Pa- 
siimsime užkandžių, paklotą, pasėdėsime saulėje. 

Ištiesė jos koją, paguldė, užklojo antklode. 

— O tavo kambarinės gėlės nenudžiūvo, kinrožė net 
pražydo. 

Atsargiai patraukė lašinę, nuklojo jos dešinę ranką. 
Kairiosios pirštai kieti kaip paukščio nagai. Jis kasdien 
atidžiai tikrina dešiniąją, ar viskas gerai. Ar galės tapyti, 
kai nubus? 

Išjungė radiją ir ėmė rengtis. 

Kūną užliejo išsiilgta ramybė. Miegos visą naktį. 

Niekur kitur, tik čia, pas Aną, dingsta įtampa, nu- 
rimsta mintys. Vienintelė priebėga, kur gali pailsėti. 

Kad tik Ana būtų stipri, padėtų jam ištverti. Su ja 
jis saugus. 

Vienas - žuvęs. 

Jam leidžiama nakvoti su ja tik kartą per savaitę. 
Teko ilgai kaulyti. Kartais bijodavo, kad gali netekti 
šios privilegijos, nors iš personalo niekas nesiskundžia. 
Naujokams, kaip, pavyzdžiui, šią naktį budinčiai seselei, 
tai atrodo keistoka. Tas jį kiek erzina. Kas gi čia keista, 
kad jis nori miegoti su ja? Viešpatie! Juk juodu myli 
vienas kitą. 

Beje, jam nelabai svarbu, kas ką galvoja. 

Prisiminė rytdienos pokalbį su daktaru Salstedu. 
Tikriausiai neims prieštarauti, kad jis čia nakvoja. Jei 
uždraustų, jam galas. 

Jis nusimovė džinsus, nusivilko marškinius, tvarkin- 
gai sudėjo ant kėdės, skirtos lankytojams. Tada užgesino 
lemputę virš lovos. Tamsoje respiratoriaus šniokštimas 
pasidarė aiškesnis. Ramus, tolygus alsavimas. Ištikimas 
draugas tamsoje. 

Atsargiai atsigulė šalia jos, rūpestingai užklostė ant- 
klode, vieną ranką uždėjo jai ant krūties. 

— Labos nakties, mylimoji. 

Švelniai prisiglaudė prie jos kairiosios šlaunies, pa- 
juto nepaprastą susijaudinimą. 

Jis nori vienintelio dalyko. 

Vienintelio. 

Kad ji nubustų ir jį paliestų. Prisiglaustų prie jo. Ap- 
kabintų jį ir pasakytų, kad jam daugiau nebereikės būti 
vienam. Nebereikės bijoti. 

Jis jos nepaliks. 

Niekada niekada. 

ATRODO, AKSELIS JAU PAJUTO KAŽKĄ NEGE- 
RA. Tarytum vakar vakare ištarti žodžiai būtų užteršę 
orą. Jie plaukiojo po namus lyg dvokiantis grėsmės 
debesis. Ji neteko kantrybės, kai jis spyrėsi ir nenorėjo 
vilktis dryžuotos striukės. 

Ji turi suimti save į rankas. Neprarasti kontrolės. 
Juk jis nepasakė, kad nori skirtis, ne. Tik prasitarė, kad 
juodviem nebemalonu būti kartu. 

Užmigti ji negalėjo. Atsigulusi klausėsi, kaip jis savo 
kabinete čia dvejodamas, čia vėl ryžtingiau tarškino kom- 
piuterio klaviatūrą. Kaip jis gali taip sėdėti ir kažką dirbti? 
Stebėjosi, kokį straipsnį rašo, ir staiga suprato, kad to nė 
nenuvokia. Juodu jau seniai nesikalbėjo apie jo darbą. Kol 
jis dirba, kol jiems užtenka pinigų sąskaitoms apmokėti, 
jai atrodo, kad nėra reikalo domėtis jo darbu. 

Vis trūksta laiko. 

Valandėlę galvojo eiti pas jį ir paklausti, bet greitai 
nusprendė, jog to nedarys. Jis turėtų ateiti pas ją. 

Tik trečią valandą išgirdo, kaip tyliai prasivėrė mie- 
gamojo durys, ir jis įsliuogė po jų dvigulės lovos ant- 
klode. 

Akselis viduryje kaip gynybinė siena. 

Buvo likusios vos kelios minutės, kai ji pastatė auto- 
mobilį prie vaikų darželio. Akselis vis toks pat suirzęs, 
nors važiuodama ji kaip įmanydama bandė jį pralinks- 
minti. Sunkus išsiskyrimas. Ašarotas Akselio veidas 
už stiklo. 

Kaip ji ištvers šią dieną? 

Eidama pro duris susidūrė su Danielio tėvu. 

- Sveika, Eva! Gerai, kad tave sutikau. Norėjau vakar 
jums skambinti. Važiuosime dvidešimt septintą dieną, 
kaip jau sakiau. Ar galėsite? 

— Manau, galėsime. 

Jis žvilgtelėjo į laikrodį ir, nenutraukdamas pokalbio, 
atbulas žengė prie savo automobilio. 

— Norėjome pakviesti ir tuos, kurie ką tik atsikėlė 
gyventi į mūsų gatvę. Žinai tą namą, kur gyveno senyva 
pora. Nebeprisimenu jų pavardės. 

- Žinau, ką turi galvoje. Vadinasi, jie jau persikėlė čia? 

— Taip, ir, aišku, turi vaikų, tokio amžiaus kaip mū- 
siškiai. Todėl manėmė iš karto įtraukti juos į kaimynų 
bendriją. Juk žinai, kaip gerai, kai į svečius - vos keletas 
žingsnių. 

Jis nusijuokė iš savo pokšto, vėl pažvelgė į laikrodį. 

— Velniai rautų! Po penkiolikos minučių turiu su kai 
kuo susitikti Kungsholme. Kodėl taip sunku atsikelti 
pusvalandį anksčiau? 

Jis sunkiai atsiduso. 

- Taigi. Perduok linkėjimų namiškiams. 

Jis sėdo į automobilį, o ji pravėrė duris ir įleido Ak- 
selį. 

Visą laiką skubėti. Iš lovos išplėšti vaikai, susinervinę 
tėvai. Dar neatvažiavę į darbą, jau nerimauja, kad nespės 

padaryti visko, ką reikia, ir vėl reikės lėkti į darželį 
pasiimti vaikų. Visi nuolat skuba, bėga uždusę, o laik- 
rodis - didžiausias priešas. 

Ar taip ir turi būti? 

Juodu įėjo pro duris. Iš žaidimų kambario jų pasitikti 
jau bėgo Kerstina. 

— Sveikas, Akseli! Sveika, Eva! 

- Sveiki. 

Akselis neatsakė, atsuko nugarą ir kakta atsirėmė į 
drabužių džiovyklą. Eva patenkinta, kad šiandien juos 
sutiko Kerstina, iš viso personalo ji Kerstiną geriausiai 
pažįsta. Nuo pat pirmosios dienos, kai Akselis prieš 
penkerius metus pradėjo lankyti darželį, ji, pilna ne- 
senkančio entuziazmo, dirba aukle ir vadove. Tvirtai 
tiki, kad gali pakeisti pasaulį, nuolat primindama savo 
globojamiems vaikams, kaip svarbu įsijausti į kito būse- 
ną, aiškindama, kas gera ir teisinga, kas ne. Eva žavisi ja, 
žavisi jos energija, ypač kai pagalvoja, kokia pati jaučiasi 
nuvargusi. Bet juk Kerstinos vaikams jau per dvidešimt, 
gal tai ir yra svarbiausia. 


Laikrodis - didžiausias priešas. 

Ji prisimena savo pačios veiklą: mokinių tarybos 
pirmininkė, Greenpeace ir Amnesty narė, deganti noru 
viską keisti. Prisimena, kaip jautėsi šventai tikėdama, 
kad tai, kas bloga, galima ištaisyti, kad neteisybę galima 
įveikti. Jei tik negailėsi laiko ir pastangų, pasaulis gali 
pasikeisti. Pasipiktinimas, kad kitoje planetos pusėje 
neteisingai kalinamas žmogus, vertė ją rinkti parašus ir 
rengti demonstracijas. Dabar, kai ji suaugusi ir galbūt 
iš tikrųjų galėtų ką nors nuveikti, džiaugiasi, kad spėja 

ateiti į darželio tėvų susirinkimą, kur aptariami jos vai- 
ko reikalai. Noras pakeisti pasaulį staiga virto nerimu, 
ar užteks dvidešimt keturių paros valandų padaryti 
svarbiausius darbus. Iš pasipiktinimo liko tik gilūs ato- 
dūsiai, kartais į Raudonojo kryžiaus aukų dėžutę par- 
duotuvėje įmeta kelias grąžos gautas monetas. Sąžinės 
priekaištams nuslopinti. Nuolat tenka ryžtis, apsispręs- 
ti. Kokia telefono kompanija geriausia naudotis, koks 
tinkamiausias elektros tiekėjas, į kokį pensijų fondą 
naudingiausia įnešti pinigus, kokia mokykla tinkamiau- 
sia, koks geriausias šeimos gydytojas, kaip sumažinti 
įnašus už vilos nuomą. Viskas ribojasi jos mažyčiu pa- 
sauliu, jos ir jos šeimos nauda ir gerove. Nuolat reikia 
rinktis, ir niekada nežinai, ar pasirinkai teisingai. Savi 
marškiniai arčiausiai kūno. Kai apsisprendi dėl to, kas 
neišvengiama, nelieka jėgų svarbiausiems, iš tikrųjų 
reikalingiems sprendimams. Tokiems, kurie galėtų pa- 
keisti tai, ką iš tikrųjų reikia keisti. Prisimena, kai buvo 
jauna, savo kambaryje buvo prisiklijavusi užrašą: „Aš 
iš tiesų kovoju su visomis pasaulio neteisybėmis. Juk 
ne kartą sakiau: fui!“ Ji tokia niekada nebus. Taip jai 
atrodė anais laikais. 

— Tu šiandien piktas? 

Akselis nieko neatsakė į Kerstinos klausimą. Eva 
priėjo prie jo, atsitūpė. 

- Šis rytas buvo nelabai vykęs. Tiesa, Akseli? 

Pro duris įėjo Filipa ir jos motina, ir Kerstinos dė- 
mesys nukrypo į jas. 

Eva priglaudė Akselį, palaikė jį glėbyje. 

Viskas kaip nors susitvarkys. Jam nėra ko bijoti. Ji 
mintyse pažadėjo įveikti visas negandas. 

— Akseli, visi jau susirinko, sėdi kambaryje. Einam, 
šiandien tau teks iš virtuvės atnešti vaisius. 

Kerstina ištiesė jam ranką, ir jis pagaliau nusileido, 
nuėjo į savo kampą, nusivilko striukę. Eva pakilo. 

— Ketvirtą jį pasiims Henrikas. 

Kerstina nusišypsojo, linktelėjo galva ir su Akseliu 
dingo žaidimų kambaryje. Eva nuėjo iš paskos. Gal jai 
pačiai šiandien sunku išsiskirti su vaiku? Akselis pa- 
leido Kerstinos ranką, nubėgo prie Lindos, kitos auklės, 
ir prisiglaudė prie jos kelių. 

Eva pajuto, kad didžiulis nerimas kiek atlėgo. Tai 
įprastas Akselio pasaulis. Kol ji spręs iškilusias proble- 
mas, jam bent čia bus saugu ir gera. Linda paglostė Ak- 
seliui plaukus ir šypsodama greitomis žvilgtelėjo į ją. 

Eva irgi šyptelėjo. 

Čia jam tikrai saugu. 

JUNAS LAIKU ATĖJO SUSITIKTI su daktaru Sals- 
tedu. Laukė apie penkiolika minučių, kol koridoriuje 
pasigirdo skubūs daktaro žingsniai. Jis atidarė kabineto 
duris. 

- Atleiskite, kad priverčiau laukti. Turėjau apžiūrėti 
vieną pacientą priėmimo skyriuje. Prašom į vidų. 

Daktaras uždarė duris, atsisėdo prie rašomojo stalo. 

Junas stovėjo. Anos jam suteiktą ramybę lyg vėjas 
nupūtė. Vidinis nerimas šaukte šaukė, kad dabar jis 
bejėgis, kad jo bejėgiškumas netrukus bus dar didesnis. 
Teks susimokėti už nakties ramybę. Ženklus aiškiai 
pajuto dar sėdėdamas koridoriuje. Nerimas tylomis 
įsliuogė į jo vidų dar per rytinę vizitaciją. Personalo 
žvilgsniai nukrypo į miegantį Anos kūną. Niekas neiš- 
tarė grėsmingų žodžių, greičiau pasikeitė intonacijos, 
pasigirdo neryškios užuominos. 

— Prašom sėsti. 

Jis jaučia, kaip spaudimas didėja, kaip pamažu jį 
užgula. 

Iki kėdės keturi žingsniai. Ne trys, ne penki. Kitaip 
jam tektų grįžti prie durų ir pradėti iš pradžių. Trijų ir 
penkių būtinai reikia vengti. 

Atsisėdo, neliesdamas kėdės ranktūrių, ir žvilgsniu 
sekė Salstedo ranką, imančią rudą aplanką. Bet gydyto- 
jas tik uždėjo ant aplanko delną, atversti neatvertė. 

Daktaras Salstedas tylėdamas žvelgė į jį. 

Ar jis iš tikrųjų žengė tik keturis žingsnius? Da- 
bar jau nebebuvo tikras. Viešpatie! Nuo Alingsoso iki 
Arjeplogo tūkstantis šimtas septyniasdešimt devyni 
kilometrai, nuo Arbogos iki Arlandos - šimtas keturias- 
dešimt keturi, nuo Arvidsjauro iki Borlengės - septyni 
šimtai aštuoniasdešimt septyni. 

— Kaip jaučiatės? 

Pasijuto užkluptas netikėto klausimo. Žinojo, kad 
jo vidinio nerimo iš išorės niekas nemato. Per daugelį 
metų išsiugdė nepaprastą gebėjimą slėpti savo sielos 
pragarą. 

Taip pat slėpti gėdą, kad jis toks silpnas, kad negali 
jo kontroliuoti. 

— Dėkui, gerai. 

Pasidarė tylu. Jei gydytojas iš tikrųjų domisi jo svei- 
kata, aišku, jis nepatenkintas tokiu atsakymu. Jo akys 
žvelgia rimtai. Nelaimę lemianti rimtis, iš jos darosi 
aišku, kad jųdviejų pokalbis bus kažkas daugiau negu 
paprasta ataskaita apie esamą padėtį. 

Junas pasimuistė. Jokiu būdu neliesti kėdės atlošo. 

— Kiek jums metų, Junai? 

Jis tarytum nurijo nemalonų kąsnį. Netarti skaičiaus 
penki, ypač jei prieš penkis yra du. 

- Kitais metais sueis dvidešimt šešeri. Kodėl klausia- 
te? Maniau, kalbėsimės apie Aną. 

Daktaras Salstedas stebėjo jį, paskui nuleido žvilgsnį, 
pažvelgė į stalą. 

— Kalbėsime ne apie Aną. Kalbėsime apie jus. 

Borlengė - Bodenas aštuoni šimtai keturiasdešimt aš- 
tuoni, Borosas - Bostadas šimtas septyniasdešimt septyni. 

— Ką? Nesuprantu, ką norite pasakyti. 

Salstedas vėl pakėlė į jį akis. 

— Kuo jūs dirbote? Turiu galvoje, prieš tai, kai viskas 
įvyko. 

— Dirbau laiškanešiu. 

Daktaras supratingai linktelėjo. 

— Aha. Ar nepasigendate savo kolegų? 

Gal jis juokauja? Gal tame prašmatniame rajone, 
kuriame, kaip jam atrodo, daktaras gyvena, laiškanešiai 
vaikšto draugiškais būreliais? 

Gydytojas, nesulaukęs atsakymo, atsiduso ir atsivertė 
rudąjį aplanką. 

Ar sėsdamas jis tikrai nepalietė atlošo? Kas žino? Jei 
taip atsitiko, reikia jį paliesti dar kartą, kad nukenks- 
mintų pirmąjį prisilietimą. O jei nepalietė? Viešpatie, 
vis vien reikia tai kaip nors neutralizuoti! 

- Jūs dėl ligos atleistas iš darbo jau beveik dvejus ir 
pusę metų. Nuo tada, kai čia guli Ana. 

— Taip. 

— Norėčiau paklausti, kodėl? 

- Ką norite pasakyti? Kad galėčiau būti su Ana. Juk 
visiems aišku. 

— Ana gali apsieiti ir be jūsų. Ja rūpinasi ligoninės 
personalas. 

- Bet juk ir jūs, ir aš suprantame, kad personalas 
negali padaryti visko, ko reikia. 

Daktaras Salstedas staiga tarytum nuliūdo, sėdėjo 
tylėdamas, žiūrėdamas į savo rankas. Tyla varė Juną iš 

proto. Jis iš visų jėgų tramdė vidinį nerimą, vis smarkiau 
įsišėlstantį jo kūne. 

Gydytojas vėl pakėlė į jį akis. 

— Kam reikia, Junai? 

Jis neturi jėgų atsakyti. Kriauklė kairėje prie sienos. 
Jam būtina nusiplauti rankas. Nuplauti prisilietimą, jei 
vis dėlto palietė atlošą. 

— Kaip žinote, karštis neatlėgsta. Vakar dar kartą 
darėme širdies echoskopiją. Aortos vožtuvo infekcija 
nemažėja. Iš ten periodiškai išsiskiria nedidelės sep- 
tiškos embolijos, na, galima sakyti, dalelytės, pilnos 
bakterijų. Tos bakterijos patenka į smegenų kamieną, 
todėl smegenis nuolat pažeidžia trombai. 

— Aha. 

— Per du mėnesius tokių trombų buvo jau trys. Nuo 
kiekvieno trombo jos sąmonė gęsta. 

Visa tai jis jau girdėjo. Gydytojai visada sako blogiau- 
sius dalykus, nenori suteikti nepagrįstų vilčių. 

— Pabandykite susitaikyti su mintimi, kad ji niekada 
nepabus, nebeatgaus sąmonės. 

Ilgiau tvardytis jis negalėjo, atsistojo ir nuėjo prie 
kriauklės. 

Keturi žingsniai. Nieku gyvu ne trys. 

Turi nusiplauti rankas. 

— Mes jai daugiau niekuo negalime padėti. Manau, 
širdies gilumoje ir jūs tai žinote, tiesa? 

Vanduo tekėjo pirštais. Jis užsimerkė, spaudimas 
atlėgo, pajuto palengvėjimą. 

— Turėtumėte nuo jos kiek atsitraukti. Bandykite eiti 
pirmyn. 

- Kai šiandien rytą ją masažavau, pastebėjau, kad ji 
į tai reaguoja. 

Už jo nugaros daktaras Salstedas atsiduso. 

— Man labai gaila, Junai. Žinau, kaip stengėtės jai 
padėti. Visi stengėmės. Bet dabar tai jau savaičių ar 
mėnesių klausimas, nežinau. Blogiausiu atveju ji taip 
gali išgulėti dar metus. 

Blogiausiu atveju. 

Vanduo tekėjo jam per rankas. Jis stovėjo atsukęs 
nugarą žmogui, laikančiam save Anos gydytoju. Neiš- 
manėlis, idiotas! Iš kur jam žinoti, kas dedasi jos viduje? 
Kiek kartų jis masažavo Anai kojas? Kiek kartų sėdėjo 
prie jos, bandydamas ištiesinti sugniaužtus pirštus? Ar 
kada atnešė kvepalų ar vaisių, kad pažadintų jos uoslę? 
Nė karto, niekada. Nebent prijungdavo jai prie galvos 
keletą laidų, paspausdavo mygtuką ir nuspręsdavo, kad 
ji nieko nejaučianti. 

— Tada kodėl ji reaguoja? 

Daktaras Salstedas valandėlę sėdėjo tylėdamas. 

— Aš jau seniai raginau jus pasikalbėti su kuo nors 
iš mūsų... su vienu iš mano kolegų Karolio ligoninėje, 
bet... Šį kartą pats nusprendžiau paskirti jums pokalbio 
laiką. Esu tvirtai įsitikinęs, kad tai padės jums įveikti šią 
bėdą. Jums prieš akis visas gyvenimas, Junai. Manau, Ana 
nenorėtų, kad jūs visą laiką praleistumėte ligoninėje. 

Staigus pykčio priepuolis jį tarytum išvadavo. Ne- 
rimas atlėgo, pasitraukė į šalį. 

Jis užsuko čiaupą, atsiplėšė dvi popierines servetėles 
ir atsigręžė. 

- Juk ką tik sakėte, kad ji nieko nejaučia. Kodėl jai 
turėtų tai rūpėti? 

Daktaras Salstedas nepasakė nė žodžio. Tylą nutrau- 
kė pyptelėjimas jo kišenėje. 

— Turiu eiti. Pakalbėsime kitą kartą. Jums paskirtas 
susitikimas su Ivone Palmgren rytoj, penkiolika po 
aštuonių. 

Jis atplėšė nuo bloknoto geltoną lapelį ir ištiesė jam. 
Junas stovėjo nejudėdamas. 

- Junai, viską darome tik dėl jūsų. Manau, jums atėjo 
laikas pagalvoti apie save. 

Daktaras Salstedas supratęs, kad Junas lapelio ne- 
paims, priklijavo jį prie stalo paviršiaus ir išėjo pro 
duris. Junas liko stovėti. Kalbėtis su psichologu? Apie 
ką? Ji bandys prasiskverbti į jo mintis. Kodėl jis turėtų 
ją įsileisti? Iki šiol jam taip gerai sekėsi nuo visų apsi- 
saugoti. 

Įsileido tik Aną. 

Ji priklauso jam, jis - jai. Taip ir bus visada. Dvejus 
metus ir penkis mėnesius jis visą savo laiką aukojo, 
kad ji pasveiktų. Kad vėl viskas būtų gerai. O dabar jie 
reikalauja pripažinti, kad viskas buvo veltui. 

Niekas neturi teisės jos iš jo atimti. 

Niekas. 


Vos išėjo iš ligoninės, pradėjo lyti. Kai nakvodavo 
ligoninėje, visada važiuodavo namo miesto transportu. 
Parkavimo mokestis toks didelis. Reikia mokėti už visą 
parą, o jis nebeturi pinigų. Susisegiojo striukę ir nuėjo 
į požeminį traukinį. 


Jis bijojo nakties, gerai žinojo, kas jo laukia. Kai 
likdavo bute vienas, viršų paimdavo Kontrolė. Nuo- 
lat graužė nerimas, kad pamiršo kokį svarbų dalyką. 
Vonios čiaupas! Ar gerai jį užsuko? Dujų krosnelė! Ar 

iš tikrųjų uždarė buto duris? Kai viską patikrindavo, 
ateidavo trumpas ramybės metas. O jei išeidamas ne- 
tyčia užkliudė vonios lempos jungiklį ir nepastebėjo? O 
jei tikrindamas krosnelės čiaupus juos netyčia atsuko? 
Dabar jau nebeprisimena, ar iš tikrųjų užrakino duris. 
Vėl reikia kontroliuoti. 

Geriausia, kai nebūni namie. Tada žinai, kad vis- 
kas kontroliuojama. Prieš išeidamas iš buto viską iš- 
jungdavo, ištraukdavo visų elektros prietaisų ir aparatų 
kištukus, nušluostydavo dulkes nuo sąlyčio vietų. Nie- 
kad nežinai, kada gali šokti kibirkštis ir kilti gaisras. 
Televizoriaus pultelį laikydavo stalčiuje, nieku gyvu 
nepalikdavo ant stalo. Juk pro langą gali prasiskverbti 
saulės spindulys, įkaitinti ir uždegti jutiklį. 

Svarbiausia teisingai išeiti pro duris. Durų rakinimo 
ritualas per pastaruosius pusę metų pasidarė toks su- 
dėtingas, jog teko viską susirašyti popieriaus lape ir 
saugoti jį piniginėje, kad ko nors nepraleistų. 


Išėjęs į gatvę, sustojo ir pakėlęs akis pažvelgė į tam- 
sius buto langus. Pro laukujas duris ėjo iki šiol ne- 
matytas žmogus, maždaug penkiasdešimties metų. Jis 
iš kišenės raktų ryšulėlį ir sėdo į automobilį, pasuko 
raktelį, įjungė motorą. 

Tik pas Aną jį apimdavo ramybė. Tik ji turėjo jėgų 
įveikti žudančią baimę. 

Bet štai dabar jie liepia jam palikti ją ir eiti pirmyn. 

Kur? 

Kur, jų nuomone, jam eiti? 

Ji yra viskas, ką jis turi. 

Viskas paaštrėjo po nelaimės. Kažkas pas jį įsėlin- 
davo, jį sekė. Atsirado nepaaiškinamas poreikis kurti 
simetriją, palaikyti pusiausvyrą. Paskui, kai suprato, 
kokie sunkūs jos negalavimai, polinkis atlikti sudė- 
tingus ritualus padidėjo, tapo neišvengiama būtinybe. 
Vienintelis būdas nukenksminti grėsmę - pasiduoti jai. 
Jei neklausysi impulsų, įvyks kažkas siaubinga, nors jis 
nežino, kas. Žino tik tiek, kad siaubas ir skausmas taps 
nepakeliami, jei bandysi kovoti. 

Kai buvo dar paauglys, viskas atrodė kitaip. Nerimas 
palengvėdavo, jei tik jis nepaliesdavo durų rankenos, 
leisdavosi laiptais atbulas arba bėgdamas ranka užkliu- 
dydavo visus stulpus. Viskas buvo daug lengviau. Tada 
būdavo galima pasislėpti už paaugliško uždarumo. 

Nei tada, nei dabar niekas nieko nepastebėdavo. Ge- 
rai suprasdamas, kaip beprotiškai atrodo tai, ką jis daro, 
išmoko gestų ir gudrybių, kad viskas atrodytų kaip jo 
natūralūs judesiai. 

Kasdien - slaptas karas. 

Tik tuos vienerius metus su Ana jautėsi laisvas. 

Ana, mylimoji. Jis niekada jos nepaliks. 

Striukės kišenėje suskambo mobilusis. Jis išsitraukė 
telefoną, pažvelgė į ekraną. Numerio nematyti. Suskam- 
bo antrą kartą. Atsakys po ketvirto signalo arba iš viso 
neatsakys. 

Gal skambina iš Karolio ligoninės? 

- Taip, Junas. 

— Čia tėtė. 

Tik ne dabar, velniai rautų! 

— Man reikia tavo pagalbos, Junai. 

Jis girtas. Girtas ir nepatenkintas. Junas žino, ko 
jis skambina. Paskutinį kartą skambino prieš aštuonis 

mėnesius, irgi dėl to paties. Visada tas pat. Neskambina 
ir neprašinėja dažniau tikriausiai todėl, kad retai būna 
blaivus, o girtas neprisimena numerio. 

Toliau girdėjosi žmonių balsai. Tėvas kažkur geria, 
kažkokioje smuklėje. 

- Dabar neturiu laiko kalbėti. 

- Velniai griebtų, Junai, turi man pagelbėti. Negaliu 
ilgiau taip gyventi, nebeištversiu... 

Balsas nutrūko, ragelyje pasidarė tylu. Tik neaiškus 
balsų šurmulys. 

Jis atlošė galvą ir užsimerkė. Verkti tėvas pradėjo jau 
seniai. Tai paskutinė spaudimo priemonė. Išsigandęs, 
kad tėvas toks pažeidžiamas, Junas bandė būti jam iš- 
tikimas. Taip ir priėjo iki išdavystės. 

Prasidėjo, kai jam buvo trylika. 

Pasakyk jai, kad šiandien vakare aš dirbu. Po velnių, 
Junai, juk žinai, kokia ji... Po perkūnais, kitaip vėl pra- 
sidės tikra velniava. 

Jam trylika metų, jis ištikimas tėvo nusikaltimų bend- 
rininkas. Žūtbūt slėpti nuo motinos tiesą, kad ir kokia 
ji būtų. 

Reikia apsaugoti motiną. 

Metų metus. 

Ir dar ta nuolatinė nuostaba širdyje - kodėl jo tėvas 
daro tai, ką daro. 

Daugelis iš aplinkinių žinojo. Prisimena, kaip stai- 
ga nutrūkdavo pokalbiai, kai juodu su mama įeidavo 
į parduotuvę, o kai išeidavo, visi tuoj sušnekdavo iš 
naujo. Užuojautos kupinos kaimynų ir draugių šypse- 
nos, žmonių, kuriuos ji laikė draugais. Ilgus metus jie 
bailiai nutylėdavo tiesą. O jis eidavo šalia jos ir taip pat 

tylėdavo. Jis buvo pats baisiausias išdavikas. Prisimena 
kartą nugirstą pokalbį. Ji sėdėjo virtuvėje su kaimyne. 
Mama manė, kad jis kažkur išėjęs, kad negirdi, bet jis 
gulėjo lovoje, žiūrinėdamas vaikų laikraščio iliustraci- 
jas. Girdėjo, kaip ji verkdama pasakojo įtarianti, kad 
vyras susiradęs kitą moterį. Girdėjo, kaip ji, sėdėdama 
prie savo virtuvės stalo, žeminosi, kalbėjo apie savo 
gėdingus įtarinėjimus. Kaimynė irgi melavo. Melavo 
mamai tiesiai į akis, gerdama jos kavą ir valgydama jos 
keptas bendeles. Melavo sakydama, kad mama tikriau- 
siai viską pati susigalvojusi, kad visose santuokose būna 
geresnių ir blogesnių laikotarpių, kad tikriausiai visai 
nesą dėl ko nerimauti. 

O vyrai tapšnodavo tėvui per nugarą, skatindami jį 
leistis į naujus užkariavimus, palaikydami jo - neįvei- 
kiamo moterų širdžių ėdiko - šlovę, tuo tarpu Junas 
gindavo jį namie. Nesibaigiantis melas, baimė, kurią 
užgožti galėjo vis stropiau atliekami ritualai. Ir vėl me- 
las, kad nuslėptų ritualus. 

Jis negalėjo atsistebėti tomis moterimis. Kokios jos, 
ką jos galvoja? Ar žino, kad vyro, kuriam jos atsiduoda, 
kažkur laukia žmona ir sūnus? Ar tai joms bent kiek 
rūpi, ar svarbu? Kodėl jos atiduoda savo kūną žmo- 
gui, kuris, su jomis pergulėjęs, eina namo ir prieš savo 
žmoną jų išsižada. 

Niekada negalėjo to suprasti. 

Žinojo tik viena, kad visų jų nekenčia. 

Nekenčia. 

Burbulas sprogo likus porai mėnesių iki jo aštuo- 
nioliktojo gimtadienio. Toks menkas dalykas kaip lūpų 
dažų dėmelė ant marškinių apykaklės. Po penkerių ap- 

gaulės metų išryškėjo ilgai slėpta išdavystė, o tėvas kaip 
bailus kiškis, vienas nepakeldamas jos skausmo, pri- 
minė ir Juno darbelius. Kad nereikėtų vienam prisiimti 
kaltės. 

Ji niekada neatleido nei vienam, nei kitam. 

Jautėsi dukart apgauta. 

Jų padaryta žaizda buvo tokia gili, kad niekada ne- 
užgijo. 

Kai tėvas išėjo, Junas tyliai slankiojo nelaimės iš- 
tiktuose namuose, stebėjo ją iš tolo. Viskas persisunkę 
gėdos ir neapykantos dvoko. Ji su niekuo nesikalbėjo. 
Per dienas retai išeidavo iš miegamojo, nebent į tualetą. 
Junas bandė atpirkti savo išdavystę, eidavo pirkti mais- 
to, dirbo kitus darbus, bet kai jis paruošdavo valgyti, 
ji niekada neateidavo prie stalo. Kas naktį, pusę trijų, 
jis mopedu leisdavosi į darbą, nešiodavo laikraščius. 
Kai šeštą grįždavo, pamatydavo, kad ji kažką suvalgė iš 
šaldytuvo. Jos naudoti indai, švariai išplauti, stovėdavo 
lentynoje. 

Jam ji nesakydavo nė žodžio. 


— Dabar neturiu laiko kalbėti. 

Jis išjungė telefoną, pasilenkė prie vairo. 

Per du mėnesius trečias trombas. Sulig kiekvienu jos 
sąmonė blėsta. 

Kaip ji gali taip su juo elgtis? Ko ji dar iš jo nori, kad 
sutiktų likti gyva? 

Jis neištvers vienas savo bute. Šiandien tikrai ne. 

Pažvelgė per petį, atsilošė į sėdynę. 

Vienas dalykas aiškus. 

Jei ji jo nepalies, jis išeis iš proto. 

EVAI SUNKU PRISIMINTI, kada ji paskutinį kartą 
anksčiau išėjo iš darbo. Gal iš viso niekada? Gerai, kad 
Henrikas dirba namie. Jis gali paimti vaiką iš darželio 
arba nuvažiuoti ir pasakyti, kad Akselis susirgo. Tai 
buvo lyg ir suprantama, juk, tapusi daline savininke, 
ji įneša į jų bendras pajamas gerokai didesnę dalį. Bet 
namo stengiasi grįžti ne vėliau kaip šeštą. 

Šiandien ji padarys jam staigmeną, grįš anksčiau nei 
paprastai. 


Nepasakysi, kad per dieną ji labai daug nuveikė. Nors 
prieš akis gulėjo struktūros racionalizavimo planai ir 
pelno apyskaitos, minčių neapleido kankinamas neri- 
mas. Nerealumo jausmas. Jis staiga išjudino vienintelį 
dalyką, kuris atrodė toks tikras. 

Šeima. 

Visa kita galima kuo nors pakeisti. 


Ji pakėlė žvilgsnį nuo kompiuterio ekrano, pažvelgė 
pro langą. Matėsi tik namas kitoje gatvės pusėje. Fasa- 
das. Birgerio Jarlo gatvė. Kitas biuras, kiti žmonės, ką 
jie veikia, ji nė nenuvokia, nė vieno nepažįsta. Dienų 

dienas, metų metus jie praleisdavo didžiąją paros dalį 
vos trisdešimt metrų vieni nuo kitų. Mato vieni kitus 
dažniau negu savo šeimas. 

Devynių valandų darbo diena, jei nedarai pietų per- 
traukos, pusantros valandos kelionė namo, kai trans- 
porto kamščiai patys didžiausi. Jai likdavo tik pusantros 
valandos pabūti su Akseliu, pusantros valandos, kai jis 
jau pavargęs ir suirzęs po aštuonių valandų, praleistų 
su dvidešimčia svetimų vaikų, o ji pavargusi ir suirzusi 
nuo devynių valandų darbo įtampos ir streso. Aštuntą, 
kai Akselis užmigdavo, juodu su Henriku likdavo vienu 
du. Suaugusiųjų valanda. Laikas, kai juodu gali ramiai 
pasėdėti ir suvokti, kad jų santykiai puikūs, pasikalbėti 
apie prabėgusią dieną, pasidomėti vienas kito darbais, 
pakalbėti apie įvykius, įsigilinti į vienas kito mintis. Ir 
kad paskui, kai pagaliau sugula į lovą, meilei nepritrūktų 
nei įkarščio, nei švelnumo. Populiarių laikraščių sekma- 
dienio prieduose netrūksta patarimų, kaip reikia elgtis, 
kad išsaugotum santuoką. Labai puiku planuoti nedi- 
deles romantiškas išvykas, pasamdyti ateinančią auklę, 
kad vaikai netrukdytų ramiai leisti auksines valandas. 
Gal tai ir būtų įmanoma, jei atsirastų toks vergas, kuris 
pirktų maistą, pavėžėtų Akselį į plaukimo pamokas, da- 
lyvautų darželio tėvų susitikimuose, virtų pietus, skalb- 
tų, skambintų santechnikui, kad sutvarkytų virtuvėje 
tekantį vamzdį, lygintų skalbinius, žiūrėtų, kad visos 
sąskaitos būtų laiku apmokamos, valytų dulkes, atplėštų 
iš įvairių įstaigų ateinančius laiškus ir pasirūpintų visais 
šeimos socialiniais ryšiais. Bet labiausiai ji norėtų sek- 
madieniais miegoti kiaurą dieną. Niekieno netrukdoma. 
Gal tada išsivaduotų iš nuovargio, visuose jos kauluose 

maudžiančio nuovargio. Vienintelis jos troškimas, kad 
nors kartą kas nors padarytų už ją visus darbus. 

Ji prisiminė rudenį jos įmonėje vykusį seminarą. 
„Prisiimk atsakomybę už savo gyvenimą“. Po seminaro 
ji jautėsi pakiliai. Kiek išsakyta tiesų, regis, tokių papras- 
tų, nors ji apie jas nė pagalvojusi nebuvo. 

Kiekvieną akimirką aš renkuosi, ar būsiu auka, ar 
savo būties kūrėja. 

Įkvėpimo pagauta skubėjo namo papasakoti Henri- 
kui apie savo išgyvenimus. Jis tylėdamas klausėsi, bet 
kai ji pasiūlė nupirkti bilietus abiem į kitą pranešėjo 
paskaitą, pareiškė, kad jam tai nelabai įdomu. 

Ką darytum, jei sužinotum, kad tau liko gyventi šeši 
mėnesiai? 

Seminaras prasidėjo šiuo klausimu. 

Kai seminaras baigėsi, klausimas taip ir liko neat- 
sakytas. 

Ji iki šiol nieko nepadarė, kad rastų atsakymą. 


Važiuodama namo, pasuko į Estermalmio preky- 
bos centrą. Elmkvisto žuvies parduotuvėje nupirko du 
omarus, tada nuvažiavo į Birgerio Jarlo gatvės vyno 
parduotuvę. 

Per pietų pertrauką užsakė kelionę, paprašė, kad 
bilietus pristatytų į jos darbovietę. 

Viskas grįš į savo vėžes. 


Jau pusę penkių buvo namuose. Akselio striukė gu- 
lėjo numesta ant grindų. Ji užkabino ją ant dramblio 
formos pakabos, kurią neseniai pritvirtino taip, kad 
vaikas galėtų pats pasiekti. 

Iš virtuvės išgirdo Henriko balsą. 

— Dabar turiu baigti. Bandysiu paskambinti vėliau. 

Ji nusimetė viršutinius drabužius, paslėpė maišelius 
su omarais ir šampanu drabužinėje ir ėmė lipti laip- 
tais. 

Jis sėdėjo prie virtuvės stalo, skaitė „Dagens Nyhe- 
ter“. Šalia gulėjo bevielis telefonas. 

- Sveikas. 

- Sveika. 

Nepakėlė žvilgsnio nuo spaustuvės dažų. Ji užsimer- 
kė. Kodėl jis net nebando pasistengti? Kodėl už viską 
turi atsakyti ji? 

Pamėgino užslopinti susierzinimą. 

- Šiandien nutariau pareiti truputį anksčiau. 
elektroninį laikrodį. 

— Matau. 

— Maniau, nuvešiu Akselį pas tėvus. Tegul ten ir per- 
nakvoja. 

Šį kartą jis pakėlė akis. Greitas, įtarus žvilgsnis. 

— Štai kaip. Ir kodėl? 

Ji pabandė nusišypsoti. 

— Nesakysiu. Pamatysi pats. 

Akimirką jai pasirodė, kad jis kone išsigando. 

- Akseli! 

— Man šiandien vakare reikia padirbėti. 

— Akseli! Ar nori šiąnakt nakvoti pas senelius? 

Greitais žingsneliais Akselis atbėgo iš svetainės. 

— Noriu! 

— Tada kraukimės tavo mantą. 

Įprasta kelionė į Saltšiobadeną truko vos penkioli- 
ka minučių. Akselis, tarytum kažko laukdamas, tyliai 
sėdėjo ant galinės sėdynės. Netikėta tyla leido pajusti, 
kaip ji nervinasi. Juodu neturėjo artimų santykių nuo 
kelionės į Londoną, jau beveik dešimt mėnesių. Iki šiol 
ji dėl to per daug nesuko galvos. Nei vienas, nei kitas 
nesiėmė iniciatyvos, todėl nė vienas nesijautė atstumtas. 
Gal tiesiog neturėjo didelio noro, tik tiek. Be to, tarp jų 
visada miegodavo Akselis. 


Ji įsuko į kiemą ir pastatė automobilį ant akmenimis 
grįsto tako į garažą. Akselis iššoko iš automobilio ir 
tekinas nubėgo prie verandos. 

Ji pro automobilio stiklą pažvelgė į savo namus, kur 
prabėgo vaikystė. Didžiulis, saugus amžiaus pradžios 
geltonas namas su baltais išpjaustinėtais karnizais, ap- 
linkui gruoblėtos, gerai prižiūrimos obelys. Po poros 
mėnesių jos apsipils baltais žiedais. 

Po poros mėnesių. 

Tada viskas jau bus kaip visada. 

Jai reikia tik truputį pakovoti. 

Staiga prisiminė, kad laikas paskambinti į automo- 
bilių dirbtuves, pakeisti žiemines padangas. 

Durys prasidarė, ir Akselis nudūmė į vidų. Eva išlipo 
iš automobilio, paėmė nuo užpakalinės sėdynės Akselio 
kuprinę ir nuėjo prie namo. 

Verandoje pasirodė motina. 

— O, sveika! Gal spėsi išgerti puodelį kavos? 

— Ne, turiu greitai grįžti. Ačiū, kad pasirūpinsite 
Akseliu. Negalėjau anksčiau įspėti. 

Įnešė kuprinę į prieškambarį, greitomis apkabino 
motiną. 

- Dantų šepetukas kuprinės kišenėje. 

— Kodėl gi taip skubi? 

- Ak, Henrikui pasitaikė naujas užsakovas. Nutarėme 
tai atšvęsti. 

— Kaip puiku! O kas tas užsakovas? 

— Kažkoks didelis laikraštis užsakė straipsnių seriją, 
gerai nė nežinau. Akseli! Aš jau važiuoju. 

Ji vėl atsisuko į motiną, vengdama susitikti su jos 
žvilgsniu. 

— Pasiimsiu jį rytoj rytą. Turime išvažiuoti vėliausiai 
pusę aštuonių, kad spėtume. 

Duryse pasirodė Akselis, o už jo nugaros - tėvas. 

— Sveika, mieloji! Negi taip greitai nori mus palikti? 

— Deja, taip. Kitaip nespėsiu. 

Šį kartą jai nereikėjo meluoti, jai padėjo motina. 

- Sako, kad Henrikas gavo naujų, puikių užsakymų. 
Juodu nori tai atšvęsti. 

- Štai kaip. Pasveikink ir perduok labų dienų. O kaip 
tau sekasi? Kaip tas įmonių sujungimas? Ar buvo daug 
sunkumų? 

— Na, pavyko neblogai. Viską padarėme iki galo. 

Tėvas stovėjo tylėdamas, šypsojo. Paskui ištiesė ran- 
ką, padėjo ją Akseliui ant galvos. 

- Žinok, Akseli, turi labai šaunią mamą. Kai užaugsi, 
žiūrėk, kad ji galėtų didžiuotis tavimi taip, kaip mes ja 
didžiuojamės. 

Ji staiga pajuto, kad gali pravirkti. Norėjosi pulti jam 
į glėbį ir vėl tapti maža mergaite. Nebebūti trisdešimt 
penkerių metų, nebebūti vadybos konsultante, nebesi- 
rūpinti, kaip išsaugoti šeimą. Tėvai visada buvo šalia jos. 
Gyvenimo pamatas. Visada ja tikėjo, lyg tai būtų savai- 

me suprantamas dalykas, visada rėmė, padėjo kliautis 
savo jėgomis. Tarytum nebūtų nieko neįmanomo. 

Šį kartą jie negali padėti. 

Šį kartą ji visiškai viena. 

Kaip ji galėtų jiems prisipažinti, kad Henrikas gal- 
būt nebenori gyventi su jų dukterimi. Juk jie taip ja 
didžiuojasi, juk ji tokia šaunuolė, tokia tvirta, jos laukia 
puiki ateitis. 

Ji atsitūpė šalia Akselio, apkabino jį, slėpdama savo 
bejėgiškumą. 

— Atvažiuosiu tavęs rytoj rytą. O dabar linkiu links- 
mo vakaro. 

Prisivertė nusišypsoti, nulipo laiptais ir nuėjo prie 
automobilio. Pro langą matė, kad jie tebestovi veran- 
doje, mojuoja. 

Visuomet kartu. 

Tėvo ranka ant motinos peties. Juodu keturiasdešimt 
metų šalia vienas kito, patenkinti savo gyvenimu, kupini 
dėkingumo, didžiuojasi savo vienintele dukterimi. 

Norėtų, kad ir jos gyvenimas būtų toks. 

Norėtų sukurti Akseliui tokius pat vaikystės namus. 
Saugumas. Visiškas pasitikėjimas, kad ir kas atsitiktų. 

Šeima. 

Nepajudinama. 

Atrama ir tada, kai viskas eina velniop. Tokia, ko- 
kioje jai teko laimė augti. Mama, tėtė. Visada šalia, kai 
jų prireikia. Pasirengę padėti. Juo vyresnė ji darėsi, juo 
mažiau jai jų prireikdavo. Bet tik todėl, kad žinojo, jog 
jie visą laiką šalia. 

Jei prireiktų. 

Jų begalinis tikėjimas, kad ji viską įveiks, kad su- 
gebės. Ko tik imtųsi. 


46 


O ko gi trūksta jos kartai? Kodėl jie visada nepaten- 
kinti? Kodėl viskas ir visi nuolat matuojami, lyginami, 
vertinami? Koks nesuprantamas nerimas juos nuolat 
veja, verčia bėgti pirmyn, vis prie kito tikslo? Visiškas 
nesugebėjimas sustoti, pasidžiaugti tuo, ką jau turi, 
nuolatinė baimė ką nors pražiopsoti, ką nors praleisti, 
ką nors, kas atrodo dar geriau, kas galėtų padaryti dar 
truputį laimingesnius. Tiek daug galimybių rinktis. Bet 
negi pasirinksi viską? 

Vyresnioji karta stengėsi įgyvendinti savo svajones: 
išsilavinimas, namai, vaikai — ir štai tikslas pasiektas. 
Neijie, nei aplinkiniai nereikalavo kažko daugiau. Nie- 
kas nemanė, kad ambicijos neleidžia dirbti vieną darbą 
ilgiau nei keletą metų, priešingai, ištikimybė laikyta 
garbingu dalyku. Jie sugebėdavo sustoti ir pasidžiaugti 
savo gyvenimu. Sunkiai kovojo, o dabar galima mėgau- 
tis tuo, ką laimėjai. 


Ji kiek galėdama tyliau pravėrė laukujas duris, įslinko 
į virtuvę ir padėjo šampaną į šaldiklį. Henriko nesima- 
tė, darbo kambario durys uždarytos. Greitai po dušu, 
greitai užsvilkti nėrinių apatinius, kuriuos nusipirko 
per pietų pertrauką. Pažvelgusi į savo veidą veidrodyje, 
vėl susinervino. Gal jai dažniau reikėtų pasistengti? Bet 
kaip suspėti? Ištraukė iš plaukų sidabrinę segę, plau- 
kai užkrito ant pečių. Jam visada patikdavo jos palaidi 
plaukai. 

Valandėlę svarstė. Gal ant juodų apatinių užsivilkti tik 
chalatą? Bet neišdrįso. Viešpatie! Stovi savo vonioje, kur 
kartu su savo šeima stovi kas rytą ir kas vakarą jau kone 
aštuonerius metus, ir bijo pakviesti vyrą vakarienės. 

Kas gi atsitiko? 
Užsimovė juodus džinsus, apsivilko palaidinę. 


Kai išėjo iš vonios, darbo kambario durys tebebuvo 
uždarytos. Pasiklausė, bet neišgirdo tarškančios kla- 
viatūros. Tyla. Staiga skambtelėjo išsiunčiamo laiško 
signalas. Gal jis jau baigė darbą? 

Ji skubėdama dėliojo gražiausias lėkštes ir degė Žva- 
kes, kai jis staiga pasirodė virtuvės tarpduryje. Žvilgte- 
lėjo į šventišką stalą, bet veide nė menkiausio ženklo, 
kad būtų apsidžiaugęs. 

Ji nusišypsojo jam. 

— Gal užgesinsi šviestuvą? 

Valandėlę padvejojęs jis pasisuko ir išjungė viršutinę 
šviesą. Ji paėmė šampano butelį, nuvyniojo vielos įtvarą, 
ištraukė kamštį. Šampano taurės - jų vestuvių dovana 
— jau stovėjo ant stalo. Jis trypčiojo prie durų, nė ne- 
bandydamas jai padėti. 

Ji priėjo, padavė jam taurę. 

— Prašom. 

Širdis stuksėjo. Kodėl jis jai nepadeda? Gal nori pa- 
sityčioti iš jos pastangų? 

Ji atsisėdo prie stalo. Valandėlę jai rodėsi, kad jis nori 
grįžti į darbo kambarį. Galų gale ir jis atsisėdo. 

Tyla stūksojo tarp jų tarytum siena. Siena ėjo per 
stalo vidurį, o juodu sėdi kiekvienas savo pusėje. 

Ji pažvelgė į savo lėkštę, bet valgyti negalėjo. Šalia ant 
kėdės gulėjo mėlynas polietileno aplankas su bilietais. 
Ji nežinojo, ar jis mato, kaip jai dreba rankos, kai ji per 
sieną ištiesė jam bilietus. 

- Prašom. 

Jis įtariai pažvelgė į jos ištiestą ranką. 

— O kas gi čia? 

— Manau, puikus dalykas. Gali pažiūrėti. 

Jis praskleidė aplanką, o ji stebėjo. Žinojo, kad jis 
seniai svajoja nukeliauti į Islandiją. Atostogos aktyviems 
žmonėms. Iki šiol niekaip nepavykdavo. Jai labiau pa- 
tikdavo atostogos saulėtuose kraštuose, kur galima tik 
ilsėtis. Atostogų keliones visada planuodavo ji. 

— Pamaniau, kad Akselis galėtų pabūti pas mamą ir 
tėtę, kad mudu šį kartą keliausime vieni, tik tu ir aš. 

Jis pakėlė akis, pažvelgė į ją tokiu žvilgsniu, kad ji 
išsigando. Dar niekas nėra žvelgęs į ją su tokiu niekina- 
mu šalčiu. Padėjo aplanką ant stalo, atsistojo, pažvelgė 
jai tiesiai į akis, lyg norėdamas, kad kiekvienas žodis 
smigte įsmigtų. 

— Nenoriu nieko, visiškai nieko daryti kartu su ta- 
vimi. 

Kiekvienas skiemuo tarytum smūgis tiesiai jai į vei- 
dą. 

- Jei ne Akselis ir namai, būčiau seniai išėjęs. 

PSICHOTERAPEUTĖ IVONĖ PALMGREN užsi- 
spyrė, kad tai, ką ji vadino „pirmuoju pokalbiu“, turi 
įvykti Anos palatoje. Junas nesiginčijo. Šalia Anos jis 
bent jausis ramiau. Tik nesuprato, kam tas pokalbis 
apskritai reikalingas. Bijodamas, kad jam gali uždrausti 
nakvoti ligoninėje, vis dėlto sutiko su ja kalbėtis. 

Ji sėdėjo prie lango. Penkiasdešimties, gal penkias- 
dešimt penkerių. Po neužsegtu baltu chalatu - raudona 
palaidinė, pilkos kelnės. Ant putlios krūtinės - vaikiš- 
kai atrodantys spalvoti plastmasės karoliai, iš kišenėlės 
kyšo keturi rėksmingų neono spalvų flomasteriai. Gal 
visos tos juokingos spalvos turi atsverti juodą neviltį, su 
kuria ji kasdien susiduria, skverbdamasi į išsigandusias 
pacientų sielas. 

Jis sėdi ant Anos lovos krašto, laikydamasis už svei- 
kosios dešiniosios Anos rankos. 

Jaučia, kaip moteris jį apžiūrinėja. Žino, ką ji galvoja. 

— Kaip manote, nuo ko turėtume pradėti? 

Jis pasuko galvą, žvilgtelėjo į ją. 

— Nė nenumanau. 

Jis atėjo kaip sutarta, visa kita - ne jo reikalas, tegul 
ji pati suka galvą. Jam jokių pokalbių nereikia, jų rei- 

kia Landstingui, kad galėtų ramia sąžine baigti Anos 
reabilitaciją ir leisti, kad Anos smegenys pamažu, bet 
negrįžtamai ištirptų. Ir problemos nebeliks. Bet tegul 
negalvoja, kad jis stos jų pusėn. 

- Ar šis pokalbis jums sunkus? 

Jis atsiduso. 

— Ne, nieko ypatingo. Tik nesuprantu, kokia iš jo 
nauda. 

- Gal todėl, kad jūs iš baimės esate priešiškai nusi- 
teikęs? 

Ką gi jam į tai atsakyti? Ji nė velnio nesupranta, kas 
yra baimė. Vien toks klausimas rodo, kad ji nė iš tolo 
nepažįsta baimės. Niekada nėra pajutusi beprotiško 
siaubo, kad gali viską prarasti. Kad negalėsi valdyti savo 
minčių, tvarkyti savo gyvenimo. 

Arba Anos gyvenimo. 

- Kiek laiko jūs gyvenote kartu? Turiu galvoje, iki 
nelaimės. 

- Metus. 

- Bet jūs negyvenote viename kambaryje? 

- Ne. Jau rengėmės tuoktis, ir tada... ir tada... 

Jis nutilo, pažvelgė į užmerktus Anos akių vokus. 

Ant kėdės sėdinti moteris pasimuistė. Pasirėmė į 
ranktūrius, paskui sunėrė rankas virš aplanko, gulinčio 
jai ant kelių. 

— Ana už jus truputį vyresnė. 

— Taip. 

Ivonė Palmgren pažiūrėjo į aplanko popierius. 

- Vyresnė beveik dvylika metų. 

Jis tylėjo. Kam atsakinėti, jei ji pati gali patenkinti 
savo liguistą smalsumą, paskaityti dokumentus. 

— Ar galite ką nors papasakoti apie jūsų santykius? 
Koks buvo jūsų gyvenimas iki tol, kol visa tai atsitiko? 
Jei norite, galite papasakoti apie paprasčiausią kasdie- 
nybę. 

Jis atsistojo, priėjo prie lango. Kaip visa tai bjauru! 
Kodėl jis turėtų aptarinėti savo ir Anos gyvenimą su 
nepažįstamu žmogumi? Kokią ji turi teisę klampoti po 
jųdviejų prisiminimus? 

— Ar kalbėdavote, kaip kelsitės į vieną butą? 

— Mudu gyvename tame pačiame name. Ana buvo 
įsirengusi ateljė pačiame viršuje, toje pačioje laiptinėje. 
Ji dailininkė. 

— Aha. 

Jis gerai prisimena, kaip juodu susitiko pirmą kartą. 
Išnešiojęs laikraščius, jis kelias valandas pamiegojo ir 
ėjo į parduotuvę nusipirkti valgyti. Ji stovėjo laiptinės 
apačioje, krovė į liftą kartonines dėžes. Juodu pasisvei- 
kino, jis palaikė duris, kol ji nuėjo prie automobilio atsi- 
nešti paskutinės dėžės. Panašumas jį tiesiog pritrenkė. 
Kaip apskritai du žmonės gali būti tokie panašūs? Jis 
sustojo, tiesiog nepajėgė pasitraukti, pirma su ja nepa- 
kalbėjęs. Atrodė savaime suprantamas dalykas, kad jis 
liko šalia jos. Įveikė savo dvejones ir paklausė, ar gali 
jai padėti. Nebeprisimena, ką ji atsakė. Nepamiršo tik 
jos šypsenos. Atvira, šilta šypsena, nuo kurios jos akys 
susiaurėdavo, o jis pasijuto išrinktasis, vienintelis, kaž- 
kieno akimis žiūrint - gražus. 

Padėjo jai sunešti dėžes, o paskui ji pakvietė jį į savo 
naują ateljė, patenkinta ir išdidi viską aprodė. Jis žiūrėjo 
daugiausia į ją. Ją supo spindulių vainikas. Nesuteptas 
skaistumas, toks žavus, kad jam visai susisuko galva. Jau 

po penkių minučių suprato, kad ji toji, kurios visą laiką 
laukė. Kad gyvenimas iki tol buvo nužymėtas kelias, 
vedąs į jų susitikimą. 

— Ką veikdavote kartu? 

Psichologės klausimas grąžino jį į dabartį. 

— Daug ką. 

- Ar galite duoti pavyzdį? 

Juodu kartu valgydavo. Po darbo jis pareidavo prieš- 
piečių, o ji dirbo namuose, taigi netrukus tai tapo įpro- 
čiu. Vieną dieną pas ją, kitą - pas jį. Po daugelio metų 
jis ją pirmą įsileido į savo butą. Niekada nemėgo mai- 
šaties, kuri kildavo, kai kas nors jį lankydavo. Ji juok- 
davosi iš jo pedantiškos tvarkos, sakė, kad ją nervina 
visi tie statūs kampai ir simetrija, įkalbinėjo jį perstatyti 
baldus. Nubėgo į savo ateljė ir atnešė didelį aliejiniais 
dažais tapytą paveikslą, pakabino jo kambaryje. Tą 
vakarą, kai ji išėjo, jis galutinai suprato, kaip karštai ją 
myli. Nors kambarys atrodė sujauktas, nerimas kažkur 
dingo, negalėjo jo pasiekti. Nė nenujausdama, kad daro 
neįtikėtiną dalyką, ji vien savo buvimu išsklaidė jam 
gresiantį pavojų. 

Naktį jis nuogas stovėdavo priešais paveikslą, pirštu 
kartodamas jos teptuko brūkšnius. Šiurkšti drobė kėlė 
tokį stiprų geismą, kad jam net skaudėjo, bet jis neno- 
rėjo jo numalšinti. Jis taupys savo geismą ir atiduos jai, 
kai ji bus pasirengusi. 

— Ar turėjote daug draugų? 

Jis pasisuko į langą, įsikišo ranką į kelnių kišenę. 
Prisiminimai kėlė neapsakomą gyvenimo troškulį. Išba- 
dėjęs kūnas išvarys jį iš proto, jei ji greitai jo nepalies. 

— Nelabai. 

- Giminių? 

- Jos tėvai žuvo autokatastrofoje, kai jai buvo keturio- 
lika. Ji liko vieniša lyg vėjo nešamas pienės pūkelis, bet 
savo gyvenimą susitvarkė neblogai. Stipri, užsispyrusi. 

— Ar ji turi brolių ar seserų? 

— Brolį, bet jis gyvena Australijoje. 

- O jūs? 

— Ką aš? 

— Kaip jūsų tėvai? 

— Kas yra su mano tėvais? 

— Nežinau. Papasakokite. 

— Nutraukėme ryšius. Kai suėjo aštuoniolika, persi- 
kėliau į Stokholmą. Buvo gera viską palikti. 

— Ką palikti? 

— Gyvenau pora mylių į šiaurę nuo Gevlės. 

— Bet juk dauguma ir išėję iš namų bendrauja su 
šeima. 

— Aha. 4 


Kai paaiškėjo išdavystė, motina ištarė jam penkis žo- 
džius. Penkis žodžius. Tą dieną, kai jam suėjo aštuonio- 
lika. Išnešiojęs laikraščius, sėdėjo virtuvėje, pusryčiavo. 
Tris mėnesius darė ką įmanydamas, kad jam atleistų, 
bet ji nieko nenorėjo žinoti ar matyti. Tėvas užsislėpė 
vieno kambario bute, kažkur Gevlės centre, pabėgo iš 
gėdos dėl jos begalinio skausmo ir nusivylimo. Pasiėmė 
drabužius, vieną iš dviejų lovų su spyruokliniu čiužiniu, 
stovėjusią miegamajame, ir dingo. 

Ji netikėtai išdygo virtuvės tarpduryje. Užsivilkusi 
gėlėtą chalatą, kuris, kaip jis žinojo, taip maloniai kve- 

pėjo, kvepėjo motina. Jis apsidžiaugė, pamanė, kad ji 
galbūt... galbūt pasirengusi jam atleisti. Buvo jo gimimo 
diena, ir ji staiga pasirodė virtuvės duryse. 

Ištarė penkis žodžius. 

Nenoriu, kad tu čia gyventum. 


Ivonė Palmgren vėl pasimuistė. Iš aplanko išslydo 
keletas lapų, ji pagavo juos jau krintančius ant grindų. 

Jis nuleido akis, vėl atsisėdo ant Anos lovos. 

— Kodėl nebendraujate su tėvais? 

— Todėl, kad nenoriu. 

— Ar nejaučiate tuštumos? 

— Ne. 

Ji atsikrenkštė, užvertė ant kelių gulintį aplanką. 

— Manau, šį kartą pakaks. Bet norėčiau pratęsti po- 
kalbį šiandien po pietų. 

Jis trūktelėjo pečiais. Jį erzino, kad turi daryti tai, ko 
jie nori. Kad negali pasiųsti jų visų po velnių. 

— Sakykime, antrą valandą? 

Ji atsistojo, priėjo prie lovos, pažvelgė į Aną, paskui 
į jį ir nuėjo durų link. 

— Pasimatysime vėliau. Iki. 

Jis nieko neatsakė. 

Matė, kaip užsidarė durys, paėmė Anos ranką, pri- 
dėjo ją sau prie tarpukojo ir užsimerkė. 

NIEKADA GYVENIME JI NESIJAUTĖ tokia vie- 
niša. 

Jis miegojo ant sofos. Pasiėmė pagalvę, antklodę ir, 
nesakydamas nė žodžio, paliko ją bei jos neatsakytus 
klausimus, kurių ji net nepajėgė suformuluoti. Jo žo- 
džiai prie virtuvės stalo užgniaužė jai žadą. 

Baimė tarytum skrandžio traukuliai. 

Ko jis taip pyksta? Iš kur tas įniršis? Ką ji padarė, kuo 
nusikalto, kad su ja taip elgiamasi? 

Likusi viena dvigulėje lovoje ji ėmė gailėtis, kad pa- 
liko Akselį nakvoti pas tėvus. Atiduotų bet ką, kad dabar 
galėtų jį jausti šalia, girdėti jo kvėpavimą, ištiesti ranką 
ir paliesti šiltą, pižamos pridengtą nugarą. 

Apie ketvirtą ji nebeištvėrė. Veidas raudonas, pabur- 
kęs, akys peršti. Ji užsivilko chalatą ir nuėjo pas jį. Lauke 
dar tamsu, bet blyškioje mėnulio šviesoje pamatė, kad 
jis guli ant nugaros, sunėręs už galvos rankas. Keliai kiek 
sulenkti, sofa per trumpa, neleidžia jam ištiesti kojų. Ji 
nustebo, kodėl jis neatsigulė į Akselio lovą. Aišku, vaiko 
lova, bet vis tiek patogesnė už sofą. 

Ji atsisėdo ant minkštakrėslio krašto. 

— Miegi? 

Jis nieko neatsakė. 

Ji tvirčiau apsisiautė chalatu, sudrebėjo. Svetainės 
langus reikėtų sandarinti. Radiatoriaus šilumos nepa- 
kanka, daug jos išlekia pro langų plyšius. Reikės daug 
laiko užklijuoti, juk kiekvienas langas aštuonių stiklų. 
Gal ką nors pasamdyti, tada nereikėtų aukoti brangaus 
atostogų meto. Bet gal visa tai jau nebesvarbu? 

Gerkle nuslinko sprangus kąsnis. 

— Henrikai? 

Nė garso. 

— Henrikai, mielasis, pasikalbėkime valandėlę. Ar 
gali paaiškinti, kas čia dedasi? 

Jis nė nesujudėjo. 

- Gal bent pasakytum, ko taip pyksti? Ką aš pa- 
dariau? 

Jis apsivertė ant šono, užsitraukė antklodę. Iš jos balso 
turėjo suprasti, kaip ji įskaudinta, kaip jai skauda dabar, 
bet ji suprato, kad jis neatsakys, jei ir girdi. Nusprendė 
tylėti, neatsakinėti į jos klausimus, lyg ji nieko nebūtų 
sakiusi. Ji atlošė galvą, užmerkė akis, bandė užgniaužti 
nevilties balsą, riksmą, įstrigusį gerklėje, besiveržiantį 
laukan. Į kampą įvarytas žvėris, visi instinktai šaukte 
šaukia apie pavojų, bet ji nežino, nuo ko gintis. Kiek laiko 
ji sėdėjo, neturėdama jėgų atsikelti, pagaliau privertė 
kojas pajudėti, nešti ją atgal į tuščią dvigulę lovą. 

Vos atsigulė, išgirdo, kad jis eina į tualetą. 

Jis paliko ją vieną. 


Tik po penkių jai pavyko užmigti. Septintą pabudo 
nuo laukujų durų trinktelėjimo. Ji pamanė, kad jis va- 
žiuoja paimti Akselio, nuvežti jį į darželį. 

Ji gulėjo neturėdama jėgų pajudėti, spoksojo į ranki- 
nio laikrodžio sekundžių rodyklę. Rodyklė žingsnis po 
žingsnio nešė ją tolyn nuo jai suprantamo gyvenimo. 
Kaip ji su tuo susidoros? 

Netikėtas telefono skambutis privertė giliau įkvėpti 
oro. Atsiliepti ji pajėgė tik todėl, kad tai galėjo būti jis. 

- Eva. 

— Sveika, čia aš. 

— Aha. Sveika, mama. 

Ji vėl atsigulė. 

— Kaip praėjo vakar vakaras? 

— Dėkui, neblogai. O kaip Akselis? 

— Na, nieko. Tik naktį pabudo pusę antros ir kaip ožys 
užsispyrė jums skambinti, nors aiškinome jam, kad per 
vėlu. Bandėme jūsų mobiliaisiais, bet buvo išjungti. O 
namų telefonas visą laiką pypsėjo užimtas. Ar maloniai 
praleidote vakarą? 

Namų telefonas pypsėjo užimtas? 

- Taip. Taip, vakaras buvo malonus. 

Kam jis taip vėlai skambino? Ji nieko negirdėjo. Jei 
telefonas būtų buvęs išjungtas, mama vis tiek būtų gir- 
dėjusi signalus. 

— Mudu su tėte norime paklausti, gal sekmadienį at- 
eitumėte pas mus pietų? Turiu užsilikusios briedienos, 
sakau, ką nors iš jos pagaminčiau. Pamiršau paklausti 
Henriką, kai atvažiavo pasiimti Akselio. Bet juk pa- 
prastai tu tvarkai tokius reikalus. Beje, Henrikas labai 
sulysęs. Tikrai praradęs ne vieną kilogramą. 

Ji vėl atsisėdo. Staiga pasidarė sunku kvėpuoti. 

- Alio! 

- Taip. 

- Ar girdi mane? 

- Taip. 

— Tai ar ateisite sekmadienį pietų? 

Sekmadienį? Pietų? 

— Manau, nieko neišeis. Klausyk, aš einu į darbą, 
buvau jau uždaranti duris. Pakalbėsime kitą kartą. 

Ji nuspaudė telefono mygtuką, sėdėjo laikydama 
rankose nebylų ragelį. Kaip ji galėjo būti tokia akla? 
Taip lengvai patikėti. Kaip žaidžiant su magnetu staiga 
visos detalės subėgo į vietas. Vėlyvi susitikimai. Ne- 
tikėta konferencija Olando saloje, kažkokie negirdėti 
atsakovai. Staiga nutraukiami telefono pokalbiai, vos 
tik ji įžengia pro duris. 

Ji atsikėlė, užsivilko chalatą ir nuėjo į darbo kambarį. 
Turi ką nors rasti. Lapelį, laišką, telefono numerį. 

Pradėjo raustis stalčiuose. Rūpestingai išnaršė abi 
stalo puses, vieną stalčių po kito. Viena smegenų pusė 
galvojo apie tikslą, kita buvo išsigandusi, kad ras įro- 
dymų to, kas ir taip aišku. 

Niekada gyvenime negalvojo pakliūti į tokią padėtį. 
Niekada. 

Nieko nerado. Vien raminantys įrodymai, kad jų 
šeima tebėra. Gyvybės draudimai, pasas, sąskaitos, Ak- 
selio skiepų pažymos, banko saugyklos raktas. Ėmė 
apžiūrinėti knygų lentynas. Kur? Kur jis galėtų slėpti 
tai, ko ji nieku gyvu neturi rasti? Ar yra šiuose namuose 
vieta, kurios ji niekada neapžiūri? Kur jis žino, kad jo 
paslaptis ir liks paslaptimi. 

Staiga - atidaromų laukujų durų garsas. 

Lyg užkluptas vagis ji išbėgo iš jo kambario, nusku- 
bėjo į miegamąjį. Reikia pagalvoti. Būtinai turi sužinoti. 

Kas ji? Kas toji moteris, kita moteris, ketinanti atimti iš 
jos vyrą? Sugriauti jos gyvenimą. Grėsmė kartu su pulso 
dūžiais smelkėsi jai į kūną. 

Išgirdusi jį lipantį laiptais, atidarė miegamojo duris, 
išėjo. 

Juodu sustojo akis į akį, juos skyrė vos du metrai. 

Visa amžinybė. 

Ją pamatęs, jis gerokai nustebo. 

— Tu ne darbe? 

Jis nuėjo į savo vietą prie virtuvės stalo, pasigirdo 
toks kasdieniškas medinėmis grindimis traukiamos 
kėdės kojų skrebenimas. Pasiėmė „Dagens Nyheter'. 
Tada ji prarado bet kokią savitvardą. Ryžtingai priėjo 
prie jo, išplėšė laikraštį jam iš rankų, sviedė ant grindų. 
Jis žiūrėjo į ją išpūtęs akis. 

— Gal išprotėjai? 

Žvilgsnis liko toks pat šaltas. Abejingumas toks pat 
efektyvus ginklas kaip iš tvoros išsilaužtas mietas. Ji čia 
nepageidaujama. Ginkluotas savo paslaptimi, jis ramiai 
sėdi, nepasiekiamas, prisidengęs nuo jos puolimo. O ji 
nuoga, niekieno nesaugoma, be jokio apčiuopiamesnio 
ginklo. 

Ją užliejo pykčio banga. Noras smogti, sužeisti, dau- 
žyti. Už skausmą atsilyginti skausmu. Atkurti pusiaus- 
vyrą. Ji nekentė savo silpnumo, to silpnumo, kurio prie- 
žastis buvo jis. 

— Noriu, kad atsakytum į vienintelį klausimą. Kiek 
laiko tęsiasi visas šis reikalas? 

Pamatė, kad jis tarytum kažką nurijo. 

- Koks reikalas? | 

Matyt, pajuto pavojų, nes vengė sutikti jos žvilgsnį. 
Tai ją kiek apramino, ji vos nesusijuokė. Iš lėto, bet 

tvirtai ji ėmė viršų. Juk teisybė jos pusėje. Jis melavo, 
jis apgaudinėjo, todėl turi atsakyti už išdavystę. Turi 
būti sugėdintas. 

Ji atsisėdo priešais jį. 

- Nežinau, gal turi jų ne vieną, bet aš klausiu apie tą, 
su kuria šiąnakt kalbėjai telefonu. 

Jis pakilo nuo stalo. Priėjo prie čiaupo ir atsigėrė 
tiesiai iš jo. Ji valdėsi, kad neištartų žodžių, besisukio- 
jančių ant liežuvio. Geriausias kankinimo būdas - tylėti, 
blogiausia, ką ji jam gali padaryti - priversti kalbėti. 

Jis išsitiesė, atsisuko į ją. 

— Kalbėjausi su draugu. 

- Štai kaip. Gal ir aš jį pažįstu? 

— Ne. 

Trumpai, dalykiškai. Nuo jo tiesaus žvilgsnio ji staiga 
susvyravo. Pirmą kartą po daugelio laiko jis pažiūrėjo 
jai tiesiai į akis, nemirksėdamas. Iš kur jis ima jėgos, jei 
nėra neteisingai kaltinamas? 

— Koks gi to draugo ar draugės vardas? Spėju, kad tai 
draugė. Kur ją sutikai? 

— Ar tai taip svarbu? 

- Žinoma. Jei mano vyras turi tokį gerą draugą, kad 
skambina jam vidury nakties ir kalbasi, kai aš guliu 
gretimame kambaryje, norėčiau žinoti, kas jis. 

Matė, kad jis dvejoja. Iš to, kaip jis paėmė iš kriauklės 
neplautą kavos puoduką ir įdėjo į indaplovę. Paskui vėl 
priėjo prie stalo, atsisėdo. 

Vyras ir žmona, akis į akį prie taip gerai pažįstamo 
virtuvės stalo. 

Netikėta ramybė. 

Štai geriausias metas pasikalbėti. Uraganas kiek ap- 
rimo, nedidelė pertrauka, juodu gali suartėti, pakalbėti 


61 


apie save taip, lyg kalbėtų apie ką nors kitą. Į visus klau- 
simus pagaliau bus atsakyta, išryškės visos melagystės, 
tikrovė ir tiesa pasirodys nuogos, niekuo nepridengtos. 
Kas bus paskui? Juodu tarytum susitarė, kad šiuo metu 
tai nesvarbu. 

Kad tik būtų ištarti tiesos žodžiai. 

— Jos vardas Marija. 

Marija. 

— Ir kurgi tu ją sutikai? 

— Dirba grafike Vidmano įmonėje. 

— Ar seniai ją pažįsti? 

Jis trūktelėjo pečiais. 

- Gal pusę metų. 

— Kodėl man niekada apie ją nepasakojai? 

Tyla. 

— Kodėl šiąnakt jai skambinai? 

- Iš kur žinai, kad skambinau? 

— Ar tai svarbu? Skambinai, ar ne? 

- Taip. Šiąnakt jai paskambinau. Ji tokia... 

Jis nutilo, pasimuistė, regis, norėjo kuo greičiau atsi- 
kelti ir išeiti. 

— Nežinau. Su ja gera pasikalbėti. 

— Apie ką. 

— Apie įvairiausius dalykus. 

— Apie mus? 

- Taip, būdavo. 

Ji vėl pasijuto blogai. 

- Ir ką tu jai papasakojai? 

- Kaip yra, taip ir papasakojau... 

— Aha. O kaipgi yra? 

Jis giliai įkvėpė oro, lyg norėdamas parodyti, kad 
jam nusibodo. 

— Juk jau sakiau, kad man, velniai griebtų, tiesiog 
gera su ja pasikalbėti. Ji šauni moteris. 

Šauni moteris. 

Mums nelabai malonu būti kartu. 

Marija. 

Jos vyras praėjusią naktį pusę antros skambino Mari- 
jai iš Vidmano įmonės. Skambino Marijai, plepėjo, tuo 
tarpu ji viena gulėjo miegamajame su ką tik pirktais 
apatiniais, kankinama neatsakytų klausimų. 

Tfu, kaip bjauru! 

Apie ką jis jai pasakojo? Apie tai, kad ji nupirko 
šampano, apie pasiūlytą kelionę? Vien nuo šios minties 
jai darėsi bloga. Kažkur yra moteris, žinanti apie jų 
santykius daugiau, negu žino ji. Žino apie jos būties pro- 
blemas tai, ko ji pati niekaip negali sužinoti. Ji išduota, 
pamesta. Ji mažiau svarbi negu toji moteris, kurios ji 
net nėra mačiusi. 

Grįžo tikrovė. Pertrauka baigėsi. 

- O kaip turiu jaustis aš? Kai tu išduodi jai mane ir 
mudviejų santykius? 
ji dar neketino jo paleisti. 

- Ar nesupranti, kaip tai atrodo? Jei manai, kad mums 
atsiranda problemų, turėtum kalbėtis su manimi, ne su ja. 

Neilga tyla. Ir vėl tas abuojas žvilgsnis. 

- Turiu teisę kalbėtis su kuo noriu. Tai ne tavo reikalas. 

Kitoje stalo pusėje sėdi svetimas žmogus. 

Gal visą laiką buvo svetimas? Gal ji niekada jo gerai 
nepažinojo? Tiesiog gyveno šalia jo penkiolika metų 
nežinodama, kas jis per vienas. Ir dar, už ką jis taip 
pyksta? Kodėl nė nebando suprasti, kaip ją įskaudino? 

O jei ir supranta, kodėl tai jam visai nesvarbu? Kodėl 
jis ją dar muša, juk ji jau ir taip nugalėta? 

Jis pakilo nuo stalo. Žvilgsnyje kažkas nauja. Gal 
pasibjaurėjimas? 

— Pavydi, jei man malonu. 

— Ak štai kaip. Ar tu ir guli su ja? 

Ji turi žinoti. 

Jis tik sušnypštė. 

— Ne, kokių velnių čia prisigalvoji! Mes tiesiog pasi- 
kalbame, mums gera pasikalbėti. Mesk savo beprotiškas 
fantazijas ir prakeiktą strategiją ką nors išgauti. 

Jis nuėjo į darbo kambarį, piktai užtrenkė duris. 

Prieš dvejus metus juodu kartu jas lakavo. 

Marija iš Vidmano įmonės. Šauni moteris. 

Pamatė, kad pelargoniją, stovinčią ant palangės, lai- 
kas palaistyti, pasiėmė gėlių laistytuvą. Kad tik nepa- 
mirštų sumokėti už Akselio plaukimo pamokas. 

Stovi su laistytuvėliu, žiūri pro langą. Prie kaimynų 
garažo stovi krovininis automobilis, du vyrai krauna iš 
jo gerai supakuotus lovos skalbinius. Kilimas ir nuos- 
mukis. Tokie dideli skirtumai, nors atstumas vos dešimt 
metrų. 

Ji pasiėmė rankinuką ir nuėjo į prieškambarį. 


- Ieškau Marijos. 

Ji stovi tarp parko medžių. Skambinti iš namų jai 
pasirodė neįmanoma. Negali net įsivaizduoti savęs sto- 
vinčios tarp savo daiktų ir girdinčios tos moters balsą. 
Tai suterštų viską, į ką ji pažvelgtų kalbėdama. Nežinia 
kodėl, bet jai be galo parūpo išgirsti jos balsą. Marijos 
iš Vidmano įmonės, Marijos, žinančios apie ją tai, ko ji 

pati nežino. Ką jai pasakė Henrikas? Ką pasakojo? Reikia 
kaip nors atkurti pusiausvyrą. Parodyti, kad jos viršus. 

- Jūs ieškote Marijos? 

- Taip, Marijos. 

Jei yra kelios Marijos, pakvieskite tą, kuri pati įdo- 
miausia, kuri mėgsta kištis į svetimus reikalus. 

— Manau, jūs paskambinote ne tuo numeriu. 

— Ar čia ne Vidmano grafikos įmonė? 

— Taip, bet čia nėra jokios Marijos. 

Ji išjungė telefoną, stovėjo nejudėdama. Adrenalinas 
pulsavo po visą jos kūną, nerasdamas, kur prasiveržti. 
Vadinasi, jokios Marijos nėra? 

Ji sumišusi apėjo aplink namus, matė, kaip krovini- 
nis automobilis išvažiavo iš kaimynų kiemo. Įėjo pro 
laukujas duris, pasuko į vonią, nusimetė ant grindų 
drabužius. 

Kodėl jis jai meluoja? Kodėl sakė, kad plepėjo su Ma- 
rija iš Vidmano įmonės, jei Marijos ten nėra? Paklausti 
negali, nė už ką neprisipažins, kad šnipinėjo. Nesuteiks 
jam malonumo pasijuokti, kad ji taip žemai nusmuko. 


Rado juos už vonios šampūno buteliuko, kurį jai 
gimimo dienos proga buvo padovanojęs Akselis. La- 
biausiai ją nustebino toks neatsargumas. O gal jie juos 
paliko tyčia, norėdami pasakyti, kad atvirai skelbia jai 
karą? Gal kažkokia šauni moteris, puiki pašnekovė, nori 
pasižymėti savo teritoriją, parodyti, kad ji stipresnė? 

Jis jai meluoja. 

Tas kiaulė jai meluoja. Panieka, kad jis toks bailys, pa- 
žadino joje kažkokį nežinomą instinktą. Jausmą, kokio 
iki šiol nėra patyrusi. 

Nereikia meluoti. Ypač tam, kas tavimi pasitiki, tai, 
kuri penkiolika metų tavimi tikėjo ir manė, kad tu jai 
artimiausias Žmogus. 

Kai melas kelia grėsmę žmogaus gyvenimui, jis ne- 
atleistinas. 

Ir jau ko ko, bet pamiršti auskarų to žmogaus duše už 
eukaliptų šampūno buteliuko tikrai nederėtų. 


KAI IVONĖ PALMGREN PALIKO JUOS RAMYBĖ- 
JE, jis vėl sėdėjo pas Aną. Iš palatos išėjo tik vienintelį 
kartą - personalo kambaryje pasišildyti mikrobangų 
krosnelėje savo priešpiečių. Pagalvojo, kiek per tuos 
dvejus metus suvalgė Gorbio pyragų su kopūstais ir 
picos gabalų. Paskui vėl nuskubėjo pas Aną, taip ir ne- 
spėjęs tiksliai suskaičiuoti. 


Praėjo du mėnesiai, trys. Mama užsidarė miega- 
majame ir nesirodė. Nerimas apėmė visą jo esybę, 
bet pabėgti nuo šios nebylios bausmės nesiryžo. Būtų 
tik dar blogiau. Ištarusi penkis žodžius, mama vėl 
nutilo. Kas naktį jis bėgdavo nešioti laikraščių ir vėl 
skubėdavo namo, kad ji neliktų viena. Tėvas nesirodė. 
Kartkartėmis, nelabai reguliariai, ateidavo vokas su 
keliais tūkstančiais kronų sumokėti sąskaitas už kurą ir 
elektrą. Daug išlaidų jie ir neturėjo. Maistui užtekdavo 
jo atlyginimo. Namai priklausė jai, ji paveldėjo juos iš 
savo motinos sesers. Tėvo - santechniko atlyginimo 
pakakdavo šeimos gyvenimui, mamai niekada nerei- 
kėjo dirbti. Visą jos būtį ribojo žmonos ir motinos 
vaidmuo. 

bimus. Viskas prasidėjo nuo katastrofos. 

Kas naktį - tas pats ritualas. Laikraščių glėbį jis pa- 
siimdavo prie picerijos. Visada būdavo pridėta pora 
egzempliorių viršaus, kiekvieną naktį, prieš išnešio- 
damas, jis perskaičiuodavo ir pasiimdavo lygiai tiek, 
kiek reikia. Vienintelis būdas, kad paskui būtum tikras, 
jog nepamiršai nė vienos pašto dėžutės. Visiškai tikras 
niekada nebūdavo. Dažnai persekiodavo nerimas, kai 
pagalvodavo, kad galbūt pamiršo vieną prenumeratorių, 
o kitam į dėžutę įkišo du numerius. 

Pirmiausia, pradėdamas nuo apačios, suskaičiuodavo 
šešiasdešimt du laikraščius. Tiek, kiek jam reikia. Tada 
iš kuprinės išsitraukdavo polietileno plėvelę, išskleisda- 
voją ant žemės, kad laikraščiai nesudrėktų. Padalydavo 
juos į šešias krūvelės po dešimt. Šešiasdešimt pirmąjį 
ir šešiasdešimt antrąjį dėdavo tiesiai į kuprinę. Per- 
skaičiavęs krūvelės keturis kartus, sudėdavo kuprinėn 
ir leisdavosi į kelią. Eidavo visada tuo pačiu keliu. Pačiu 
asfalto pakraščiu, kur prasideda žvyruota šalikelė. 

Ir kaip tik tą dieną atsitiko tai, ko neturėjo atsitikti. 

Kuprinėje liko vienas laikraštis. 

Viena pašto dėžutė tuščia. 

Vilų pašto dėžutes galima patikrinti, bet galbūt kai 
kas jau pasiėmė laikraštį? Gal negavo visai kitas? O 
dešimt butų nuomojamame name virš picerijos, kur 
laikraščiai įmetami pro durų plyšį? Kaip jis patikrins, 
ar nepamiršo kurio nors iš jų? 

Panika didėjo. 

Likęs laikraštis degino jam rankas, jis nepajėgė jo 
atsikratyti. Parėjęs namo stovėjo prie durų, laikraštį 
tebelaikė rankoje. 


Nuo Sandvikeno iki Faluno šešiasdešimt aštuoni, nuo 
Šiovdės iki Solefteo - šeši šimtai devyniasdešimt šeši. 

Jis turi perskaityti. Perskaityti kiekvieną žodį, kad 
neutralizuotų nelaimę. 

Atsisėdo ant laiptų. Brėško rytas. Akmeniniai laiptai 
šalti, perskaitęs pirmą puslapį taip sušalo, kad drebėjo 
kaip epušės lapas. Bet turi skaityti toliau. Skaitanti akis 
turi pamatyti ir įvertinti kiekvieną raidę. Vienintelė 
išeitis. 

Rado dvyliktajame puslapyje. 

Stokholmo regione reikalingas laiškanešys. 

Iš pradžių žodžiai atrodė visai nesuprantami, bet 
žvilgsnis vis grįždavo. Perskaitęs aštuonis kartus supra- 
to, jog tai galimybė. 

Žinojo, kad namie negali likti. Vienintelis būdas, kad 
ji pradėtų gyventi. Jam reikia dingti iš čia. Jis ją saugo, 
bet ji nenori jo matyti. 

Pažvelgė į sodą. Kadaise taip puikiai prižiūrimos 
daugiametės gėlės lysvėse nuvytusios, išgulusios ant 
žemės, užgožtos kiečių ir kitų piktžolių. 

Jis irgi piktžolė. 

Nenoriu, kad tu čia gyventum. 

Sulig šešioliktuoju puslapiu viskas atsistojo savo vie- 
ton. Ne be reikalo jis tą dieną gavo laikraštį. Kažkas 
norėjo, kad jis būtinai perskaitytų. Šį kartą nerimas 
išėjo jam į naudą. 

Stokholme tvarkingam žmogui išnuomojamas kam- 
barys ir virtuvė. Savininkas išvyksta į užsienį. 

Tą rytą jis ilgai sėdėjo ant laiptų. Tą pačią dieną du 
kartus skambino į Stokholmą, o po keturių dienų trau- 
kiniu nuvažiavo į pokalbį prieš priimant į darbą. Grįžo 

tą patį vakarą, ji net nepastebėjo, kad jis buvo išvažiavęs. 
Nekantriai laukė kelias savaites, nors žinojo, kad lemtis 
jo pusėje. Sulaukęs pranešimo, kad gavo ir darbą, ir 
butą, palaikė tai savaime suprantamu dalyku. Didžia- 
vosi, kad išdrįso tai padaryti. 

Tą vakarą ilgai dvejojo prie uždaro miegamojo durų, 
pagaliau pasibeldė. Ji niekada neatsakydavo į beldimą. 
Pagaliau jis vis dėlto nuspaudė rankeną ir truputį pra- 
vėrė duris. Ji gulėjo lovoje, skaitė. Mėlynos užuolaidos 
nuleistos, degė lempelė prie lovos. Ji užsitraukė apklotą 
iki smakro lyg gindamasi. Lyg į kambarį būtų įėjęs vagis. 
Viena spyruoklinė lova prie dukart platesnio pušinio 
karnizo atrodė lyg pasityčiojimas. Ji miega tarytum 
šalia bedugnės, kiekvieną valandėlę primenančios jai, 
kaip juodu ją pažemino, kaip ją išdavė. 

- Išvažiuoju į Stokholmą. 

Ji nieko neatsakė, užgesino lempelę ir atsigulė ant 
šono, atsukdama jam nugarą. 

Jis valandėlę pastovėjo nepajėgdamas daugiau nieko 
pasakyti. Tada žengė žingsnį atbulas, uždarė duris. 

Paskutinis daiktas, šmėkštelėjęs akyse, buvo jos gė- 
lėtas chalatas. 


Ivonė Palmgren atėjo be vienos minutės antrą. Trum- 
pai pasisveikino ir atsisėdo ant tos pačios kėdės prie 
lango. Šį kartą ji nesišypsojo. Tyrinėjo jį tokiu atidžiu 
žvilgsniu, kad jis ėmė gailėtis sutikęs tęsti pokalbį. Pa- 
ėmė Anai už rankos. Su ja jis jaučiasi saugus. 

- Po mūsų vakarykščio pokalbio kai kam paskam- 
binau. 

— Štai kaip. 

Jos kišenėlėje, kur vakar buvo keturi neoniniai flo- 
masteriai, vieno trūko. 

Tik ne trys! 

Jis spėliojo, ar ji tai supranta. Ar psichologo išsi- 
lavinimas ir skvarbus žvilgsnis leidžia jai pažvelgti į 
jo stropiai slepiamą pragarą. Trys flomasteriai - tai 
ženklas, tai būdas pakirsti jo pozicijas, noras parodyti, 
kad ji stipresnė. 

Jis tvirčiau suspaudė Anos ranką. 

Ji atsivertė plastmasinį aplanką. Perskaitė kelis žo- 
džius, vėl pažvelgė jam į akis. 

— Noriu, kad pakalbėtume apie pačią nelaimę. 

Jis staiga pajuto artėjantį pavojų. 

- Žinau, jūs sakėte, jog neprisimenate, kaip įvyko 
nelaimė, bet norėčiau, kad kartu pabandytume grąžinti 
jums atmintį. Štai čia policijos ataskaita. 

Moteris žvelgė į jų sunertas rankas. 

- Suprantu, kad tai labai sunku. Gal norite apie tai 
kalbėti kur nors kitur? Galėtume eiti į mano kabinetą. 

— Ne! 

Ji valandėlę tylėjo. Žvilgsnis toks skvarbus. 

- Neprisimenu. 

- Tai užrašyta ir dokumentuose. Bet reikalas tas, kad 
jūs pats pasirinkote užmarštį. Smegenys - tai organas, 
kuris saugo mus nuo traumuojančių prisiminimų, jos 
išstumia tai, ką mums nemalonu prisiminti. Vadinasi, jūs 
prisimenate, viskas yra jūsų viduje. Anksčiau ar vėliau 
viskas išlenda į paviršių, jūs turėsite su tuo susidoroti, 
kad ir kaip būtų skaudu. Kaip tik todėl norėčiau jums 
padėti. Padėti prisiminti, kad galėtumėte eiti toliau. Jūsų 
laukia sunkus ir skausmingas darbas, bet tai neišven- 

giama. Pokalbio metu jūs galite supykti, bet jums bus 
naudinga išlieti pyktį. Galite išlieti jį kad ir ant manęs. 

Tik ne čia! Iki šiol jie nedrįsdavo skverbtis į jo mintis, 
kai šalia jo Ana. Ji jį visada apgindavo. 

- Junai, ar suprantate, ką noriu jums pasakyti? Esu 
čia norėdama padėti, nors jums viskas gali atrodyti 
kitaip. Ana miršta, ir jūs turite su tuo susitaikyti. Turite 
suprasti, kad tai ne jūsų kaltė, kad jūs padarėte, ką galė- 
jote. Padarėte daugiau, negu būtų galima tikėtis. 

Kalmaras - Karesuandas tūkstantis šeši šimtai še- 
šiasdešimt keturi, Karlskrūna - Karlstadas keturi šimtai 
šešiasdešimt. 

- Žinau tik tiek, kiek rašoma policijos ataskaitoje ir, 
žinoma, ligos istorijoje. Kad ją dėl deguonies trūkumo 
ištiko smegenų išemija. Nuo kurio momento jūs nieko 
nebeprisimenate? 

Landskrūna - Liungbis šimtas keturiasdešimt du. 
Padėk man, Ana. Tegul ji nutyla! 

- Judu nuėjote į Orstavikeną valgyti priešpiečių. Ar 
prisimenate, kokia buvo diena? 

- Ne. 

- Prisiminkite, kaip viskas atrodė. Takas. Gal judu ką 
nors sutikote? Gal pajutote kokį ypatingą kvapą? 

- Neprisimenu. Kiek kartų galiu tai kartoti? 

- Judu užėjote ant tiltelio prie Orstadalio valčių klu- 
bo. 

Reikia kaip nors nutraukti šį pokalbį. Išprašyti moterį 
iš palatos. 

Jos balsas atrodė nepermaldaujamas. 

—- Ana nusprendė išsimaudyti, nors buvo rugsėjo 
pabaiga. Ar bandėte ją atkalbėti? 

Ji užkirto Anai galimybę jį ginti. 

- Jūs likote ant tiltelio. Ar prisimenate, kiek ji nu- 
plaukė, kol supratote, kad jai gresia pavojus? 

Anos galva po vandeniu. Treleborgas - Mūra. Velniai 
griebtų! Tik ne trys! Eskilstuna - Retvikas - du šimtai 
dvidešimt du. 

Trys neono ryškumo flomasteriai jos kišenėje - tai 
įžūlus pasityčiojimas! Viską negailestingai malantis 
balsas pripildo kiekvieną jo esybės užkampį, bet be 
gailesčio mala toliau, nepastebėdamas, kad jis tuoj gali 
sprogti. 

- Kai ji paniro, jūs nuplaukėte jai į pagalbą. Tada pa- 
sirodė dar vienas žmogus, pamatė, kas atsitiko, atplaukė 
jums padėti. Ar prisimenate, kuo jis vardu? 

— Neprisimenu! 

— Bertilis. Bertilis Andersonas. Jis bandė jums pa- 
gelbėti. Jums pavyko ištempti ją į krantą, Bertilis An- 
dersonas nubėgo į valčių klubą paskambinti medikams. 
Pabandykite, Junai, pabandykite prisiminti, ką jūs jau- 
tėte. 

Jis atsistojo. Tai nebepakeliama. 

- Ar nesupranti, ką tau sakau, prakeikta boba! Ne- 
prisimenu! 

Ji nenuleido nuo jo akių. Ramiai stebėjo jį toliau. 


Jis rado ją palėpėje. Ji vilkėjo tą patį gėlėtą chalatą. 
Tai įvyko vakare. Kitą dieną jis rengėsi išvažiuoti. Su- 
krauti lagaminai stovėjo prieškambaryje. Palėpės lubos 
buvo neaukštos, jai nereikėjo kėdės, užteko mažučio 
suolelio, ant kurio jis pasilypėdavo vaikystėje, kad pa- 
siektų kriauklę. 

— O ką jaučiate šiuo metu? 

Jos žodžiai perpildė jo kantrybės taurę. 

— Lauk iš čia! Dink! Palik mus ramybėje! 

Ji nepasijudino iš vietos. Gręžte gręžė jį piktomis aki- 
mis. Rami, susikaupusi, tvirtai pasiryžusi jį pražudyti. 

— Kas jus taip erzina? 
į Aną. Guli čia tokia nekalta, be sąmonės, bet, regis, ne- 
pamiršo, kaip galima jį išduoti. Vėl nori palikti jį vieną. 
Po visko, ką jis dėl jos padarė. 

Tfu, kad tave velnias! 

Net ir dabar ja negalima pasitikėti. Net ir dabar ji 
nesielgia taip, kaip jis norėtų. 

Na, jis jai dar parodys. Neleis jai taip lengvai išsi- 
sukti. 

Neleis ir šį kartą. 

JI NUTARĖ EITI Į DARŽELĮ. Tiesiog norėjo fiziškai 
pabėgti nuo jaučiamos grėsmės. Jos pasaulis griūva kaip 
kortų namelis. Ji jautėsi lyg paralyžiuota, niekur nepa- 
bėgsi. Kažkur nežinomas priešas rezga slaptus planus, 
vienintelis žmogus, kuriuo ji manė galinti pasitikėti, 
susidėjo su kita, esančia anoje fronto linijos pusėje. 
Pasirodė esąs išdavikas. 

Mobiliojo telefono signalas privertė ją susiimti. Ek- 
rane pamatė, kad skambina iš darželio. 

- Eva. 

- Sveika. Čia Kerstina iš darželio. Nebijok, nieko 
baisaus neatsitiko, bet Akselis nugriuvo ir truputį už- 
sigavo čiuoždamas plastmasiniu loveliu. Nori namo. 
Bandžiau prisiskambinti Henrikui, juk paprastai vaiką 
pasiima jis, bet telefonas neatsako. 

- Tuoj važiuoju. Būsiu po penkiolikos minučių. 

- Akseliui nieko bloga neatsitiko, tikriausiai tik išsi- 
gando. Linda sėdi su juo personalo kambaryje. 

Ji išjungė telefoną ir išėjo ant laiptų. Senojoje vilų 
gatvėje asfaltas išlaužtas, tiesiama šiluminė trasa ir dar 
kažkokios komunikacijos. Ji turėjo sustoti automobilių 
eilėje, atsargiai brautis į priekį. 

Komunikacijos. 

Kad viskas vyktų dar greičiau. 

Ji pažvelgė į senuosius amžiaus pradžios namus. Šioje 
vietoje jie didžiuliai kaip kaimo dvarai, ne tokie kaip 
gatvės gale, kur namai daug mažesni. Pirmoji galimybė 
paprastiems tarnautojams įsigyti nuosavą namą. 

Šimtas metų. Daug kas nuo tada pasikeitė. Ar kas liko 
nepakitę? Automobiliai, lėktuvai, telefonai, kompiute- 
riai, darbo rinka, lyčių vaidmuo, vertinimai, tikėjimas. 
Permainų šimtmetis. Be to, žiauriausi dalykai, kokius 
žmonijai kada nors teko išgyventi. Ji ne kartą bandė 
lyginti savąjį gyvenimą su savo senelių. Kiek daug jiems 
teko patirti, išmokti, prisitaikyti. Ar kokiai kitai kartai 
teko matyti tiek pažangos, tiek pasikeitimų? Viskas ne- 
matyta, negirdėta. Kai gerai pagalvoji, tik vienas dalykas 
liko nepakitęs. Ar bent turėtų būti nepakitęs. Šeima, 
santuoka visam gyvenimui. Laikoma, kad šeima liko 
visiškai tokia, kokia buvo, nepaisant visų išorinių įtam- 
pų ir naujų aplinkybių. Bet santuoka jau nebėra bendra 
įmonė, į kurią vyras ir moteris turi įnešti savo būtiną 
indėlį. Dingo abipusė priklausomybė. Vyras ir moteris 
dabar yra du vienetai, sugebantys pasirūpinti kiekvienas 
savimi, auklėjami taip, kad galėtų verstis savarankiškai. 
Jei sugalvoja vesti - tai tik iš meilės. Gal todėl taip sunku 
išsaugoti santuoką? Juk renkiesi visam gyvenimui ir 
reikia, kad meilė išliktų gyva. Reikia, kad bent vienas iš 
dviejų turėtų laiko ją puoselėti. Meilė laikoma tarytum 
savaime suprantamu dalyku, ji turi kaip nors išgyventi 
tarp visų pareigų ir rūpesčių. Bet ji išgyvena retai. Tur- 
būt pusė jų draugų pastaraisiais metais išsiskyrė. Jėgas 
alinantys skyrybų procesai. Vaikai, kas savaitę bėgio- 

jantys čia pas tėvą, čia pas motiną. Gerklėje tarytum 
įstrigo bjaurus kąsnis. Nuo minčių apie pašlijusius kitų 
santykius jų pačių bėdos neatrodė lengvesnės. 

Per pastaruosius metus, kai kasdienybė darėsi vis 
pilkesnė, ji dažnai galvodavo, ko jai labiausiai trūksta. 
Norėjo turėti žmogų, su kuriuo galėtų dalytis mintimis. 
Aišku, netrūksta draugių, bet moteriški pasisėdėjimai 
kavinėse dažniausiai baigiasi dejonėmis, kad gyveni- 
mas - sunkus dalykas. Ne diskusija, kodėl yra taip, 
kaip yra, o tik fakto konstatavimas. Bet vienas dalykas 
bendras visoms. Nuovargis. Jausmas, kad trūksta jėgų. 
Trūksta laiko. Laiko trūksta vis labiau, nors nuo tada, kai 
pastatyti šie namai, sukurta tiek daug gaminių, padedan- 
čių taupyti laiką. Čia nuties naujas komunikacijas, kad 
galima būtų sutaupyti dar daugiau brangių sekundžių. 
Į laiškus bus galima atsakyti dar greičiau, sprendimus 
priimti, vos tik atsiras alternatyva, informacija ateis per 
sekundę, tada ją bus galima išsiaiškinti ir sudėlioti į rei- 
kiamus atminties stalčius. O kaipgi žmogus, kurio sme- 
genys turi su visu tuo susidoroti? Per pastaruosius šimtą 
metų, kiek Eva žino, žmogus nelabai toli pažengė. 

Prisiminė istoriją apie sijų genties indėnų grupę, šeš- 
tąjį dešimtmetį lėktuvu atskraidintą iš Šiaurės Dakotos 
rezervato susitikti su Amerikos prezidentu. Reaktyviniu 
lėktuvu jie atskrido šimtus mylių iki sostinės. Vašing- 
tono oro uosto atvykimo salėje jie susėdo ant grindų ir, 
nepaisydami primygtinų raginimų sėsti į laukiančius 
limuzinus, nepajudėjo iš vietos. Taip jie sėdėjo mėnesį. 
Jie laukė savo sielų. Juk sielos negali keliauti taip greitai, 
kaip lėktuvu skraidinami kūnai. Tik po trisdešimties 
dienų jie buvo pasirengę susitikti su prezidentu. 

Gal kaip tik taip turėtų elgtis visi streso kamuojami 
žmonės, beviltiškai bandantys sutvarkyti savo gyvenimą. 
Tiesiog atsisėsti ir palaukti, kol juos pasivys trokštama 
galimybė. Žinoma, jie ir sėdi, tiesa, ne laukdami savo 
sielų, o visa širdimi pasinėrę į televizijos muilo operas 
gerai įrengtose svetainėse. Baisėdamiesi kitų žmonių 
nesėkmėmis ir nesugebėjimu tvarkyti savo santykius. 
Kaip žmonės elgiasi? Kuo greičiau perjungia kanalą, kad 
nereikėtų stoti akis į akį su savo pačių gyvenimu. Daug 
paprasčiau iš šalies spręsti apie kitus ir juos teisti. 


Ji atidarė Akselio skyriaus duris, įėjo vidun, apsiavė 
šviesiai mėlynas plastmasines šlepetes ir pasuko į per- 
sonalo kambarį. Pažvelgė pro durų stiklą ir sustojo. Jis 
sėdėjo Lindai ant kelių, valgydamas gabalėlį pyrago. 
Viena ranka glostė jos šviesių plaukų garbaną. Ji sūpavo 
jį, lūpomis liesdama jo galvą. 

Ją apėmęs pyktis staiga atlėgo, vėl apėmė tuštumos 
ir bejėgiškumo jausmas. 

Kaip ji apgins jį nuo visko, kas gali atsitikti? 

Tik nepravirk čia! 

Ji apsiramino, atidarė duris, įėjo. 

- Žiūrėk, štai mama! 

Akselis paleido Lindos plaukus ir nušoko ant žemės. 
Linda jai, kaip paprastai, droviai šypsojo. Eva irgi pasi- 
stengė nusišypsoti, apkabino Akselį, pakėlė ant rankų, 
Linda priėjo prie jų. 

— Prasimušė nedidelį guzą, bet, manau, nieko pavo- 
jingo. Sakiau, kad nečiuožinėtų loveliu po lietaus, kai 
slidu, bet... Matyt, pamiršo. 

— Mama, paliesk. 

Ji palietė nedidelį iškilimą ant pakaušio. Jį vos galima 
užčiuopti, aišku, kad Lindai dėl to nėra ko sielotis. 

— Nieko baisaus. Tai bet kur gali atsitikti. 

Linda droviai nusišypsojo ir nuėjo prie durų. 

— Pasimatysime rytoj, Akseli. Sudie. 


Eidami namo juodu laikėsi susikibę už rankų. Iš 
pradžių Akselis supyko, kad reikės eiti pėsčiam, o ne 
važiuoti, kaip paprastai, bet paskui pasivaikščiojimas 
jam ėmė patikti. 

Valandėlė atokvėpio. 

Plepėjo tik Akselis. Ji ėjo tylėdama, retkarčiais trum- 
pai atsakydama į jo klausimus. 

— O paskui Elinora pagavo kamuolį, ir mes supy- 
kome. Simonas sudavė jai per koją lazda, tada Linda 
pasakė, kad taip negalima, ir neleido mums žaisti. 

Jis paspyrė akmenuką. 

- Linda labai gera. 

— Taip. 

— Tau irgi patinka Linda? 

- Taip, iš tikrųjų. 

— Kaip gerai! Tėtei ji irgi labai patinka. 

Taip, kai jis nesigniaužo duše su kitomis. 

- Aišku, patinka. 

Jis vėl ėmė spardyti akmenuką, šį kartą spardė ilgai. 

- Taip, ji jam labai patinka. Kartą, kai buvome kieme, 
jis ją pabučiavo. Jie manė, kad aš nematau. 

Viskas sustojo, prarado spalvas. 

Per akimirką pasaulis apvirto aukštyn kojomis. 

Įžvalga per vieną sekundę nustūmė į šalį bet kokius 
pasitikėjimo likučius. 

Linda! 

Tai Linda. 

Viskas, kuo ji pasitikėjo, į ką dar manė galinti atsi- 
remti, staiga pasirodė esąs dar vienas melas, dar viena 
išdavystė. 

Moteris, ką tik laikiusi jos sūnų ant kelių, lietusi 
lūpomis jo plaukus, moteris, kurią ji ką tik guodė, sa- 
kydama, kad galvos sumušimas - nedidelė bėda. Toji 
moteris bando sugriauti jų šeimą. Kaip kokia ameba ji 
įšliaužė į jų gyvenimą, slėpdama savo kėslus po rūpes- 
tingumo kauke. 

Jos įprasta, saugi būtis staiga tapo spąstais. Į ką ji dar 
gali atsiremti? Kuo pasitikėti? 

Kiek laiko visa tai vyksta? Ar žino dar kas nors? Gal 
žino jau visi tėvai? Tik ji, vargšė atstumtoji Akselio 
mamytė, nė nenutuokia, kad jos vyras slapta bendrauja 
su jų vaikų darželio aukle. 

Pažeminimas. Tarytum skustuvas, prispaustas prie 
venos. 

- Mama, einam. 

Ji apsidairė nebesuvokdama, kur atsidūrė. Automo- 
bilio garsas priartėjo, nutilo. Jakobo motina nuleido 
lango stiklą. 

— Sveiki! Ar einate namo? Jei norite, galiu pavėžėti. 

Ar ji ką nors žino? Gal ir ji viena iš tų, su užuojauta 
žvelgiančių į ją? Bet ne į akis. Viskas už nugaros. 

- Ne. 

— Mamyte, važiuokim! 

— Eisime pėsčiomis. 

Eva greitomis žvilgtelėjo į jos pusę, paėmė Akselį už 
rankos, ėmė tempti. Jakobo motina važiavo šalia. 

— Beje, tėvai rengia susitikimą, nori darželyje įrengti 
akmens amžiaus stovyklą. Ar šią savaitę turėsi laiko? 

Ką ji galėtų atsakyti, kaip rasti tinkamų žodžių? Ji pa- 
spartino žingsnį. Dar penki metrai ir juodu prieis taką 
per parką. Nieko nesakydama, ji pasuko į šalį, pastūmė 
Akselį taku pirma savęs. Už nugaros girdėjo automobilį, 
iš pradžių slenkantį lėtai, paskui nuvažiuojantį. 

Linda. Kiek jai galėtų būti metų? Dvidešimt sep- 
tyneri ar aštuoneri? Vaikų neturi, bent tai ji žino. Jai 
pavyko suvilioti vieno darželinuko tėvą, nors neturi nė 
menkiausios nuovokos, ką reiškia būti atsakingam už 
jauną gyvybę. 

Ji žvelgė į mažą Akselio figūrėlę. Raudonos kelnės su 
juostelėmis, išsipūtusios ant trumpų kojų kaip balionai. 
Pamatęs namus pradėjo bėgti. 

Ji sustojo. 

Akselis smuko trumpesniu keliu, pralindo pro aly- 
vų krūmus ir įbėgo pro duris. Jos sūnus gyvena tuose 
pačiuose namuose kaip ir išdavikas. Bailys, nedrįstąs 
pripažinti savo išdavystės. 

Tai, ką jis daro, neatleistina. Ji jam niekada to ne- 
dovanos. 

Niekad gyvenime. 

Niekada. 

PIRMĄ KARTĄ PER DVEJUS METUS IR PENKIS 
MĖNESIUS galėjo praleisti vakarą ne Karolio ligoni- 
nėje. Jį krėtė pyktis, kad Ana jį išdavė. Dabar jis jai 
parodys. Tegul sau guli viena, tegul stebisi, kur jis dingo. 
Rytoj jai papasakos, kad sėdėjo restorane ir kad jam 
buvo visai linksma. Galbūt ji supyks, supras, kad gali jį 
prarasti. Jei ji nesuims savęs į rankas, galbūt jis padarys 
taip, kaip jam pataria. Paliks ją ir eis toliau. O ji gulės, 
trūnys, ir niekas ja nesirūpins. 

Pabaisa psichologė įkalbėjo jį ateiti į dar vieną pokal- 
bį. Tai vienintelė galimybė jos atsikratyti, o dabar to ir 
tereikia. Ana, regis, nė kiek nesigaili dėl savo išdavystės, 
o didėjantis nerimas kelia jam įniršį. Bet paskui jis pri- 
vertė ją suprasti, ir nerimas kiek atlėgo. 


Į miestą ėjo pėsčias. Parvažiavo namo, pastatė auto- 
mobilį gatvėje ir, neužeidamas į butą, išėjo pasivaikš- 
čioti. Ėjo išilgai Orstaviko, perėjo senąjį Skanstulo tiltą, 
pasuko į Sioderio pusę. Jotagatsbakene ėjo pro aludes, 
bet, vos pažvelgęs pro langą, traukė toliau. Nors buvo 
ketvirtadienis, visur pilna žmonių. Drąsa jį apleido. Jis 
dar nepasirengęs kur nors užsukti. 

Suprantama, kad turi eiti toliau. Praėjo visas Sioderio 
aludes, šliuzą, įžengė į senamiestį, lyg kas iš anksto būtų 
nubrėžęs jam kelią. 

Pamatė ją eidamas pro Geležies aikštę, Esterlongo 
gatvės link. 

Langas su raudonomis užuolaidėlėmis. 

Ji sėdėjo viena prie baro, žvilgsnis nukreiptas tiesiai į 
langą, rankose sukiojo pusiau nugertą alaus bokalą. Jis 
sustojo kaip įbestas. Tylėdamas žiūrėjo į ją. 

Stebinantis panašumas. 

Išsišovę skruostikauliai, lūpos. Kaip dvi moterys gali 
būti tokios panašios? Akys, kurių jis taip seniai nematė. 
Rankos, kurios jo niekada nepaliesdavo. 

Tokia graži. Tokia graži ir, svarbiausia, tokia gyva. 
Visiškai kaip anksčiau. 

Išgirdo duslius, sunkius savo širdies dūžius. 

Staiga ji pakilo ir nuėjo į restorano gilumą. Jis neiš- 
tvertų, jei pamestų ją iš akių. Nubėgo likusius metrus 
per aikštę, nedvejodamas atidarė duris, įėjo. Ji stovėjo 
prie baro. Baimė staiga dingo, liko tik tvirtas ryžtas. Jis 
turi būti su ja, išgirsti jos balsą, pakalbinti ją. 

Gale baras užlinksta devyniasdešimt laipsnių kam- 
pu. Jis atsistojo, kad matytų jos veidą. Jam net kvapą 
užgniaužė. Ją supo spindulių vainikas. Visos svajonės, 
ilgesys, grožis, viskas, dėl ko verta gyventi, tarytum su- 
sikaupė šiame gyvame kūne, kurį matė priešais. 

Staiga ji pasuko galvą, pažiūrėjo į jį. Jis nustojo kvė- 
puoti. Nė už ką neatitrauktų žvilgsnio nuo jos akių. Ji 
atsigręžė į padavėją. 

— Prašom vieną kriaušių sidro. 

Padavėjas pasiekė sau virš galvos taurę, įpylė jai. Ant 
kairės rankos ji nemūvėjo žiedo. 

— Prašom. Keturiasdešimt aštuonios. 

Ji bandė atidaryti rankinuką, o jis net nespėjo pa- 
galvoti. Žodžiai išsprūdo visai spontaniškai. 

- Leiskite jus pavaišinti. 

Ji vėl nukreipė į jį akis. Matė, kad ji abejoja, regis, 
be galo ilgai laukė jos sprendimo. Jei pasakys „ne“, jis 
Žuvęs. 

Ji šyptelėjo. 

- Žinoma. 

Jis sutrikęs svarstė, ar iš tikrųjų jaučia džiaugsmą. 
Taip seniai patirtas jausmas, kad sunku ir susivokti. 
Tik žinojo, kad viskas paprasta, suprato, kad daugiau 
nėra ko bijoti. 

Visiška, tobula ramybė. 

— Dėkui. 

Kaip jis galėtų nuslėpti savo dėkingumą? Su paleng- 
vėjimu greitai išsitraukė piniginę. 

— Prašom ir man to paties. 

Jis padėjo ant baro šimtinę, padavėjas pastatė jam 
taurę. Kai vėl atsisuko į ją, ji jam šypsojo. 

- Manau, dėkoti turėčiau aš. 

Jis pakėlė taurę, pakvietė ją išgerti, jausdamas, kaip 
šypsena sklinda po visą kūną. 

— Ne, tikrai ne, tai aš turiu dėkoti. Į sveikatą. 

— Į sveikatą. 

— Malonu susipažinti. 

Jų taurės susilietė. Nuo to visas jo kūnas suvirpėjo. 
Žiūrėjo į ją per taurės kraštą, negalėjo išleisti jos iš akių. 
Turėjo įsiminti kiekvieną bruožą, kiekvieną liniją. Kol 
vėl ją sutiks. 

Ji išgėrė dar. Du nemažus gurkšnius. Kai išgers, jis 
vėl jai pasiūlys. 

Vėl ir vėl. 

- Mano vardas Junas. 

Ji linksmai nusijuokė. 

- Štai kaip. 

Staiga jį apėmė netikrumas. Kaip galėtų priversti 
ją kalbėti? Kažkaip reikia įgyti jos pasitikėjimą. Gal 
ji mano, kad jis kažkoks įkyruolis, siūlantis jai išgerti 
sidro. 

- Jei manote, kad vaišinu sidru nepažįstamas mote- 
ris, klystate. Tik jums norėjau pasiūlyti. 

Ji dar kartą žvilgtelėjo į jį, paskui nukreipė akis į 
baigiamą gerti taurę. 

— Aha. O kodėl kaip tik man? 

Atsakyti jis negali. Argi ji kada nors suprastų? 

- Kuo jūs vardu? 

Tai tik pirmas klausimas. Juk jis nori žinoti viską. 
Viską, ką ji kada nors galvojo, jautė. Jį apėmė didžiulis 
džiaugsmas, kad vėl gali tai pajusti. 

Prieš atsakydama ji abejojo, ir jis ją suprato. Jis negali 
reikalauti, kad ji juo pasitikėtų. Dar ne. Bet netrukus ji 
supras tai, ką jis pajuto vos pažvelgęs į ją. 

Staiga, tarytum supratusi jų susitikimo svarbą, ji vėl 
jam nusišypsojo. Nedrąsi šypsena. Tarytum patikėtų 
jam paslaptį. 

— Mano vardas Linda. 

PIRMOJI MINTIS BUVO PULTI JĮ, priremti prie 
sienos, pasakyti viską, ką žino. Sugrūsti jam į gerklę visą 
tiesą ir liepti nešdintis po velnių. Bet greitai suprato, kad 
kaip tik to jis ir laukia. 

Kad galėtų nešdintis po velnių. 

Staiga ji suvokė, ko jis siekia. Stovėdama parke prie- 
šais jų išniekintus namus, ji žaibiškai perprato jo planą. 
Taip aiškiai, kad net juokinga. 

Tas bailys, tas kiaulė ir šį kartą nori suversti jai at- 
sakomybę. 

Dar kartą nori pasislėpti už jos energijos ir veiklumo. 

Užuot prisiėmęs atsakomybę už tai, ką padarė, ir bent 
kartą nusprendęs pats, jis nori priversti ją, kad ji jį pa- 
liktų. Atsikratyti kaltės, ateityje visiems tvirtinti, jog tai 
buvęs jos sprendimas, jog ji norėjusi skirtis, norėjusi, 
kad jis išeitų. 

Ne, taip lengvai jis neišsisuks. Tikrai ne. 

Pajuto neapsakomą panieką. 

Net su savo neištikimybe jis negali susidoroti be jos 
pagalbos. 

Ją pripildė ryžtas, išlaisvinanti ramybė. Ji vėl paėmė 
vadžias į savo rankas. Pagaliau žino, ką turi daryti. 

Kad ištvertų, jai reikia įsitikinti tik vienu dalyku. 
Tik vienu. 


Išeidama nepasakė nė žodžio. Henrikas ir Akselis, 
užsidarę darbo kambaryje, žaidė kompiuterinius žaidi- 
mus. Negreitai pastebės, kad jos nėra. Ji džiaugėsi, kad 
nereikia su juo susitikti. Vis dar nebuvo tikra, ar pavyks 
nuslėpti neapykantą, bet juk prieš akis dar visa naktis. 
Rytą jis vėl pamatys savo ištikimą žmoną, o kol kas jai 
reikia įsitikinti, ar ji tikrai ką nors sugeba. 


Ji nužvelgė Geležies aikštę. Sustos pakeliui į miesto 
centrą, išgers lašelį, kad sustiprėtų. Jau seniai nebevaikš- 
čiojo po miestą, o viena gal apskritai dar niekada nėra 
išėjusi. Visada su neramia sąžine skuba namo. Darbe 
graužia sąžinė, kad apleidžia namus, o namie, kad darbe 
nepadaro tiek, kiek reikėtų. 

Išgėrė paskutinį gurkšnį, apsižvalgė. Jos planams ši 
vieta visai netinkama. Vakarieniaujančios poros, kom- 
panijos, kurioms visai nerūpi pašaliniai žmonės. Ne, 
dar išgers taurelę sidro ir eis toliau. 

Priėjo prie baro. 

Išgirdo, kaip kažkas atidarė duris. Padavėjas stovėjo 
kiek toliau, nugara į ją, pylė į indelį žemės riešutus. Ji 
atsigręžė, pažvelgė į ką tik įėjusį vyriškį. Jis atsistojo 
priešais ją, prie trumpesniojo baro šono. 

Per jaunas. 

Priėjo padavėjas. 

— Prašom vieną kriaušių sidro. 

Padavėjas pasilenkė, paskui išsitiesė su buteliu ran- 
koje. Kita ranka pasiekė taurę virš galvos. 

— Prašom. Keturiasdešimt aštuonios. 

Ji jau traukė iš rankinuko piniginę, kai staiga išgirdo 
netikėtą pasiūlymą. 

- Leiskite jus pavaišinti. 

Iš pradžių nesuprato, kad jis kreipiasi į ją. Nustebusi 
šešerių ar septynerių, pilkas švarkas, šviesūs atgal su- 
šukuoti plaukai, atrodo, visai simpatiškas. 

Kodėl gi ne? 

- Žinoma. 

Akimirką pamanė, kad jis juokauja. Žiūrėjo į ją šyp- 
sodamas. Paskui iš vidinės švarko kišenės išsitraukė 
piniginę. 

— Dėkui. Prašom ir man to paties. 

Padėjo ant baro šimtinę, padavėjas nukėlė dar vieną 
taurę. Ji širdyje nusijuokė. Jis daugiau kaip dešimčia 
metų už ją jaunesnis. Matyt, ji dar išsaugojo šiek tiek 
patrauklumo. 

Pagalvojo, ką juodu veikia namie. Ar Akselis jau 
užmigo? Ji nuvijo šalin mintis apie namus, pabandė 
nusišypsoti. 

— Manau, dėkoti turėčiau aš. 

Jis pakėlė taurę. 

— Ne, tikrai ne, tai aš turiu dėkoti. Į sveikatą. 

- Į sveikatą. 

— Malonu susipažinti. 

Kažkokios nepaprastos akys. Tokios skvarbios, kad 
ji net susidrovėjo. Tarytum mato ją kiaurai, gali skaityti 
visas jos mintis, o jomis ji tikrai su niekuo nenorėtų da- 
lytis. Akimirką gailėjosi, kad leidosi jo vaišinama. Ji turi 
išlikti tvirta, juk šį vakarą turi kitų planų. Juo greičiau 
išgers, juo geriau. Gurkštelėjo du nemažus gurkšnius. 

— Mano vardas Junas. 

Ji nugėrė dar truputį. Mintyse buvo tik neapykanta. 
Neturėtų čia plepėti, lyg viskas būtų kaip visada. 

— Štai kaip. 

Netrukus ji išgers iki dugno. 

— Jei manote, kad vaišinu sidru nepažįstamas mote- 
ris, klystate. Tik jums norėjau pasiūlyti. 

— Aha. O kodėl kaip tik man? 

Jis stovėjo tylėdamas, nenuleido nuo jos akių. 

- Kuojūs vardu? 

Jis vėl nusišypsojo jai ta keista šypsena. Prieš ją pa- 
sijunti bejėgė. Akys skverbiasi kiaurai, atrodo, kad jis 
gali atskleisti viską, kas joje dedasi. Bet jos neapykanta 
yra jos neapykanta, jam ji jos neparodys, neparodys 
niekam. Jei kas nors pamatytų tą gėdingą neapykantą, 
atimtų iš jos galią. Ji turi išmokti elgtis lyg niekur nieko, 
kitaip niekada neįvykdys to, ką sumanė. 

Išgėrė dar gurkšnį. 

Viešpatie! Jis tikrai už ją jaunesnis daugiau kaip de- 
šimčia metų. Visiškai nepavojingas. Tarytum sutvertas 
jai pasitreniruoti. Valandėlę dėl jo pamiršo, kad valdžia 
jos rankose. Jo nuoširdus dėmesys vertė ją abejoti. Gal 
tai iš tikrųjų šio vakaro tikslas? Jis stovi tiesiai prieš ją 
ir siūlo tai, dėl ko ji išėjo iš namų. Staiga ėmė žiūrėti 
į jį labiau susidomėjusi. Jis jos nori, nors ji mažiausiai 
dešimčia metų vyresnė. Ar reikia geresnio įrodymo? 

Ji vėl nusišypsojo. 

— Mano vardas Linda. 

Melas nustebino ją pačią. Kaip nesunkiai pavyko. Iš 
tiesų tai netgi ne melas. Čia, prie baro, stovi ne šaunioji 
Eva, čia kita moteris. Moteris, numetusi šalin viską, 

kuo tikėjo, ir be mažiausių sąžinės priekaištų siekianti 
tikslo, norinti pasiimti tai, ko nori, nors tai priklauso 
ne jai, o kitai. 

Ji Linda. 

— Malonu, Linda. Gal dar vieną sidro? 

Nustebusi pamatė, kad taurė tuščia. Po valandėlės 
pasijuto apgirtusi. Viskas staiga pasirodė taip toli, liko 
tik ši akimirka. Ramybės akimirka, visa kita ne taip 
svarbu. Nėra ko laimėti, nėra ko prarasti. Jai priklauso 
visa ši naktis. 

- Žinoma, kodėl gi ne? 

Jis atrodė linksmas, pašaukė padavėją. 

- Prašom dar po vieną. 

Jai padavė taurę. Juodu susėdo prie baro, jis įsirėmė į 
ją keliais, ji padėjo rankas ant baro plokštės. Padavėjas 
pakeitė juostelę ir ėmė suktis lyg šokdamas, kai iš garsia- 
kalbių pasigirdo sena melodija „Earth, Wind and Fire“. 
Melodijos pavadinimo ji neprisiminė. Prisiminė tik 
tiek, kad paprastai juodu klausydavosi jos per šventes, 
kol viskas dar ėjosi kaip sviestu patepta. 

Valandėlę juodu sėdėjo tylėdami. Nebuvo tikra, ar 
nori pasilikti, bet turėtų bent suteikti jam galimybę. Juk 
jis toks pat tinkamas kaip ir bet kuris kitas. Ji gurkštelėjo 
sidro, apsidairė. Lankytojų atsirado daugiau. Pro duris 
sugriuvo pagyvenusių anglų kompanija. Baro veidrody- 
je ji matė, kad vyriškis, vardu Junas, ją atidžiai stebi. 

- Ar galiu jums pasakyti komplimentą? 

Ji vėl susidūrė su jo įdėmiu žvilgsniu. Tada ji nu- 
sprendė dar pasėdėti, pasimėgauti jo nuoširdžiu susi- 
žavėjimu. 

- Žinoma, labai prašom! 

— Gal tai ir kvaila, bet vis tiek turiu jums pasakyti. 

Staiga jis tarytum susigėdo ir kelias akimirkas nusuko 
žvilgsnį į šoną, bet paskui vėl pažvelgė jai tiesiai į akis. 

— Ar žinote, kad jūs čia vienintelė atrodote tikrai 
gyvai 

Ji nusijuokė ir dar kartą gurkštelėjo iš taurės. 

— Oi, nieko sau! To dar nesu girdėjusi. 

Jis surimtėjo. Tyliai žvelgė į ją. 

Ji mostelėjo ranka, lyg norėdama nuginti jo rimtumą. 

— Manau, visi atrodo gana gyvi. Bent jau visi gali 
judėti. 

Susierzinimo šešėlis. Tarp jo juodų antakių įsirėžė 
raukšlė. 

- Galite viską paversti juokais, bet aš manau tai, ką 
sakau. Tai buvo tik komplimentas. Jūsų akys kažko su- 
sirūpinusios, bet, atrodo, jūs turite širdį, žinančią, kas 
yra tikra meilė. 

Jo žodžiai įsiveržė į liūliuojančią ramybę. 

Širdį, žinančią, kas yra tikra meilė. Cha! 

Jos širdis tamsi kaip rūsys, be mažiausio langelio. 
Jokia meilė joje neišgyventų. Bet šią akimirką ji yra 
senamiestyje kartu su tuo Junu, kalbančiu kaip pras- 
tas poetas, dešimčia metų jaunesniu, žiūrinčiu į ją su 
troškuliu, kurio jai, ko gero, niekada neteko patirti. 
Staiga ji panoro, kad jis ją paliestų, prarastų savitvardą 
ir parodytų tą geismą, kurį ji mato jo akyse. Parodytų, 
kad negali jai atsispirti. Kad ji verta meilės. 

Išgertas alkoholis suteikė jai drąsos. 

Ji pasisuko į jį, sutiko jo žvilgsnį ir uždėjo savo ranką 
ant jo rankos. 

— Ar toli iki tavo namų? 

JIS GULĖJO RAMIAI, negalėdamas pajudėti, tary- 
tum padalytas pusiau. Vieną jo pusę užtvindė pasiten- 
kinimas, išsipildę lūkesčiai. Jis niekada nesitikėjo, kad 
tai kada nors pajus. Viskas, apie ką jis svajojo. 

Prieš dešimt valandų jis net nežinojo, kad ji egzis- 
tuoja, o štai dabar, per tokį trumpą laiką, kai su ja su- 
sipažino, ji davė jam viską, ko jis troško. Ji atsidavė 
jam virpėdama, leido jam pajusti pačias švelniausias 
savo vietas. Jos rodomas pasitikėjimas plačiai atvėrė 
jo pojūčius, jo begalinį švelnumą, tarytum sprogimas 
sunaikino jo vienatvę. 

Ji sukūrė ramybę. Patiklios rankos ant jo kūno pa- 
dengė jį apsauginiu sluoksniu, apvalė, išlaisvino. Taip 
ilgai kamavęs ilgesys išsiveržė ir sutekėjo į ją. Tuštuma 
išnyko. 

Tačiau atsirado ir kitas nerimą keliantis jausmas, kad 
jis neturi teisės jaustis toks laimingas. 

Antrąją jo pusę pripildė kaltės jausmas. 

Dabar viskas aišku. Pamažu, laiptas po laipto jis nu- 
smuko, tapo apgaviku, išdaviku. Paliko Aną vieną, o 
pats susidėjo su kita moterimi. Išeikvojo tą geismą, kurį 
taip ilgai saugojo jai. Kuris priklausė jai. 

Jis ne geresnis už savo tėvą. 

Kai pabudo, jos jau neberado. Tik rudas plaukas ant 
pagalvės liudijo, kad ji iš tikrųjų buvo. Plaukas ir nu- 
rimęs jo kūno troškulys. 

Jie nepasakė vienas kitam nė žodžio. Rankos ir kūnai 
papasakojo viską, ką reikėjo žinoti. 

Jis atsisėdo, pajuto, kaip šalta kambaryje. Kai juodu 
parėjo, jis pamiršo įjungti šildymą. Gal jai buvo šalta? 
Jis atsuko kambario ir virtuvės šilumos reguliatorius iki 
galo ir nuėjo į vonią. Degė lempa, rankšluostis mėlynais 
kraštais gulėjo numestas ant grindų. Dilgtelėjo nerimas, 
bet dabar niekas negali jam pakenkti. Jos prisilietimai 
tarytum apkaustė jį šarvais, neįveikiamu sluoksniu, pro 
jį niekas neprasiverš. 

Jis pakabino rankšluostį, atsuko vonios čiaupą, pa- 
laukė, kol prisipildys iki pusės, tada įlipo. Šiltas vanduo 
priminė jos rankas, jis pajuto, kaip vėl kyla geismas. 
Taip daug metų jis nepasiduodavo šiam geismui. Dabar 
negalėjo jam atsispirti, dabar, kai ji ką tik buvo čia. Ką 
gi ji jame pažadino? 

Jis atsisėdo, atsilošė. Jos nuogo kūno prisiminimas 
atrodė kaip dovana visam gyvenimui. Aiškiai matė ją 
priešais save. Kaip ji užmerkė akis ir atsidavė malonu- 
mui, kurį jis jai galėjo suteikti. 

Jos rankos. Lūpos. Skonis. Jos oda prigludusi prie jo, 
nei pradžios, nei pabaigos. 

Kaip jis galėjo jai atsispirti? Ji buvo viskas, apie ką jis 
svajojo. Gyva gyvutėlė moteris, norinti jį turėti, liesti, 
mylėti. Privertė jį pajusti džiaugsmą, kokio jis nė ne- 
įsivaizdavo. Koks velnias ar koks dievas galėjo iš jo 
reikalauti, kad pasakytų „ne? 

Jis pakilo, išlipo iš vonios, nusišluostė rankšluosčiu 
su mėlynais kraštais. Tuo, kuriuo ji ką tik šluostėsi. 

Staiga jam kilo noras verkti. Kaip dabar galės liesti Aną, 
kai jo rankos sklidinos kitos moters? 

Lindos. 

Nedrįso net pagalvoti apie jos vardą. Ana supras, 
kas atsitiko. Pajus išdavystę, pajus, kad jis nesugebėjo 
įvykdyti pažado. 

O ką jis pasakys, jei pasirodys Linda? Ji nepaklausė 
jo telefono numerio, bet juk žino, kur jį rasti. Jis čia, 
vonioje, pilnas ilgesio, trokšta ją pamatyti. 

Jis atsisėdo ant tualeto, pasirėmė galvą rankomis. 

Kad ir ką darytų, vieną iš jų teks išduoti. 

Reikia važiuoti į ligoninę. Nedelsdamas turi važiuoti 
pas Aną ir atsakyti už tai, ką padarė. Gauti jos atleidimą. 
Jei negaus, jis neištvers. 


Suskambo telefonas. Jis žvilgtelėjo į laikrodį. Dešimt 
po septynių. Nuogas nuėjo į kambarį. Turbūt tai ji. Kas 
gi daugiau skambins taip anksti? Matyt, paskambino į 
informaciją ir sužinojo jo numerį. Ką jis jai pasakys? Bet 
kaip galėtų neatsakyti, neišgirsti jos balso? 

Keisčiausia, kad jis atsiliepė po penkto signalo. Jam 
dabar niekas negali pakenkti. Visas kūnas susijuokė, kai 
jis tai suprato, pakėlė ragelį, atsiliepė. 

- Taip, sveiki, čia Junas. 

- Junai, tai Bjornas Salstedas iš Karolio ligoninės. 
Reikia, kad jūs tuoj pat atvažiuotumėte. Nedelsdamas. 

KAI JI IŠĖJO PRO VARTUS, buvo dešimt po keturių. 
Nežinojo, kur buvo atsidūrusi. Prisiminė, kad nuo sena- 
miesčio jie važiavo taksi į pietų pusę, nuo Gulmaro aikš- 
tės pasuko į dešinę, bet nuo ten ji nustojo orientuotis. 
Atsigręžė. Dešinėje, prie vartų, pro kuriuos ką tik išėjo, 
kabojo lentelė. Ji priėjo keletą žingsnių artyn, tamsoje 
bandė skaityti. Storšio kelias. Ji pastovėjo prie apsisu- 
kimo žiedo, paskui paėjėjo gatve. Namų fasadai tamsūs, 
blizga juodi langų stiklai, tik kur ne kur dega šviesa. 

Ji džiaugėsi, kad keldamasi jo neprižadino. Gerą va- 
landą ji tyliai gulėjo, apsimesdama, kad miega, o jis 
kvėpavo ramiai, aiškiai buvo užmigęs. Tik tada ji išdrįso 
prasimerkti. Gyvenamasis kambarys ir kartu miega- 
masis, stebėtinai mažai baldų. Gal jis čia įsikūręs laiki- 
nai? Tik sienos sakė ką kita. Daugybė įvairaus formato 
paveikslų, pieštų aliejiniais dažais, intensyvių spalvų 
abstraktūs motyvai. Paveikslai dengė kone kiekvieną 
sienų kvadratinį centimetrą. 

Jis miegojo prispaudęs lūpas prie jos kairiojo peties. 
Bute gana šalta. Atsargiai, kad jis nenubustų, ji atsi- 
traukė nuo jo, atsikėlė, susirinko ant grindų išmėtytus 
drabužius. 

Iš vonios veidrodžio į ją žvelgė nepažįstama mo- 
teris. Suvedžiojusi dvidešimt penkerių metų vaikiną, 
atvažiavusi į jo butą, permiegojusi su juo. Ji vis dar 
negalėjo nuspręsti, ar šis įvykis turėjo jai tokį poveikį, 
kokio tikėjosi. 

Jausmai tylėjo. 


Lipdama laiptais į jo butą ji susinervino. Alkoholio 
poveikis dingo, ir ji valandėlę svarstė, ar nereikėtų bėgti. 
Bet paskui įsivaizdavo Henriką kartu su Linda, ir jos 
kojos pačios įžengė pro buto duris. Prieškambaryje ji 
prisiglaudė prie jo, slėpdama nesugebėjimą apsispręsti, 
bet jo troškimas buvo toks didelis, kad jie vos spėjo nu- 
simesti drabužius. Jo sutrikusios rankos kaip pašėlusios 
grabaliojo jos kūną, ji staiga pagalvojo, kad jam tai 
galbūt apskritai pirmas kartas. Ji darė viską, ką galėjo, 
norėdama įkvėpti jam pasitikėjimą, apsimetė, kad žavisi 
jo negrabiais judesiais. 


Gatvė įsuko į kitą gatvę. Ji išsitraukė mobilųjį telefoną 
ir paskambino taksi. 

Jo vardas Junas, o ant durų buvo užrašas su pavarde: 
Hansonas. Tai viskas, ką žino, o daugiau jai, galima 
sakyti, niekas ir nerūpi. Jis įvykdė, ko ji iš jo laukė, ji 
taip pat padarė savo. 

Joje atsivėrusi tuštuma nesugebėjo priimti glamonių. 
Penkiolika metų vienintelis ją lietęs vyras buvo Henri- 
kas, o šį kartą ji atsidavė visiškai nepažįstamam. 

Jos jis labai nesujaudino. 


Kai parėjo namo, prieškambaryje degė šviesa. Ji išsi- 
traukė piniginę, išsiėmė vestuvinį žiedą, užsimovė. Kiek 
galėdama tyliau nusivilko viršutinius drabužius, nuėjo į 

virtuvę. Visur tylu, ramu. Ant stalo stovėjo Akselio lėkš- 
tė, ji pamatė, kad juodu valgė spagečius su faršo padažu. 
Paprasti pietūs. Virtuvėje gulėjo Henriko mobilusis. Nė 
vienos žinutės. Pokalbių sąraše nė vieno numerio, lyg 
niekas nebūtų skambinęs ir niekam nebūtų skambinta. 
Viskas ištrinta. Pagalvojo, kad jis gudrus kaip velnias. 

Nuėjo į Akselio kambarį. Degė mėnulį primenanti 
naktinė lempelė, ant grindų primėtyta žaislų, bet lova, 
kaip paprastai, tuščia. Ji atsisėdo ant grindų. Šalia jos 
ant kilimo gulėjo Action Man, rankų ir kojų raumenys 
lyg mėšlungio sutraukti. Ji numetė rankos, kurios dar 
negali rinktis. Kurios dar negali apsiginti, nors gresia 
didelis pavojus. 

Ji žvelgė į žaislą. Kas jį jam davė? Dešinioji ranka 
padaryta taip, kad galėtų laikyti ginklą. 

Staiga ji pakilo. Henriko raktų ryšulėlis buvo jo striu- 
kės kišenėje. Ji nusileido į rūsį. Skrynia su ginklais. Ten 
jis laiko savo medžioklinius šautuvus. Vienintelė vieta 
namuose, kur jai nėra ko veikti. 

Ji juos rado po raudona šovinių dėžute. Pluoštas 
kompiuteriu rašytų laiškų be vokų. Pajėgė perskaityti 
tik pirmas keturias eilutes. Suspaudė krūtinę. Greitai 
juos pervertė. Pačioje apačioje du susegti nekilnojamo- 
jo turto agentūros dokumentai. Gyvenamieji objektai 
T 22ir K 18. Tas velnias ieško naujo būsto, puikiai Ži- 
nodamas, kad viena ji negalės išlaikyti namo. Nejaučia 
jai nė menkiausios pagarbos, neketina pasakyti, kad jai 
netrukus teks kraustytis iš savo namų. 

Niekada gyvenime neleis, kad su ja taip elgtųsi. 

Henrikui ji nelabai ką gali padaryti. 

Užtat Lindai. Ji nė nenumano, kas jos laukia. 

JIS PATEKO Į PAČIĄ TRANSPORTO KAMŠAT|Į. 
Paprastai iki Karolio ligoninės nuvažiuodavo per aš- 
tuoniolika minučių, keletą kartų užtruko dvidešimt 
keturias, o štai šį rytą tiek laiko važiavo vien iki kelio į 
Bromą. Kiek kartų bandė prasmukti pro Esingės kelio 
automobilių eiles, bet nieko gero. 

Daktaras Salstedas sakė, kad geriausia atvažiuoti tuoj 
pat. 

Bet nesakė, kad reikia skubėti. 

Prie Tomtebodos susidūrė trys automobiliai. Kai var- 
gais negalais juos aplenkė, kelias kiek palaisvėjo. Jau 
kiek kartų važiuoja šiuo keliu. Iš tikrųjų, kiek? Staiga, 
nepaisant nerimo, pajuto palengvėjimą, kad visai nėra 
reikalo skaičiuoti. 

Ji jį išgydė. 

Ir kita mintis. Atleisk man, Ana. Atleisk. 


Keptos kiaulienos kvapas. Šis kvapas visada bus su- 
sijęs su ta popiete, kai ji jį paliko. Grėsmę pajuto vos 
įėjęs į prieškambarį. Ore tvyrojo ne tik kepsnių kvapas, 
bet ir dar kažkas. Kieme stovėjo automobilis, vadinasi, 
tėvas namie, o tokiu metu mama irgi visada namie. Jis 

stovėjo labai tyliai, nenusivilkdamas viršutinių drabu- 
žių, nežinojo, ar kas išgirdo, jog jis parėjo. 

Nesigirdėjo nė garso. Bet jis žinojo, kad juodu abu 
namie. 

Jis ištiesė rankas, bet negalėjo paliesti striukės, kurią 
turi nusivilkti. Jautė, kaip nerimas didėja, nuėjo į vonią 
norėdamas nusiprausti. 

- Junai! 

Jis sustojo nespėjęs žengti žingsnio. Jį šaukė tėvas. 

— Ką? 

- Ateik. 

- Noriu nusiprausti. 

- Baik tas kvailystes ir ateik, sakau tau! 

Tėvas girtas. Ir piktas. Beveik visada piktas, kai girtas, 
bet prisigeria tik per šventes. Tada turi būti atsargus, 
niekad nežinai, kada pratrūks. Ar dėl ko. 

Nerimas kiek atsitraukė. Jo vietoje kilo konkreti bai- 
mė dėl to, kas jo laukia virtuvėje. Jis nusivilko striukę, 
padėjo ant kėdės. Vėl viskas nutilo. Atsargiai nuėjo į 
virtuvę. 

Ji sėdėjo prie stalo. Jis - atsirėmęs į kriauklę, su stik- 
line rankoje. Ar vanduo ir degtinė gali atrodyti taip 
panašiai? 

Priešais ją ant virtuvęs stalo gulėjo balti vyriški marš- 
kiniai. 

Kai jis įėjo, ji pasuko galvą ir pažvelgė į jį. Jos veido 
išraiška jį išgąsdino. Norėjo bėgti prie jos, apkabinti, 
paguosti, apsaugoti. Padėti galvą jai ant kelių, kaip da- 
rydavo būdamas mažas. Kad ji paglostytų jam plaukus 
ir pasakytų, jog viskas gerai. Kiek kartų juodu guodė 
vienas kitą, bandydami susivienyti, atsispirti prieš ne- 
nuspėjamą tėvo pyktį per šventes. 

Jis pažvelgė į tėvą. Tokios jo akys būna, kai jis girtas. 
Kai žinai, jog jis gali būti toks, kad niekada neatspėsi. 

Jis gurkštelėjo iš stiklinės. 

— Mama rado marškinius su lūpų dažų dėmele. Todėl 
tokia surūgusi. 

Ji sužinojo. Kad ir kaip nerimavo dėl jos, nuo šių 
žodžių jam pasidarė lengviau. Galų gale privertė tėvą 
prisipažinti. Dabar nuo jo nukris atsakomybė ją saugoti, 
aiškinti, teisinti tėvą, meluoti. Jau tiek daug tarp jų visko 
susikaupė. Jis vėl priklausys jai be jokių išlygų, stovės 
jos pusėje. Kaip visada. 

Tėvas trinktelėjo stiklinę į kriauklę ir atsisuko į jos 
nugarą prie virtuvės stalo. 

— O kas man liko daryti, kaip manai? Ką? Juk tu laikai 
kaip pririštą! Sėdi namie, atrodai kaip mazgotė, sugebi 
tik dejuoti, kad trūksta pinigų, kad niekad nevažiuojam 
atostogauti, kad nėra šio, nėra to. Jei nepatinka, pati 
eik dirbti! 

Junas pažvelgė į motiną, išdrįso prieiti prie jos. Už- 
dėjo jai ant peties ranką, o ji ją paglostė. 
daugiau nereikalingas: Niekada nebuvai reikalingas. 

Pamatė, kad tėvo akyse kažkas blykstelėjo, jose pa- 
sirodė kažkas nepažįstama. Po akimirkos stiklinė, atsi- 
trenkusi į plyteles virš krosnies kitame virtuvės gale, 
subyrėjo į smulkias šukeles. 

— O tu nevaidink šventuolio! Matai, jis ją guodžia, 
lyg pats būtų niekuo dėtas! 

Po kelių sekundžių motina paleido jo ranką. 

- Sunku ir išpasakoti, ko jis prisigalvodavo, kad tik 
tu nesužinotum. Meluodavo kaip pasamdytas. Nesu- 

prantu, iš kur taip išmoko. Na, aišku, iš tavęs. Juk tavo 
giminėje visi melagiai. 

Tėvas nenutilo, buvo negailestingas. 

— Gal pats papasakosi? Papasakok, koks aš šaunuo- 
lis. Kaip visos moterys, išskyrus, žinoma, ją, neriasi iš 
kailio, kad tik mane suviliotų. O tą dažytomis lūpomis 
juk pats buvai sutikęs. Pats ją matei! 


Prieš dvi savaites. Jam leido kartu važiuoti į Sioder- 
hamną. Užsidirbti truputį pinigų, valyti atliekas staty- 
bose, kur tėvas klojo vamzdžius. Jis džiaugėsi galėdamas 
išvažiuoti, džiaugėsi, kad juodu kartu praleis dvi dienas. 
Gal pasitaikys proga pasikalbėti su tėvu, pasakyti jam, 
kad blogai jaučiasi, kad daugiau negali meluoti. Visą 
dieną laukė progos, bet progos nepasitaikė. Pagalvojo, 
jog galės pasikalbėti vakarieniaudami viešbutyje. Taip, 
per vakarienę. Kai juodu įėjo į restoraną, ji ten jau sė- 
dėjo. Dar nespėjo užsisakyti valgio, o tėvas jau pakvietė 
ją ateiti prie jų stalo. Užsisakė alaus, paskui dar ir dar. 
Junas, gėdydamasis tėvo kvailiojimų, tylėjo. Po kiek 
laiko jis davė Junui keletą šimtinių ir liepė eiti į miestą. 
Pareiti išdrįso tik trečią valandą nakties, mirtinai nu- 
vargęs po dienos darbo norėjo miego, juk rytą teks 
keltis pusę septynių, vėl reikės dirbti. Ji dar tebebuvo 
viešbučio kambaryje. Drabužiai išmėtyti ant grindų, jos 
stora kairė koja kyšojo iš po antklodės. Nė vienas nepa- 
juto, kada jis grįžo. Likusias nakties valandas praleido 
viešbučio vestibiulyje ant sofos. Tačiau kažkas jame 
pasikeitė, jis nusprendė, jog jau gana. Rytą jis nebega- 
lėjo tvardyti susitvenkusio pykčio. Pirmą kartą išdrįso 
jam papriekaištauti. Tėvas girtas, vienomis apatinėmis 

kelnėmis sėdėjo ant sujauktos dvigulės lovos ir prašė 
atleisti. Bet Junas buvo nepermaldaujamas. Šį kartą jis 
viską papasakos. Daugiau nemeluos. Tėvas, pamatęs, 
kad jo grasinimai šį kartą rimti, susikūprino, paslėpė 
veidą rankose, pilvas nukaro ant kelnių juosmens. Verk- 
damas maldavo nieko nesakyti. 

Junas dar kartą tapo išdaviku. 


Motina pasuko galvą, pažvelgė į jį. Neištarė nė žo- 
džio, bet akyse aiškiai galėjai įžvelgti klausimą. Jis nu- 
leido akis, negalėjo ištverti jos žvilgsnio. Atsitūpė šalia 
jos nuleidęs galvą, veidu glaudėsi prie jos dešiniosios 
kojos. Meldė Dievą, kad ji paliestų jį. Bent kokiu ženklu 
parodytų, kad atleidžia. Kad supranta, jog jis niekada 
nelinkėjo jai blogo, kad viską darė norėdamas ją ap- 
saugoti. 

- Atleisk. 

Praėjo kelios akimirkos, gal ir daugiau. 

Ji pastūmė kėdę, atsikėlė. Nežiūrėdama nė į vieną, 
išėjo iš virtuvės. 

Kažkur širdyje jau tada pajuto, kad ji niekada ne- 
begrįš. 


Automobilį pastatė tiesiai prie Karolio ligoninės pa- 
grindinio įėjimo, nors tai draudžiama. Jei kas bandys 
jam skirti baudą, tegul kaltina save. 

Liftas į Anos skyrių niekada nekilo taip lėtai. Kiekvie- 
name aukšte kažkas įlipdavo ar išlipdavo, nuo įtampos 
burnoje pajuto švino skonį. 

Koridoriuje tuščia. Jis nuskubėjo prie Anos durų, jau 
uždėjo ranką ant rankenos. 

— Junai, palaukite! 

Jis atsisuko į balsą. Prie jo bėgo seselė, kurią matė 
vos porą kartų. 

— Daktaras Salstedas tuoj ateis. Į vidų geriau kol kas 
neikite. 

Kas per velniava! Niekas pasaulyje jam nesutrukdys 
įeiti pas Aną, tuoj, tą pačią akimirką. 

Jis patraukė duris. 

Lovos nuo durų nesimatė, bet to, ką pamatė, užteko. 

Jį sustabdė netikėtai apėmęs vangumas. Pasyvumo 
akimirka, poreikis nieko negalvoti, neveikti, nejausti. 

Atokvėpis, kol viską supras. 

Didžiulis noras uždaryti duris, nematyti, kad palata 
apšviesta ypatingos šviesos, kurios atšvaitai virpa ant 
sienų nuo skersvėjo, kai jis pravėrė duris. 

Ranka ant jo peties užkirto bet kokią galimybę pa- 
bėgti, grąžino jį į ateitį. Jis atsigręžė, pamatė susirūpi- 
nusį daktaro Salstedo veidą. Nemalonus jo rankos prisi- 
lietimas stūmė jį pirmyn, kitą akimirką jis ją pamatė. 

Palata švari, išvalyta. Tik lova, ant jos Ana, apdengta 
balta paklode. Zondai ir žarnelės išnešti, visi aparatai 
perkelti pas pacientus, kuriems jie dar reikalingi. 

Daktaras Salstedas priėjo prie Anos. 

— Ketvirtą valandą susidarė dar vienas trombas. 

Ketvirtą valandą. 

Tada jis gulėjo lūpomis liesdamas Lindos odą. 

— Nieko nebegalėjome padaryti. 

Jis gulėjo nuogas, kitai moteriai atiduodamas jo ir 
Anos išsaugotą troškimą. 

Priėjo artyn, atsisėdo ant lovos krašto, bet Anos pa- 
liesti negalėjo. Jo rankos buvo nenuneigiamas įrodymas. 

— Gal norite su ja pabūti vienas? 

Jis nieko neatsakė, tik išgirdo daktaro Salstedo žings- 
nius ir uždaromas duris. 

Jos rankos sukryžiuotos ant krūtinės. Į paukščio na- 
gus panaši kairioji mėšlungiškai bando įsitverti į deši- 
niąją. Ant kaklo, virš įpjovos, kur buvo respiratoriaus 
žarnelė, baltas tvarstis. 


Vienintelį vakarą paliko ją vieną, ir ji pasinaudojo 
proga. Matyt, suprato. Kažkokia sąmonės dalele pajuto, 
kad jis su kita moterimi, ir nubaudė jį. Dvejus metus 
ir penkis mėnesius ji gulėjo laukdama tos galimybės, 
tinkamo meto, kad jos kerštas būtų kuo skaudžiausias. 
Ji paliko jį visiems laikams, rūpestingai pasirinko tin- 
kamą laiką. 

Jam niekada nebus atleista. Taip jį nubaudė. Visą 
likusį gyvenimą žinos, kad ji niekada neatleido jam to, 
ką jis padarė. 

Jis atsistojo, pažvelgė į kūną, gulintį ant lovos. Kiek 
daug laiko paaukojo norėdamas laimėti jos meilę. O 
susilaukė tik išdavystės. 

Galėtų prisiekti, kad jos lūpos šypso. Jai atrodo, kad 
ji laimėjo, kad atkeršijo- jam. Tarytum visko, ką jis dėl 
jos padarė, negana kaltei išpirkti. 

— Man tavęs nereikia. Klausyk, prakeikta šliundra! 
Sutikau tikrą moterį, moterį, mylinčią mane tokį, koks 
esu. Ji ne tokia kaip tu... kaip tu... tau meilė tik nedidelė 
pramoga, laikinas pasilinksminimas, kol pasitaikys kas 
nors įdomiau. 

Jį persmelkė staigus įniršis, žodžiai iš jo veržte ver- 
žėsi. Jis privers ją atsakyti, suprasti, kad ji jam daugiau 
neturi galios, kad ji pralaimėjo. 

Durys atsidarė. Grįžo daktaras Salstedas, šį kartą su 
pabaisa psichologe. Juodu sustojo tarpduryje, atidžiai 
jį stebėjo. 

— Kaip jaučiatės? 

Jį kalbino moteris verte veriančiomis akimis. Ta pati 
raudona bliuzelė, tie patys pigūs karoliai kaip ir aną 
dieną. Trys flomasteriai kišenėlėje jo nė kiek nesujau- 
dino. 

Jis nusijuokė. 

— Pasakysiu jums vieną dalyką. Tie jūsų karoliai. 
Žinote, tai bjauriausi mėšlini karoliai, kokius kada esu 
matęs. 

Daktaras Salstedas išpūtė akis. Ivonė Palmgren taip 
lengvai nepasidavė. Žengė keletą žingsnių, priėjo prie 
lovos kojūgalio. 

- Užjaučiu jus dėl netekties. 

Jis vėl nusijuokė. 

— Užjaučiate? 

Jis užpūtė stearino žvakę, stovinčią ant stalelio prie 
lovos. 

- Ji sakė, kad kažkur Australijoje gyvena brolis, bet 
ar jis liūdės, neturiu menkiausios nuovokos. Šiaip ar 
taip, iki šiol jis neparodė nė ženklo. Kitų liūdinčiųjų 
lyg ir nėra. 

Daktaras Salstedas žengė prie jo ir vėl nemaloniai 
palietė jo petį. 

- Junai. Suprantame, kad jums tai didelis sukrėtimas, 
bet... 

Jis pasitraukė atbulas, nusikratė jo rankos. 

- Su kūnu darykite, ką išmanote. Tarp manęs ir jos 
daugiau nieko bendra. 

Daktaras ir psichologė greitomis susižvalgė. 

- Junai, privalome... 

— Aš nieko neprivalau. Ar ne jūs aiškinote, kad turiu 
ją palikti ir eiti toliau? Todėl būkit malonūs... 

Nežiūrėdamas į kūną, jis mostelėjo ranka. 

— Darykite, po velnių, ką tik norite. 

Nuėjo durų link. Jam atrodė, kad plaukia oru. Kad 
kojos beveik neliečia sintetinės grindų dangos. 

- Junai! Luktelėkit. 

Juodu jo nesustabdys. Niekas nesustabdys. Turi eiti 
iš čia ir niekada negrįžti. Turi ištrinti iš atminties visas 
minutes, valandas, dienas, veltui praleistas dėl kanki- 
namo troškimo. 

Jo laukia gyvenimas. 

Jos rafinuotas kerštas davė jam vienintelį dalyką, 
grąžino laisvę. Kaltė išpirkta. 

Akis už akį, dantis už dantį. 

Viena išdavystė panaikino kitą. 

Jis laisvas. 

Dabar jis priklauso tik Jai. 

Viena, ką jis dabar gali padaryti, tai eiti namo ir laukti 
Jos skambučio. 

NEŽINOJO, AR BUVO KOKIĄ VALANDĄ UŽMI- 
GUSI, kai suskambo žadintuvas. Priešaušrio valandas 
praleido pusiau snausdama, kažkas neleido giliau už- 
migti, ji turi būti budri. Miegodama ji bejėgė. 

Ištiesė ranką, išjungė žadintuvo skambutį, atsikėlė, 
užsivilko chalatą. Jis guli kitame dvigulės lovos krašte 
nejudėdamas, užsimerkęs, nežinia, miega ar ne. Susier- 
zinimas ją galutinai pažadino. Visi jausmai nukreipti į 
vidų, į tamsą. Nuovargis jos neįveiks. 

Niekas neįveiks. 

Ji pasilenkė, pakišo rankas po miegančio Akselio 
kūnu. Atsargiai jį pakėlė, išnešė iš miegamojo, uždarė 
miegamojo duris. 

Atsisėdo ant svetainės sofos, įsižiūrėjo į jo miegantį 
veidą. Toks tyras, nepaliestas kaltės. Ji užsimerkė, bandė 
numaldyti skausmą, kurį kėlė vaiko artumas. Jis vienin- 
telis daro ją pažeidžiamą, o juk dabar silpnybėms nėra 
laiko. Kažkaip reikia gintis nuo jausmų, kuriuos jis joje 
žadina. Atsitverti. Jei pasiduos, ji žuvusi, auka, vargšė 
pamesta Akselio motina, nesugebanti susitvarkyti su 
savo gyvenimu. Kada nors užaugęs supras, kad ji dėl 
jo padarė viską. Kad ji prisiėmė atsakomybę, bandė jį 
apginti, priešingai negu tėvas. 

- Akseli, pabusk. Turime eiti į darželį. 


Jie kiek pavėlavo, kaip ji ir norėjo. Visi vaikai jau 
sėdėjo žaidimų kambaryje ant grindų, laukė, o tėvai jau 
išskubėjo toliau, kiekvienas į savo darbus. Akselis kabi- 
no striukę, kai iš virtuvės su vaisių lėkšte įėjo Linda. 

— Sveikas, Akseli. 

- Labas. 

Linda nežymiai šyptelėjo jai ir vėl pažvelgė į Akselį. 

— Einam, Akseli. Tuoj prasidės pamokėlė. 

Ji buvo rami. Neapykanta - beveik malonus jausmas. 
Visos jėgos sukauptos. O ji pati dėl nieko nekalta. Viso 
to neturėtų įvykti, tai jie ją verčia. Keista, kaip paaštrina 
pojūčius pora nepažįstamų auskarų dušo kabinoje. 

Žodžiai, išgaląsti kaip iečių antgaliai. 

- Linda, ar turėtumėte minutėlę laiko? Norėjau jums 
pasakyti vieną dalyką. 

Lindos akyse šmėkštelėjo išgąsčio šešėlis, o ji gali 
mėgautis savo jėga. 

- Taip, Žinoma. 

- Akseli, eik vidun ir sėskis. Paskui aš tau pamojuosiu 
pro langą. 

Akselis pakluso. Galbūt pajuto jos ryžtą. Dingo žaidi- 
mų kambaryje, o ji liko stovėti priešais Lindą, valandėlę 
ją stebėjo, žinodama, kad tyla kelia jai nerimą. Linda 
stovėjo netardama nė žodžio. Tik lėkštė su vaisiais jos 
rankoje drebėjo. 

— Matote, man nelengva apie tai kalbėti... darau tai 
tik dėl Akselio. 

Ji vėl nutilo, jausdama savo pranašumą. 

- Atsitiko taip, kad... mums dabar sunkokas metas, 
man ir Henrikui, todėl pamaniau, kad reikėtų ir jums 

žinoti... turiu galvoje, dėl Akselio. Nežinau, kiek jis 
suvokia, bet... suprantu, kaip jis darželyje prie jūsų 
prisirišęs, gal ir dar labiau jus pamils, kol mes viską 
išsiaiškinsime. 

Lindos akys bėgiojo po kambarį lyg ieškodamos ko- 
kios atramos. 

- Aha. 

Aha? Argi ne su tavimi taip velniškai malonu plepėti? 

— Norėjau, kad jūs žinotumėte, dėl Akselio. 

- Taip, žinoma. 

Jos stovėjo nejudėdamos. Buvo aišku, kad Linda nie- 
ko taip nenori kaip dingti iš čia. Gal taip juodu ir su- 
siuostė. Suprato, kad abu be galo bijo visko, kas panašu 
į tikrą pokalbį, kad tiesiog nori nuo jo bėgti. 

Eva nenuleido nuo jos akių. 

- Kokia graži jūsų palaidinė. 

Linda pažvelgė į savo palaidinę, lyg matytų ją pirmą 
kartą. 

- Dėkui. 

Ką gi, brangioji Linda. Dabar turėsi apie ką pamąstyti. 

— Ar pasakysite Akseliui, kad noriu pamojuoti pro 
langą? 

- Žinoma. 

— Ačiū, kad mane išklausėte. 

Ji nusišypsojo, paglostė Lindai ranką. 

- Tikrai palengvėjo, kai jums tai papasakojau. Esu 
tikra, kad viskas susitvarkys. Žinote, santuokoje kartais 
visko pasitaiko. 

Ji nusišypsojo, galbūt ir Linda bandė šypsoti. 

- Pasiimsime ketvirtą, kaip visada. 

Palaikė jos ranką kiek ilgiau negu derėtų, paskui 
apsisuko, išėjo. 

Kai grįžo namo, jis dar miegojo. Miegamojo durys 
uždarytos, ji nuėjo į virtuvę, užsikaitė kavos. Mobiliuoju 
paskambino į darbą. Ji susigriebusi tikrą gripą, gydyto- 
jas liepęs jai pagulėti, todėl būsią geriau, jei jos darbą 
kol kas perims Hokonas. 

Paėmė padėklą su kojelėmis, kuriuo kavą galima 
nešti į lovą. Vestuvių dovana nuo Cisės ir Jano. Tebėra 
ir kartoninė dėžė, į kurią jis buvo įpakuotas, nes padėklą 
naudojo tik porą kartų per kažkokias gimimo dienas. 


Niekada mintys nebuvo tokios aiškios, grynos, be 
dvejonių ir svyravimų. Yra tik vienas tikslas, toks svar- 
bus, kad visa kita - niekai. Jis pateisina kiekvieną jos 
žingsnį, kiekvieną sumanymą. 

Po vieną žingsnį. Prasmę turi tik čia ir dabar. Ateities, 
kokios ji troško, nebus, jis ją atėmė. 

Dabar svarbu, kad ir jis prarastų ateitį, kurią planuoja. 

Ir kad nesuprastų, kas čia darosi. 

Viską sudėliojo ir sustojo su padėklu prie miegamojo 
durų. Kelis kartus bandė nusišypsoti, tiesiog pasimo- 
kyti, kaip tai daroma, bet tik nereikia persistengti. Turi 
elgtis kaip toji Eva, kurią jis mano pažįstąs, tą, kuri 
egzistavo vos prieš dvidešimt valandų, kitaip pradės 
įtarinėti. 

Alkūne nuspaudė durų rankeną, duris pastūmė koja. 
Jis jau nubudo, pakėlė galvą, pasirėmė alkūne. 

— Labas rytas. 

Atsakymo nesulaukė. 

Ar negirdi, kad sakau tau „labas rytas“, tu kiaule? 

Jis gulėjo tylėdamas, spoksojo į ją taip, lyg ji laikytų 
rankose ne padėklą, o aštriai išgaląstą kirvį. 

— Kas gi čia dabar? 

— Tai vadinasi: pusryčiai į patalą. 

Ji stovėjo šalia jo, kovodama su pagunda šliūkštelėti 
jam į veidą karštos kavos. Jis atsisėdo, ji atsargiai pastatė 
padėklą virš jo kojų. 

— Gali nebijoti, nebandysiu tavęs suvedžioti. Norė- 
čiau tik truputį pasikalbėti. 

Ji nusišypsojo savo širdies tamsai, suprasdama, kad 
tai dar didesnis grasinimas. 

Atsisėdo lovos kojūgalyje kiek galėdama toliau nuo jo. 

Jis sėdėjo nepraverdamas burnos, padėklas pagavo 
jį tarytum spąstai. 

- Kaip pastebėjai, vakar vakare nebuvau namie. 

— Taip. Būtų labai puiku, jei išeidama įspėtum. 

Ji nurijo nemalonų kąsnį. Svarbu nesileisti, kad tave 
išprovokuotų. Naujoji Eva - gera, subtili moteris, su- 
prantanti, kad jis galėjo sunerimti. 

— Taip, padariau kvailai. Atleisk, bet turėjau valan- 
dėlei iš čia išeiti. 

Jis nepasidavė, tik pajuto, kad gali suversti jai dalį 
savo nešvarios sąžinės. 

— Akselis nusiminė, klausinėjo, kur tu. 

Ji sugniaužė kumštį, nukreipė dėmesį į skausmą, kurį 
sukėlė į delną smingantys nagai. 

Jei nori pasikalbėti apie kaltę, gerai. Pasvarstykime, 
katras rengiasi labiau įskaudinti Akselį. 

- Buvau išėjusi, vaikščiojau visą naktį. 

Ji nuleido akis, ranka palygino mėlynai languotą 
paklodę. 

— Galvojau apie viską, kas darosi mūsų namuose, kaip 
mes gyvename, kaip elgiamės vienas su kitu. Suprantu, 
kad ir aš kalta dėl viso to. 

Pažvelgė į jį, bet jo mintis sunku atspėti. Nieko nesa- 
"kantis veidas. Pasiruošęs barniui, kivirčui, matyt, nežino, 
kaip elgtis, kai ji atsigulė ant pilvo jam po kojomis. 

Ji vėl šyptelėjo savo širdies tamsai. 

— Noriu atsiprašyti, kad taip supykau dėl tos Marijos 
iš Vidmano firmos. Kai truputį atsitokėjau, supratau, 
kad labai gerai, jei turi su kuo pasikalbėti. Tai gali būti 
į naudą mums visiems. Jei ji tikrai tokia protinga, kaip 
tu sakai, gal galės padėti mums visa tai įveikti? 

Jo veido išraiška vėl privertė ją nuleisti akis. Ji pa- 
suko galvą, kad jis nepastebėtų jos šypsenos, kalbėjo 
nusukusi veidą į šoną. 

- Žinau, kad tau sunku, tu ir pats sakai, kad mudviem 
nelabai malonu, kai esame kartu. 

— Kodėl tau kur nors neišvažiavus? Turėtum laiko 
pagalvoti, ko nori, ko tau reikia. Namais aš pasirūpinsiu, 
tai ne bėda. Svarbiausia, kad tu vėl gerai pasijustum. 

Jis sėdėjo tylėdamas. 

Na, kaip, Henrikai, viskas pasidarė truputį sunkiau, 
ar ne? 

Ji pakilo. 

— Noriu tik, kad žinotum, jog aš visada esu, jei tau 
manęs prireiktų. Visada buvau šalia, nors kartais nesu- 
gebėdavau to parodyti. Padarysiu viską, kad pasitaisy- 
čiau. Esu šalia ir visada būsiu. 

Jis atrodė beveik kaip ligonis. Šlaunys prisispaudusios 
prie padėklo apačios, kava pasiliejo iš puodelio ir nu- 
tekėjo po suvožtinių lėkšte. 

Ji ėmė stebėtis, kaip galėjo kažkada už jo tekėti. At- 
rodo toks apgailėtinas, toks bailys, kad kyla noras skelti 
jam antausį. 

Kelkis, po velnių, paaiškink, ką ketini daryti! 

Atbula ėmė trauktis prie durų. Turi bėgti, kol neparo- 
dė savo kėslų. 

Spėjo tik pamatyti, kaip jis kelia nuo kojų padėklą. Ji 
išėjo iš miegamojo, nulipo laiptais, nesustodama nuėjo 
į rūsį prie skrynios su ginklais. 

UŽ NE VIETOJE PASTATYTĄ AUTOMOBILĮ bau- 
dos niekas nepaskyrė. Jis labai nenustebo, palaikė tai 
suprantamu dalyku. Ligoninės pagrindinės durys prasi- 
skyrė paskutinį kartą nuo tada, kai jis čia pasirodė, bet šį 
kartą durys neišstūmė jo į baimę ir vienatvę, jis netroško, 
kad kitą kartą jį vėl įleistų. Šį kartą durys pagarbiai pasi- 
slinko į šonus ir palinkėjo laimės jo naujam gyvenimui. 

Tik dabar viskas prasidės. Ką patyrė iki šiol, buvo 
išbandymas, jam reikėjo užsitarnauti tai, kas jo dabar 
laukia. Jis atleis gyvenimui už daugybę nuoskaudų. 
Kartu su Ja jam už viską bus atlyginta. 


Paskutinį kartą jis išvažiavo į Solnos kelią, paskui pa- 
suko dešinėn Esingės kryptimi. Transporto spūstis baigė- 
si, kelionė namo truko įprastas aštuoniolika minučių. 

Šiuo keliu jis daugiau nevažinės. 

Parvažiavęs namo į Storšio kelią, atbulas įsuko pro 
vartus, išjungė motorą, išlipo, atidarė bagažinę. Šian- 
dien daug darbo, geriausia pradėti tuoj pat. 


Kartoninės dėžės stovėjo rūsyje. Ji paėmė keturias, 
liftu pakilo į ateljė. Kai atidarė duris, pajuto, kad oras vi- 

duje slogus, bet vėdinti nesirengė. Atidarė dvi dėžes, iš- 
klojo dugną laikraščiais. Vienas iš dviejų kinrožės žiedų 
buvo nukritęs, kitas kabojo susitraukęs kaip raukšlėta 
žarna. Vazoną su žeme ir gėle įmetė į dėžę. Dvejus metus 
ir penkis mėnesius jis stengėsi palaikyti jos kambarinių 
gėlių gyvybę, bet dabar baigta. 

Jis nebeatsakingas už jų gyvybę. 

Pripiltos žemės dėžės pasirodė sunkesnės, negu jis 
tikėjosi. Jis nutempė jas prie lifto. Paskutinį kartą ap- 
sižvalgė, įsitikino, kad visa jos buto gyvybė sugrūsta į 
kartono dėžes, užrakino duris abiem užraktais, raktą 
įmetė pro plyšį laiškams. 

Daugiau niekada. 


Tada nuėjo į savo butą. | 

Daugelis rėmų buvo per dideli, netilpo į dėžes, teko 
juos sutrupinti plaktuku. 

Be paveikslų ant sienų butas atrodė visiškai nuogas. 
Toks pat nuogas ir nesuterštas bus ir jis. Turėjo išgry- 
ninti kiekvieną mintį, išnaikinti bet kokį prisiminimą, 
išvalyti kiekvieną kampelį, kad būtų vietos meilei, kurią 
atrado. 

Turi ją sutikti visiškai švarus, be kaltės. Būti vertas. 

Atidarė spintą, išėmė jos drabužius, kuriuos buvo at- 
sinešęs iš ateljė, sugrūdo juos tarp paveikslų. Jos kvapas 
iš drabužių buvo seniai išnykęs, bet vis dėlto drabužiai jį 
paguosdavo, kai vienatvė darydavosi nebepakeliama. 

Dabar jam jų nereikia. 

Niekada neprireiks. 

Paskutinę dėžę įkėlė ant automobilio sėdynės, kitaip 
ji iš viso nebūtų tilpusi. Prietaisų skydelio laikrodis rodė 

tik pusę dvyliktos, dar per anksti. Turi palaukti vakaro, 
kad nesukeltų įtarimo. Betgi dėžes teks nešioti toli, juk 
privažiuoti galima tik iki valčių klubo, o tai vėlgi už- 
ims laiko. Geriausia būtų tai padaryti ant tiltelio, bet 
suprato, kad neįmanoma. Gerai bus ir pakrantėje šalia 
tiltelio. Nuo tiltelio jo niekas nematys, užtat iš Sioderio 
liepsna bus gerai matoma. Juk jis turi viską sudeginti, 
ir tai padaryti geriausia netoli tiltelio. 
Apsivalymo ritualas. Visiems laikams. 


Iki tos rugsėjo dienos prieš dvejus metus lijo kone 
visą savaitę, bet kaip palaimos ženklas dangus staiga 
pragiedrėjo, tapo ryškiai mėlynas dvi valandas prieš 
jai ateinant. Jis rūpestingai sukrovė krepšį jų išvykai. 
Nupirko net plasmasines šampano taures, kad viskas 
būtų be priekaištų. 

Ji, kaip paprastai, truputį vėlavo, tiksliau, dvidešimt 
šešias minutes, norėjo užbaigti kažkokį tapomo paveikslo 
motyvą. Vėlavimas jo smarkiai nesuerzino, jis laukė iš- 
tisus metus, gali palaukti dar dvidešimt šešias minutes. 

Krepšys buvo užklotas languotu virtuvės rankšluos- 
čiu. Kai pamažu ėjo Orstaviko link, ji smalsavo, kas gi 
tame krepšyje. Kaip paprastai, ji nerūpestingai plepėjo. 
Jam tai nelabai patiko, ji, regis, nesuprato, kokia tai 
rimta valanda. Kalbėjo apie kažkokią galeriją, kur galbūt 
įvyks jos paveikslų paroda, koks puikus tos galerijos 
savininkas. Tokios kalbos jį liūdino. Nepatiko, kad ji 
susitinka su žmonėmis, kurių jis negali kontroliuoti. 
Norėjo žinoti viską, ką ji veikia, su kuo susitinka, kaip 
elgiasi per tuos susitikimus. Prieš keletą savaičių jis 
ryžosi su ja apie tai pasikalbėti, paaiškinti, ką jis jaučia. 

Po to pokalbio kažkas įvyko, kažkas, dėl ko jis nerimavo. 
Viskas, ką jis jai sako, yra jo begalinės meilės įrodymas, 
bet ji to, matyt, iki galo nesupranta. Pastarąsias savaites 
galėjai pajusti, kad ji jo tarytum privengia, kažkodėl 
nenorėjo kartu valgyti priešpiečių, kaip paprastai, o 
kelis kartus neatsiliepė, kai beldėsi į jos duris, gerai 
žinodamas, kad ji namie. 

Dabar jis pasistengs, kad viskas atsistotų į savo vietas. 

Norėjo sėdėti su ja ant suolo prie valčių klubo, bet 
ji, pamačiusi, kad vartai praviri, būtinai užsispyrė eiti 
ant tiltelio. Pasirinko tiltelį dešinėje, juodviem teko eiti 
pro daugybę valčių, plūduriuojančių vandenyje, bet 
netrukus jos bus ištrauktos ir paruoštos žiemoti. Juodu 
nuėjo iki pat tiltelio galo, jis pastatė krepšį ant betono 
dangos. Ant suolo tikrai būtų buvę geriau. Ji stovėjo 
šalia jo žvelgdama į vandenį. Juodų plaukų sruogelė, 
ištrūkusi iš segės, kabojo ant skruosto. Jis atsispyrė pa- 
gundai nubraukti ją į šalį, paliesti jos veidą. 

— Dieve, kaip gražu! Pažiūrėk į Sioderio ligoninę. 

Jis pažvelgė ten, kur ji rodė pirštu. Didžiulio balto 
pastato langai spindėjo, lyg kažkas kiekviename iš jų 
būtų uždegęs šviesas. 

— Reikėjo pasiimti eskizų sąsiuvinį. 

Jis atsitūpė, nuėmė nuo krepšio rankšluostį, paklojo 
jį ant betono vietoj staltiesės, pastatė šampano taures. 

— Oi! - sušuko ji iš nuostabos. - Kokia šventė! 

Jis susinervino, beveik supyko. Kažkodėl jam atrodė, 
kad jos mintys kažkur kitur. Būtų daug lengviau, jei 
ji jam pagelbėtų, juk taip sunku pradėti. Jis ištraukė 
bulvių salotas, keptą viščiuką, paėmė putojančio vyno 
butelį, atsistojo. 

Ji šypsojo. Jis turi ją paliesti. 

— Ką gi mes švenčiame? 

Jis nusišypsojo, bet dar negalėjo ištarti lemtingų žo- 
džių, dar ne. 

— Kas gi tokio puikaus nutiko? 
mėjusi. Pirmą kartą per pastarąsias savaites visas jos 
dėmesys buvo nukreiptas į jį. Pagaliau grįžo pas jį, ten, 
kur visada turi būti. 

Ištiesė jai taurę aiškiai įsitikinęs. 

- Ar tekėsi už manęs? 

Mėnesių mėnesius jis apie tai svajojo. Kaip jos gražų 
veidą nušvies šypsena, nuo kurios jos akys susiaurėja 
ir tampa mažais plyšeliais. Kaip ji prie jo prieis, prieis 
arti, visiškai pasitikėdama leisis bučiuojama, liečiama. 
Ji, taip sunkiai kovojusi dėl savo gyvenimo, supras, kad 
jis gali ją apsaugoti, kad niekada jos neapleis, kad jai 
niekada nereikės bijoti. 

Bet ji tik užsimerkė. 

Užmerkė akis, lyg norėdama, kad jis būtų kuo toliau. 

Ji apėmė neapsakomas siaubas. Vėl užpuolusi bai- 
mė, nuo kurios ji saugojo jį ištisus metus, virto baisiu 
pykčiu. 

Ji atmerkė akis, žvilgtelėjo į jį. 

— Junai. Turime pasikalbėti. 

Ji paėmė iš jo taurę, pastatė ją ant tiltelio. 

- Eikš, sėskimės. 

Jis nesujudėjo. 

- Eikš. 

Ji ištiesė ranką, atsargiai uždėjo ją ant jo rankovės, 
privedė prie tiltelio krašto, privertė jį atsisėsti. Jos 
žvilgsnis nuslydo virš vandens. 

— Tu man labai patinki, Junai, iš tikrųjų, bet tai, ką 
pasakei prieš porą savaičių, mane išgąsdino. Manau, tu 
viską supratai neteisingai. 

Nenoriu, kad tu čia gyventum. 

— Bandžiau tau pasakyti, kaip viskas yra iš tikrųjų, 
bet... Taip, tai mano klaida, kad viskas nuėjo taip toli. 
Neišdrįsau, nenorėjau tavęs skaudinti. O mūsų draugys- 
tė man buvo labai brangi, nenorėčiau jos prarasti. 

Nenoriu, kad tu čia gyventum. 

— Tas vyras, galerijos savininkas... Aš tau pasakojau 
apie jį. Jo vardas Martinas. Mes... jis ir aš... Velniai 
griebtų... 

Ji žvelgė į šalį, bet kitą akimirką jis pajuto jos ranką 
ant savosios, nors gal visa tai tik iliuzija. 

— Man labai gaila, kad nepasakiau to anksčiau. Nesu- 
pratau, ką tu jauti, kol pradėjai kalbėti, jog nenorėtum, 
kad aš susitikinėčiau su kitais, kai tu nematai. O su tuo 
Martinu... Gal bus geriausia pasakyti taip, kaip yra. 
Manau, galiu pasakyti, kad aš jį myliu. Šiaip ar taip, iki 
šiol nieko panašaus nesu jautusi. 

Jis pažvelgė į savo ranką. Taip, jos neištikima ranka 
laiko jį už alkūnės. 

Ji liečia jį. 

— Atleisk, Junai, bet... 

Viską uždengė balta šviesa. 

Kitą akimirką ji atsidūrė vandenyje. Jos veidas išniro, 
piktas, nustebęs. 

— Kokius velnius čia išdarinėji? Gal iš proto išsi- 
kraustei? 

Jis apsižvalgė. Netoliese gulėjo numestas irklas su pu- 
siau nulaužta mente. Rankomis ji įsitvėrė tiltelio krašto, 

bet jis atgniaužė jos pirštus, ir ji vėl paniro į vandenį. Kai 
vandens paviršiuje pasirodė jos galva, jis irklu paspaudė 
jos petį ir vėl ją panardino. Išdavikiškos rankos išlindo 
iš vandens, bet vėl išnyko iš akių. Ji nunėrė tolyn, atbula 
bandė paplaukti tiek, kad jis jos nepasiektų. 

Vanduo susiliejo jam virš galvos. Šalčio nejautė. 
Greitai priplaukė prie jos, panardino jos galvą. Gynėsi 
nuo jos besiblaškančių rankų, apkabino ją kojomis, kad 
įgautų daugiau jėgos. Tai truko gal dešimt minučių. 
Laikas nustojo egzistuoti. Pajuto, kad ji pamažu nustojo 
priešintis, nusileido jo valiai, pasidavė. 

Staiga jo sąmonę pasiekė iš kažkur aidintis balsas. 

-— Ei! Ehe! Ar jums reikia pagalbos! Ateinu! 

JI PALAUKĖ, KOL JIS NUEIS Į DUŠĄ. Kai išgirdo 
uždaromas dušo kabinos duris, nubėgo į darbo kambarį 
ir nukopijavo laiškus. Dar nežino, kuris iš jų labiausiai 
tiks tam, ką ji sumanė. Pasiims juos ir ramiai perskaitys, 
kai jis manys, kad ji išėjo į darbą. 

Ant virtuvės stalo paliko raštelį: „Išeinu į darbą. 
Akselį paimsiu aš. Gali ramiai padirbėti“. Pasiėmusi 
originalus, grįžo prie ginklų skrynios, o jai reikalingas 
kopijas susidėjo į portfelį. Tada apsirengė ir išėjo iš 
namų. 

Jis tebesiprausė duše. 

Nesąmoningai važiavo Vermdio kryptimi, ten, ap- 
važiavusi žiedą, pasuko į Gustavsbergą ir pastatė auto- 
mobilį aikšelėje. 


Mylimasis! 

Kiekvieną minutę, kiekvieną akimirką esu ten, kur 
tu esi. Vien žinojimas, kad tu esi, daro mane laimingą. 
Gyvenu tomis trumpomis valandėlėmis, kurias galime 
praleisti kartu. Žinau, kad elgiamės negerai, kad netu- 
rėtume jausti to, ką jaučiame, bet ar galėčiau pasakyti 
ne? Nežinau, kiek kartų buvau nusprendusi bandyti pa- 

miršti tave, bet visą laiką matau tave ir negaliu. Jei viskas 
išaiškės, tikriausiai neteksiu darbo, tu prarasi šeimą, 
viskas virs chaosu. Bet negaliu nustoti tave mylėti. Tą 
pačią akimirką, kai meldžiuosi, kad to niekada nebūtų 
atsitikę, staiga mirtinai išsigąstu, kad mano malda gali 
būti išklausyta. Tada suprantu, jog esu pasirengusi viską 
prarasti, kad galėčiau būti su tavimi. 
Myliu tave. Tavo L. 


Sulig kiekvienu žodžiu ji jautėsi vis blogiau. Joje ap- 
sigyveno kažkoks užkratas, jis ją pykino, skatino iš- 
vemti visus vidurius, išversti juos, iškratyti. Kažkurią 
akimirką jis nepastebimai įsiveržė, perėmė visą jos būtį, 
užnuodijo jos šeimą, o įstatymai už tai net nebaudžia. 
Baudžiamajame kodekse nėra nė eilutės apie šį nusi- 
kaltimą nei kaip užkirsti jam kelią. Ši moteris sužlugdė 
šeimą, supriešino vaiko tėvus, pridarė nedovanotinos 
žalos, kurios niekada neatitaisysi. 

Permetė akimis kitą laišką, bet neturėjo jėgų gilintis. 
Žodžiai, kuriuos laikė rankose, sunaudojo visą auto- 
bomilyje buvusį deguonį, nėra kuo kvėpuoti. Ji numetė 
laiškus ant sėdynės, išlipo įkvėpti oro. 

Kairiąją ranką vėl pradėjo dilgčioti. 

Pasilenkusi, užmerkusi akis, ji stovėjo rankomis atsi- 
rėmusi į kapotą. Nuo Gustavsbergo pusės artėjo auto- 
mobilis. Ji atsitiesė. Nesinorėjo, kad kas nors sustotų 
ir paklaustų, kaip ji jaučiasi. Kad ją apskritai kas nors 
pamatytų. 

Kai automobilis nuvažiavo, ji pro stiklą pažvelgė į 
laiškus. Jie guli jos automobilyje, ji jų nekenčia, ne- 
kenčia kiekvieno žodžio, kiekvieno juodo ženklo ant 
balto popieriaus. Nekenčia, kad jie parašyti tuo pačiu 

šriftu, kokiu ir ji rašo, kad ji ir ateityje turės naudotis 
ta pačia abėcėle. 

Kažkur savo širdies tamsoje stebėjosi, kad Henrikas 
sugeba pažadinti tokią kitos moters aistrą. 

Kodėl kaip tik jis? 

Ką ji jame įžvelgia? 

Arji pati kada nors mylėjo tokia meile, apie kokią liu- 
dija šie žodžiai? Gal iš pradžių, bet, matyt, viską pamir- 
šo. Kažkada, kai viskas buvo kitaip, juodu nutarė kartu 
eiti per gyvenimą, sutvirtino šį sprendimą paleisdami 
į pasaulį vaiką, už kurį visą gyvenimą bus atsakingi. O 
štai dabar, vos tik jį kažkas truputį sukrėtė, viskas bus 
sudaužyta, bet kokia bičiulystė darosi nieko verta, ir jei 
tik jis galės susidėti su Akselio darželio aukle ir išvengti 
atsakomybės už savo darbus, vadinasi, viskas gerai. 

Koks kiaulė! 

Ją pagavo pyktis, nustojo dilgčioti kairiąją ranką. 

Vėl pasijuto pilna ryžto. 

Įlipo į automobilį, susiieškojo pirmąjį laišką. 

Sunku ir patikėti, kad už nedrąsios šypsenos, pasi- 
tinkančios juos rytais, slepiasi tokia visai nebloga poetė. 
Antra vertus, laiškas buvo tobulas, nereikės net reda- 
guoti. Iš tikrųjų aišku, kad ji pasirengusi viską prarasti, 
tai parašyta juodu ant balto. Taip jai ir atsitiks. 

Taip, mieloji Linda, tavo maldos bus išklausytos, gali 
neabejoti. 

Pažvelgė į laikrodį. Jau beveik penkiolika po dešim- 
tos, laikas važiuoti atgal. Tokią dieną vaikai tikriausiai 
pasiims priešpiečius ir išeis pasivaikščioti į mišką. 

Ji įjungė motorą, kelyje apsisuko į priešingą pusę ir 
nuvažiavo į darželį. 

Kad būtų tikriau, automobilį pastatė aikštelėje prie 
„Ica“ parduotuvės, likusį kelią ėjo pėsčia. Dabar niekas 
neturi pamatyti jos automobilio prie darželio, neturi 
pamatyti ir jos pačios, jei tik pavyks to išvengti. Žaidimų 
aikštelėje iš kiemo pusės tuščia, tik juodos ant grandinių 
pakabintos padangos lengvai siūbuoja nuo vėjo. Visur 
tylu. Ji spėjo, kad visi skyriai išėjo pasivaikščioti. Tai visų 
geriausia, tik svarbu, kad nebūtų užrakinę durų. 

Akselio skyrius iš gatvės pusės buvo užrakintas. Ji 
apėjo kampą, praėjo pro čiuožinėjimo lovelį ir iš tolo 
pamatė, kad virtuvės durys praviros, paremtos plastma- 
sine vonele. Gal Inesa ruošia pavakarius? Ji prisiartino 
prie pat durų, pasiklausė. Išskyrus radiją, daugiau jokių 
garsų, o radijas groja, regis, tuščioje patalpoje. 

Jei ją kas netyčia pamatytų pro langą, ji turi elgtis taip, 
lyg būtų pats paprasčiausias dalykas, kad ji atėjo į sū- 
naus darželį penktadienį penkios po pusės vienuoliktos, 
ji neturi stoviniuoti ir dvejoti. Jei kas nors paklaus - ne 
bėda. Visada sugalvos įtikinamą paaiškinimą. 

Atidarė duris, įėjo. Virtuvėje tuščia. Pedantišką 
tvarką trikdė nebent trys plastmasine plėvele aptraukti 
duonos kepalai ir pakelis Marlboro Light ant nerūdijan- 
čio plieno stalo virtuvės viduryje. Tualete nuleidžiamo 
vandens garsas liudijo, kur šiuo metu Inesa. Ji išskubėjo 
į koridorių, nubėgo Kerstinos kabineto link. Nesimatė 
nė vieno žmogaus. Greitai pro personalo kambarį ir 
kūdikių skyrių, tiesiai pro praviras kabineto duris. Kiek 
galėdama tyliau jas uždarė. Jei ją kas nors užtiktų, už- 
daros durys suteiktų jai kelias sekundes pasirengti. Juk 
ji nori tik palikti Kerstinai žinutę. Jei kas netyčia įeitų, 
pamatytų ją tai darant. 

Priėjo prie rašomojo stalo. 

Niekada nebuvo didelė kompiuterių specialistė, bet 
atidaryti bendruomenės duomenų bazę tikrai sugebės. 
Pasidėjo portfelį, paspaudė mygtuką ir atsisėdusi laukė, 
kol kompiuteris įsijungs. Priešais ją kabojo lenta su ke- 
turių grupių rudens nuotraukomis. Šešiasdešimt vaikų 
ir juos prižiūrintis personalas. Akselis sėdi ant grindų 
sukryžiavęs kojas, o tiesiai už jo - gyvatė, norinti atimti 
iš jo ramų ir normalų gyvenimą. Ji atsikėlė, pasilenkė 
virš stalo, įsižiūrėjo į savo priešininkę. Šviesūs plaukai 
krinta ant pečių. Ir ta prakeikta šypsena. Nieko, netru- 
kus praeis noras šypsotis. 

Vėl atsisėdo. 

Ekrane pasirodė langelis, klausiantis vartotojo pa- 
vardės ir slaptažodžio. Viršutinėje eilutėje ji įrašė: Linda 
Person. Priėjo prie slaptažodžio. 

Galimi tik trys bandymai, bent taip veikia kompiu- 
teris jos darbe. 

Henrikas. Patikslinkite slaptažodį. Akselis. Vėl netei- 
singai. Nenaudėlė. Prašom susijungti su bendruomenės 
informacijos tarnyba. 

Ji vėl pažvelgė į lentą su nuotraukomis. Kur nors 
turėtų būti užrašytas numeris, kad nereikėtų vartyti 
telefonų knygos, bet gal visos žino jį atmintinai. Ji pa- 
kėlė ragelį, surinko nulį. 

- Komutatorius. 

- Sveiki, čia Kerstina Evertson iš Kortbakeno iki- 
mokyklinės įstaigos. Pamiršau informacijos tarnybos 
trumpąjį numerį. 

- Keturi nulis vienuolika. Ar sujungti? 

— Ne, dėkui. 

Ji išjungė pokalbį. Turi paskambinti pati, kad nesu- 
keltų įtarimo. Pakėlė ragelį, surinko numerį. 

- Informacijos tarnyba. 

- Sveiki. Čia Linda Person iš Kortbakeno ikimo- 
kyklinės įstaigos. Atsirado problemų su kompiuteriu. 
Nė viena negalime atidaryti savo programos. Kažkas 
su slaptažodžiu. 

-— Keista. Kokia, sakėte, jūsų pavardė? 

-— Linda Person. 

Balsas ragelyje nutilo, akimirka, regis, truko gana 
ilgai. 

- Ar galiu jums paskambinti? 

Klausimas privertė ją suabejoti. Ar Inesa virtuvėje 
išgirs telefono skambutį? 

- Žinoma, bet aš truputį skubu. 

- Paskambinsiu po poros minučių. 

Rinktis ji negali. 

— Okei. 

Ji padėjo ragelį, bet tuoj vėl jį pakėlė, nuspaudė šakutę 
pirštais. Juo trumpesnis bus signalas, juo geriau. 

Sekundės smarkiai ištįso. 

Staigus susinervinimas išeikvojo daugiau energijos, 
negu ji turėjo. Kiek dar ištvers be miego? Gal su ja kal- 
bėjęs vyras pažįsta Lindą, gal suprato, kad skambina 
ne ji? 

Ir staiga skambutis. 

— Kortbakeno ikimokyklinė įstaiga. Linda Person. 

— Taip, tai informacijos tarnyba. Reikalas toks. Aš 
kiek pavaliau, problemų neturėtų būti. Įrašykite į eilutę 
naują slaptažodį ir tris kartus jį patvirtinkite pokalbių 
puslapyje, kuris netrukus ateis. Okei? 

- Puiku. Ačiū už pagalbą. 

— Nėra už ką. Mes tam ir esame. 

Žinoma, žinoma. 

Ji padėjo ragelį, pabandė susikaupti. 

Naujas Lindos slaptažodis. Juk ne taip ir sudėtinga. 

Ji nusišypsojo, užrašė slaptažodį pokalbių puslapyje, 
tris kartus patvirtino. Viskas pagal instrukciją. 

Taigi kelias atviras. 

Greitai nuvedė rodyklę į pašto dėžutę, bet Henriko 
žinučių nerado. Išsiųstų žinučių skyriuje irgi jokių laiš- 
kų jo adresu. Arba juodu tiesiog apsikeičia laiškais, arba 
ji, viliodama vaikų tėvelius, naudojasi kitu adresu. Ko 
gero, ta gudruolė bijo prarasti darbą. 

Ak! 

Ji paspaudė langelį „Nauja žinutė“, atidarė portfelį, 
išsitraukė pavyzdį ir darželio vaikų adresų sąrašą. Laišką 
perrašė per kelias minutes, nors padarė keletą klaidų. 
atrodo, taigi vieną reikia nusiųsti jam. Jakobo tėtei irgi, 
gal tada jo žmonai praeis noras organizuoti tą prakeiktą 
akmens amžiaus stovyklą. 

Ji paspaudė „Siųsti“, ir laiškai iškeliavo. 

Ką gi, Linda. Įdomu, kaip tu visa tai paaiškinsi. 

Ji išjungė kompiuterį, įsikišo laišką į portfelį ir jau 
rengėsi eiti. Staiga koridoriuje pasigirdo artėjančių 
žingsnių garsas. Ji sulaikė kvapą. Netrukus durų rankena 
nusviro žemyn. Ji apsidairė. Kambaryje niekur nepasi- 
slėpsi. Sutarškėjo raktai. Nespėjusi nė susivokti, ji greitai 
nuslinko nuo kėdės ir palindo po stalu. Durys atsidarė, 
ji pamatė porą prie jos besiartinančių kojų su šlepetė- 
mis, užmerkė akis, tarytum dėl to sumažėtų pavojus, 

kad ją pastebės. Bent jau nereikės žiūrėti Inesai į veidą, 
kai ji pamatys ją tupinčią po stalu. To neturi įvykti! 

Virš galvos sušnarėjo ant stalo sklaidomi popieriai. 
Ar ji viską pasiėmė. O gal ką pamiršo? Gal sugalvos ką 
nors išmesti į šiukšlių dėžę, stovinčią po stalu šalia jos? 
Aišku, neįmanoma būtų paaiškinti, ko ji čia palindo. 
Kodėl pasislėpė, jei norėjo tik palikti Kerstinai žinutę. Jei 
Inesa ją pastebės, ji žuvusi. Adresatai nespės perskaityti 
laiškučių, o kerštas jau bus atskleistas. Viešpatie, ką ji 
padarė! Netikėtas garsas privertė ją atsimerkti iš išgąsčio. 
Inesos kojos vos už kelių dešimčių centimetrų nuo jos. 
Ir vėl tas garsas, šį kartą ilgesnis. Smegenys nesugebėjo 
paaiškinti, ką ji girdi. Gal tai garso efektas sekundę prieš 
tai, kai pasaulis sužinos jos menkybę. Kojos nuskubėjo 
durų link. Tą pačią akimirką jos smegenys suvokė, kad 
girdėjo laukujų durų skambutį. Vos Inesa išėjo, ji išsi- 
ropštė iš po stalo, nužvelgė stalo paviršių, ar nepamiršo 
kokio popierėlio, ir nuskubėjo prie artimiausių durų 
laukan per Akselio grupės patalpą. Nuovargis darėsi ne- 
bepakeliamas, ji tarytum lindėjo stiklo burbule, jos pa- 
saulis visiškai atskirtas nuo to, kas kadaise buvo tikrovė. 
Baimė, kad ją demaskuos, surijo paskutinius adrenalino 
likučius, padedančius išstovėti ant kojų. Jei pavyks, turi 
prisiversti valandą pamiegoti. Gal automobilyje? Gal 
jai pavažiuoti toliau ir sustoti kur nors, kur jos niekas 
negalėtų rasti? 

Ji įsėdo į automobilį, užvedė motorą. 

Valandą kitą pamiegoti. 

Turi pamiegoti. 

Iš pradžių kiek pamiegoti, o paskui važiuoti namo ir 
suruošti šeimai jaukų penktadienio vakarą. 

JIS NUOGAS GULĖJO LOVOJE. Butas sutvarkytas, 
švarus, paliko tik paklodes. Kambario sienos tuščios, tai, 
kas kabodavo ant sienų, kai jis pabusdavo, dingo. Liko 
tik rūkstanti pelenų krūva Orstavike. O kažkur Karolio 
ligoninėje guli kūnas, bet jis jam visiškai neberūpi. Ne- 
berūpi taip, kaip prieš trejus metus ir penkis mėnesius, 
kai jis dar nežinojo, kad toks kūnas apskritai yra. 

Netrukus jis taip pat virs pelenais. 

Bet jo kūnas gyvas. Pirmą kartą tikrai gyvas, tikrai 
gyvena. Jo kūnas jau nebe priešas, kurį visą laiką reikia 
tramdyti, surakinti, varžyti. Visi troškimai staiga pasi- 
darė įgyvendinami. Tvinkčiojanti aistra jau nebe grės- 
mė, 0 pamatas tų nuostabių dalykų, kurie jo laukia. 

Jis palietė kaklą, ranka pamažu nuslydo krūtine. Jis 
užmerkė akis. Prisiminė jos ranką, pabraukė per pilvą. 
Taip ji lietė jį. Jos rankos jį išvadavo. 

Kodėl ji nepaskambina? 

Telefonas stovi ant grindų stačiu kampu į kilimėlį. Jis 
nežino, kelintą kartą žvelgia į telefoną, deda ant jo ranką, 
lyg laukdamas atsakymo, kiek jam dar reikės laukti. 

Jis nori taip daug. Taip daug ko trokšta. Pagaliau tai 
pasidarė įmanoma, o jis nieko negali padaryti, tik laukti. 
Tikra kankynė. 

Svajojo apie fantastiškas galimybes, atsiradusias po 
jųdviejų susitikimo. Svajojo apie tai, ką juodu veiks 
būdami kartu. Apie tai, ką svajojo veikti su Ana, kol toji 
galimybė dar nebuvo atimta. Bet dabar atsirado nauja 
proga. Jis vėl pradės dirbti. Tikriausiai nebus sunku gau- 
ti laiškanešio darbą, bet tai tik pradžia. Jis įgyvendins 
savo svajonę, lankys trigonometrijos kursus. Pirmadienį 
paskambins ir užsirašys. 

Kodėl ji neskambina? 

Atsikėlė, nuėjo į virtuvę. Vienintelis valgomas da- 
lykas buvo plastmasinis maišelis su virta ryžių koše. 
Vartojimo data rodė, kad ją reikėjo suvalgyti vakar, bet 
ką padarysi. Iškrėtė turinį į puodą. 

Kaip galėjo būti toks kvailas, kodėl nepaklausė jos 
telefono numerio? Gal ji nedrįsta skambinti? Gal pama- 
nė, kad jis ja nusivylė, užmigo net nepaklausęs telefono? 
Nepaklausė net pavardės. Ką gi ji gali pagalvoti? 

Keista, kad juodu taip mažai kalbėjosi. Aišku, kodėl. 
Juodu turėjo taip daug vienas kitam pasakyti, kad nu- 
tarė, jog geriausia tylėti. 

Juk prieš akis dar visas pasaulio laikas. 

Jis įsivaizdavo, kad ji sėdį su telefono rageliu ranko- 
je ir nedrįsta paskambinti. Nuo šios minties sutraukė 
skrandį. Velniai rautų, kodėl jis nepaklausė! Žino tik 
vienintelį dalyką - jos vardą. Vardą ir tai, kad niekada 
nuo jos neatsitrauks. Net jei teks išnaršyti visą Stokhol- 
mą, jis ją suras. 

Mintis, kad nežino, kur ji, buvo nepakeliama. Jei ji 
ilgiau tylės, nerimas gali grįžti, nors kol kas jis ramus. 
Oda prisimena jos rankas, tai jį ir saugo. 

Bet ar ilgai? 

Susikimšo į burną paskutinį šaukštą košės, kai telefo- 
nas suskambo. Puolė prie kriauklės, viską išspjovė, išsi- 
skalavo burną ir nudūmė prie telefono. Du signalai. 

Viskas, ką buvo sugalvojęs, ką ketino jai pasakyti, 
dingo iš atminties. 

Keturi signalai. 

— Junas klauso. 

— Sveiki, Junai. Čia Ivonė Palmgren iš Karolio ligoni- 
nės. Norėjau paklausti, kaip šiandien jaučiatės. 

Jis tylėjo, jausdamas, kaip užverda pyktis. Šiai mote- 
riai jis neturi ko pasakyti. Ji skambina iš kito gyvenimo, 
kurį jis paliko toli toli. Niekas, išskyrus Lindą, neturi tei- 
sės jam skambinti, niekas neturi teisės užimti linijos. 

Ta prakeikta boba kitame laido gale kažkada prašė jį 
susitaikyti su lemtimi ir žengti į priekį. Jis taip ir padarė. 
Jis neprivalo jai pasakoti apie savo jausmus, jis padarė 
viską, ko ji prašė. 

Numetė ragelį. 

Po perkūnais! O jei Linda kaip tik dabar ryžosi jam 
paskambinti ir išgirdo, kad telefonas užimtas? Sukaupė 
drąsą, paskambino, ir štai tau - telefonas užimtas. 

Prakeikta velnio boba! 

Jis vėl padėjo telefoną stačiu kampu į kilimėlį, užsi- 
traukė apatines kelnes ir grįžo į virtuvę. Košė burnoje 
pūtėsi, neįmanoma nuryti. 

Ojei jis ją nuvylė, jei neįvykdė jos troškimų? Ką gi ji 
iš tikrųjų jame pamatė? Kas paskatino ją taip sau be nie- 
kur nieko juo pasitikėti, ateiti su juo į jo butą ir be jokių 
abejonių jam atsiduoti? Tikriausiai tai likimas. Sutikę 
vienas kitą juodu rado viską, ko ieškojo. Jausmas, kad 
pagaliau radai tą, kurio tau reikia. Tai negalėjo atsitikti 

netyčia, viskas turi prasmę. Kad jis kaip tik tą pirmąjį 
vakarą sutiko kaip tik ją, tą vakarą, kai pagaliau išdrįso 
palikti Aną. Tai pradžia. Jis tuo visiškai tikras. 

Kodėl ji neskambina? 

Jis patikrino, ar gerai padėjo ragelį. Norėjo pakelti 
ragelį ir įsitikinti, kad ryšys su pabaisa psichologe iš 
tikrųjų nutrūko, bet neišdrįso. O jei ji kaip tik tuo metu 
paskambins? 

Atsisėdo ant lovos krašto. 

Galjis jos daugiau nepamatys? Nepakeliama mintis. 

O jei ji niekada nepaskambins, jei todėl ji jo nepa- 
žadino išeidama? Jei jis ją nuvylė? Jei ją prarado? 

Ne, tai tikrai kažką reiškia, tai tikrai teisinga. Kitaip 
Ana laimėtų. Jos išdavystė suteiktų Anai galimybę ker- 
šyti, o keršto jis nenusipelnė. 

Tai tikrai kažką reiškia! Jis jautėsi toks tikras, toks 
stiprus. Ir štai staiga pajuto, kad viskas neaišku. 

Nenori ilgiau likti namie, turi išeiti. Klausimai gali 
jį išvaryti iš proto. Jis turi ją rasti. Turi kontroliuoti tai, 
kas vyksta. 

Prieškambaryje užsimovė šviesiai pilkas kelnes, ap- 
sivilko švarką. Reikėtų nusipirkti naujų drabužių, bet iš 
kur imti pinigų? Kažin, kur ji dirba? Turi tai sužinoti. 
Turi sužinoti apie ją viską. Būti su ja, dalytis mintimis, 
miegoti su ja. Jis nori visko. Visko. 

Požeminiu traukiniu nuvažiavo iki šliuzo, perėjo 
senamiestį. Laikrodis rodė dvidešimt vieną valandą 
trisdešimt dvi minutes. Mobilųjį telefoną laikė rankoje, 
kad nepraleistų signalo, prieš išeidamas iš buto įrašė 
ir namų telefono numerį. Pusiaukelėje per Geležies 
aikštę sustojo, pažiūrėjo į raudonas užuolaidas. Štai ten 

ji vakar sėdėjo. Vakar jis stovėjo kaip tik šioje vietoje, 
tada viskas ir prasidėjo. Praėjo tik para, o kaip viskas 
pasikeitė. Viskas buvo nauja. 

Toje vietoje, kur vakar buvo ji, šiandien sėdi kostiu- 
mą vilkintis trisdešimties metų vyras, iš abiejų pusių 
kiti gerai apsirengę vyrai. O gal ir ji viduje? Gal juodu 
skiria tik trisdešimt metrų? 

Jis ėjo durų link. Viltis, kad netrukus ją pamatys, 
vertė jį skubėti. 

Restoranas pilnas žmonių. Visos sėdimos vietos už- 
imtos, prie baro spūstis. Greitai peržvelgė visus veidus, 
jos tarp jų nėra. Gal tai ta, sėdinti į jį nugara, juoda pa- 
laidine? Ėmė spraustis pro žmones, skubėdamas kumš- 
telėjo kažkieno atsikišusią alkūnę, gėrimas pasiliejo iš 
rankoje laikomos taurės. Piktas žvilgsnis. Jis nekreipė 
dėmesio. Dunksinčia širdimi brovėsi prie kitos sienos, 
norėjo pažvelgti jai į veidą. Nusivylė, pamatęs nepa- 
žįstamas akis. 

Nemalonu, kai tiek daug lankytojų. Garsus murme- 
sys, bet žodžių nesigirdi, tik nepažįstamų balsų bangos, 
sumišusios su muzika. 

Kur tualetas? Gal ji ten? Už baro ėjo koridorius, ten, 
priešais virtuvę, dvejos tualeto durys. Viename buvo 
tuščia, bet dėl visa ko atidarė, įsitikino, kad jos čia nėra. 
Kitas užimtas, ir jis sustojęs laukė, išgirdo nuleidžiamą 
vandenį. Matė priešais save jos ranką, glostančią jam 
šlaunį, slenkančią toliau prie jo lyties. Pabudo geidu- 
lys. 

Turi ją rasti. 

Rankena pasisuko, užslinko žalia spalva. Jis sulaikė 
kvapą, net trumpai užsimerkė. Išėjo penkiasdešimties 

metų moteris, ir jis nuleido akis. Kur ji? Kodėl neatėjo? 
Dar kartą patikrino mobilųjį. Nerodo praleisto skam- 
bučio. Gal jam nereikėjo išeiti iš namų? Jis ėmė gailėtis, 
juto, kaip nerimas jį vis labiau gniaužia, skverbiasi, pasi- 
ruošęs pulti, vos tik atsivers mažiausias plyšelis šarvuo- 
se, kuriuos ji jam uždėjo. Pažvelgė į durų rankeną, kurią 
ką tik palietė. Kad tave perkūnas! Jis dar kartą palietė 
rankeną, kad neutralizuotų poveikį, bet nepadėjo. 

Luleo - Hudiksvalas šeši šimtai dvylika. Lundas - 
Karlskrona šimtas devyniasdešimt. 

Prakeikimas. Kur ji? 

Pažvelgė į barą. Kiek žingsnių galėtų būti? Turi išgerti 
alaus ar šiaip ko, kad nuslopintų nerimą. Vietos atsisėsti 
nėra, apskritai nėra vietos, bet kiek toliau stovi gerokai 
apgirtęs pagyvenęs vyras, bando įkalbėti padavėją įpilti 
jam dar. Kai padavėjas nesutinka, jis piktas atsistoja, 
metalinė kėdė griūva, efektingai nutildydama pokalbių 
ūžesį. Girdėti tik muzika. 

Visi sužiuro. 

Padavėjas paėmė jo tuščią alaus bokalą. 

- Jūs šiandien jau atsigėrėte. Daugiau nebebus. 

- Šūdžiau, sakau tau, įpilk man dar vieną alaus. 

— Prašom išeiti. 

Padavėjas pastatė bokalą į plovyklą. 

— Po velnių! Kas per sumautas restoranas! 

Vyras žvalgėsi, ieškojo pritarimo į jį nukreiptuose 
žvilgsniuose. Visi greitai suko akis į šoną, su panieka 
žvelgė jam virš galvos. Tarytum jo nė nebuvo. Žiūrėjo 
tik Junas, jausdamas neapykantą žmogui, tokiam apgai- 
lėtinam, leidžiančiam save žeminti. Akimirką prisiminė 
kitą vyrą prie kito baro. 

Nors niekas nedavė komandos, pokalbiai vėl suūžė. 
Grįžo triukšmas, pašnekesiai iš neaiškiai artikuliuojamų 
žodžių. Vyras kelias sekundes dvejojo, laikėsi įsitvėręs už 
baro, kad atrodytų ne toks girtas. Galų gale kaip įmany- 
damas oriau nusvirduliavo prie durų ir dingo tamsoje. 

Kėdė gulėjo ant grindų. Junas priėjęs ją pakėlė. Vyro 
sukeltas prisiminimas netikėtai pritildė jo nerimą. Ne, 
jis ne toks kaip jo tėvas. 

Atsisėdo. Padavėjas nušluostė barą, greitomis žvilg- 
telėjo į jį. 

— Prakeiktas valkata. Girtuoklis. 

Tas pats padavėjas kaip ir vakar. Tas pats, aptarnavęs 
jį ir Lindą. Atsivėrė nedidelė galimybė. 

— Vieną alaus. Stipraus. 

— Iš statinės? 

— Nesvarbu. 

— Gal tada airiško? 

— Okei. 

Padavėjas pasiekė virš galvos bokalą, paskui pasi- 
lenkė po baru, ištraukė butelį. Pripylė bokalą iki pusės, 
pastatė priešais jį. 

— Keturiasdešimt dvi. 

Junas išsitraukė piniginę ir padėjo ant baro penkias- 
dešimtinę. Padavėjas nuėjo prie kitų klientų, o Junas, 
greitai išgėręs keletą gurkšnių, supylė į bokalą butelyje 
likusį alų. Putos nutiško per kraštus, pasiliejo nedidelė 
balutė. Ji padažė smilių, ant ką tik nušluostyto stalo 
išvedžiojo raidę L. 

Reikia paklausti. Tai vienintelė galimybė. Tik dar 
truputį išgers, kad pajustų svaigulį, kad negrįžtų ne- 
rimas, jei viskas eina po velnių. 

Po pusvalandžio jis nutykojo patogų momentą. Pada- 
vėjas stovėjo visai prie pat jo, kabino išplautus bokalus. 
Jis gėrė jau trečią butelį ir jautėsi pilnas ryžto. 

- Klausykit. Gal galėtumėte padaryti man nedidelę 
paslaugą? 

- Žinoma. 

Jis kabino virš galvos vieną bokalą po kito. 

— Matote, vakar čia sutikau merginą. Nežinau, ar 
prisimenate, bet aš buvau čia vakar vakare. 

— Prisimenu. Jūs sėdėjote štai ten. 

Jis mostelėjo galva į trumpąjį baro šoną. 

Junas linktelėjo. 

— Taigi ta mergaitė... 

Jis nutilo, nuleido akis, paskui vėl pažvelgė į jį, nu- 
sišypsojo. 

— Matote, mudu su ja nuėjome namo ir panašiai. Ji 
paliko man telefono numerį, žadėjau jai paskambinti, 
bet kažkur pamečiau tą lapelį. Velniškai nemalonu. 

Padavėjas šypsojo. 

— Po galais! Nemalonus dalykas, žinoma. 

— Gal jūs ją prisimenate? 

Toks klausimas, aišku, keistas. Jis turi prisiminti. Kas 
kartą ją pamatė, niekada nepamirš. * 

- Turite galvoje tą, kurią vaišinote sidru? 

Junas linktelėjo. 

- Jos vardas Linda. Ar ji dažnai čia būna? 

- Nemanau. Bent jau aš iki vakar nebuvau jos ma- 
tęs. 

Junas pajuto, kad jo viltis žūsta. Šis vyras ir ši vie- 
ta - vienintelis ryšys. 

— Tai jūs nežinote jos pavardės? 

Padavėjas papurtė galvą. 

— Nė nenumanau. Sorry. 

Juno gerklėje įstrigo tumulas. 

Padavėjas greitomis žvilgtelėjo į jį, pakabino pasku- 
tinį bokalą, pasiėmė padėklą ir nuėjo. Junas išsitraukė 
mobilųjį. Ekranas tuščias. Ji žino jo vardą ir pavardę, 
žino, kur gyvena, bet nepaskambina. Jis apsižvalgė. Žiū- 
rėjo į tas svetimas kalbančias burnas, besijuokiančias, 
akis, ieškančias vienos kitų rankas. Kur ji dabar? Gal 
sėdi kur nors kitur, panašioje vietoje kaip ši, tik kad jo 
ten nėra? Kokia baisi mintis, kad ji dabar gali būti tarp 
kitų žmonių, kad kažkieno kito akys gali žvelgti į ją, kad 
jos figūra atsispindi kieno nors kito akių tinklainėje! 

- Klausykit, gal ir galiu jums šiek tiek padėti. 

Jis atsigręžė į barą. Padavėjas stovėjo su kvitu ran- 
koje. 

— Už pirmąją taurę ji mokėjo kortele. Dar prieš jums 
ateinant. 

Širdis jo krūtinėje šoktelėjo. Jis ištiesė ranką, čiupo 
kvitą. 

— Atsargiau. Turėsite jį man grąžinti. 

Jis tyrinėjo baltą lapelį. 

Prekybos bankas. 

Arbatpinigių ji pridėjo dešimt kronų, o paskui pa- 
sirašė pavarde. 

Padavėjas nenuleido nuo jo akių. 

— Bet juk sakėte, kad jos vardas Linda? 

Jis vėl skaitė parašą, negalėdamas nieko suprasti. 

— Gal tai ne tas kvitas. 

— Ne, gerai prisimenu, kad tai jos. Tušinukas nustojo 
rašyti, turėjome pakeisti, štai, matote. 

Jis galva parodė į kvitą. Paskutinės raidės iš tikrųjų 
parašytos kitu tušinuku. 

- Tai ta, kurią jūs vaišinote sidru. Gal per visą tą 
triukšmą jūs tiesiog neišgirdote? 

Padavėjas, tai sakydamas, kreivai šyptelėjo, lyg norė- 
damas jam atsirevanšuoti už nepasitikėjimą. 

Junas negalėjo atitraukti akių nuo mįslingų raidžių. 
Moteris, privertusi jį išduoti Aną, padėjusi jai įvykdyti 
savo neteisingą kerštą, jam pamelavo. Vardas, kurį jis 
per pastarąsias dvidešimt keturias valandas taip įsimy- 
lėjo, buvo netikras. Melas pervėrė jam pačią širdį. 

Jos vardas Eva. 

Eva Virenstriom-Berg. 

ŠONINĖ SU DŽIŪVĖSĖLIAIS, ORKAITĖJE KEP- 
TOS BULVĖS. Aštuoniasdešimt devintųjų „Riocha“. Už 
jį sumokėjo šimtą septyniasdešimt dvi kronas. 

Vietoj vyno galėtų įpilti vandens iš bakelio su tualeto 
šepečiu. Valandėlę net galvojo tai padaryti. 

Valgydami nepratarė vienas kitam nė žodžio, ben- 
dravo tik su Akseliu. Akselis džiaugėsi degančiomis 
stearino žvakėmis, patenkintas sėdėjo ant vaikiškos 
kėdutės, manė, kad tai tikra šventė. Taip visada būna 
penktadieniais. Nė neįtaria, kad šventiškų vakarų šiuo- 
se namuose daugiau niekada nebus, kad juos iš jų at- 
ėmė vyras, sėdintis jo dešinėje, paskubomis kemšąs 
vakarienę ir nekantraujantis greičiau užsidaryti darbo 
kambaryje. 

Henrikas greitomis žvilgtelėjo į ją, pakilo ir nunešė 
savo lėkštę. 

- Jau baigei? 

Ji linktelėjo. 

Kita ranka jis paėmė karščiui atsparų indą su šonine 
ir viską nunešė prie indų plovyklos. | 

Ji liko sėdėti prie stalo. Stebėjosi, kaip jis nenusidegi- 
no rankos, juk indas tikrai dar nespėjo atvėsti. 

Tylėdamas jis vikriai rinko indus nuo stalo, skalavo 
ir dėjo į indaplovę. 

Šeimos vakarienė baigta. 

Per septynias minutes. 

- Akseli, prasideda tavo laida. Eikš, įjungsiu televizorių. 

Akselis nusirito nuo kėdės, ir juodu dingo gyvena- 
majame kambaryje. 

Ji sėdėjo su vyno taure. Jis, rinkdamas indus, taurės 
nepaėmė. Butelis artipilnis, jis, galima sakyti, beveik 
neparagavo. 

Pirmą kartą telefonas suskambo be penkiolikos dvy- 
liktą. Akselis prie televizoriaus užmigo jau aštuntą, Eva 
nunešė jį į dvigulę lovą. Visą vakarą praleido sėdėdama 
ant sofos ir žiūrėdama į judančias dėmes ekrane. Kai 
telefonas suskambo, Henrikas, kaip tyčia, buvo palikęs 
savo tvirtovę - darbo kambarį, buvo tualete. Ji pirmoji 
pakėlė ragelį. 

— Čia Eva. 

Nesigirdėjo nė garso. 

- Alio! 

Kažkas kitame laido gale padėjo ragelį. 

Ji stovėjo spausdama ragelį prie ausies ir jautė, jog 
tuoj prasiverš pyktis. Prakeikta mergšė! Net penkta- 
dienio vakarą, kai jis ilsisi su šeima, nepalieka jų ra- 
mybėje. 

Ji išgirdo nuleidžiamą vandenį, prasivėrė tualeto du- 
rys, kitą akimirką jis jau buvo virtuvėje. 

— Kas skambino? 

Ji padėjo ragelį, kiek įmanydama stengdamasi neparo- 
dyti, kaip susijaudino, pavartė parduotuvės reklamą, 
gulėjusią prie indų plovyklos. 

— Nežinau, padėjo ragelį. 

Jo veidu perbėgo nerimo šešėlis. 

Jis vėl dingo darbo kambaryje. Vos spėjo uždaryti 
duris, tylą pervėrė dar vienas skambutis. 

Šį kartą ji irgi buvo pirmoji. 

— Taip)! 

Vėl pypsėjimas. Ir vėl skambutis, vos tik ragelis pa- 
lietė šakutę. Šį kartą ji nieko nesakė, tylėdama klausėsi, 
kaip kažkas kvėpuoja į ragelį. 

Staiga pasigirdo balsas. 

-— Alio? 

— Taip, čia Eva. 

- Sveiki. Čia Anita Ekberg. 

Jakobo mama. 

— Taip, darželinuko Jakobo motina. Atleisk, kad 
skambinu taip vėlai. Tikiuosi dar nemiegojote? 

— Ne, dar nemiegame. 

— Norėjau jums tiesiog pasakyti. Atsitiko kažkoks 
kvailas dalykas. Ką tik skambino Osa, Simono mama. 
Pasakė, kad Lasė gavo keistą laišką iš Lindos Person, 
darželio auklės. 

— Keistą laišką? 

- Taip, tikrai keistą. Meilės laiškutį. 

— Ką? 

- Taip. 

— Simono tėčiui? 
dėžutę. Mes irgi gavome laišką. 

— Meilės laiškutį? 

- Lygiai tokį kaip ir jie, žodis žodin. Manau, Kjelei, ne 
man, nors iš laiško neaišku. Kjelė tiesiog įtūžęs. Iš laiško 
galima spėti, kad juodu jau seniai meilužiai. 

- Bet juk tai nesąmonė. 

- Taip atrodo. Nė nežinome, ką manyti. 

— Gal čia kokia klaida? 

— Kas žino? Išsiųsta iš jos elektroninio pašto, iš darže- 
lio. Gal norėjo pasiųsti kam kitam, nors sunku patikėti. 
O jei kas nors pajuokavo, tai čia menki juokai. 

Taip, taip, Žinoma. 

— Ne, tai visai nejuokinga. 

— Norėjau tik paklausti, ar negavo ir Henrikas. 

Staiga ji pralinksmėjo. 

— Luktelėk, pažiūrėsiu. Nors... Jei reikės peržiūrėti 
pašto dėžutę, gal geriau dabar padėsiu ragelį. Netrukus 
paskambinsiu. 

— Okei. 

Ji numetė ragelį. Reikia viską daryti ramiai, nesku- 
bėti. Negerai, jei Jakobo motina lauks prie telefono. Jos 
širdies sutemose nušvito šypsenėlė, kai nuėjo prie durų 
ir atidarė jas nepasibeldusi. Akmuo ėmė riedėti. Ir ne- 
žinia, kur tas akmuo sustos. Kažkodėl jai tai atrodė visai 
nesvarbu. Juk vis tiek viskas sugriauta. Jos tikslas - tik 
įskaudinti juos. Nubausti. 

Jis sėdėjo prie rašomojo stalo susidėjęs rankas ant 
kelių, nieko neveikdamas spoksojo prieš save. Kompiu- 
teris nedirbo, ekrane plaukiojo spalvoti žiedai. Išgirdęs 
ją įeinant, jis kiek pasuko galvą. 

— Kas skambino? 

— Anika Ekberg, Jakobo mama. Ar seniai žiūrėjai 
savo pašto dėžutę? 

- Kodėl? 

— Matai, atsitiko kažkoks keistas dalykas. Jakobo ir 
Simono tėvai gavo meilės laiškelius iš Lindos, darželio 
auklės. 

Net iš nugaros buvo matyti, kaip jis sukrėstas. Pra- 
bėgo keliomis sekundėmis per daug, kol jis vėl pasuko 
akis, žvilgsnis vėl grįžo prie kompiuterio. 

- Ir ką gi ji rašo? 

Meluoti jis niekada nemokėjo. Ar pats negirdi, koks 
netvirtas jo balsas? Jo apsimestas abejingumas nė iš tolo 
neprilygsta jos gebėjimams. 

- Nežinau. Jie nori, kad pažiūrėtum, ar nieko negavai. 

Ji priėjo, atsistojo šalia jo, gerai žinodama, kad dabar 
jis turės jai parodyti visus paskutinius siuntėjus. 

Jis greitai susivokė. 

- Pažiūrėk dar kartą. 

- O kam? 

— Gal dabar kas nors atėjo. 

- Betgi Žiūrėjau prieš penkias minutes. 

Jis buvo susinervinęs. Sutrikęs, išsigandęs. 

Vienas malonumas. 

- Bet juk prieš penkias minutes aš kalbėjau telefonu. 
Tada tu negalėjai žiūrėti. 

Jis sunkiai atsiduso. Visu kūnu rodė, kaip ji jam įkyri. 

- Na, gal prieš aštuonias. Deja, nenustačiau laiko. 

- Bet kodėl nenori pažiūrėti? 

Koks irzlus balsas. Toks išsigandęs, taip lengvai iš- 
mušamas iš pusiausvyros. Pagalvok, tau pačiam būtų 
lengviau, jei pasiduotum, jei pasakytum teisybę, pra- 
keiktas baily. 

— Duok telefoną. 

- Kam skambinsi? 

— Anikai. 

Padavė jai bevielį telefoną, ji užmetė akį į ekraną. 
Anika atsakė po pirmo signalo. 

- Čia Eva. 

— Na ir kaip? 

— Ne, jis sako, kad nieko negavęs. 

Ragelis tylėjo. 

Henrikas lyg suakmenėjęs sekė kompiuterio ekrane 
sklindančius žiedus. 

Ji jau galvojo apie kitą ėjimą. Šyptelėjo, žiūrėdama 
jam į pakaušį, ir ėmė kalbėti. Tegul kiekvienas skiemuo 
sminga į jį lyg kulka. 

— Manau, Linda vis dėlto turėtų paaiškinti, kas atsi- 
tiko. Man sunku patikėti, kad ji galėjo išsiųsti tuos laiš- 
kus, bet juk žinai, kaip greitai sklinda kalbos. Turėtume 
paskambinti visiems ir sekmadienio vakare susirinkti 
darželyje. Galiu tuo pasirūpinti, jei nori. 

Išgirdo, kaip Jakobo motina atsiduso. 

— Nenorėčiau būti jos kailyje. 

Tada turėtum žinoti, ką ji dar išdarinėja. 

- Žinoma, ir aš nenorėčiau. Tikrai ne. Bet ką dau- 
giau galime daryti? Juk turime bent leisti jai viską pa- 
aiškinti. 

Kai ji baigė pokalbį, Henrikas sėdėjo lyg paralyžiuotas. 

Nuo jos šūvių jo sprandas smarkiai išraudo. 


Tą naktį ji gerai miegojo. Nuovargis paėmė viršų. 
Kartu pasijuto saugi. Ji vėl viską kontroliuoja. Jos niekas 
negali pažeisti. Juk, šiaip ar taip, jau viskas sugriauta. 

Planas A nuėjo velniop, nepaisant visų jos pastarųjų 
metų pastangų. Dabar atėjo plano B metas. Tik reikia 

viską gerai apgalvoti. Turi būti atsargi, kad jis nesugriau- 

tų jos planų, kad nesužlugdytų jos pasirinkimo. Niekada 

nesuteiks jam tokio malonumo. Priešingai, turi Žiūrėti, 

kad jis sumokėtų už išdavystę ir ekonomiškai, ir emo- 

ciškai. Ji turi sužlugdyti jį. O paskui, kai jis supras, kas 

atsitiko, jau bus šaukštai po pietų. Jis liks be nieko. 
Vienišas. 


Pabudo nuo telefono skambučio. Nejučia pažvelgė 
į žadintuvą. Kas, po velnių, skambina šeštadienio rytą 
septynios minutės po šešių? Ar ji nėra girdėjusi apie 
gero elgesio taisykles? 

Ji ištiesė ranką prie bevielio telefono, atsiliepė dar 
nespėjus suskambėti antrą kartą. 

- Alio. 

Henrikas apsivertė ant šono, atsukdamas jai nugarą, 
ir miegojo toliau. 

Kažkas alsavo jai į ausį. 

— Alio! 

Jokio atsako. 

Ji nusimetė anklodę, atsikėlė, išėjo iš miegamojo. 
Užsidarė darbo kambaryje. 

- Kojums reikia? Jei ko reikia, tai pasakykite, juk vis 
tiek jau paskambinote ir mus pažadinote. 

Visiška tyla. Bet ji jautė, kad kitame gale kažkas yra. 

Ji galėtų taip daug pasakyti. Tiek daug žodžių rėkte 
rėkė jos širdies tamsoje, veržėsi laukan. Bet turi tvar- 
dytis, neparodyti, ką žino, kitaip praras pranašumą. 
Žlugtų planas B. 

— Galite eiti po velnių! 

Ji išjungė telefoną. 

Iš naujo nebeužmigsi. Palindo po antklode, gulėjo 
žiūrėdama į lubas. Akselis pasislinko prie jos, šiltas jo 
gražų, ramų veidelį. Staiga, visai netikėtai pajuto spau- 
dimą krūtinėje. Ji kelis kartus giliai įkvėpė, norėdama 
pašalinti skausmą, bet oras neužsilaikydavo. Veržėsi 
atgal, lyg negalėdamas ištverti plaučiuose. 

Ji vėl atsivertė ant nugaros, skausmas tik sustiprėjo, 
siimk! Galvok apie ką nors, apie visai kitus dalykus. 

Namie. Žingsnis po žingsnio ji ėjo per savo vaikys- 
tės namus, prisimindama kiekvieną laiptelį, kiekvieną 
grindų girgžtelėjimą. Rankomis jautė išlenktą laukujų 
durų rankeną, ramūs mamos ir tėtės balsai, tylūs žings- 
niai medinėmis jos kambario grindimis, kai jai būdavo 
laikas miegoti, elektros mygtukas senajame tarnaitės 
kambaryje, kurį reikėdavo pasukti du kartus, kitaip 
šviesa vėl įsijungdavo. 

Ir žudanti mintis, kad jos sūnus užaugęs negalės 
įveikti nevilties, prisimindamas vaikystės namus. Kad 
ir kiek jėgų ji išeikvojo, norėdama sukurti jam tokius 
pat namus, kokie buvo jos. 

Vargu, ar jis iš viso prisimins, kad kažkada gyveno 
normalioje šeimoje. 

Jos nesėkmė neatleistina. 

Bausmė amžina. 

Bet ne ji viena bus nubausta. 


EVA. 

Jos vardas Eva. 

Kodėl ji pamelavo? 

Kodėl ji atėjo į jo namus, leido jam paimti jos kūną, 
leido jam visiškai, be jokių sąlygų įtraukti ją į savo gy- 
venimą, privertė jį apsinuoginti prieš ją? 

Jis gulėjo ant nugaros, žiūrėdamas į lubas, lovoje, 
kur juodu patyrė meilės saldybę. Ne, tai jis ją mylėjo, 
o ji juo pasinaudojo, pavertė jį daiktu, savo geidulių 
objektu. Be atodairos įsiveržė į jo pasaulį, viską ap- 
vertė aukštyn kojomis, pavogė džiaugsmą, kurį jis taip 
stropiai saugojo. 

Ji viena iš tų. 

Iš tų moterų, kurios sugriovė jo šeimą, atėmė iš jo 
motiną. 

Tvirtybė, kurią, kaip jis manė, ji jam suteikė, akies 
mirksniu virto pažeidžiamiausiu skauduliu, atvira žaiz- 
da, didžiausiu siaubu. Vienintelis dalykas, kurį jis gali 
priešpastatyti šiam siaubui - tai Kontrolė. Jo vienintelis 
ginklas. 

Nerimas puolė jį, skverbėsi į jį, darėsi fiziškai apčiuo- 
piamas. Nebeliko nieko, kad galėtų jam priešintis. 

O dar prieš porą valandų buvo toks stiprus. 
Kas ji tokia, kad išdrįso taip pasielgti? 
Telefono numerį susirado kataloge. 

Nakos rajonas. 

Automobiliu dešimt minučių kelio. 

Bet nėra jokios galimybės išeiti iš buto. 


Pirmą kartą jai paskambino be šešiolikos dvyliktą 
nakties. Sėdėjo lovoje nuogas, telefonas stovėjo stačiu 
kampu su dešiniuoju kilimėlio pakraščiu. Du signalai. 
Ir jos balsas, prabilusio melo balsas. 

- Eva. 

Vadinasi, ji prisipažino. 

Jis padėjo ragelį, jausdamas, kaip didėja įniršis. Vėl 
paspaudė mygtuką, pakartojo skambutį. 

- Taip. 

Jis vėl išjungė telefoną. Kodėl ji atsako: „taip“, kai jai 
skambina jis? Jos balsas jį persmelkė, pažadino skaus- 
mingą troškimą gyventi. Prisiminė ją nuogą, visas krau- 
jas sutekėjo į jo lytį, geismas vis didėjo. Jis atsigulė ne- 
galėdamas pajudėti. Geismas vėl tapo jo priešu, tyčiojosi 
iš jo, šaipėsi. 

Tu nevertas. Niekas tavęs nenori. 


Gal jis kiek laiko buvo užmigęs, gal ne. 

Antrą kartą paskambino septynios minutės po še- 
šių. 

Turėjo išgirsti jos balsą. 

- Alio. 

Turėjo. 

- Alio? 

Niekas negali to iš jo atimti. 

— Kojums reikia? Jei ko reikia, tai pasakykite, juk vis 
tiek jau paskambinote ir mus pažadinote. 

Jis nustojo kvėpuoti. 

Pažadinote mus. 

Juk vis tiek paskambinote ir mus pažadinote. 

- Galite eiti po velnių! 

Kitame gale ji padėjo ragelį. Ji užvakar naktį miegojo 
savo oda prigludusi prie jo, ji pavertė pasaulį įmanomu 
gyventi, pripildė laukimo, vilties. 

Šiąnakt ji miega su kažkuo kitu, apie kurį kalbėdama 
vartoja žodelį mes. 

Su kuo? 

Kas gi tas vertasis? 

IKI PIETŲ JI GULĖJO LOVOJE. Kai Akselis pabudo, 
Henrikas nuėjo su juo į svetainę, įjungė laidą vaikams, 
bet negrįžo į lovą dar pusvalandį nusnūsti, kaip yra 
įpratęs. Išgirdo, kaip jis užsidarė darbo kambaryje ir 
įsijungė kompiuterį. 

Skausmas krūtinėje atlėgo, liko tik neaiškus mau- 
dulys. 


Kai žadintuvas rodė be penkiolikos dvyliktą, jis staiga 
pasirodė duryse. 

— Šiandien vakare išeisiu. Mikė kvietė išgerti alaus. 

Ji nieko neatsakė. Tik pastebėjo, kad jo nesugebėji- 
mas meluoti stebėtinas, tiesiog įžeidžiamas. 

— Ką gi, eik. 

Jis išėjo iš miegamojo. 

Ji atsikėlė, pasiekė chalatą, nuėjo į virtuvę. Akselis 
sėdėjo ant grindų, ridinėjo kamuoliukus tik jam vienam 
suprantamais keliais, Henrikas sėdėjo prie stalo, skaitė 
„Dagens Nyheter'. 

- Prižadėjau Anikai, kad visiems paskambinsiu. Ry- 
toj vakare šauksime darželio tėvų susirinkimą. 

Jis pakėlė į ją akis. 

— Kam visa tai? 

— O ką gi daugiau daryti? 

Jis praleido jos klausimą pro ausis, įsikniaubė į laik- 
raštį. 

— Jei aš būčiau Lindos vietoje, norėčiau, kad man 
leistų pasiaiškinti. Ar tu to nenorėtum? 

Jei būčiau Lindos vietoje. 

Ji su panieka nusijuokė į savo širdies tamsą. 

Tokie reikalai. 

Jis pervertė puslapį, nors skaityti nieko neskaitė. 

— Nesuprantu, kam tau kištis į visa tai. Kodėl tu turi 
šaukti susirinkimą? Juk negavai jos laiško. 

Ne. Bet mano rūsyje stovi ginklų skrynia, pilna šlykš- 
čių meilės laiškų tau. 

- Bet juk ji Akselio auklė. Puikiai supranti, kad tai 
neišvengiamai paveiks darželio aplinką. Jei ji tikrai iš- 
siuntė tuos laiškus, ar galima ja pasitikėti? 

— Manau, kad tai tik jos reikalas. 

— Tik jos reikalas? Siųsti nepageidaujamus meilės 
laiškus vaikų tėvams! 

— Ką padarė mano auklė Linda? 

Akselis tyliai sėdėjo ant grindų su žaliu kamuoliukų 
rankose. 

Henrikas pažvelgė į ją paniekos kupinu žvilgsniu. O 
gal neapykantos? 

— Gudri. Velniškai gudri. 

Jis atsikėlė, nervingais žingsniais nuėjo per kambarį. 
Ji jau žino, kiek žingsnių. Vienuolika nuo virtuvės stalo 
iki darbo kambario, dvylika, jei nori užsidaryti duris. 

Šį kartą dvylika. 

— Kas atsitiko mano auklei? 

Ji atsisėdo šalia Akselio. Nepastebimai paėmė rau- 
doną kamuoliuką ir tarytum burtininkė ištraukė jį jam 
iš ausies. 

— Oi! O aš maniau, kad tavo ausyse tik žali kamuo- 
liukai. 

Jis nusijuokė. 

— Ar yra ir kitoje ausyje? 

Ji greitai apsižvalgė, ar netoliese nėra kito kamuoliuko. 

— Ne, kitoje, matyt, dar neužaugo. Žalieji turbūt auga 
ilgiau. 


Ji pasiėmė bevielį telefoną, darželinukų tėvų sąrašą, 
išėjo į altaną ir pradėjo skambinti. Ant pečių užsimetė 
megztinį. Nors dar tik kovas, bet oras šiltas, ir ji po kiek 
laiko pasidėjo megztinį ant suolo. Pažvelgė į Nakos stul- 
pus, futuristiškus plieno statinius, šaunančius į dangų už 
poros šimtų metrų iš miškingo rezervato. Nikė ir Nokė. 
Taip juos, vos išmokęs kalbėti, pakrikštijo Akselis. Jie jai 
patiko, nors ir sudarė ryškų kontrastą su aplinka. Žen- 
klas, kad netoli jų namai. Ji prisiminė, kaip iš Erebro oro 
uosto skrido į komandiruotę. Būsimas susitikimas žadėjo 
neišsprendžiamas problemas, nerimą, stresą. Buvo jau po 
dešimtos vakaro, kai ji įsėdo į lėktuvą. Vos lėktuvas pa- 
kilo, ji iš tolo atpažino stulpus. Prisiminė tą jausmą. Ji toli 
nuo namų, bet gali matyti, kur jos namai, kur Henrikas, 
Akselis, ramybė ir jaukumas. Tą akimirką ją nušvietė 
mintis apie tai, kas gyvenime svarbiausia. 

Bet metai bėga. 


Šešiolika kartų ji pasakojo, kad darželio auklė Linda 
siuntinėja nepageidaujamus meilės laiškus kai kuriems 

darželinukų tėvams, kad sekmadienio vakare reikia 
sušaukti susirinkimą. Po septinto pokalbio nespėjo su- 
rinkti aštunto numerio, kai telefonas suskambo. 

— Sveika, Eva. Čia Kerstina iš darželio. 

Kerstinos balsas buvo liūdnas. Liūdnas ir pavargęs. 

— Kątik kalbėjau su Anika Ekberg. Ji papasakojo, kad 
vakar jums skambino. 

- Taip, ji skambino vakar, vėlai vakare. 

Atsirado neilga pauzė, pasigirdo gilus atodūsis. 

- Linda baisiai nusiminusi. Ji nesiuntė tų laiškų. Ne- 
žinome, kaip tai galėjo atsitikti. 

- Turiu prisipažinti, kad ir aš buvau labai nustebusi. 
Sunku patikėti, kad tai tiesa. Turiu galvoje, kad Linda 
galėtų užmegzti santykius su kuriuo nors iš vaikų tėčių. 
Tai būtų iš tiesų per daug įžūlu. 

Žiūrėdama į sodą, ji bandė rasti žodžių nusakyti, ką 
ji neva pajutusi. Kaip ramu, kai vėl gali kontroliuoti. Ta- 
rytum nematomas voras voratinklyje. Tik ji žino, kad jis 
egzistuoja. Kartu ji pati nelabai suvokia, ką ji kontroliuo- 
ja ir kur nuves šis kelias. Absoliutus dabarties pojūtis. 
Viskas yra čia ir dabar. Kitas atodūsis, kita minutė. Kas 
bus paskui, neįmanoma įsivaizduoti. Storas raudonas 
brūkšnys flomasteriu įsivaizduojamame kalendoriuje, 
to brūkšnio nebeištrinsi. Niekada. Praeitis ir dabartis 
atitrūko viena nuo kitos ir niekada nebesusitiks. Ji pati 
gyvena toje tuščioje erdvėje, atsiradusioje tarp jų. 

Kažkoks garsas. Ji pasuko galvą, akies krašteliu pa- 
matė kažką judant miške, jos regėjimo lauko pakraštyje. 
Kažkas didelis greitai pasislėpė sodo kampe už pavė- 
sinės. Iki lemtingojo brūkšnio savo gyvenimo kalen- 
doriuje ji pabarstytų gyvūnus atbaidančių medžiagų 

prieinamiausiose vietose, bet dabar to nebebus. Tegul 
stirnos ar briedžiai nugraužia kiekvieną rūpestingai 
sodintą augalą, net menkiausią daigelį. Šiame sode dau- 
giau niekas nežydės. 

— Girdėjau, kad jūs siūlote rytoj vakare sušaukti tėvų 
susirinkimą. Iš pradžių abejojau, ar tai bus teisinga, 
bet... Matyt, kitos išeities nėra. Tik nežinau, kaip visa tai 
ištvers Linda. Tai jai primins kai kuriuos kitus dalykus. 
Jai teko patirti labai didelių sunkumų, juk todėl ji ir per- 
sikėlė gyventi į Stokholmą. Tai nesusiję su šiuo įvykiu, 
apie tai nekalbėsime, bet noriu, kad jūs žinotumėte. 

Dar vienas gilus atodūsis. 

- Skambinu jums norėdama paprašyti, kad pasaky- 
tumėte visiems tėvams, jog Linda be galo nusiminusi 
dėl to, kas įvyko. Ji tikrai nesiuntė tų laiškų. 

- Žinoma. 

Lindai teko patirti labai didelių sunkumų, juk todėl 
ji ir persikėlė į Stokholmą. 

Įdomu. Labai įdomu. Kad ir kokių sunkumų jai teko 
patirti, vis dėlto ji neišmoko gerbti kitų gyvenimą, kitų 
būtį. Kur ten, ji moka tik griauti, skaldyti, bėgti tiesiai 
į dušą ir palikti auskarus. Griebk, kas įmanoma. O kad 
kažkokia šeima sužlugs, kas gi čia tokio! 

Ne, brangioji Linda. Tai tik pirmoji nemaloni istorija. 
Kova tik prasidėjo. 

Beje, būtų nebloga sužinoti, nuo ko tu pasprukai į 
Stokholmą. 

Henrikas išėjo ketvirtą. Pasipuošęs, nusiskutęs, ode- 
kolono debesėlio lydimas eina gerti alaus su Mike. Po- 
pietę praleido daugiausia darbo kambaryje, bet dažnai 
išeidavo, neramiai vaikštinėjo po visą namą. Kaip narve 

uždarytas žvėris. O ji - nekenčiama žvėrių tramdytoja. 
Jis nuo jos prikausomas, ji daro viską, kad jis neištrūktų 
iš narvo. 


Akselį ji paguldė aštuntą ir jis, laimė, tuoj užmigo. Į 
jas kūną smelkėsi žinojimas, su kuo dabar yra Henrikas, 
jokia televizijos programa negali išblaškyti jos susikurtų 
vaizdinių. Ji spėliojo, kur juodu leidžia laiką, ką veikia. 
Gal guli susiglaudę, gal jis ją švelniai guodžia? Negaili 
jai švelnumo ir meilės, kadaise priklausiusių jiems. 

Henrikui ir Evai. 

Kaip galėjo taip atsitikti? Kada atėjo tas metas, kai 
viskas staiga pasidarė per vėlu? 

Ji liko vieniša, jis susirado kitą gyvenimo kelionės 
draugę, į kurią gali atsiremti, su kuria kartu gali brėžti 
būsimojo kelio gaires. Nepakenčiamas jausmas, kai tave 
staiga iškeičia, atstumia, kai tavo vietą užima kita, kuri, 
jo nuomone, sugebės geriau įgyvendinti jo gyvenimo 
lūkesčius. Įvykdys tai, ko, matyt, nepajėgė ji. Bet iki šiol 
jis neištarė nė žodžio apie savo nusivylimą, kur ten, ne- 
rodo jai net tiek pagarbos, kad bent paaiškintų, leistų 
suprasti, kas gi atsitiko. 


Ji išjungė televizorių, kambaryje pasidarė tamsu. Ne- 
pajėgė net šviesos uždegti, nors jau visai sutemo. 

Atsisėdo į minkštakrėslį priešais didįjį altanos langą. 
Lauke juoda, nors pirštu į akį durk. Net mėnuo nešviečia 
į mirčiai pasmerktą sodą. Uždegė mažą lemputę, pasiėmė 
knygą, kurią buvo pradėjusi skaityti prieš kalendoriuje 
nubrėžtą brūkšnį. Neatversta knyga gulėjo ant kelių. 

Jai nebeįdomu. 

Ar Linda perskaitė jos išsiųstus laiškus? Juk laiškas 
vis dėlto parašytas Lindos. Spėliojo, kaip juodu reaguos 
skaitydami gerai žinomus žodžius, ką pamanys Henri- 
kas, atpažinęs Lindos meilės prisipažinimą, kurį saugo 
už devynių užraktų savo ginklų skrynioje. Gal ką nors 
įtars, bet niekada neišdrįs paklausti. Ji šyptelėjo, kad 
uždavė jam tokį galvosūkį. Ką gi, Henrikai, ką dabar 
darysi? Kai tavo teisėta, supratinga žmona, tavo sūnaus 
motina, galimas dalykas, tapo tavo didžiausiu priešu. 

Pažvelgė į savo atspindį juodame lango stikle. Lin- 
dos žodžiai, nors visiškai nepageidaujami, įsirėžė jai į 
atmintį, įsigraužė kaip bjauri tatuiruotė. Ji žino, kad 
nepamirš jų visą gyvenimą. 

Suprantu, kad esu pasirengusi visko netekti, kad tik 
galėčiau būti su tavimi. Myliu tave. Tavo L. 

Kad ją kas nors taip mylėtų. 

Kad mylėtų taip, kaip myli Henriką. 

Spėliojo, ką jis atsakė į šį laišką. Ar rado žodžių, ku- 
rių iki šiol niekam nebuvo ištaręs, kurių tarti nebuvo 
reikalo? Žodžių, kurie visą jų santuokos laiką laukė, bet 
juodviem jų neprireikė. Jie buvo per dideli, per stiprūs, 
per daug galingi, nesantūrūs. Ir štai galų gale jie rado 
progą išsivaduoti, staiga pasidarė reikalingi. 

Žodžiai, kurie padės išsaugoti, išlaikyti tai, ką jis 
atrado. 

Kad ją kas nors taip mylėtų. 

Kaip išdrįsti būti taip mylimai. 

Ji užmerkė akis staiga supratusi, kad tai, ką jis dabar 
patiria, ji pati visada svajojo patirti. Nuoširdžią aistrą. 
Tokią, kuri ją pervertų, priverstų visiškai atsiduoti, kuriai 
nepajėgtų atsispirti. Tokią, kokios ji niekada nėra paty- 

rusi. Mylėti be jokių sąlygų, būti mylimai, kad nereikėtų 
kiekvieną akimirką apsimesti pavyzdinga, geriausia. Būti 
tuo, kuo iš tikrųjų esi už fasado, kurį ji taip sėkmingai 
pasistatė, norėdama nuslėpti nesėkmės baimę. Baimę, 
kad tu niekam tikusi, kad tave galima pamesti. 

„Juk tu tokia stipri! Kiek kartų ji girdėjo šiuos žodžius? 
Ji vaidino savo vaidmenį taip gerai, kad niekam nepavy- 
ko įžvelgti giliau, pamatyti tai, kas slepiama. Troškimas 
vieną kartą parodyti visas silpnybes ir vis dėlto nesu- 
žlugti, nustoti taip sunkiai kovojus dėl pripažinimo, 
išdrįsti įsileisti kitą giliai į savo vidų ir neišsigąsti. 

Kad kas nors vieną kartą pasakytų: „Aš myliu tave“, 
tikėdamas kiekvienu šio posakio skiemeniu ir trokš- 
damas rasti gražesnių, didesnių žodžių, prieš kuriuos 
nublanktų net žodžiai: „Myliu tave“. 


Ji giliau įkvėpė oro, atsimerkė. Tai, ką ji suvokė, pri- 
vertė širdį smarkiau suplastėti. Pažvelgė į veido atspindį 
juodame stikle ir susigėdo savo silpnybės. Ji stipri, ji 
savarankiška, visa kita tik romantiški kaprizai. 

Ir vis dėlto. 

Ar įmanoma, kad ją kas nors taip pamiltų? 

Iš pareigos, iš prievolės jausmo ji niekada nėra išsa- 
kiusi savo slapto troškimo net sau pačiai, surišta pažado 
ir įsipareigojimo, ji slopino savo troškimą, nustūmė jį į 
slapčiausią užkampį ir užrakino duris. 

Ištikima Henrikui. 

Pasirinko jį savo gyvenimo draugu, daug ką su juo 
išgyveno, niekada negalėtų suteikti jam tokio skausmo. 
Bandė užpildyti laiką darbu, pokalbiais su draugais, kurie 
būtų galėję duoti jai tai, ko Henrikas niekada neduos. 

Reikėjo saugoti šeimą. 

Ir štai sėdi viena. 

Jis rado tai, apie ką ji tik svajoja. 

Ir dar meluoja jai, tarsi tarp jų niekada nebūtų buvę 
draugystės, lyg jų bendras gyvenimas apskritai niekada 
nebūtų egzistavęs. Lyg jis būtų nieko nevertas. 


Ji ilgai sėdėjo spoksodama į savo akių atspindį, kai 
staiga jos veidas lange pasikeitė, įgavo visai svetimus 
bruožus. 

Už lango kažkas sujudėjo. Kažkas buvo visiškai arti, 
kažkoks šešėlis pasitraukė nuo jos atspindžio gilyn į nak- 
tį. Išgąstis ją sukrėtė kaip elektros iškrova, kažkas stovėjo 
altanoje ir žiūrėjo į ją. Ji greitai užgesino lempą, atsikėlė, 
ėmė trauktis atbula. Vėl suspaudė krūtinę. Tamsa juoda 
kaip derva, tamsiame danguje dulkso tik neaiškūs me- 
džių šakų šešėliai. Ji stovi nugara į sieną, nedrįsdama 
sujudėti. Kažkas slankioja apie namus, tyliai įėjo į altaną, 
sustojo pridengtas tamsos ir slapta žiūrėjo į ją, buvo vos 
už kelių metrų, sekdamas jos slapčiausias mintis. 

Ji staiga pasigedo Henriko. Norėjo, kad jis greičiau 
pareitų. 

Iš lėto traukėsi virtuvės link, nenuleisdama akių nuo 
juodo stiklo. Nenusigręždama atsilošė, paėmė telefoną, 
greitai nuspaudė trumpąjį jo mobiliojo numerį. Du sig- 
nalai, trys, keturi. Ir staigi tyla, kai jis išjungė ryšį. 

Net mobiliojo atsakiklis neveikia. 

Ji vieniša. 

Savo namuose. 

O altanoje, visiškai arti, juodoje kaip derva tamsoje 
stovi kažkas, kas visa tai žino. 

JĮ APGAVUSI MOTERIS gyvena gražiuose namuo- 
se, nieko nepasakysi. Tikriausiai šimto metų senumo, 
apmušti geltonomis lentomis, baltai dažytais raižiniais, 
aplinkui nuogi gruoblėti vaismedžiai laukia pavasario. 
Prie garažo du automobiliai, vienas „Saab 9-5 kombi“, 
kitas baltas „Golfas“. Abu daug naujesni už jo senutę 
„Mazdą“. Taigi ji gyvena apsupta jaukios priemiesčio 
idilės, moteris, išniekinusi jo kūną, pasigrobusi jo sielą. 
Ji ir tas, apie kurį kalbėdama ji sako „mes“. 

Automobilį jis pastatė už kelių kvartalų, likusį kelią at- 
ėjo pėsčias. Pusę dienos kankinosi, negalėdamas išeiti iš 
namų, bet kai pagaliau ryžosi, pasidarė stebėtinai lengva. 
Gal padėjo nepatirtas jausmas, kad jam padaryta didelė 
neteisybė, kad jis tapo auka, turi gintis nuo išorinio prie- 
šo, o ne toliau kovoti su priešu savo širdyje. 

Praėjo pro pašto dėžutę, kobalto mėlynumo meta- 
linį meno kūrinį su tokiu siauru plyšeliu, kad viena 
ranka laikraščio neįmesi. Laiškanešiai labai nekenčia 
tokių dėžučių. Štai ir jųdviejų vardai, taip gražiai iš- 
rašyti šio namo gyventojų vardai. Eva X Henrikas Vi- 
renstriom - Berg. 

Eva ir Henrikas. 


159 


Kairėje sklypas susilieja su parku, skiria tik neaukšta 
gyvatvorė. Jis apsidairė. Niekur nė gyvos dvasios, todėl 
neskubėdamas įėjo į parką ir atsistojo už medžių. Sto- 
vėjo už kamieno, rankomis liesdamas šiurkščią žievę ir 
žiūrėdamas į užpakalinę namo dalį. Altana, pievelė, dar 
daugiau vaismedžių, gėlių lysvės, sklypo kampe geltona 
spalva dažyta pavėsinė. Viskas puikiai sutvarkyta, gerai 
akių nuo namo, jis prisiglaudė skruostu prie medžio, 
oda pajuto žievės šiurkštumą. Jo kūną nukrėtė drebulys. 
Spėliojo, ar ji yra tuose namuose, už tų langų. Ir ar yra 
jis, vyras, vardu Henrikas, kuris tarytum ir vertas jos, 
bet ji vis tiek jam neištikima. 

Prostitutė, štai kas ji. 

Stovėjo pasislėpęs už medžio kamieno gal pusvalan- 
dį, kai altanos durys atsidarė. Iš pradžių nematė, kas 
atidarė duris, bet po akimirkos pamatė ją. Jo reakcija 
gerokai nustebino jį patį. Jis nekentė jos, bet staiga iš- 
vydęs ją gyvą priešais save, pajuto tokį potraukį, kokio 
niekada nebuvo patyręs. Visus tuos ilgesio metus, visas 
tas naktis ligoninėje šalia apmirusio Anos kūno jis ne- 
buvo pajutęs tokio troškulio kaip šiai moteriai, kurią 
matė taip arti. Bet jis kartu ir nekentė jos - ji jį apgavo, 
juo pasinaudojo. Nesutaikomi jausmai kovojo širdyje, 
vertė jį tvirčiau kabintis į medžio kamieną, kad apskritai 
galėtų išsilaikyti ant kojų. 

Taip arti, bet ir labai toli. 

Ji atsisėdo altanoje, vienoje rankoje laikydama telefo- 
ną, kitoje - baltą A4 formato popieriaus lapą. Ant pečių 
užsimetė šviesiai mėlyną megztinį. 

Iš pradžių sėdėjo visiškai ramiai, žvelgdama į pievelę. 
Paskui atsitiesė, paėmė telefoną, surinko numerį. Jis ne- 
girdėjo pokalbio, jį, pasislėpusį už medžio, pasiekdavo 
tik vienas kitas žodis. 

Pokalbis truko kokias penkias minutes. Vos išjungusi 

Nuo jausmo, kad jis gali ją stebėti, o ji nė nenutuokia 
apie jo buvimą, pasidarė karšta. Ji visiškai jo akių valioje, 
visiškai bejėgė, jis gali ją valdyti. Ji skambino vis kitais 
numeriais, jis stebėjosi, kam ji galėtų skambinti, ką ji 
kalba, norėjo tai žinoti. Kalbėdama atrodė rimta, nė 
karto nenusišypsojo. Paskui nusivilko šviesiai mėlyną 
megztinį, pasidėjo šalia ant suolo. Po palaidine jis matė 
jos krūtinės, kurią jo rankos glostė vos prieš porą dienų, 
kontūrus. Norėjo pasiimti megztinį, ką tik gaubusį jos 
kūną, pajusti jos kvapą, prisiglausti prie jo. 

Telefonas jos rankose suskambo. Ji nuspaudė myg- 
tuką, jis girdėjo, kaip ji atsiliepdama ištarė savo vardą. 
Vardą, kurio nenorėjo jam išduoti. Jis turi išgirsti, ką 
ji kalba. Atsargiai, be galo lėtai, kad jo judesiai nepa- 
trauktų jos žvilgsnio, jis slinko tarp medžių. Pasiekė 
paskutinį kamieną prie jų sklypo ribos. Už poros metrų 
stovėjo geltonai dažyta pavėsinė. 

Ji nuleidusi akis žvelgė į altanos grindis. 

Nedvejodamas jis pasinaudojo proga ir greitai nu- 
bėgo trumpą atstumą iki pavėsinės sienelės, pasislėpė 
už jos. Pro plyšį tarp sienelės ir nutekamojo vamzdžio 
išskirti negalėjo. Vis dar buvo per toli nuo jos. 

Ji paskambino dar keletu numerių, paskui staiga atsi- 
kėlė ir įėjo pro altanos duris. Šviesiai mėlynas megztinis 
gulėjo ant suolo. 

Valandėlę jis stovėjo nežinodamas, ką daryti. Saulė 
dingo už parko medžių viršūnių, jis staiga pajuto vėsą. 
Kol ji buvo jam prieš akis, jokie fiziniai pojūčiai neeg- 
zistavo. Jis pagalvojo, kad ji galbūt spinduliuoja šilumą. 
Ji galėtų apsaugoti jį nuo visko. 

Nubėgo atgal į parką, tada neskubėdamas išėjo į 
gatvę priešais namo fasadą, sustojo. Norėjo pamaty- 
ti ir kitą, tą, kuris, atrodo, vardu Henrikas, apie kurį 
kalbėdama ji sako „mes“. Jo jis dar nebuvo net iš tolo 
matęs. Ramiu žingsniu vėl praėjo pro pašto dėžutę su jų 
vardais. Suprato, kad negali ilgai stovėti neatkreipdamas 
į save dėmesio, todėl pasuko gatvės link, kur stovėjo jo 
automobilis. Buvo gerokai sušalęs. Įsėdęs į autobomilį, 
įjungė šildymą iki maksimalaus lygio. 

Važiuoti namo nesinorėjo. Geltonas namas su baltais 
karnizais traukė jį tarytum magnetas. [jungęs pirmą 
bėgį, apvažiavo nedidelį kvartalą, grįžo į stovėjimo vie- 
tą. Ten, viduje, ji. Ir jis, tas kitas, tas, kuris jos vertas. 

Kai važiavo pro pašto dėžutę, atsidarė laukujos du- 
rys. 

Pasirodė jis. 

Koja pati nuspaudė stabdį, nors smegenys nereika- 
lavo to daryti. Vyras uždarė lauko duris, smalsiai pa- 
pažiūrėti, atidžiau, bet nenorėjo, kad jį pamatytų. Dar 
ne dabar. Dar ne laikas. 

Už šimto metrų buvo aikštelė apsisukti. Kai grįžda- 
mas važiavo pro namą, jo varžovas įsėdo į „Golfą“ ir ėmė 
atbulas trauktis iš garažo keliuko į gatvę. Junas pristabdė 
ir jį praleido. Rankos mostas už spindinčio durelių stik- 
lo jam padėkojo. Junas atsakydamas linktelėjo. 

Labai prašom. Aš irgi gniaužiau jūsų žmoną. 

Laikydamasis atsargaus atstumo, jis sekė paskui „Gol- 
fa“. Vingiuotais vilų rajono keliukais iki didžiojo kelio, 
einančio į miestą. Kelyje vienas kitas automobilis. Niekas 
neturi žinoti, kad jis čia, stebi, kontroliuoja, kad valdžia jo 
rankose. Pajuto didelę ramybę. Nerimo kaip nebūta. 

Nuo Danviko jie pasuko į kairę, į neseniai pastatytą 
Šiaurinio Hamarbio uosto rajoną. Į dešinę, paskui vėl 
į dešinę. Šią Siodermalmio dalį jis neblogai pažinojo, 
prieš keletą metų, kai visą miestą buvo užpuolusi gripo 
epidemija, savaitę čia pavadavo laiškanešį. Priešais jį va- 
žiavęs „Golfas“ pasuko Duvneso gatve į dešinę ir valan- 
dėlę dingo jam iš akių. Pamatęs, kad automobilis sustojo 
aikštelėje, Junas sulėtino greitį, pavažiavo tiesiai, sustojo 
ir išlipo. Pėsčias grįžo prie Duvneso gatvės kampo. Kaip 
tik tuo metu „Golfo“ durelės atsidarė. Pro vartelius už 
maždaug dešimties metrų išbėgo šviesiaplaukė Juno 
amžiaus moteris, gal porą metų vyresnė. Junas užsi- 
traukė ant galvos gobtuvą ir ėmė žingsniuoti kita gatvės 
puse, sustojo prie vitrinos ties „Golfu“, liko ten stovėti. 
Matė jų atspindį vitrinos stikle. Jo jau niekas negalėjo 
nustebinti. Čia vėl kažkas ne taip. Akimirką jo akys 
nukrypo į vitriną, kur galėjo perskaityti iš vidaus pri- 
klijuotą skelbimą: „Išnuomojami kambariai“. Daugiau 
tuščiame lange nebuvo į ką žiūrėti. Užtat juo įdomesnių 
dalykų matėsi vitrinos atspindyje. Kitoje gatvės pusėje 
tvirtai apsikabinę stovėjo ką tik pro vartelius išbėgusi 
moteris ir vyras, vardu Henrikas, palikęs savo gražius 
priemiesčio namus. Stovėjo tylėdami, mėšlungiškai 
spausdami vienas kitą, skverbdamiesi vienas į kitą, ga- 
lėjai pamanyti, jog paleidę vienas kitą jie nugriūtų. 

Ilgai juodu taip stovėjo. Taip ilgai, kad netrukus gali 
atkreipti dėmesį į jį, stypsantį prie tuščios vitrinos, jei 
apskritai sugeba ką nors suvokti, išskyrus savo glamo- 
nes. 

Kas per vienas tas vyras? Namuose, kuriuos jis paliko, 
gyvena moteris, galinti išpildyti karščiausias kiekvieno 
vyro svajones. Bet jis stovi čia, kitoje gatvės pusėje, ap- 
kabinęs kitą moterį. 

Neatsigręždamas jis nuėjo gatve prie savo automobi- 
lio. Jautėsi gerokai sumišęs, negalėjo suprasti to, ką pa- 
matė savo akimis, nežinojo, ar viskas yra taip, kaip jam 
atrodo. Vyras ir žmona tenkina savo įgeidžius su kažko- 
kiais pašaliniais žmonėmis, tik ne vienas su kitu. 

Tfu, kad tave velnias! 

Niekada! 

Nuo tos dienos, kai ves, kai kažkas jį tikrai pamils tokį, 
koks yra, jis niekada nesižvalgys į šalis. Jis atiduos visą 
jame slypinčią aistrą, padarys savo žmoną karaliene. Jis 
garbins ją, darys viską, ko ji paprašys, bus šalia jos su 
visa savo meile, kiekvieną sekundę. Niekada neišduos. Jo 
meilė gali daryti stebuklus, jei tik kas nors ją pažadins. 
Jei tik kas nors norės ją priimti. Kodėl nė viena moteris 
nemato jo gebėjimo mylėti, jame slypinčios jėgos? Kodėl 
niekas nenori priimti to, ką jis gali duoti? 

Ana tai žinojo. Bet jis jai netiko. 

Jį vėl apėmė begalinis ilgesys, troškimas rasti išeitį iš 
savo vienatvės. Vėl prisiminė vyrą, vardu Henrikas, ką 
tik matytą kitos moters glėbyje. Jis turi viską, ko vyras 
gali trokšti, bet jis nepatenkintas. 

Ir Lind... Eva. 

Eva. 

Ko ji iš jo norėjo, kai atsekė į jo namus? 

Akies krašteliu pamatė pravažiuojantį automobilį 
ir tik vėliau suprato, kad tai tas pats „Golfas“. Moteris 
sėdėjo šalia vairuotojo. 

Pasuko raktelį ir ilgai negalvodamas, greičiau ins- 
tinktyviai nusekė iš paskos. Renstiernos gatve į kairę, 
paskui žiedu iki Niuneso kelio. Jis net nesistengė laikytis 
didesnio atstumo. Kas gali jam uždrausti važinėti, kur 
nori? 

Jei nori, gali nuvažiuoti ir prie nedidelės nuošalios 
picerijos pusiaukelėje į Niuneshamną. Jis taip ir pada- 
rė. Už šimto metrų „Golfas“ įvažiavo ir sustojo mažoje 
aptvertoje aikštelėje. Restoranas neatrodė nei labai pra- 
bangus, nei jaukus. Jis pamanė, kad šią vietą juodu pa- 
sirinko todėl, kad ji toli nuo namo Nakos rajone. Jei esi 
neištikimas, turi būti atsargus, tą jis žino geriau negu kas 
kitas. Pajuto didelę panieką pamatęs, kaip juodu dingo 
už įstiklintų durų. Jo rūpestinga, sauganti ranka guli jai 
ant pečių. Kaip moteris gali būti tokia kvaila, kaip ji gali 
pasitikėti vyru, kuris rengiasi apgauti kitą moterį? 

Viskas taip nesuprantama. Po valandėlės jis išlipo 
iš automobilio, neskubėdamas paskaitė šalia durų ka- 
bantį valgiaraštį. Juodu sėdėjo priešais vienas kitą toli- 
miausiame kampe, kažkoks svetimšalis padavėjas rašėsi 
jų užsakymą. Lankytojų nedaug, užimti tik du stalai, 
vienas trijų paauglių, kurių amžius toks, kad vargu ar 
teisėtai jie maukia vieną alaus bokalą po kito. Prie kito 
šeima su vaikais jau rengiasi apmokėti sąskaitą. Neat- 
rodys labai keista, jei jis pasirinks staliuką visai šalia. 
Jis žengė keletą žingsnių ir, pasitraukdamas kėdę, akies 
krašteliu pamatė, kad neištikimasis Henrikas padėjo 


165 


valgiaraštį į šalį. Junas atsisėdo ir po kelių sekundžių 
laikė rankose tą patį valgiaraštį. 

Rankos. 

Jų rankos glamonėjo tą pačią moterį. 

Vieno rankos - su begaline meile, kito - niekingai, 
išdavikiškai. 

Vis dėlto jis, tas kitas, turi į ją visas teises. 

Jis numetė valgiaraštį ant stalo, nenorėjo į jį žiūrėti, 
stengėsi prisiminti kokį nors picos pavadinimą, per- 
skaitytą prie durų. 

Svetimšalis padavėjas nuskubėjo į virtuvę, o pore- 
lė pradėjo kalbėtis. Nors kalbėjo prislopintais balsais, 
jis visai lengvai girdėjo kiekvieną Žodį. Staiga viskas 
pasidarė aišku. Aišku, kodėl taip atsitiko. Kodėl buvo 
lemta, kad jis ją pamatytų kavinėje su raudonomis už- 
uolaidėlėmis vakare prieš dvi dienas, kodėl juodu turėjo 
susitikti. 

Jis gavo svarbią užduotį. 

Manė, kad likimas pasiuntė ją jo gelbėti. Visai at- 
virkščiai! Jis turi gelbėti ją. Išdavikišką, negailestingą 
nuosprendį juodu ištarė valgydami kiekvienas savo pri- 
mityvią picą Ouattro Stagioni. O ji net negali pasakyti 
savo nuomonės, negali apsiginti. 

Pica jam nelindo į gerklę. Jis jos beveik nepalietė, 
paprašė sąskaitos. 

Jų balsai aidėjo jo galvoje, kai važiavo atgal į Nakos 
rajoną. 

— Kada ketini jai pasakyti, kaip viskas klostosi? Ne- 
begaliu ilgiau kęsti tokios padėties. 

- Suprantu. Bet nepamiršk, kad yra ir Akselis. Reikia 
susirasti butą, kad jis galėtų pagyventi ir pas mane. 


166 


Junas suprato, kad nepaisant to, jog kiekvienas užsi- 
ėmęs tik savo reikalais, kažkur yra ir sūnus. 

Sūnus. 

Kažkur priemiesčio picerijoje jo tėvas, slėpdamasis 
iš baimės, kad jį kas pamatys, sėdi su prostitute ir valgo 
picą. 

Buvo jau visai tamsu, kai jis pasuko į gatvę, kurioje 
gyvena ji. Pastovėjo prie automobilio, grožėdamasis 
Nakos stulpų šviesos efektais, vos už kelių šimtų metrų. 
Blykčiojantys šviesos pluoštai kaip tiesūs keliai skver- 
bėsi pro rūko sluoksnį ir be garso dingdavo begalybėje. 
Aišku, kad ji gyvena nušviesta prožektorių, kad reikia 
tik eiti į šviesą. 

Šį kartą jis įžengė tiesiai į jų sklypą, stabtelėdamas 
prie kiekvieno tamsaus lango, ėjo aplink visą namą. Jos 
niekur nematė. Pagaliau užėjo už namo, čia pro didžiulį 
langą priešais altanos duris švietė lempa. Jis sustojo 
pievelėje, nenorėjo eiti per arti, nenorėjo rizikuoti, kad 
jį pamatytų. Dar ne. Kol kas ji nepasiruošusi. 

Taigi jis pagaliau vėl ją išvydo. Užsidegusi tik mažą 
lempelę skaitymui ji sėdėjo minkštakrėslyje tiesiai prieš 
langą. Keletą akimirkų jam atrodė, kad ji žiūri tiesiai į 
jį, bet paskui suprato, kad jos nieko nematančios akys 
tik spokso į kiemo tamsą. Neatsispyrė pagundai prieiti 
arčiau. Atsargiais žingsniais, be galo tyliai jis prislinko 
prie altanos. Užlipo tris laiptelius ir atsidūrė visai šalia 
jos. Visai arti. Jei ne stiklas, galėtų ją paliesti. Neatversta 
knyga guli ant kelių. Jis mato jos rankas, sunertas ant kny- 
gos. Tos pačios rankos, kurios jį glamonėjo, grąžino jam 
gyvybę. Vienintelis troškimas - dar kartą pajusti tas ran- 
kas ant savo odos. Jis turi numalšinti troškulį, priversti, 

kad ji tai suprastų. Pažvelgė jai į veidą. Veidas buvo be 
jokios išraiškos, bet jis matė, kad ašaros jai iš akių rieda 
per skruostus, palikdamos odoje šviesius ruoželius. 

Ak, mylimoji, kad galėčiau tave apkabinti! Nebijok, 
aš čia, šalia, budėsiu ir saugosiu tave. Įrodysiu tau savo 
meilę. Kai suprasi, ką esu pasiryžęs padaryti, kad lai- 
mėčiau tavo meilę, tu mane irgi pamilsi. Amžinai. Ir aš 
niekada nepaliksiu tavęs. Niekada. 

Staiga pajuto, kad ir iš jo akių pasipylė dėkingumo 
ašaros. Ji ir jis, abu apsipylę ašaromis, vos už kelių metrų 
vienas nuo kito. 

Jo negąsdino net mintis apie nakties vienatvę savo 
bute. 

Nusiraminęs jis pasitraukė nuo lango, apėjo namą ir 
grįžo prie automobilio. 

Kas geriau už jį žino, ką moteriai gali reikšti išdavys- 
tė, ir ko reikia, kad ją išgelbėtum? 

Šį kartą jis tikrai nepralaimės. 

Atsirado dar viena galimybė. 

JAI NEPAVYKO NĖ VALANDĖLĖS UŽMIGTI, 
kai pagaliau išgirdo jį rakinantį duris. Tamsoje ji ne- 
ramiai vaikštinėjo prie langų, išeinančių į sodą. Dau- 
giau nepastebėjo nė vieno judesio, neišgirdo nė vieno 
garso, matė tik blausius šešėlius, kai mėnulio šviesa 
kartkartėmis prasiskverbdavo pro debesų kalnus. Ir 
blyksinčius bei vėl nutolstančius Nakos stulpų pro- 
žektorių atšvaitus. 

Vos išgirdusi jį pareinant, ji nuskubėjo į miegamąjį, 
atsigulė šalia Akselio. Buvo jau po keturių. 

Jis neskubėdamas prausėsi vonioje. Prabėgo geras 
pusvalandis, kai išgirdo jį lipantį laiptais, o po kelių 
minučių jis atsigulė kitame dvigulės lovos krašte. Ji ap- 
simetė, jog tik dabar pabudo. 

- Sveikas. 

- Sveika. 

Jis atsigulė ant šono, atsukdamas jai nugarą. 

- Ar gerai praleidote vakarą? 

- Mhm. 

- Kaip gyvena Mikė? 

- Viskas okei. Labanakt. 

Jau sekmadienio rytą ji pajuto, kad jis nori kažką 
pasakyti. Neramiai vaikštinėja po darbo kambarį, bet 
dažnai iš jo išeina ir net sukiojasi tame pačiame kam- 
baryje, kuriame būna ir ji. Ji nebandė jam pagelbėti, 
pradėti kalbą, jai malonu matyti, kaip jis kovoja su sa- 
vimi. Pagaliau prie virtuvės stalo, valgydamas greitomis 
suplaktą omletą, jis ryžosi prabilti. Akselis ant vaikiškos 
kėdutės stalo gale buvo tarytum skydas, turįs atremti 
galimą konfliktą. 

— Vis galvoju apie tai, ką esi sakiusi. Gal iš tikrųjų 
reikia keletą dienų kur nors išvažiuoti. 

Ji nutarė patylėti. Paėmė Akselio peilį ir subraukė į 
krūvelę maisto likučius, kad vaikui būtų lengviau val- 
gyti. 

- Jei tu nieko prieš, norėčiau išvažiuoti pirmadienį 
rytą. Tik porą dienų. 

- Žinoma. Ir kur žadi keliauti? 

— Dar gerai nežinau. Tiesiog sėsiu į automobilį, va- 
žiuosiu, kur akys mato. 

— Vienas? 

- Vienas. 

Pirmoji taisyklė: jei nori gerai pameluoti, niekada 
neskubėk atsakyti į klausimą. Prakeiktas idiote! 

Ji atsikėlė, nurinko lėkštes. 

— Ar nepamiršai, kad šiandien vakare darželio tėvų 
susirinkimas? Paprašysiu, kad tėvai prižiūrėtų Akselį. 
Tada galėtume nueiti abu. 

Pastebėjo, kaip jis tarytum nurijo nemalonų kąsnį. 

— Kalbėjau su Kerstina. Vargšelė Linda visiškai su- 
trikusi. Tvirtina, kad ne ji pasiuntusi tuodu laišku. 

Jis atsigėrė iš stiklinės vandens, o ji kalbėjo toliau. 

— Ar tu supranti, kaip tai galima padaryti? Ar gali kas 
nors kitas pasinaudoti jos paštu? 

Jis atsikėlė, įdėjo stiklinę į indaplovę. 

— Aišku, gali. 

Atrodo, jis jau pasakė viską, ką norėjo pasakyti. Ji 
suprato, kad norėdama dar ką nors išgauti, turi tai da- 
ryti dabar. Kol jis nenužengė dvylikos žingsnių iki savo 
kambario. 

— Bet kodėl kas nors turėtų jai krėsti tokius pokštus? 
Tiesiog nesinori tikėti. Juk už tai ji gali prarasti darbą. 
Jei kažkas taip pajuokavo, tai, reikia pasakyti, kad jos 
draugai tikri keistuoliai. 

Buvo aiškiai matyti, kad jis nenori daugiau apie tai 
kalbėti. Jau buvo nuėjęs septynis žingsnius savo slėp- 
tuvės link. 


Jos tėvai žadėjo patys atvažiuoti pasiimti Akselio. 
Mintis, kad Henrikas turės su uošviais išgerti puodelį 
kavos, jai patiko. Ji iškepė pyragą, padengė stalą svetai- 
nėje, kad būtų iškilmingiau. 

Gerokai užtruko, kol Henrikas prisidėjo prie jų drau- 
gijos. Ilgai sėdėjo už uždarų durų, o kai atėjęs atsisėdo 
prie stalo, kava jau buvo pravėsusi. Jis nuėjo į virtuvę, 
išpylė kavą ir grįžęs vėl atsisėdo. 

— Galima sakyti, nemokamai. 

Antjos tėvo kelių sėdėjo Akselis. 

— Iš Evos girdėjau, kad rašai didelį straipsnį kažko- 
kiam laikraščiui. 

Henrikas abejingai žvelgė į jos tėvą. 

— Na, kai judu čia neseniai šventėte... - bandė pa- 
aiškinti tėvas. 

Henrikas dėbtelėjo į Evą. Ji nesistengė jam padėti. 

— Ak, tada. Taip taip. 

— O kokiame laikraštyje? 

— Kažkoks naujas laikraštis. Neįsidėjau į galvą, kaip 
jis vadinasi. 

Tuo kalba ir baigėsi. Henrikas tylėdamas išgėrė kavą, 
tėvai kiek galėdami stengėsi palaikyti pokalbį. Ji pati 
bandė suprasti, kas čia vyksta. Gal tai paskutinis kartas, 
kai jie visi sėdi kartu. Paskutinis kartas. 

Netrukus ji turės jiems viską pasakyti, pakalbėti su 
jais apie pinigus. Jei nori išvaryti jį iš namų, jai reikės 
jų pagalbos. 

Bet dar ne laikas. 

- Ką gi, mums turbūt jau metas namo. 

Tai buvo ne klausimas, greičiau šiaip pasakymas. Ji 
pajuto, kad prie stalo jau seniai įsigalėjo tyla, o kai pa- 
kėlė akis, pamatė, kad motina atidžiai žiūri į ją. Tėvas 
jau kėlėsi nuo stalo, garsiai suskrebeno kėdė. 

— Na, Akseli, važiuojam, truputį pabūsi su mumis? 
Mamai ir tėtei reikia į susirinkimą. 

Eva ėmė rinkti nuo stalo puodelius. 

— Akseli, jei nori ką pasiimti, eik ir susirink. Jei nori, 
pasiimk kuprinę. 

Ji paėmė lėkštę su pyragu ir išėjo į virtuvę. Pyrago, 
išskyrus Akselį, niekas ir neparagavo. 

Išgirdo, kad Henrikas pasinaudojo proga ir vėl pa- 
bėgo. 

— Einu, dar kiek padirbėsiu. Sudie, Akseli, pasima- 
tysim vakare. 

Praėjo pro langelį iš svetainės į virtuvę nė nepa- 
žvelgdamas į Evą. 

Iki susirinkimo buvo likę dar pora valandų. Ji atsi- 
sėdo prie virtuvės stalo, ėmė sklaidyti krūvą popierių. 
Neperžiūrėti laiškai, daugiausia valdiški, dauguma jų 
adresuoti Henrikui. Jau seniai jis jų nebeatplėšia. Bijo- 
dama, kad jie gali užsigulėti per ilgai, kad juodu nepa- 
stebės kokios sąskaitos, juos atplėšdavo ji. Nė vienam iš 
jų neateidavo į galvą apie tai kalbėti. Kaip ir apie daug 
ką. Ji negalėjo išleisti iš rankų kontrolės, tikrino sąskai- 
tas, nes buvo įsitikinusi, kad jis nė vienos neapmokės 
laiku. Ir kaip jis galėtų tai padaryti, jei neatplėšia jam 
adresuotų laiškų? Ore kabojo neišsakytas noras, kad jis 
atsakingiau žiūrėtų į sąskaitas. 

Kad atsakingiau žiūrėtų. 

Šios problemos, kaip ir daugelio kitų, greitai nebebus. 

Ji apsidairė. Kiek pastangų ji padėjo, kiek išeikvojo 
energijos. Kad ir tas senas bufetas. Kiek antikvarinių 
parduotuvių jai teko apeiti, kol rado tokį, kokio norė- 
jo. Ant grindų stovinčią vazą sugebėjo parsitempti iš 
Maroko, kur kartą atostogavo. Vaza pasirodė jai tokia 
beprotiškai svarbi, kad nepagailėjo sumokėti gerokos 
sumos už per didelį bagažą. Paveikslas iš jos vaikystės 
namų, kėdės, kainavusios didžiulę sumą, dėžutės ant 
virtuvės lentynos, nors niekam nereikalingos, bet at- 
rodo taip gražiai, liudija apie jaukius namus. Ir staiga 
viskas suniokota. Gerai pažįstami daiktai staiga tarytum 
pasikeitė, ji žiūrėjo lyg matydama juos pirmą kartą. Nė 
vienas daiktas iš tų, kuriuos ji matė aplink, neturėjo su 
ja nieko bendra. Net negalėjo prisiminti, kaip viskas at- 
rodė, kai tie daiktai jai buvo svarbūs. Viskas, ką ji laikė 
savaime suprantamu dalyku, ką mėgo, kas ją jaudino, 
ką ji vertino, viskas pasikeitė. Tarytum lęšis, pro kurį 

žiūrėjo, staiga pasisuko, ir viskas ėmė rodytis kitaip. 
Tik ji viena matė, kaip visa tai beprasmiška. Ji visai 
vieniša, ji - atskiras pasaulis šalia to, kuris gyvena savo 
gyvenimą. Nepaisant to, ji lyg niekur nieko apmoka to 
šalia jos esančio pasaulio sąskaitas. 


Darbo kambario durys atsidarė. Jis išėjo į svetainę, 
bet greitai grįžo, pakėlė nuo grindų žaislą, padėjo jį ant 
virtuvės suolo, vėl dingo savo kambaryje. 

Ji peržvelgė bendruomenės lankstinuką, padėjo jį 
prie kitų popierių, kuriuos reikės išmesti į popieriaus 
konteinerį, atplėšė kitą voką. 

Jis vėl išėjo iš kambario, apėjo dar vieną ratą, regis, 
be jokio tikslo. Kai po kelių minučių tai atsitiko trečią 
kartą, ji neištvėrė. 

— Kažko nerimauji? 

Ji nuplėšė nuo voko lipduką ir padėjo laišką į krūvelę, 
skirtą popieriaus konteineriui. 

Nešdinkis į savo kambarį ir nesirodyk, kol bus metas 
važiuoti. Galėjai pamanyti, kad ji pasakė tai garsiai, nes 
jis kaip tik taip ir padarė. 

Atsakymas į jos klausimą jai nelabai rūpėjo. 


Pagaliau atėjo laikas. Ji pajuto neįprastą pakilimą, lyg 
juodu važiuotų į kokią ilgai lauktą šventę. 

Jis vairavo, ji sėdėjo šalia vairuotojo. „Golfas“ kaip 
tik buvo išvarytas iš garažo. Jį galės pasiimti jis. „Saab“ 
priklauso jai, yra įmonės išlaikomas. 

— Man labai gaila, kad turėjau pameluoti tėtei. Apie 
tavo darbą. Netyčia išsprūdo. 

Jis nieko neatsakė. Žvilgsnis nukreiptas į priekį, ran- 
kos ant vairo. 

Ji kalbėjo toliau. 

— Nenorėjau pasakoti, kas pas mus dėjosi ketvirtadie- 
nį, kai Akselis nakvojo pas tėvus. Kad mudviem reikėjo 
kiek pabūti vieniems. 

Šį kartą jis atsakė kažkokiu garsu, ne žodžiu, greičiau 
murmesiu. 

Ji nusijuokė savo širdies tamsai, meiliai patapšnojo 
jam ranką ant greičių jungiklio. 

— Puikiai moki meluoti. Niekad nebūčiau pagalvo- 
jusi. 

Žaidimų kambaryje pilna tėvų, ant batų apsiavusių 
šviesiai mėlynus plastikinius mautus. Kėdės netvarkin- 
gai sustatytos ant žalios grindų dangos, bet dauguma 
mamų ir tėčių stovi būreliais ir tyliai šnekučiuojasi. Nei 
Kerstinos, nei Lindos nematyti. Henrikas atsisėdo netoli 
durų. Piršais nervingai barbena į kėdės šoną. 

Eva priėjo prie Jakobo motinos, apsidairė. 

— Atrodo, daugumai pasirodė, kad susirinkimas rei- 
kalingas. 

Anika Ekberg linktelėjo galva. 

— Taip. Dėkui, kad tiek daug pasidarbavote. 

— Na, niekai, tai buvo nesunku. 

Triukšmas nutilo, kai duryse pasirodė Kerstina. Ne- 
pasakysi, kad atrodo linksma. 

— Laba diena visiems. Sveiki atvykę, nors turėsime 
kalbėti apie gana nemalonius reikalus. Visus prašom 
sėsti. 

Jie pakluso jos žodžiams kaip kuklūs darželinukai. 
Trisdešimt du tėvai ir motinos nušlepsėjo plastmase 
apmautomis kojomis prie kėdžių. Eva atsisėdo šalia 
savo teisėto vyro. 

— Turbūt visi suprantate, kad Linda visa tai be galo 
sunkiai išgyvena. Dar kartą noriu jus užtikrinti, kad 
tuos laiškus išsiuntė ne ji. Nesuprantame, kaip tai galėjo 
įvykti. Bendruomenės duomenų tarnyba ketina viską 
išaiškinti, jie pradės dirbti rytoj iš ryto, nes savaitgalį 
jų nepavyko prisišaukti. 

— O Linda nė nepasirodys? 

Klausė Simono motina. Balse nepasitikėjimas, vi- 
siems susirinkusiems pasidarė aišku, kaip ją suerzino 
meilės laiškutis, adresuotas jos vyrui. 

Malonu, kad prisijungi prie mūsų klubo. 

— Ji, žinoma, tuoj ateis. Pirmiausia norėjau tik pa- 
aiškinti. 

Kerstina pasitraukė į šoną, užleisdama vietą Lindai, 
kuri nuleidusi galvą pasirodė tarpduryje. Kerstina drau- 
giškai apkabino ją už pečių, Linda dėl to tik sušniurkštė 
nosimi. Akies krašteliu Eva pamatė, kaip Henrikas su- 
gniaužė kumščius. 

Linda atsikrenkštė, bet nepakėlė žvilgsnio nuo garsus 
slopinančios grindų dangos. 

Žiūrėk, žiūrėk. Grindys tau nepadės. 

Ji pravėrė burną, bandė pradėti gynimosi kalbą. 

— Nežinau, ką galėčiau pasakyti. 

Kambaryje pasidarė labai tylu. Tyla truko ilgai, taip 
ilgai, kad ji pradėjo verkti. Viena ranka ji prisidengė 
veidą. Henrikas neramiai muistėsi. 

- Ar kas nors kitas gali įsijungti jūsų paštą? 

Eva nepažino balso už savo nugaros. 

— Ne, kiek žinau, ne. O dabar ir aš negaliu įjungti. 
Atrodo, pakeistas slaptažodis. 

Pabandyk su vibratoriumi. 

Visi vėl nutilo, šį kartą ne taip ilgai. 

— O kas gi rašoma tuose laiškuose? 

Šį kartą moters balsas, irgi nepažįstamas. 

— Nežinau. Kaip sakiau, ne aš juos parašiau, o per- 
skaityti negalėjau. 

- Jei norite, galiu perskaityti. 

Simono tėvas iš švarko kišenės išsitraukė sulankstytą 
A4 formato lapą,-atsikrenkštė ir ėmė skaityti sausu, 
dalykišku balsu tarsi posėdžio protokolą. 

„Mylimasis. Kiekvieną minutę, kiekvieną akimirką 
esu ten, kur tu esi. Vien žinojimas, kad tu esi, daro 
mane laimingą. Gyvenu tomis trumpomis valandėlė- 
mis, kurias galime praleisti kartu. Žinau, kad elgiamės 
negerai, kad neturėtume jausti to, ką jaučiame, bet ar 
galėčiau pasakyti ne? Nežinau, kiek kartų buvau nu- 
sprendusi pamiršti tave, bet visą laiką matau tave ir 
negaliu. Jei viskas išaiškės, tikriausiai neteksiu darbo, 
tu prarasi šeimą, viskas virs chaosu. Bet negaliu nustoti 
tave mylėti. Tą pačią akimirką, kai meldžiuosi, kad to 
niekada nebūtų atsitikę, staiga mirtinai išsigąstu, kad 
mano malda gali būti išklausyta. Tada suprantu, jog esu 
pasirengusi viską prarasti, kad galėčiau būti su tavimi. 
Myliu tave. Tavo L.“ 

Nuo šio garsinio skaitymo, regis, net oras kambaryje 
pasikeitė. Sulig kiekvienu tariamu skiemeniu Linda 
pamažu, centimetras po centimetro pakėlė akis, galų 
gale jos žvilgsnis susitiko su Henriko. Eva kiek pasisu- 
ko, norėdama atidžiau į jį pažiūrėti. Neįmanoma per- 
prasti jo veido išraiškos. Persigandęs. Tokia mintis jai 
pirmiausia atėjo į galvą. Tada jis pasisuko į ją, ir juodu 
pirmą kartą po tokio ilgo laiko pažvelgė vienas kitam 

į akis. Ji pamatė, kad jis išsigandęs. Išsigandęs, kad jo 
įtarimas teisingas. Kad ji viską žino. Ji jam šyptelėjo ir 
atsistojo. 

- Klausykite. Pasakysiu jums vieną dalyką. Linda ne- 
siuntė tų laiškų, ir mes turime ja patikėti. Įsivaizduokite, 
kad jums tektų ištverti tokius dalykus, stovėti čia prieš 
mus visus ir gintis. 

Ji pasisuko į Lindą. 

— Suprantu, kad tai nepakeliamas jausmas. Manau, 
jūs buvote labai drąsi, nepabijojote šiandien su mumis 
susitikti. 

Tik užsičiaupk, prakeikta šliundra, nepradėk vėl 
žliumbti. 

Ji vėl atsigręžė į publiką. 

— Ką galite pasakyti? Tegul informacijos tarnyba 
aiškinasi, o mes pabandykime užmiršti, kad visa tai 
apskritai įvyko. Juk pirmiausia turime galvoti apie vai- 
kus. Ar ne? 

Negarsus murmesys, kai kas linksi galvomis. Henriko 
veido išraiška pasidarė panaši į Lindos. Sėdi prasižiojęs 
ir spokso į ją. 

Dar vienas bendras bruožas, padėsiąs juodviem kurti 
bendrą ateitį. 

Tik Simono motina buvo kitokios nuomonės. Kaipgi 
galima viską užmiršti ir apsimesti, kad nieko nebuvo? 

Eva pažvelgė į Lindą ir Kerstiną, nusišypsojo. Kers- 
tina su dėkingumu atsakė į jos šypseną, gal tai bandė 
padaryti ir Linda, sunku pasakyti. 

Kerstina priėjo prie jos, uždėjo ranką jai ant peties. 

— Dėkui, Eva, tikrai dėkui. 

Ji pažvelgė į tėvų ir motinų būrį. 

— Linda paprašė duoti jai keletą laisvų dienų kitos 
savaitės pradžioje. Man atrodo, kad tai gera mintis. Jai 
būtina kiek atsikvėpti po visų tų įvykių. 

Evos žvilgsnis nuslydo į Henriką, spoksantį į grindis. 
Žinojo, kad jis niekada neišdrįs paklausti, ar jo įtarimas 
pagrįstas. Tai reikštų prisipažinti, kad jis niekingas bai- 
lys ir melagis. 

Kontrolė jos rankose. 

Rytoj rytą ji prie garažo šypsodama pamos jam ranka, 
pasakys, kad linki jam malonaus poilsio, o pirmiausia 
įspės, kad atsargiai važiuotų. 

O kai jo nebus namie, jai teks susitvarkyti daugybę 
reikalų. 

JIS STOVĖJO TARP PARKO MEDŽIŲ, kai „Golfas“ 
įvažiavo į garažo keliuką. Kai pamatė, kad namai tušti, 
jį buvo apėmęs maudžiantis nykumo jausmas. Vos auto- 
mobilis sustojo, vairuotojo pusėje atsidarė durys ir vyras, 
vardu Henrikas, išlipęs greitu žingsniu nuėjo namo link. 
Ji dar kiek pasėdėjo automobilyje, o kai automobilio 
durys atsidarė ir užsidegė šviesa, būtų galėjęs prisiekti, 
kad ji šypso. Paskui ji išlipo, valandėlę pastovėjo, tada 
pamažu nuėjo namo durų link. Kai uždėjo ranką ant 
durų rankenos, jis nuspaudė iš anksto surinktą trumpąjį 
mobiliojo numerį. Ji įėjo vidun, o jis išgirdo balsą. 

— Henrikas. 

- Arjūs Henrikas Virenstriomas - Bergas? 

- Taip. 

Jis pirštu nukrapštė medžio žievės gabalėlį, nutarė 
neskubėti. 

— Ar jūs vienas? 

— Ką? 

- Turiu galvoje, ar galime ramiai pasikalbėti? 

— Su kuo kalbuosi? 

- Atleiskite, mano vardas Andersas, ir... 

Jis tyčia patylėjo, tada pasakė: 

— Turėčiau pasikalbėti su jumis apie vieną dalyką. 

- Aha. Apie kokį? 

— Būtų geriausia kur nors susitikti. Nenorėčiau apie 
tai kalbėti telefonu. 

Ragelyje pasidarė tylu. Namų gilumoje suskambo 
porcelianas, paskui pasigirdo uždaromų durų garsas. 
Mansardos lange, priešais kurį jis stovėjo, užsidegė 
šviesa. 

— Koks reikalas? 

— Man tinka rytoj. Kur ir kada norite. Tik pasakykite 
laiką ir vietą. 

— Rytoj aš užsiėmęs. 

Aš tai žinau, prakeiktas idiote. Juk gali ateiti prieš 
išplaukiant laivui. 

— O kaip antradienį? 

- Irgi negaliu. Kelias dienas būsiu išvykęs. 

Ilgai jis tikrai nelauks, tiesiog neištvers. Kaip nors 
reikia jį priversti, bet ar jis gali atskleisti, ką žino? Jis 
nesižemins ir neprašys tą kiaulę, bet mintis, kad daro 
tai dėl jos, padėjo įveikti pasibjaurėjimą. 

— Henrikai, mums abiem bus į naudą, jei susitiksime 
kaip galima greičiau. 

Nesulaukdamas atsakymo, jis panaudojo kraštutinę 
priemonę, mažutę užuominą: 

- Tiesiog nesinori veikti slapta, jums už nugaros. 

Tyla patvirtino, kad jo žodžiai pataikė neblogai. Žo- 
džiai, regis, nelabai grėsmingi. Iš kur neištikimam vyrui 
įtarti, kad kažkas kažką veikia jam už nugaros? Bet kad 
kažkas veikia jam už nugaros tuo metu, kai jis stovi už 
nugaros kitai, turėtų jį sudominti bent tiek, kad paskirtų 
susitikimą. 

Balsas ragelyje atsikrenkštė. 

- Galėtume susitikti rytoj rytą devintą. Stadsgor- 
dene, prie įėjimo į Viking Line terminalą. Kaip aš jus 
atpažinsiu? 

— Ne bėda. Aš jus pažįstu. Vadinasi, devintą. 

Jis išjungė telefoną, su šypsena pažvelgė į apšviestą 
mansardos langą ir grįžo prie automobilio. 


Jau seniai naktį nebuvo taip ramiai miegojęs, pirmą 
kartą po tiek laiko pabudo visiškai pailsėjęs. Ilgai rinko- 
si, ką apsirengti. Henrikas turi pajusti, kad jį apvyniojo 
apie pirštą už jį pranašesnis vyras. Nesinorėjo nusivilkti 
šviesiai mėlyno megztinio, su kuriuo miegojo. Buvo vi- 
siškai aišku, iš kur sklido jį apėmusi ramybė. Megztinis 
vis dar saugo jos kvapą, bet jis žino, kad tai laikina. 

Suskambo telefonas. 

Jis pažvelgė į laikrodį. Septynios. Kas gali pirma- 
dienio rytą skambinti tokiu metu? Tik pakėlęs ragelį 
prisiminė, kad neskaičiavo signalų. 

- Junas. 

— Sveiki, Junai. Tai Ivonė Palmgren iš Karolio ligo- 
ninės. 

Jis nespėjo nieko atsakyti, tik įniršęs įkvėpė oro. Šį 
kartą buvo aišku, kad ji nesiduos pertraukiama. 

— Norėčiau su jumis susitikti, Junai. Penktadienį 
Anos laidotuvės. Svarbu, kad jūs dalyvautumėte. Rei- 
kia pasiruošti. 

- Kaip pasiruošti? Gal norėtumėte, kad iškasčiau jai 
duobę, ar ką? 

Išgirdo jos atodūsį. 

— Norime ją pašarvoti ligoninės koplyčioje. Būtų 
gerai, jei dalyvautumėte, patartumėte, kaip viskas turi 

vykti. Kaip ją aprengti, kokią muziką parinkti, kokias 
gėles, kaip papuošti karstą. Niekas geriau už jus nežino, 
ką ji mėgo. 

— Paklauskite daktarą Salstedą. Jis tvirtino, kad ji 
nieko nejautė dar gerokai prieš mirtį. Velniškai sunku 
patikėti, kad jai staiga parūpo, kaip atrodys jos laido- 
tuvės. Beje, šią savaitę esu labai užsiėmęs. 

Jis padėjo ragelį ir susierzinęs pajuto, kaip blogai jį 
paveikė pokalbis. Kaip sutrikdė. Vienintelis būdas tai 
neutralizuoti - duoti atkirtį. Išėjęs į prieškambarį jis 
susirado piniginę ir išsitraukė geltoną lapelį, kurį jam 
buvo įdavęs Salstedas. Ji atsakė po pirmo signalo. 

— Tai Junas. Norėjau tik pasakyti: jei jūs ar kas kitas 
dar kartą užsiminsite apie Aną, tai aš... Aš jai nė trupi- 
nėlio neskolingas, padariau, velniai rautų, tai prakeiktai 
šliundrai daugiau, negu iš manęs buvo galima laukti. Ar 
aiškiai supratote? 

Prieš atsakydama ji kiek delsė. Kai prabilo, kalbėjo 
ramiai, bet pabrėždama kiekvieną žodį, lyg pabraukda- 
ma jį raudonu flomasteriu. Niekinamu tonu, lyg jis būtų 
užją žemesnis padaras. 

- Darote didelę klaidą, Junai. 

Jo pasibjaurėjimas, regis, išsiliejo per kraštus. 

— Dar žodis, ir aš, po perkūnais, padarysiu taip, kad 
jūs... 

Jis nutilo ir iš karto ėmė gailėtis, kad tai pasakė. Ne- 
reikia būti per daug įžūliam, nereikia atskleisti tiems, 
kas neturi žinoti, kad dabar valdžia jo rankose. Tai gali 
būti panaudota prieš jį. 

Padėjo ragelį, valandėlę stovėjo tylėdamas, steng- 
damasis atgauti ramybę. Tik užsivilkęs šviesiai mėlyną 

megztinį ir valandėlę atsigulęs į lovą galėjo susikaupti. 
Paskui vėl ėmė rinktis, ką apsivilkti. Prireikė geros va- 
landos, kol užslopino mintis apie nemalonų pokalbį. 


Į susitikimo vietą atėjo laiku, prieš pusvalandį. Norė- 
jo viską laikyti savo rankose, būti pasiruošęs, pamatyti 
jį ateinantį ir pats pasirinkti, kur ir kada žengs pirmą 
žingsnį, užmegs pirmąjį kontaktą. Spėliojo, ar jis ateis 
vienas, ar kartu su ta šliundra. Tiesą sakant, tai vienas 
ir tas pats, bet vis dėlto būtų geriau sutikti jį vieną. Jų 
laivas neišplauks anksčiau kaip penkiolika minučių po 
dešimtos, jis savo ausimis picerijoje girdėjo juos kalbant 
apie išvykimo laiką. 

Ištirpti minioje kompanijos terminale buvo juokų 
darbas. Atsisėdo ant suolo šalia būrio pusamžių girtų 
suomių su sportiniais treningais. Iš čia gerai matyti 
pagrindinis įėjimas. Jis pasirodė be penkių devynios, 
vienas. Prie pat durų sustojo, pasistatė kietai prikimštą 
krepšį, ėmė atidžiai žvalgytis. Junas sekė jį akimis, leido 
jam gerokai palūkėti. Matė, kaip jis kartkartėmis žvilg- 
čioja į rankinį laikrodį, sukiojasi į visas puses, atidžiai 
stebi visus įeinančius. 

Junas užmerkė akis, tamsoje giliai įkvėpė oro, va- 
landėlę mėgavosi jį pripildžiusia ramybe. Štai jis pirmą 
kartą žino, kas jo laukia. Žino, kad ateitis atlygins už 
visas jo ligšiolines pastangas. Kad baimė jo daugiau 
nepasieks. Neįprastas, bet ilgai lauktas jausmas, visiškas 
išsivadavimas, viską atleidžianti malonė. 

Tada pakilo ir nuėjo prie savo priešo. 

Sustojo metro atstumu, bet nieko nesakė. Tegul pa- 
suka galvą. Pagaliau jo priešas nutraukė tylą. 

- Arjūs esate Andersas? 

Jis linktelėjo galva, bet stovėjo nieko nesakydamas. 
Sunku atsispirti malonumui, kad jis smarkiai sutrikęs. 

- Ko norėjote? Aš neturiu daug laiko. 

Balsas gerokai suirzęs. 

- Ačiū, kad radote laiko ateiti. 

Junas nutarė, jog neleis išmušti savęs iš pusiausvyros. 
Jis šyptelėjo, galbūt norėdamas parodyti savo prana- 
šumą, bet ne tai svarbiausia. Tarytum kiek susigėdęs 
nuleido akis, žvelgė į margą grindų dangą, turėjo gerai 
suvaidinti prisiimtą vaidmenį. Turi paversti jį sąjungi- 
ninku, bent jau jo priešas privalo tuo patikėti, nereikia 
sukelti jo neapykantos, kitaip juo nebus galima pasi- 
naudoti. Vyras, vardu Henrikas, neištikimas vyras, pats 
nustatinėja žaidimo taisykles, jis niekada neturi pajusti, 
kad ką tik tapo klusniu aktoriumi, padedančiu Junui 
vykdyti jam skirtą užduotį 

Junas pakėlė akis, pažvelgė į Evos vyrą. 

— Nežinau nė kaip pradėti. Bet gal bus geriausia pa- 
sakyti viską, kaip yra. Aš myliu jūsų žmoną, o ji myli 
mane. 

Jo akyse atsivėrė tuštuma. Visiška tuštuma. Kad ir ko 
laukė vyras, vardu Henrikas, tikrai nesitikėjo žodžių, 
kuriuos ką tik išgirdo. Apatinė lūpa nukaro. Ir tai, ir tuš- 
tuma akyse rodė, jog priešais Juną stovi žmogus, visiškai 
prarandąs ryšį su realybe. Jis stovėjo ilgai, lūpos neištarė 
nė žodžio, ir Junui nebuvo pasaulyje nieko maloniau, 
kaip tas valdžios bei kontroliuojamos padėties pojūtis. 
Taip, iš tikrųjų. Jis padarė savo darbą. Bet Evą jis turės 
tik tada, kai užsitarnaus. 

— Suprantu, kad jums tai didelis sukrėtimas, ir labai 
gaila, kad turiu jums tai pasakyti, bet galų gale vis dėlto 

bus geriau, jei žinosite tikrąją padėtį. Aš pats vieną kartą 
buvau apgautas ir Žinau, kaip tai velniškai skaudu. Tada 
prisiekiau niekam nesuteikti tokių kančių, kokias man 
teko iškęsti. Žinau, kuo gali paversti žmogų išdavystė. 

Vyras, vardu Henrikas, neištikimas vyras, užsičiau- 
pė, bet mintis, kokius padarinius turės ką tik gauta 
informacija, aiškiai išmušė jį iš pusiausvyros. Jis ėmė 
dairytis sukdamas galvą, ką galėtų pasakyti, kas tiktų 
šioms aplinkybėms. 

Junas nenuleido žvilgsnio nuo jo lūpų. Šios lūpos 
lietė jos lūpas, jautė jos skonį. 

Kišenėje paslėpė sugniaužtus kumščius. 

— Kodėl viso to man negalėjo pasakyti Eva? 

- Taip, suprantu. Bandžiau ją įkalbėti, bet ji nedrįsta. 
Be galo bijo, nežino, kaip jūs reaguosite. Matote, nė vie- 
nas iš mūsų nenori jums nieko blogo, tikrai ne, bet tai, 
ką jaučiame vienas kitam... tai nenugalimas jausmas. 
Be to, neturime pamiršti ir Akselio. 

Kai išgirdo tariant sūnaus vardą, priešo akys aptemo. 

— Dėl jo mudu keletą kartų bandėme viską baigti, 
bet... Mes tiesiog negalime gyventi be vienas kito. 

Pamatė, kad šie žodžiai pataikė ten, kur reikia. Vie- 
nas dalykas rinktis pačiam, visai kas kita, kai tave at- 
stumia. 

— Vadinasi, Eva prašė tave, kad viską man pasaky- 
tum? 

— Ne, tikrai ne. 

Vėl tyla. 

— Bet darau tai dėl Evos, nes myliu ją. Ji nuostabiausia 
moteris, kokią kada esu sutikęs. Visais požiūriais tobula. 
Ką gi, jūs pats žinote, ką turiu galvoje. 

Šyptelėjo kaip sąmokslininkas. Tarp mūsų, vyrų. 

Matė, kaip jo priešas tarytum ryja sprangų kąsnį. 
Žvilgsnyje pasirodė priešiškumas. 

— Ar seniai jūs pažįstami? 

Junas apsimetė bandąs prisiminti. 

— Maždaug metai. 

— Metai! Norite pasakyti, kad jau metai, kai judu su 
Eva palaikote santykius? 

Junas nusprendė, kad geriausia patylėti. Matė, kad ši 
žinia irgi buvo taiklus šūvis. Jos garbė išgelbėta. Dabar 
tas kiaulė supras, kad apgaudinėja žmoną, kurią myli 
kitas vyras, labiau jos vertas. Kad jis, nepaisant visko, 
jos gyvenime nebereikalingas. Jau atstumtas. 

Ką gi. Dabar gali nešdintis. Juo greičiau, juo geriau. 

— Suprantu. Velniškai bjaurus jausmas būti apgautam 
taip, kaip atsitiko jums. Norėčiau, kad jūs būtumėte 
sužinoję daug anksčiau ir nusprendę, kaip pasielgti. 
Visiems būtų geriau, jei Eva ir aš būtume išdrįsę iš pat 
pradžių veikti atvirai. Bet yra taip, o ne kitaip. Gal tai ir 
menka paguoda, bet mums tikrai buvo nemalonu kažką 
slapta daryti žmonėms už nugaros. Tikrai norėčiau jūsų 
atsiprašyti. 

Durys už jų nugarų prasivėrė, įėjo šviesiaplaukė mo- 
teris su kelioniniu krepšiu ant ratukų. Juos pamačiusi, 
ji staiga sustojo ir apsimetė žiūrinti į kitą pusę. Juno 
žvilgsnis privertė ir jį pažvelgti į jos pusę. Vyras, vardu 
Henrikas, ką tik sužinojęs, kad viskas yra ne taip, kaip 
jis manė, pakėlė savo krepšį. 

Junas neištvėrė nepaklausęs. 

- Kažkas iš jūsų pažįstamų? 

- Ne, bet man jau metas eiti. 

Jis neryžtingai žengė gilyn į terminalą, aiškiai bijo- 
damas parodyti, kas jo kelionės draugė. 

Junas jį sustabdė. 

— Dar vienas dalykas, Henrikai. Taip bus geriau ir 
jums, ir man. Nepasakykite Evai, kad jūs jau žinote. Ji 
pasakojo, kad jūs kažkur keliausite iki trečiadienio. Aš 
per tas dienas bandysiu ją įkalbėti, kad ji pati viską jums 
papasakotų, kai grįšite. Ką daugiau galėčiau padaryti? 
Tikiuosi, kad, nepaisant viso to, kelionėje maloniai pra- 
leisite laiką. Iki pasimatymo. 

Sulig šiais žodžiais jis apsisuko ir paliko jį likimo 
valiai. 

Koks bus jo paties likimas, jis jau žinojo. Ilgesys darė- 
si didesnis sulig kiekvienu artėjančio likimo žingsniu. 

Kad ištvertų šį ilgesį, jis turi tuoj pat važiuoti ir vėl 
ją pamatyti. 

KAI GIOTO GATVĖS SEPTYNIASDEŠIMT ŠEŠ- 
TOJO NUMERIO durys atsidarė ir įleido ją vidun, buvo 
penkiolika dešimtos. Jau pro stiklines duris buvo matyti, 
kad mokesčių valdybos fojė pilna žmonių. Bet juk ji ne- 
skuba. Turi tris dienas išsiaiškinti tai, ką turi išsiaiškinti. 
Juk iki trečiadienio vakaro jie tikrai negrįš. 

Dar niekada čia nebuvo lankiusis, bet kur daugiau, 
jei ne mokesčių valdyboje galima sužinoti kieno nors 
asmens kodą? Kerstinos užuomina apie kažkokius sun- 
kumus Lindos praeityje. Ne tik įdomu, bet galbūt gali 
ir kai kam praversti. 

Ant stiklinių durų priklijuotas baltas skelbimas: 
„Prašom pasiimti eilės numerio lapelį ir kreiptis no- 
rimu klausimu“. 

Norimas klausimas. Bus geriau, jei ji apie jį neuž- 
simins. 

Keturios alternatyvos: mokesčių klausimai, užsienio 
kelionės, gyventojų statistika, asmens liudijimas. 

Gyventojų statistika, gal tai visai nebloga mintis. Ji 
atsiplėšė eilės numerio lapelį ir atsisėdo ant vienos iš dau- 
gelio kėdžių. Prieš ją dar penkiolika numerių. Apsižvalgė. 
Kairėje stovi keturi kompiuteriai, ji priėjo pasižiūrėti iš 

arčiau. Gal čia savitarna? Būtų puiku, jei iš viso nereikėtų 
su niekuo kalbėtis. Vienas kompiuteris laisvas. Ji prisi- 
traukė kėdę, atsisėdo. Iš kairės - pusamžis vyras languotu 
kostiumu, kreivai susegiotais marškiniais. Šalia jo ant 
stalo pasklidę popieriaus lapai. Atrodo, jis patyręs. 

— Atleiskite. 

- Jei žinau pavardę ir adresą, ar galiu sužinoti asmens 
kodą? 

Jis linktelėjo. 

— Taip. Atsidarykite pagrindinį registrą. Pirmajame 
meniu. 

— Dėkui. 

Ji paklausė jo patarimo, pasirodė klausimų sąrašas. 

Fizinė moteris. Fizinis vyras. Juridinis asmuo. 

Nors žodžių junginys „fizinė moteris“ jai pasirodė 
bjaurus, suprato, kad geriausia ieškoti čia. Ji įrašė: Lin- 
da Person ir adresą, kurį buvo pasižymėjusi iš darželio 
tėvų bei personalo sąrašo. Duvneso gatvė 14, 116 34 
Stokholmas. 

Kompiuteris paieškojo ir netrukus surado. 

740317-2402. 

Ką gi, šaunuoliai. Meilužiai kelionėje atšvęs ir gimi- 
mo dieną. 

Dar pažiūrėsim. 

Ji užsirašė skaičius, įjungė pradinę padėtį ir grįžo 
laukti savo eilės. 


S 
— 


— Norėčiau sužinoti, kur ši moteris gimusi. Septy- 
niasdešimt keturi, nulis trys, septyniolika, dvidešimt 
keturi, nulis, du. 


Už langelio sėdinti moteris surinko skaičius. 

- Linda Person? 

- Taip. 

- Jončiopinge. 

Ekranas stovėjo kampu į ją, ji nieko negalėjo per- 
skaityti. 

- Kas ten dar parašyta? 

- Ką norite sužinoti? 

- Ar negalima atspausdinti? 

- Taip, žinoma. 

Spausdintuvas išstūmė popieriaus lapą. Eva pasiėmė 
jį pro atvirą langelį, padėkojo, ėmė skaityti. 

740317-2402, K, asmens aprašas, (6401 v3.34) Linda 
Ingrida Person. 

Daugybė neaiškių sutrumpinimų, dar kažkokių as- 
mens kodų ir vardų. Biologinė motina, tėvas, pavardės 
ir asmens kodai, dar viena pavardė. 670724 Helstrio- 
mas, Stefanas Richardas. Typ S. 

Už langelio sėdinti moteris žvelgė į kitą klientą, bet 
Eva spėjo pirmiau. 

- Atleiskite, norėjau tik paklausti, ką reiškia Typ S? 

- Sutuoktinis arba sutuoktinė. 

Tylos akimirka, viską verčianti aukštyn kojomis. 

— Norite pasakyti, kad ši moteris ištekėjusi? 

Moteris ryžtingai ištraukė jai iš rankų lapą, perskai- 
tė. 

- Ne, šeimyninė padėtis I, išsiskyrusi 2001 metais. 

Ji stengėsi suvokti informaciją, svarstė, ką ji reiškia, 
ar ją galima kam nors panaudoti. Visi surišti kaip viena 
didelė šeima, nesvarbu, ar patys pasirinko, ar norėjo to. 
Dalis išsiskyrę, dalis vis dar vedę. 

— Ar galėčiau gauti išrašą pagal šį asmens kodą? 
Šešiasdešimt septyni, nulis septyni, dvidešimt keturi, 
trisdešimt penki, penkiasdešimt šeši. 

Moteris sutarškino klavišais ir padavė jai dar vieną 
lapą. Nebeskaitydama ji pasuko išėjimo link. 

Eidama pro automatiškai atsidarančias duris pagal- 
vojo, kad jai buvo gerai atlyginta už sugaištą laiką. 


Išsivirė puodelį kavos, net susiplakė šiltos grietinė- 
lės, tada atsisėdo jo darbo kambaryje prie rašomojo 
stalo. Prieš išeidamas jis viską sutvarkė, nesimatė nė 
vieno popieriaus lapelio. Tiesa, paieškojusi rado kelis 
nerūpestingai užrašytus telefono numerius, bet jei jis 
jų nepaslėpė, aišku, iš jų jokios naudos. 

Beje, jai nebereikia jo pagalbos. 

Išskleidė lapą su buvusio Lindos vyro asmeniniais 
duomenimis. Gyvena Varberge. Biologinių tėvų pa- 
vardės ir asmens kodai, prie tėvo pavardės raidė M ir 
dar viena data. Paėmė kitą lapą, kuriame paaiškinti 
sutrumpinimai, ir suprato, kad M reiškia „miręs“. Po 
tėvų duomenų Lindos pavardė ir raidė S, reiškianti 
„sutuoktinė“; ir tie patys skyrybų metai kaip ir Lindos 
duomenų išraše. Bet štai toliau Helstriom, Johana Re- 
beka. 930428-0318. M 010715. 

„Miręs vaikas. Skyrybos vos pora mėnesių po mer- 
gaitės mirties. Buvęs Lindos teisėtas vyras neteko vaiko 
prieš pat skyrybas. 

Ji atsikėlė, pajuto, kad sugedo nuotaika. Vėl maudulys 
krūtinėje. Paprastai užeina, kai pajunta kaltės jausmą 
prieš Akselį. Kai pagalvoja, kad dėl jų jo gyvenimo 
pradžia nebus laiminga. O jei Akseliui atsitiktų kokia 

nelaimė? Kaip reikėtų tai išgyventi? Kartais ji pagalvoja, 
kad vargu ar žmonės ryžtųsi suteikti vaikui gyvybę, jei 
iš anksto žinotų, ką visa tai reiškia. Trokšti visų visų ge- 
riausio, bet nuolat kaltini save, kad padarai per mažai. 

Kad besąlygišką meilę nuolat lydės nerimas ir sąžinės 
priekaištai. Laimė, ji to irgi iš anksto nežinojo. Akselis 
buvo didžiausias jos gyvenimo įvykis, jo gimimas viską 
pakeitė, suteikė būčiai visai kitas proporcijas. Nuo tada 
nustojo kelti į pirmą vietą save, atsirado poreikis nusi- 
leisti. Tai jis ją to išmokė. Nepaisant to, ji didesnę paros 
dalį praleidžia kažkur kitur, toli nuo jo. Nors per tuos 
šešerius metus spėjo pajusti, kaip greitai bėga laikas. 

O dabar Henrikas ketina atimti iš jos pusę jai dar 
likusio laiko. Priversti ją būti mama kas antrą savaitę, 
neduoti jai nė mažiausios galimybės rinktis. 

Ji nuėjo į virtuvę, atsigėrė vandens, paskui vėl grįžo 
prie kompiuterio. 

Įsijungė internetą ir Google paieškų programą. Lin- 
dos vardu pasirodė 1390 informacijų. Permetė akimis 
geotechnikos doktorantes ir daugybę kitų vardų, bet 
nė vienas iš jų nebuvo susijęs su Linda, kuri ją domino. 
Pridėjo dar + Varbergas ir atsivėrė informacijos apie 
antrosios lygos moterų futbolo rezultatus bei duomenų 
bazės apie Švedijos komunalines sąjungas. Visa tai jai 
neįdomu. Įjungusi + Jončiopingas vėl susilaukė jai visai 
nereikalingų duomenų. Buvusio Lindos vyro pavardė 
pasirodė orientacijos varžybų rezultatų sąrašuose ir 
Šelefteo automobilių nuomos įmonės duomenyse. Tai 
irgi nesuteikė jai džiaugsmo. 

Pasiėmusi kavos puodelį nuėjo į svetainę, pro didžiulį 
langą pažvelgė į sodą. Kaip ji pasijus, kai liks čia viena 

su Akseliu? Ar pajėgs susitvarkyti? Ir kitas klausimas ar 
greičiau netikėta įžvalga: o iš tikrųjų, ar toks jau didelis 
skirtumas? 

Akies krašteliu pamatė, kaip kažkas sujudėjo sklypo 
kampe, ten, kur prasideda parkas. Miško gyvūnai tikrai 
darosi vis įžūlesni. Gal netrukus teks rakinti duris, kad 
jie nejeitų į namus? 

Grįždama įdėjo puodelį į indaplovę, vėl sėdo prie 
kompiuterio. Dar kartą perskaitė abiejų išrašų vardus. 

Helstriom, Johana Rebeka. 

Išgyveno aštuonerius metus ir tris mėnesius. 

Pasvarsčiusi įrašė šį vardą Google paieškų puslapyje, 
pridėjo + Varbergas. 

Viena informacija. 

Straipsnis laikraštyje „Aftonbladet“: „Tėvas kaltina 
buvusią žmoną dėl dukters mirties“. 

Ji pakėlė akis, pažvelgė pro langą. 

Paskui ekrane atidarė minėtą straipsnį. 

Nuotraukoje antkapis, o šalia iš nugaros nufotogra- 
fuotas vyras. Mūsų mylima duktė Rebeka Helstriom 
gim. 1993 - m. 2001. 

Po nuotrauka užrašas: „Ji meluoja“. Nuskendusios 
Rebekos Helstriom tėvas su liūdesiu ir kartėliu tvirtina: 
„Žinau, kad nelaimės buvo galima išvengti“. 

VARBERGAS. Varbergo teismo posėdžių salėje nė 
vienos laisvos vietos. Dauguma susirinkusiųjų pažįsta 
kaltinamųjų suole sėdinčią dvidešimt septynerių metų 
moterį, kaltinamą tuo, kad prieš septynis mėnesius per 
jos neatsargumą žuvo jos aštuonerių metų podukra. Ji 
ilgai galvoja prieš atsakydama į valstybinio kaltintojo 
Torsteno Viknerio klausimus. Kalba taip tyliai, kad ją 

ne kartą prašo pakartoti atsakymus. Teismo metu ji sėdi 
nuleidusi galvą, vengia pažvelgti į vyrą, sėdintį šalia 
kaltintojo. Prieš penkis mėnesius jis dar buvo jos vyras, 
o dabar kaltina ją, kad ji pražudžiusi jo mylimą dukterį 
Rebeką. Šalia jo sėdi mergaitės motina. Juodu ne kartą 
susiima už rankų ir bando guosti vienas kitą. 

Nelaimė atsitiko liepos mėnesį. Kaltinamoji ir Rebeka, 
kuri pakaitomis gyveno pas savo motiną ir pas tėvą, ėjo 
maudytis į nedidelį Apelvikeno paplūdimį. Kai aštuonerių 
metų mergaitė, tėvų tvirtinimu galėjusi paplaukti nuo 
penkių iki penkiolikos metrų, įbrido į jūrą, moteris liko 
stovėti ant kranto. Anot moters, ji, kaip paprastai, pa- 
sakiusi mergaitei nebristi „giliau negu iki pilvo. Kadangi 
jos maudėsi jau nebe pirmą kartą, mergaitė gerai supra- 
tusi, ką tai reiškia. Moteris atkakliai tvirtina, visą laiką ją 
stebėjusi. Jos buvęs vyras su tuo nesutinka. 

- Ji meluoja. Kelis kartus skambinau jos mobiliuoju, 
visą laiką buvo užimtas. 

Be to, liudytojas tvirtina pastebėjęs, kad moteris kartą 
nuėjusi prie automobilio kažko pasiimti. 

Kaltintojas skaito moters mobiliojo telefono pokalbių 
išklotinę, įrodančią, kad vyras teisus. Moters advokatė 
Julija Bekstriom aiškina, kad moteris visai gerai galėjusi 
stebėti mergaitę ir kalbėdama telefonu, kad nepaprastai 
stiprių povandeninių srovių, siautusių tą dieną, buvę 
neįmanoma numatyti. Be to, automobilis stovėjęs taip, 
kad moteris ir iš jo galėjusi matyti mergaitę. Kaltinamoji 
pasakoja, kad mergaitė staiga dingusi nuo vandens pa- 
viršiaus, 0 ji pati nedelsdama šokusi į vandenį ir plauk- 
dama pajutusi labai stiprią srovę. Mergaitės atgaivinti 
nepavyko. 

- Tai buvo nelaimė ir daugiau nieko, - tyliu balsu 
tvirtina moteris. 

Kaltintojas Torstenas Vikneris taip pat netiki, kad dvi- 
dešimt septynerių metų moteris tyčia sukėlusi mergaitei 
pavojų. Bet veiksmai, dėl kurių žūsta žmogus, baudžiami 
ir tada, kai nėra sąmoningo kėslo. 

— Mergaitė žuvo dėl kaltinamosios neatidumo, - sako 
kaltintojas, kiekvieną kartą pabrėždamas faktą, kad mo- 
teris kalbėjusi telefonu. 

- Mergaitė buvo toli jūroje, o moteris sėdėjo ant kranto 
ir plepėjo telefonu. 


Kaltinimai dvidešimt septynerių metų moteriai su- 
skaldė Varbergo visuomenę į dvi stovyklas. Vaikų dar- 
želio, kuriame dirba moteris, bendradarbiai ir vaikų 
tėvai pabrėžia jos pareigingumą ir sugebėjimą prižiūrėti 
vaikus, tuo tarpu kiti apmėtė ją purvais ir surengė tikrą 
pjudymą. Anot advokatės, ypač blogą poveikį padarė 
pasklidusi žinia, kad moteris kalbėjusi telefonu. 

Teismo nuosprendis skelbiamas ketvirtadienį. 


Ji pakėlė akis, vėl pažvelgė pro langą. Bandė suvokti, 
kokius jausmus jai sukėlė ši naujiena. Ji rado, ko ieškojo, 
ne, rado kur kas daugiau, bet, užuot apsidžiaugusi, aki- 
mirką sugebėjo pamiršti savo širdies tamsą, pažvelgti į 
save iš šalies. Tarytum išgirdo kažkokį buvusios ir seniai 
dingusios Evos įspėjimą. 

Dabar viską gerai apsvarstyk. 

Vėl pažvelgė į ekraną. 

Ką gi, kaip pasiklosi, taip išmiegosi. 

Ji pakilo, nuėjo į virtuvę, atidarė šaldytuvą, paskui 
vėl uždarė, nebeprisimindama, ko čia ieško. 

Pasiėmė bevielį telefoną, paskambino į informaciją. 

— Man reikalingas Varbergo apygardos teismo nu- 
meris. Prašau mane sujungti. 

Spaudžiamų klavišų garsas, paskui telefono signa- 
lai. 

— Varbergo apygardos teismas. Marija Luisė Joha- 
neson. 

- Sveiki. Mano vardas Eva. Norėčiau sužinoti, kuo 
baigėsi vienas jūsų teismo procesas, vykęs du tūkstan- 
čiai pirmųjų metų lapkričio mėnesį. 

— Koks bylos numeris? 

- Nežinau. 

— Be numerio negalėsiu rasti teismo sprendimo. 

— Kaip tada galėčiau sužinoti? 

— Kas tai buvo per byla? 

— Nelaimingas atsitikimas pajūryje. Nuskendo aš- 
tuonerių metų mergaitė, kaltinamoji buvo ištekėjusi 
už mergaitės tėvo. 

— Ak, tai. Ji pripažinta nekalta. Sprendimą galėčiau 
rasti ir nežinodama numerio. 

— Ne, nereikia. Vadinasi, ji išteisinta? 

- Taip. 

- Dėkui. 

Ji padėjo telefoną, vėl atidarė šaldytuvą, nežinodama 
kodėl. Uždariusi sutiko Akselio žvilgsnį iš nuotraukos, 
magnetu pritvirtintos prie šaldytuvo. Prisiminė, kad 
Akselis sakė, jog magnetas panašus į dinozaurą. Ko 
gero, iš tikrųjų panašus. 

Mėlynos, nekaltos akys, tikinčios viskuo, ką mato. 

Įsitikinęs, kad visi žmonės geri, kad jie visada mano 
tai, ką sako. Pavyzdžiui, jo mylima darželio auklė. Jis 

ja aklai pasitiki, ji kiauras dienas juo rūpinasi ir kartu 
nori sugriauti jam gyvenimą. 

Mintis, kad Henrikas kaip tik dabar ketina padaryti 
Lindą antra Akselio motina, greitai privertė pamiršti 
netikėtai užklupusį blaivų savęs vertinimą. Niekad gy- 
venime! Negana, kad iš jos atims pusę Akselio vaikystės, 
kad ji negalės nė trupučio pasipriešinti, ji dar turės 
sutikti, kad Akselis kas antrą savaitę gyventų po vienu 
stogu su ta. Niekada! Jei Henrikas nori gyventi su Linda, 
vaikas turės likti pas motiną. 

Ar atsirastų tėvų, norinčių patikėti savo vaikų prie- 
žiūrą tokiai kaip Linda? Kaip patiktų kitiems darželio 
teista už tai, kad aštuonerių metų mergaitė nuskendo, 
kai ji kalbėjo telefonu? 

Suvokė, kad ši mintis svarbi ir kad tai reikėtų išsi- 
aiškinti. 

Nenuleisdama žvilgsnio nuo Akselio akių, ji apsi- 
sprendė. 

Pasirinko. 

Jai reikėjo tik užrašyti Lindos vardą ant išspausdinto 
laikraščio straipsnio. Lapą įdėjo į voką be siuntėjo ad- 

taip smarkiai susierzinusios Simono motinos adresą. 

VIENERIUS METUS. 

Tokia mintis - tarsi smūgis į paširdžius. Kas kartą, kai 
apie tai pagalvodavo, į jo sąmonę skverbėsi įvairiausios 
išvados. Per atostogas, kai juodu automobiliu keliavo 
po Italiją. Per visus pobūvius su šeimos draugais. Kai 
ji važiavo su juo į Londoną ir juodu kartu praleido 
meilės naktį. Ir prieš tai, ir vėliau tas prakeiktas tipas 
niekam tikęs liurbis. Vidutinybė, kurią lengva pakeisti 
bet kuo kitu. 

Jis sėdėjo ant sofos, pritvirtintos prie sienos, žiūrė- 
jo pro prabangios kajutės langą. Laivas praplaukė pro 
Niukelvikeno tiltą, virš horizonto tarytum du šauktukai 
iškilo Nikė ir Nokė, primindami, kur jo namai ir ką jis 
juose išgyveno. 

Krepšys stovėjo ant grindų, neatidarytas. Vonioje 
girdėjosi jos judesiai, jos ranka ieškojo čia vieno, čia 
kito daikčiuko tualetinių reikmenų krepšelyje. 

Vienerius metus. 

Aš myliu jūsų žmoną, o ji myli mane. 

Vonios durys prasivėrė, ji stovėjo ant slenksčio, lauk- 
dama jo dėmesio. Pastebėjo, kad ji užsivilkusi ploną 

šviesiai geltoną šilkinį chalatą, šukuosena tokia, kokios 
jis dar nebuvo metęs. 

Jis vėl pažvelgė pro kajutės langelį. 

Dėl jo keletą kartų bandėme viską baigti, bet tiesiog 
negalime gyventi be vienas kito. 

Akies krašteliu matė, kaip ji priėjo prie savo atviro, 
ant lovos numesto krepšio. 

- Ar dar nepaskambinai, kad atneštų daugiau rank- 
šluosčių? 

Trumpas, kiek irzlus klausimas. 

Jis dar kartą pažvelgė į ją. 

— Ne. 

Tai nebuvo sąmoningas noras ją įžeisti. Įėję juodu iš 
karto pamatė, kad per mažai rankšluosčių, bet iš seno 
įpročio jis laukė, kad ji imsis iniciatyvos, kad ji paskam- 
bins ir viską sutvarkys. 

Taip būdavo visada. 

Pirmą kartą nustebęs pagalvojo, kokį neišdildomą 
įspaudą jo gyvenime paliko visi tie su Eva praleisti 
metai. Kaip lengva būdavo nuo daug ko nusišalinti, 
pasislėpti už jos nenuilstamo veiklumo. Staiga suvokė 
grėsmę ir bejėgiškumą. Teks atsisakyti to, prie ko jis taip 
pripratęs. Kas gi liks iš jo, kai viso to neteks? 

— Ar padarysi? 

Kandus balsas grąžino jį į dabartį. 

— Ką? 

— Ar paskambinsi dėl rankšluosčių? Ar teks skam- 
binti man pačiai? 

Pasirėmė rankomis į šlaunis, atsistojo, priėjo prie 
mažo rašomojo stalelio ir ėmė abejingai sklaidyti laivų 
kompanijos lankstinukus. 

Visais požiūriais tobula. Pats žinote, ką turiu galvoje. 

Koks įžūlus kiaulė! 

Padėjo lankstinuką į šalį, nė nežinodamas, ko ieškojo, 
grįžo prie langelio. Nikės ir Nokės pro sandarų, storą 
langelio stiklą nebematyti. Jis užmerkė akis, slopinda- 
mas norą išlipti ant denio, į gryną orą, pažiūrėti, ar jie 
dar neišnyko už horizonto. 

Kai atsigręžė, pamatė, kad ji, nukėlusi krepšį, sėdi 
lovoje atsirėmusi į faneruotą galvūgalį. Po plonu šilko 
chalatu ryškėjo krūtų speneliai, ji buvo nusivilkusi visus 
apatinius drabužius. Rankose laiko laivo parduotuvių 
katalogą su kainomis be muito mokesčio, bet jis matė, 
kad ji jo neskaito, tik nori nukreipti žvilgsnį kažkur į 
šalį, pabrėždama, kad ji nusivylusi, jog jis toks nedėme- 
singas, nerodo entuziazmo. 

Jis staiga suprato, ko iš jo laukiama, bet taip pat su- 
vokė, kad tai neįmanomas dalykas. Geismas, prieš porą 
valandų varęs jį iš proto, ištekėjo tarytum žibalas iš 
kiauro bako, tai, kas kurstė aistrą, liko ant Viking Line 
terminalo grindų. 

Kaip, po velnių, reikės visą parą ištverti uždarytam 
ankštoje kajutėje atviroje jūroje? Jau nekalbant apie žavų 
Nodendalio viešbutį, įtrauktą į jų romantiškos kelionės 
bilieto kainą. Kai juodu suėjo į kajutę, ji juokdamasi 
parodė du ką tik pirktus Cho-San pakelius. Aiškiau 
nepasakysi. 

Juk ji pasirengusi tam, kad juodu padarys reikiamus 
sprendimus, kartu planuos ateitį, pagaliau ryšis lemtin- 
gam žingsniui. 

O jis staiga pajunta, kad dar nieko nežino. Net ne- 
aišku, ką pasirinks. 


Staigiu judesiu ji numetė į šalį parduotuvių katalogą, 
sukryžiavo ant krūtinės rankas lyg nuo jo atsiriboda- 
ma. 

— Blogai jautiesi? 

Iš balso visiškai aišku, kad tai ne šiaip sau klausimas, 
o tikras kaltinimas. 

- Taip. Gana blogai. 

— Blogai? 

Klausimas tarytum kirtis, nuodai pasklido po oda. 

— Kas gi nutiko? Maniau, keliaudami linksmiau lei- 
sime laiką. 

Ji nervingai nubraukė šviesią garbaną, ištrūkusią iš 
naujosios šukuosenos, užkišo ją už ausies ir vėl sukry- 
žiavo ant krūtinės rankas. Šilkinis chalatas prasiskleidė, 
pasimatė įdubimas tarp krūtų. Jis pastebėjo, kad ir tas 
jo nė kiek nepradžiugino, kad staiga net nebegali pasi- 
kalbėti su ja apie tai, kaip jis jaučiasi, kad viskas tiesiog 
nepakeliama. Juk su ja galėdavo pasidalyti visomis min- 
timis. Ji jį gelbėjo iš visos tos pilkumos, iš nuobodulio. 
Auksinis aušros ruoželis. Viltis. Begaliniai pokalbiai, 
po kurių atsiverdavo nauji, neištyrinėti keliai. Jai visada 
pavykdavo padaryti, kad jis pasijustų puikiai, suvoktų, 
jog verta gyventi. Visada taip daug juokdavosi. Jos ranka 
staiga, netikėtai liesdavo jį pačiose neįprasčiausiose 
vietose, ji norėdavo jį liesti. 

Eva to niekada nedarydavo. 

Kaip audra įsiveržusi į jo gyvenimą, ji pažadino tiek 
daug užmigusių jausmų ir poreikių. Jis gėrė jos dėmesį 
kaip išdžiūvusi kempinė. 

Kada ir kur juodu su Eva pradėjo tai pamiršti? Nu- 
stojo stengtis, ėmė nesirūpinti tuo, ką turi. Juk kažkada 


202 


Eva turėjo turėti visa tai, ką dabar, kaip jam atrodė, 
turi Linda. O gal ne? Arjis jai kada nors jautė panašius 
jausmus? Jei taip, kada juodu priėjo posūkio tašką, kada 
prasidėjo kelionė atgal? Gal ne atgal, gal abejingumo 
link? Ar toli jis nuėjo abejingumo kryptimi? Kodėl tada 
taip nepakenčiama įsivaizduoti ją su kitu vyru? Gal tai 
tik bėgimas? Gal jis bėga nuo nusivylimo, kad ji galbūt 
niekada jo tikrai nemylėjo, niekada nebijojo jo prarasti? 
Gyveno su juo iš pareigos, iš įpročio? Nepakeliama min- 
tis. Beviltiškai bandė sužadinti pyktį ir juo prisidengti, 
bet juto tik paniką, kad viskas aplink jį skyla ir griūva. 
Pažvelgė į Lindą ir staiga ėmė trokšti, kad ji apkabintų 
jį, suprastų, koks jis išsigandęs, kaip jam skaudu, kad jį 
taip išdavė. Labiau negu bet kada jam dabar reikia jos 
užuojautos. 

Giliai atsidusęs jis vėl sunkiai atsisėdo ant sofos, pri- 
tvirtintos prie sienos. 

— Eva turi kitą. 

Demonstratyviai ant krūtinės sukryžiuotos rankos 
nusviro ant kelių, tarytum jai kažkas būtų numovęs 
tramdomuosius marškinius. Nepasitenkinimo išraiška 
staiga virto palengvėjimo atodūsiu. 

- Betgi, Henrikai, juk tai tiesiog puiku! Tai geriausia 
išeitis. 

Iš pradžių jis neišgirdo, ką ji sako, žodžius girdėjo, bet 
niekaip negalėjo suvokti, ką gi jie galėtų reikšti. 

Jos veidas spindi iš džiaugsmo. Sakytum, atplėšė pa- 
ketą ir rado tai, ko visada troško, bet niekada nesitikėjo 
gauti. 

— Mums daugiau nereikės slapukauti. Jei ji jau turi 
kitą, vadinasi, visi gaus tai, ko nori. 

Taip gera, kad sunku ir patikėti. Ji švyti iš laimės, 
regis, keliais sakiniais išsprendė visas problemas. 

— Tiesiog sunku patikėti. O tu visą laiką jauteisi kaltas 
prieš Akselį, kaltas, kad griauni šeimą. Argi nesupranti, 
kas už viso to slypi? Juk tai ji, o ne tu nori skyrybų. Buvo 
tau neištikima dar prieš mums susitinkant. 

Pabaigoje, tarytum grožėdamasi, kad gyvenimas toks 
puikus, sušuko: 

— Pagaliau tu laisvas! 

Jis suvokė, kad ji niekada jo nesupras. 

Kad jis jai niekada negalės išaiškinti. 

Atsirado kitas vyras ir užgrobė jo vietą. Vyras, ku- 
riam Eva suteikė pirmenybę, kurį laiko patrauklesniu, 
įdomesniu, inteligentiškesniu, vertesniu. 

Geresniu. 

Jau metai, kai tas vyras supranta esąs už jį prana- 
šesnis, klausosi kalbų apie jį, negerų kalbų. Vargšas 
Henrikas, jis toks nevykęs, jis neturi ko jai duoti. Jį 
pergudravo. Tas bailus niekšas slankiojo jo būties už- 
kulisiuose, neišdrįso pasirodyti, bet visą laiką puikiai 
viską žinojo apie jo gyvenimą, jį kontroliavo. Timpte- 
lėdavo čia vieną virvutę, čia kitą, o jis kaip koks idiotas 
žeminosi visų akivaizdoje. 

Netikėtas pyktis privertė jį pašokti. 

— Nejaugi nesupranti, ką tau sakau! Po velnių, kal- 
bame ne apie kaltės jausmą. Ji kiaurus metus mane 
apgaudinėjo, veikė man už nugaros. Kiaurus metus! 
Gniaužėsi su apsisnargliavusiu dvidešimt penkerių 
metų pienburniu ir tylėjo kaip užsiūta. 

Netikėtas jausmų proveržis privertė ją nutilti iš nuo- 
stabos. Tyla buvo tokia ilga, kad jis ėmė gailėtis to, ką 
pasakė. Konflikto su ja tikrai nenorėjo. 


204 


Nedrįso pradėti kivirčą. 

Nekantriu judesiu ji susisiautė į chalatą, prisidengė 
apnuogintą krūtinę. 

— Nair kas? O ką tu veiki pastaruosius septynis mė- 
nesius? 

Žinoma. Ką jis gali atsakyti? Jei visai atvirai, tikrai 
nežino. 

- Aišku, šioks toks skirtumas yra. Juk aš esu apsi- 
snargliavusi dvidešimt devynerių metų mergiotė. 

Jis vėl plestelėjo ant sofos. 

- Nutilk. 

— Ką gi tau daugiau pasakyti? 

Ne, tojis tikrai nežino. Sėdėjo tylėdamas. Tegul dus- 
lus laivo mašinų skyriaus ūžesys užgožia jo sumišimą. 

- Gal nori, kad kažkaip tave paguosčiau? 

Aš myliu jūsų žmoną, o ji myli mane. 

- Atleisk, bet tikrai neketinu to daryti. Atvirai kal- 
bant, nelabai suprantu, dėl ko turėčiau tave guosti. O 
gal tu mane visą laiką apgaudinėjai? 

Ji išlipo iš lovos, išsitraukė iš krepšio palaidinę. Sku- 
būs, nekantrūs judesiai, galėjai pamanyti, kad ji nori iš 
čia kuo greičiau pabėgti, lygiai kaip ir jis. Kai ėjo į vonios 
kambarį, jis pamatė, kaip ji ranka pasibraukė per kairįjį 
skruostą. Tiek daug ji laukė, tiek tikėjosi. Ir jis jai tiek 
visko pažadėjo. Jį užplūdo švelnumo banga. Jokiu būdu 
nenorėjo jos skaudinti. Ji tikrai nusipelnė patirti truputį 
laimės po visų sunkių išgyvenimų, bet nustebęs suprato, 
kad nepasiruošęs įgyvendinti jos svajonių. 

Vonios tarpduryje ji stabtelėjo, bet į jį nepažvelgė. 

- Šiandien vakare kitu laivu iš Turku plauksiu namo. 

Ji įžengė į vonią, užsidarė duris, užsirakino. 

ATRODĖ, LYG DARŽELYJE VISI BŪTŲ PAMIRŠĘ 
sekmadienio susirinkimą. Kerstina pasistengė, kad vis- 
kas būtų kaip visada. Ji sustabdė pro duris išeinančią Evą, 
dar kartą padėkojo jai už jos žodžius, ištartus susirinki- 
me, kurie aptramdė sukilusius jausmus ir neleido, kad 
susirinkimas virstų egzekucija. Eva sumišusi šyptelėjo ir 
pareiškė, kad pasakiusi tai, kas jai atrodė teisinga. 

Akselis sėdėjo galinėje sėdynėje. Tėvams ji nepasakė, 
ko atvažiuoja. Ne tik išgerti kavos. Nepasakė, kad tik- 
rasis jos tikslas - pasiskolinti pinigų. Daug pinigų. Nuo 
minties, kad teks papasakoti, kokia yra tikroji padėtis, 
kad Henrikas rengiasi ją palikti, jai buvo gėda. 

— Mama, žiūrėk, ką šiandien gavau. 

Ji žvilgtelėjo į automobilio veidrodėlį. Akselio ranko- 
se sušmėžavo kažkoks rudai raudonas daiktas. 

- O, kaip gražu! Kas tau padovanojo? 

- Nežinau, kuo jis vardu. 

Kaip papasakoti tėvams, kad Henrikui jos nebereikia, 
ir kartu nesugriauti tėvų iliuzijų apie ją. Žinojo, kad 
tėvus tai įskaudins ne mažiau kaip ją. Gal net labiau. 
Labiausiai ji nenorėjo, kad tėvai ja nusiviltų. Po visko, 
ką jie dėl jos padarė, ką jai davė. 

Viską, ko ji negalės duoti savo sūnui. 

— Nežinai, kuo jis vardu? Ar jis lanko kitą grupę? 

— Ne, jis didelis. Toks didelis kaip ir tu. 

Keista, kad Lindą pavaduojantis tarnautojas dalija 
jos vaikui dovanas. 

- Arjis šiandien dirbo darželyje? 

-— Ne, jis stovėjo už tvoros, miške. Pašaukė mane, kai 
sėdėjau supynėse, ir pasakė, kad nori padovanoti man 
puikų dalyką. 

Automobilis sulėtino greitį, nors ji nė pati nepajuto, 
kaip koja nuspaudė stabdį. Pasuko į pakelę, patraukė 
rankinį stabdį, atsigręžė, kad galėtų jį gerai matyti. 

- Parodyk! 

Jis ištiesė jai rudą meškiuką su raudona širdute ant 
pilvo. 

— Ką jis dar pasakė? 

— Nieko tokio jis nepasakė. Sakė, kad aš gražiai su- 
puosi ir kad jis žino tokią aikštelę, kur yra labai daug 
sūpuoklių ir labai ilgas lovelis čiuožti ant užpakalio, ir 
kad mes ten nuvažiuosime, jei ir tu važiuosi kartu. 

Krūtinę tarytum kažkas apjuosė geležiniu lanku. Ji 
bandė tramdytis, nerėkti garsiai, kad neišgąsdintų vai- 
ko. 

— Akseli, juk sakiau tau, kad negalima kalbėtis su 
suaugusiais, jei jų nepažįsti. Ir nieku gyvu neimk, jei 
jie tau ką duoda. 

- Bet jis žino, kuo aš vardu. Tada turbūt galima? 

Ji gurktelėjo, giliai įkvėpė oro. 

— Kokio amžiaus jis buvo? Toks kaip tėtė ar toks kaip 
senelis? 

— Kaip tėtė, bet ne toks senas. 

— Kiek jam gali būti metų? 

— Na, septyniasdešimt penkeri. 

— Ar kuri nors iš auklių matė, kai tu su juo kalbėjai? 

— Nežinau. 

— Kaip jis atrodė? 

— Na, negaliu pasakyti. Kodėl tu taip pyksti? 

Kaip jam paaiškinti? Vien nuo minties, kad jam gali 
kas nors atsitikti, gniaužė kvapą. 

— Aš nepykstu. Man tik neramu. 

- Bet jis geras. Kodėl negalima su juo kalbėti? 

- Ar tu jį pažįsti? Gal kada nors esi matęs? 

— Rodos, ne. Bet jis sakė, kad galbūt dar ateis. 

— Dabar gerai manęs paklausyk, Akseli. Jei jis dar 
kartą ateitų, atsivesk kurią nors auklę, tegul ji su juo 
pasikalba. Pažadėk. Vienas daugiau niekada su juo ne- 
sikalbėk. 

Jis sėdėjo tylėdamas, glostydamas raudoną meškiuko 
širdį. 

— Pažadėk man, Akseli. 

- Gerai! 

Ji giliai įkvėpė oro ir ištiesė ranką prie mobiliojo. Visa 
kita nesvarbu, instinktyviai pajuto, kad turi paskambinti 
Henrikui, pasakyti jam, kas atsitiko. Kitą akimirką ji 
suvokė, kokia yra tikrovė. Juk jis išvyko į slaptą kelionę 
su darželio aukle ir turi malonesnių užsiėmimų, negu 
rūpintis sūnaus saugumu. Nuo dabar ji viena, laikas prie 
to priprasti. Ji padėjo telefoną, nusprendusi, jog vakare, 
kai Akselis užmigs, paskambins Kerstinai ir paprašys, 
kad geriau jį prižiūrėtų. Ir apskritai, ar ji gali leisti jį į 
darželį, kol neišsiaiškino, kas tas nepažįstamas vyras, 
žinąs Akselio vardą? 

Vos tik ji tėvams papasakojo, kas atsitiko, viskas buvo 
išspręsta. Jie tuoj pasisiūlė kelias dienas palaikyti Akselį 
savo namuose. Kol bus tikri, kad vyras daugiau neateis. 

Sėdėjo virtuvėje su kavos puodeliais ir ką tik iškeptu 
pyragu, viskas atrodė taip ramu ir jauku kaip visada, 
kai ji lankydavosi vaikystės namuose. Bet šiandien jai 
smarkiai dunksėjo širdis, ji jautė kaltę ir gėdą, kad ne- 
sugeba susitvarkyti savo gyvenimo. 

Akselis sėdėjo prie seno, blogai suderinto pianino, 
visi girdėjo, kaip jis neįgudusiomis rankomis atkakliai 
stengiasi surankioti tinkamus dainelės „Senasis Nojus“ 
garsus. Kadaise ji mokė jį tą dainelę skambinti. 

Ji turi viską paaiškinti dabar, kai Akselis negirdi, kas 
jo laukia. Kad tėtė juos paliks, kad negyvens namie. 
Ji bandė pradėti, tačiau kokiais žodžiais galėtų tai iš- 
reikšti? Kaip pasakyti, kad ji pralaimėjo? Kad ją pametė, 
kad pasirinkta kita, kad jos nebenori, kad vyras laiko 
ją niekam tikusia. 

Juo geriau Akselis grojo savo dainelę, juo sunkiau 
jai buvo rasti tinkamų žodžių, nors jautė, kad dabar 
būtų pats metas. 

- Kaip judviem iš tikrųjų sekasi? 

Ji sutiko motinos žvilgsnį, pamatė, kad ji supranta, 
jog kažkas negerai. 

— Ak, nekaip. 

Neilga tyla. Tėvai persimetė žvilgsniu, liudijančiu, 
kad juodu visiškai supranta vienas kitą, kad jiems žo- 
džiai nereikalingi. Ji irgi visą gyvenimą norėjo, kad 
galėtų į ką nors žvelgti tokiu žvilgsniu. 

— Nenorime kištis į jūsų reikalus, bet jei nori pasi- 
kalbėti, ką gi... 

Tėvas nebaigė sakinio, perleisdamas iniciatyvą jai. Ji 
jautė, kad dreba rankos. Kažin, ar jie tai pastebi? Niekad 
gyvenime nemanė, kad kada nors bus taip sunku prašyti 
juos pagalbos. Taip sunku pasakyti teisybę. 

Ji nurijo sunkų kąsnį. 

- Viskas, atrodo, klostosi gana blogai. 

— Taip, mes jau supratome. 

Vėl pasidarė tylu. Netrukus dainelė baigsis, brangi 
kiekviena sekundė. 

Be galo įtempusi jėgas, ji pagaliau ištarė lemtingus 
žodžius. 

— Mudu su Henriku skirsimės. 

Motina ir tėvas liko visiškai ramūs, jų veidai nė kiek 
nepasikeitė. Jai pačiai buvo sunku nusėdėti ant kėdės. 
Pirmą kartą ji garsiai ištarė šiuos žodžius, tarytum pati 
išgirdo juos iš šalies. Išleido juos į visatą kaip nepa- 
neigiamą faktą. Pirmą kartą jų turinys tapo tikrove, 
dabar ji viena iš tų, kurioms nepasisekė, kurių vaikas 
bus išsiskyrusių tėvų vaikas. 

— Vadinasi, blogi reikalai. 

Tėvo kaktoje įsirėžė susirūpinimo raukšlė. 

Nuo jo žodžių ji sumišo. Kodėl jie nesistebi? Ką jie 
matė ir ko nemato ji? 

Motina, kaip paprastai, suprato jos mintis. Kai ji 
prakalbo, balsas buvo liūdnas. 

— Manau, reikia kalbėti atvirai. Mums iš pat pradžių 
pasirodė, kad tu ir Henrikas kiek per daug, kaip čia 
pasakius... Galbūt per daug skirtingi. Bet tu taip juo 
pasitikėjai, tau taip patiko... Ką gi mes galėjome sakyti, 
kokią teisę turėjome kištis į tavo pasirinkimą? Tu visada 
elgeisi kaip norėjai. 


210 


Ji meiliai paglostė Evai ranką, nusišypsojo. 

— Matėme, kaip judu gyvenate, ir bijojome, kad, lai- 
kui bėgant, tu pavargsi. Kad jis nesugebės išpildyti visų 
tavo lūkesčių. Nieku gyvu nenoriu pasakyti, kad mes 
džiaugiamės, jog buvome teisūs. 

Ji patraukė ranką, bijodama, kad motina pajus, kaip 
ji dreba. Visiškas chaosas. Ji apsižvalgė, jos žvilgsnis 
sustojo ant seno stiklinio padėklo, kabančio ant sienos, 
išlikusio dar iš prosenelės namų. Darbščių šeimų kartos, 
kurių pastangos davė jai viską ir vedė ją iki šios dienos. 
Viena karta ėjo kitos kartos pramintu keliu. O štai ji ir 
jos nesėkmė pertrauks šią grandinę. Didžioji nevykė- 
lė, kurios atsisako vyras ir kuri likusią grandinės dalį 
pažymės kitokiu požiūriu į meilę ir santuoką. Kažkas 
apgaulinga, nepatikima. Tai, dėl ko neverta kovoti. Gal 
apskritai neverta tikėti. 

Tėvas tarkštelėjo kavos puodeliu. Toks jaukus, gerai 
pažįstamas garsas. 

— O kaip į visa tai žiūri Henrikas? Jam irgi turėtų 
būti sunku. 

Ji, netekusi žado, pažvelgė į motiną. Paskui į tėvą, 
vis dar tebesididžiuojantį savo dukteria, ryžtingai tvar- 
kančia savo gyvenimą, nesitenkinančia tuo, kas nėra 
geriausia, verta daug daugiau, negu ji turi. 

Tiesa pasislėpė už geležinių durų. 

— Ką gi. Jis jaučiasi neblogai. 

— Ką žadate daryti su namu? 

Dabar viską gerai apsvarstyk. 

Silpnas, bejėgis balsas jos širdies tamsoje paskutinį 
kartą bandė ją įspėti. 

Kaip pasiklosi, taip išmiegosi. 

Ji pasuko galvą, pažvelgė į tėvą, ir Evos, kuri kadaise 
gyveno, balsas pasidavė, nutilo, jis niekada daugiau 
negalės jos įspėti. 

Širdyje ji maldavo, kad kada nors gyvenime sutiktų 
žmogų, kuris stovėtų jos pusėje, mylėtų ją, į kurį ji ga- 
lėtų atsiremti, kai pati nebepajėgs kovoti. 

— Norėčiau Henrikui išmokėti jo dalį, o namą pasi- 
likti sau. Turiu pasiskolinti pinigų. 

BJAURI. TOKIU ŽODŽIU JIS GALĖJO PAVADIN- 
TI likusią jų kelionės dalį, nors tai ir per silpnas žodis. 
Baltijos jūra buvo lygi kaip veidrodis, bet jo viduje kilusi 
audra neleido jam grožėtis išorine ramybe. Ištrinti visi 
jausmai, sprendimai, kuriais jis dar taip neseniai pasi- 
tikėjo kaip tvirtu inkaru. Jausmai, troškimai, svajonės. 
Viskas staiga virto didžiausia sumaištimi. 

Ilgiausią jo gyvenimo pusvalandį ji išbuvo užsida- 
riusi vonioje, paskui išpuolė, įniršusi susimetė savo 
daiktus ir, nesakydama nė žodžio, užtrenkė jų praban- 
gios kajutės duris. 

Jis sėdėjo nejudėdamas, pro langelį žvelgė į vis re- 
tėjančius šcherus, Stokholmas ir namai pamažu tolo 
už horizonto. Po kelių valandų nusileido į vestibiulį ir 
užsisakė atgalinį bilietą tos pačios dienos vakarui. Su- 
žinojo, kad ir ji padarė tą patį. Negalėjo suprasti, kur ji 
leidžia laiką ilgos kelionės metu. 

Turku jis persėdo į grįžtantį laivą, lyg už bausmę gavo 
kajutę apatiniame denyje, be langų, žemiau vandens 
lygio. Sėdėjo joje vienas. Tuoj po vidurnakčio kažkas 
ryžtingai pasibeldė į duris. Ji buvo girta, plūdo jį pas- 
kutiniais žodžiais, bet kadangi jis nesiteisino, ji greitai 

išsikvėpė. Verkdama susmuko ant grindų prie kajutės 
durų. Bet jis nesugebėjo jos paguosti, nesugebėjo ras- 
ti žodžių, kuriuos galėtų jai pasakyti. Supratusi, kad 
jis visiškai nežino, ką daryti šiomis aplinkybėmis, ji 
vėl perpyko, pasipylė dar vienas keiksmų srautas, ir ji, 
trenkusi durimis, vėl paliko jį tarp ankštų sienų, tarp 
kurių tebeaidėjo jos žodžiai. Suvokė, kad kiekvienas jos 
žodis teisingas, sėdėjo šių žodžių supamas, ėmė svarstyti 
savo padėtį ir pagaliau suprato, jog nebeištvers. Juk ir jį 
išdavė. Koks nors teisėjas turėtų stoti jo pusėn, pasverti 
bausmę už tai, ką padarė Lindai, bet ir užuojautą, kurios 
jis nusipelnė dėl Evos išdavystės. 

Būtų daug paprasčiau, jei viskas būtų tik juoda ar 
balta. Jei jį kas verstų balansuoti tarp dviejų galimybių. 
Be galo norėtų ją pasmerkti, pats būdamas nekaltas, 
priversti ją nutilti, atskleisti jos nešvarią sąžinę ir ne- 
palikti jokios galimybės gintis. Kad ji prisipažintų, kaip 
bjauriai elgiasi, ir taip galų gale prarastų savo galią. Kad 
jis pasijustų už ją pranašesnis. 

Bet dabar jam teks nuolankiai atsikariauti jos meilę, 
sugraudinti ją, pataikūniškai įkalbinėti, kad liktų su juo. 
Gerai parinkti žodžius ir neduoti jai nė mažiausios gali- 
mybės sumažinti savo kaltę ir suversti dalį atsakomybės 
jam. Kad jis neva buvęs nė kiek ne geresnis. 


Viskas klostytųsi daug paprasčiau, jei jis iš karto būtų 
viską prisipažinęs. Kad būtų jai papasakojęs apie savo 
slaptą meilę, aistrą ar kaip tai pavadinsi. Tada jie būtų 
galėję pradėti nuo to, ko dabar dar reikės pasiekti. Nuo 
žaidimo atviromis kortomis. Dabar jau per vėlu. Jei 
dabar prisipažins, kad melavo, taip save suniekins, kad 

niekada negalės pakilti ir būti lygus su ja. Nors ji taip 
pat pasielgė su juo, jos iškalbingumas padės jai įrodyti, 
jog teisi ji ir tik ji. 


Eva turi kažką, kas verčia jį jaustis nereikalingu. Ji 
beprotiškai stipri. Gali pamanyti, kad sunkumai veikia 
ją kitaip nei paprastus žmones. Ji nereaguoja į juos 
normaliai. Sunkumai jai lyg kuras, lyg proga tapti dar 
stipresne. Kažkokiu nesuprantamu būdu jai pavyksta 
sunkią padėtį paversti nauja galimybe. Jis stovi šalia, 
tyli ir mato, kad jai jo nereikia, kad ji viską įveikia savo 
jėgomis, neprašydama jo pagalbos, nereikalaudama, 
kad leistų į jį atsiremti. Pamažu ji perėmė iš jo atsa- 
komybę, ir jis galų gale nė pats nežino, ar dar ką nors 
sugebėtų. Viešpatie! Juk jis net nustojo skaityti jam 
adresuotus laiškus. 

Linda visiškai kitokia. Ji atvirai prisipažino, kad jai 
jo reikia. Koks nuostabus jausmas, kai kažkas be tavęs 
negali gyventi! Ji leido jam pasijusti vyru. Ji tiesiai ir 
aiškiai leido jam suprasti, kad yra dalykų, kurių ji neiš- 
mano, ir, priešingai nei Eva, visai to nesigėdi. Atvirkš- 
čiai, ji tuo netgi naudojosi, norėdama, kad juodu labiau 
suartėtų, kad taptų vienas nuo kito priklausomi, kad 
taptų neišskiriama pora. Tokia priklausomybė teikė jam 
džiaugsmo. Jis svajojo, kaip juodu gyvens kartu, kaip jo 
gyvenime viskas pasikeis. Kaip pasikeis jis. Dabar su- 
pranta, koks buvo naivus, kaip viskas atrodė paprasta, 
kol tai buvo tik svajonės. Įsivaizdavo, kad išpjaus Evą 
iš savo gyvenimo ir savo ateities lyg seną karpą, kurios 
pagaliau įmanoma atsikratyti. Kad viskas taps švaru, 
tvarkinga, kad atsivers naujos galimybės. Niekieno ne- 

suteršta pradžia, visiškai nepriklausoma nuo to, kas 
įvyko praeityje, nepriklausoma nuo to, ką jis kažkada 
pasirinko. Dabar jis skausmingai aiškiai pamatė, kad 
taip niekada nebus. Juodu priklauso vienas kitam vi- 
siems laikams, nesvarbu, ar juodu to nori, ar ne. Kartą 
pasirinkęs, to nebeatsikratysi visą gyvenimą. Vienas 
iš argumentų - Akselis. Jis matė tik pranašumus, nie- 
kada nebandė įsivaizduoti Evos ir Akselio su kitu vyru, 
vyru, kuris galės su Akseliu leisti tiek pat laiko, kiek ir 
jis. Formuoti jį, kol jis kažkada ateityje taps suaugusiu 
vyru. Dabar, kai pamatė tą prakeiktą tipą, ši mintis tapo 
nepakeliama. 

Bet taip pat nepakeliama mintis - prarasti Lindą. 

Arba kad jį paliks Eva. 

Arba kad ji, galimas dalykas, niekada jo nemylėjo. 

Po perkūnais. 

Jam reikia laiko. Laiko suprasti, ką jis iš tikrųjų jaučia. 

Suprasti, ko iš tikrųjų nori. 

Jis atsikėlė, pasiėmė rakto kortelę. Reikia susirasti 
Lindą ir viską su ja išsiaiškinti. Nė pats nežinojo, ar jam 
labiau rūpi Linda, ar tiesiog nori išeiti iš kajutės, kur 
tarp ankštų sienų trūkšta oro. Priėmime sužinojo jos 
kajutės numerį, bet į beldimą niekas neatsakė. Jos mo- 
bilusis taip pat tylėjo. Pradėjo jos ieškoti laivo baruose 
ir restoranuose. Nežinojo, ką jai pasakys? Norėjo tiesiog 
su ja pasikalbėti. Bandyti jai paaiškinti. Nerado jos nei 
diskotekose su švytinčiomis grindimis, nei triukšmin- 
guose karaokės baruose. Sustojo prie didžiulio lango su 
plačia panorama. Už lango juoda kaip derva tamsa, jis 
prarado orientaciją, negalėjo pasakyti nei į kurią pusę 
laivas plaukia, nei kur yra laivo priekis ar laivagalis. 


216 


Patyrinėjęs ant sienos kabantį laivo planą, jis vėl ėmė 
ieškoti jos kajutės. Šį kartą ji atidarė, prisimerkusi nuo 
ryškios koridoriaus šviesos. Nieko nepasakė. Paliko 
duris praviras ir pasitraukė į kajutės tamsą. Įeidamas 
jis giliai įkvėpė, vis dar nežinodamas, ką jai pasakys. 
Uždaręs duris stovėjo visiškoje tamsoje. 

— Nedek! 

Išgirdo jos balsą už kelių metrų, atitraukė ranką nuo 
sienos, kur nejučiomis ieškojo mygtuko. 

— Nieko nematau. 

Ji neatsakė. Išgirdo, kad ji pastatė ant stalo stiklinę. 
Tamsoje pamažu ėmė ryškėti silpna kajutės iliumina- 
toriaus šviesa, pamatė kėdės kontūrus. Laukė, kol akys 
pripras prie tamsos. Nenorėjo už ko nors užkliūti. Rei- 
kėjo kažką sakyti. 

— Kaip jautiesi? 

Šį kartą ji irgi nieko neatsakė. Pro duslų motoro 
gaudesį pasigirdo, kaip ji su panieka sušnypštė. 

Ilgai stovėjo tylėdamas. Iniciatyva lyg ir jo rankose, 
bet jis nežino, ką pasakyti, kokiais žodžiais jai paaiš- 
kinti. 

— Ar turi ko išgerti? 

— Ne. 

Girdėjo, kaip ji paėmė stiklinę, nugėrė keletą gurkš- 
nių. 

Lengva tikrai nebus. 

- Linda, aš... 

Širdis ėmė daužytis. Jaučia taip daug, o paaiškinti 
nieko negali. Ji - jo artimiausia draugė. Ji taip puikiai 
jį suprasdavo. Leisdavo jam pasijusti taip nuostabiai. 
Teikdavo jam drąsos. 

Išgirdo, kad ji pakeitė kūno padėti. Gal atsisėdo? 

— Ko nori? 

Du žodžiai. 

Kiekvienas iš jų kitame kontekste visai nepavojingas. 
Jei neturėtų to sunkumo. Tik klausimas, ko jis nori. Ko 
iš jos laukia. 

Bet šią akimirką, jos lūpose, šie žodžiai kėlė grėsmę 
visai jo būčiai. Dabar jis verčiamas pasirinkti, kaip gy- 
vens likusią gyvenimo dalį. Čia ir dabar jis laisva valia 
gali pasirinkti savo ateitį. Turi tokią galimybę. Ar iš 
tikrųjų? Juk jis nežino, ar gali rinktis. Dėl to viskas taip 
sunku. Dėl to, kad nežino. Gal tai vienintelė alternatyva? 
Gal sprendimas jau padarytas jam už nugaros. 

Gal viską nusprendė Eva? 

Vėl. 

Po velnių. 

Vis dėlto Linda turėtų suprasti, kad viskas pasikeitė. 
Kad viskas pasidarė daug sunkiau. Ji neturėtų reikalauti, 
kad jis nuspręstų tokį svarbų dalyką neapgalvojęs, ne- 
išsiaiškinęs padėties. 

- Jei neturi ko pasakyti, gali eiti iš kur atėjęs. 

Balsas ledinis, nuo jo jam darosi nejauku. Matyt, jis 
praras viską. Ir viena, ir kita. Tai, ką turi, ir tai, apie ką 
svajojo. Ką gi jam daryti? Jei liks vienas... 

— Mieloji, ar negalime uždegti šviesą, kad tave ma- 
tyčiau? 

— Kam tau mane matyti? Juk tau manęs nereikia. 

Jis pajuto, kad ima pykti, nors ir gaila jos. Guli čia 
tokia apgailėtina ir nė nebando jo suprasti, ateiti jam 
į pagalbą. 

Ji vėl prašneko. 

— Noriu tik išgirsti atsakymą į klausimą. Daugiau nie- 
ko. Gali pasakyti ir tamsoje. Ko tau iš tikrųjų reikia? 

Dabar jis matė jos kontūrus. Ji sėdi lovoje. Kajutė 
vienam asmeniui, lygiai kaip jo. 

- Velniai rautų, tai ne taip lengva! 

— Kas ne taip lengva? 

- Juk viskas pasikeitė. 

— Kas pasikeitė? 
kabino jos palaidinukę, kabojusią ant atlošo, atsisėdo, 
pasidėjo ją ant kelių. 

Giliai atsiduso. 

— Net nežinau, kaip paaiškinti. 

— Pabandyk. 

Po velnių. 

Po velnių, po velnų, po velnių! 

— Suprask, kad mano jausmai tau nepasikeitė, tikrai 
ne. 

Ji sėdėjo tylėdama. Iš šio kampo jos kontūrai matyti 
blogiau. Gal iš tikrųjų lengviau pasakyti tai, ką turi pa- 
sakyti, kai nežiūri jai į akis. 

- Toks jausmas, kad... Žinau, kad tai atrodo keistai, 
bet... Mudu su Eva kartu išgyvenome beveik penkiolika 
metų. Net jei jos ir nemyliu, tai vis tiek... Negaliu su- 
vokti, kad ji ištisus metus turėjo kitą. O man net neuž- 
siminė. Jaučiuosi kažkaip velnioniškai apkvailintas. 

Tamsoje jis jautėsi geriau. Nereikia į ją žiūrėti, ji 
nemato, kaip jam gėda. Iš jos jis laukė ne klausimų ar 
kaltinimų. Laukė paramos. Supratimo. 

— Niekada tau to nepasakojau. Manau, kad niekam 
nepasakojau, net Evai. Viskas įvyko seniai, man buvo 

tik dvidešimt. Namie, Katrineholme, prieš tai, kai atsi- 
kėliau į Stokholmą. 

Kaip jis mylėjo! Be galo, iki beprotybės. Bent jam taip 
atrodė. Dvidešimties metų, su niekuo nesurištas. Viskas 
nauja, neišmėginta. Niekas netrukdė. Viskas be ribų. 

- Ten buvo mergaitė, vardu Marija. Metais už mane 
jaunesnė. Mudu pradėjome gyventi kartu mažame vie- 
no kambario bute miesto centre, vos baigę gimnaziją. 
Aš ją be galo mylėjau... 

Teko sumokėti didelę kainą. Jis paaukojo viską, bet nė 
sekundės nesijautė saugus. Iš pat pradžių nebuvo jaus- 
mų pusiausvyros, jis mylėjo labiau negu ji. Kiekvieną 
akimirką barniai, noras atkurti pusiausvyrą. Kasdien 
jėgas atimanti baimė, kad ją praras, baimė, kuri galų 
gale apėmė visą jo būtį. Tai baimei priežasčių netrūko. 
Niekada ja nepasitikėjo, nežiūrint į jos tikinimus, kad 
viskas yra taip, kaip turi būti. Ji užliūliavo jį apgaulinga 
ramybe, jis galų gale patikėjo, nes neturėjo iš ko rinktis. 
Kol jo įtarinėjimus patvirtino kiti. 

- Ji veikė iš pasalų, man už nugaros. Visą laiką kaž- 
kaip tą jaučiau, bet ji prisiekinėjo, kad nieko tokio nėra. 
Pagaliau prisipažino, jog sutiko kitą. 

Daugiau niekam neleisiu taip savęs įskaudinti. Nie- 
kada nesileisiu apgaunamas. Nieko neįsileisiu taip giliai 
į širdį. 

Dvidešimt metų, bet žaizda tebekraujuoja. Savo pa- 
žado jis laikėsi. Kol sutiko Lindą. Ji paskatino jį su- 
rizikuoti. 

Viską sugadino Eva, atvėrė seną žaizdą. 

Girdėjo ją geriant. Jautė jos judesius kaip neaiškius 
tamsos šešėlius. 

— Noriu paklausti tave tik vieno dalyko. Ko tu nori? 

Jis užsimerkė. Atsakė sąžiningai. 

— Nežinau. 

— Tada noriu, kad išeitum. 

- Linda, mieloji. 

- Aš žinau, ko noriu, seniai žinau, viską tau pasakiau. 
Tu irgi pasakei, ko nori, bet dabar suprantu, kad ne- 
tikėjai tuo, ką sakei. 

- Žinoma, tikėjau! 

- Ne, netikėjai. 

- Tikrai tikėjau, tik dabar viskas pasikeitė. 

- Štai, matai. Vadinasi, iš tikrųjų nieko nebuvo. Su- 
žinai, kad žmona turi kitą, ir tai, kas buvo tarp mūsų, 
nieko nereiškia. Eik velniop! 

Ji vėl atsigulė ant lovos. 

- Linda, kalbu visai ne apie tai. 

- Kas gi tada, po perkūnais, pasikeitė? Ar ne tavo 
jausmai man? Vos prieš porą dienų mudu žvalgėmės 
buto, kur galėtume gyventi. 

Duok man metus laiko negyvenamoje saloje. 

Ir visas galimybes rinktis. 

— Ar negali palaukti manęs? 

— Ko turėčiau laukti? Ar sugebėsi ją susigrąžinti, ar 
ne? 

— Ne! 

- Ko gi man tada laukti? Kol nuspręsi, ar esu tinka- 
mas pakaitalas? 

- Nustok, Linda. Aš tik jaučiu, kad viskas vyksta per 
greitai. Kai taip reaguoju, imu suprasti, kad... kad... 

Jis nutilo. Ką gi jis iš tikrųjų ima suprasti? 

- Kad iš tikrųjų myli savo žmoną? 

— Ne, ne tai. Taip tikrai nėra. 

O gal vis dėlto? 

- Taip tikrai nėra. Tik pradedu suprasti, kad... kad 
dar nesu pasirengęs... Būtų neteisinga tavo atžvilgiu, 
jei... 

Brangioji, išvaduok mane iš viso to! 

- Aš tik nepasirengęs. Būtų neteisinga tavo atžvil- 
giu, jei pradėtume bendrą gyvenimą dabar, kai aš taip 
jaučiuosi. 

- Vadinasi, aš turiu sėdėti ir laukti tavęs. Kol tu kada 
nors būsi pasirengęs, jei iš viso būsi. 

— Tau viskas daug paprasčiau! Juk tu niekuo ne- 
rizikuoji. 

Ji vėl atsisėdo. 

— Niekuo nerizikuoju? Aš, darželio auklė, susidėjusi 
su vieno darželinuko tėveliu! Kaip manai, kas man atsi- 
tiks, kai tai išaiškės? Ir dar tie kažkieno pasiųsti laiškai. 
Kaip reikia jaustis, kai kažkas įsijungia mano kompiute- 
rį, randa mano privačius laiškus ir pasiunčia juos mano 
elektroniniu paštu? Ar nesupranti, kad kažkas jau žino? 
Kad mus jau matė. Kad mane bando nubausti! 

- Tai padarė ne Eva. Žinau, kad tu įtari ją, bet ji ne 
tokia. Ir kuriems velniams ji turėtų tai daryti? Ji kaip tik 
patenkinta. Juk jai paliekamos laisvos rankos. 

Linda tylėjo. Jis matė, kaip ji purto galvą. Iš lėto su- 
kioja galvą į vieną ir į kitą pusę. Iš pasibjaurėjimo. 

Ji bjaurisi juo. 

- Ar suvoki, ką kalbi? Vargšelis mažutis žmonos pa- 
mestas Henrikas. Velniai rautų, kaip tavęs gaila! 

Jis nieko neatsakė. 

Jis ją prarado. 

Ji atidarė kajutės duris. Jį apakino ryški dienos švie- 
sos lempa. Jos jis nematė, tik juodą siluetą. 

- Tu niekada nebūsi pasirengęs, Henrikai. Tavo vie- 
toje aš visą savo ateitį paskirčiau išsiaiškinti, kas aš esu 
ir ko iš tikrųjų noriu iš savo gyvenimo. Tik tada galėsi 
įpainioti į savo ateitį ir kitus. 

Jis gurktelėjo. Kąsnis, skaudžiai spaudęs jo gerklę, 
neišnyko. 

- Eik. 


Neprisimena, kada taip nervinosi. Milžiniška rožių 
puokštė ant sėdynės šalia jo staiga pasirodė groteskiška 
kaip kvailas rekvizitas dar kvailesniame filme. Buvo 
dar rytas, tik kelios minutės po dešimtos. Jis džiaugėsi, 
kad dieną galės praleisti namie vienas, turės laiko nusi- 
raminti, kol ji grįš iš darbo. Neskambino jai, nepasakė, 
kad grįžta diena anksčiau. 

Jau nebetoli. Nebetoli namai. Nors jautėsi nuo jų 
toli kaip niekada. Jis nusikeikė, kad kažkas taip bjauriai 
pasistatė seną „Mazdą, iškišo ją į važiuojamąją kelio 
dalį tiesiai prieš posūkį ir įvažiavimą į gatvę. Viena 
ranka pasukęs vairą, aplenkė ją ir netrukus pamatė 
savo namus. 

Jos automobilis stovėjo prie garažo. 

Kodėl ji ne darbe? 

Ir dar viena mintis. 

Gal ji ne viena namie? Gal kai jis porą dienų buvo 
išvažiavęs, ji parsivedė į namus meilužį, nori jam juos 
aprodyti, pasigirti, kokios materialios gėrybės jų lau- 
kia? Mintis jam pasirodė šlykšti, bet kartu ir smarkiai 
išgąsdino. Dabar jis vienas, o jie dviese. Jis turės palikti 

namus, jai užteks pinigų sumokėti jam už jo namo dalį. 
Ir tas prakeiktas liurbis įsikels į jo namus, naudosis tuo, 
ką jis, sunkiai dirbdamas, šiuose namuose sukūrė. Tfu, 
kad tave velnias! O ji vaidino tokią supratingą. Pritarė, 
kad jam praverstų kelias dienas išvažiuoti, pabūti vie- 
nam su savo mintimis. Namuose aš viskuo pasirūpinsiu, 
nieko tokio, svarbiausia, kad tu geriau pasijustum. Jei 
tau manęs prireiks, visada būsiu čia. Gal ir blogai el- 
giausi, bet pasistengsiu pasitaisyti. 

Kaip ji gali būti tokia šalta, viską apskaičiuojanti. Kad 
tik galėtų kelias dienas likti su savo mylimuoju, ramiai 
su juo pasigniaužyti. Kas ji per viena, toji moteris, su 
kuria išgyveno kone penkiolika metų? Ar jis apskritai 
ją pažįstač 

Išpirko jam kelionę. Parnešė šampano. Gal norėjo 
užslopinti sąžinės priekaištus? 

Pradarė automobilio dureles, paėmė rožių puokštę, 
išlipo. Gal ji jau pamatė jį pro langą, todėl dabar nėra 
kaip pabėgti. Bet ką daryti, jei tas tipas jo namuose? 

Ilgokai delsė, kol pagaliau įkišo raktą į duris. Krapštė- 
si ilgai, kad juodu turėtų laiko nutraukti tai, kuo galbūt 
užsiėmę. Skandalo miegamajame jam tikrai nesinorėjo. 
Pasidėjo krepšį ant vestibiulio grindų, ėmė žvalgytis 
svetimų batų ar kokio viršutinio drabužio, bet nieko 
tokio nepastebėjo. 

Jos balsas iš antrojo aukšto. 

— Alio? 

Nejučiomis paslėpė puokštę už nugaros. 

— Čia tik aš. 

Jos žingsniai antrojo aukšto grindimis, jos kojos, 
o paskui ir visa ji pasirodė ant laiptų ir staiga sustojo. 

Veido išraišką sunku atspėti. Gal nustebusi, gal su- 
sierzinusi. 

— Maniau, kad grįši tik rytoj vakare. 

— Taip, žinau. Pasikeitė planai. 

Jis nuslopino impulsą paklausti, ar ji viena, nors no- 
rėjo žinoti. 

Juodu stovėjo stebėdami vienas kitą, nė vienas ne- 
buvo pasirengęs žengti dar vieną žingsnį. Puokštė de- 
gino jam rankas, staiga pasirodė tokia nemaloni, kad 
jam norėjosi atbulam išeiti pro duris ir ją išmesti, kol 
ji nepastebėjo. 

Neįmanoma nusakyti, ką jis iš tikrųjų pajuto ją pama- 
tęs. Norėjo tik ramiai užlipti laiptais, atsidrėbti jų sofoje 
ir kad vėl viskas būtų kaip visada. Pasitarti, katras paims 
iš darželio vaiką, galbūt pačiam ramiai ten nuvažiuoti, 
paskui kartu valgyti paprastus antradienio pietus. Pa- 
klausti, kaip sekasi Akseliui, ar kas nors neskambino, 
kur ji padėjo jo laiškus, ar nereikėtų vakarui išsinuo- 
moti filmo. Bet tarp jų stūkso uola. Jis nė nenumano, 
kaip tą uolą perkopti. Juo labiau - kas laukia kitoje 
uolos pusėje. 

- Tau kažkas padovanojo gėlių? 

— Ne, jos tau. 

Ištiesė jai puokštę, bet ji stovėjo nejudėdama iš vietos. 
Nė menkiausios reakcijos. Viskas tuščia. Nė neketino 
imti iš jo gėlių. Dėl jos abuojumo jis staiga taip pasi- 
piktino, kad panoro rėkte išrėkti visus kaltinimus tiesiai 
jai į veidą. Nuplėšti bejausmę kaukę, už kurios ji bando 
slėptis, paklupdyti ją ant kelių. Priversti, kad prisipa- 
žintų. Bet jei nori, kad reikalai pagerėtų, turi būti už ją 
gudresnis. 

Jis nurijo sukilusį pyktį. 

— Gal jas pamerkti? 

Išgirdusi jo žodžius, ji sukruto, nuėjo prie spintelės 
virš šaldytuvo, kur laikė vazas, kiek sudvejojo, kad ne- 
pasieks, grįžo prie stalo ir atsinešė kėdę. Ji nepadėkojo, 
kai jis padavė jai puokštę, net nepažvelgė į jį. Paėmė 
puokštę jam iš rankų ir grįžo prie kriauklės. Jis stovėjo 
žiūrėdamas jai į nugarą, kai ji ilgai, rūpestingai pjaustė 
rožių kotelius ir po vieną merkė gėles į vazą. 

Gal ji jau apsisprendė ir rengiasi viską jam iškloti. 
Gal tuoj pasisuks į jį ir pasakys visą teisybę, pasakys, 
kam ryžosi, kol jo nebuvo namie. Prisipažins, kad su- 
tiko kitą ir nori su tuo kitu gyventi. Reikia užbėgti jai už 
akių, leisti jai suprasti, kad jis pasirengęs kovoti už tai, 
ką jie turi, kad jis gali pasikeisti, jei ji suteiks jam tokią 
galimybę. Paaiškinti jai, kad jos sprendimas paremtas 
neteisingomis prielaidomis. 

Staiga jis pajuto, kad į akis veržiasi ašaros, norėjo 
prieiti prie jos ir apkabinti. Apkabinti ją iš už nugaros 
ir tiksliai viską paaiškinti. Vieną kartą mesti visas ap- 
gavystes į šalį, kad juodu vėl galėtų suartėti. Kada juo- 
du nustojo atvirai kalbėtis? Ar juodu kada nors galėjo 
pasikalbėti taip, kaip jis kalbėdavosi su Linda? Kodėl 
su Linda būdavo taip lengva, o su ja sunku? Juk juodu 
pažįsta vienas kitą jau penkiolika metų. Ji žino apie jį 
daugiau nei kas nors kitas. Negali jos laikyti savo prie- 
šu. Juodu turi tiek daug bendrų prisiminimų. Juodu 
turi Akselį. 

Mieloji Eva. Atleisk. Atleisk man. 

Ne, nieko neišeis. Reikia nežmoniškų pastangų gar- 
siai ištarti žodžius, pripažinti savo melą, neištikimybę, 

nors ji ir ne geresnė už jį. Negali taip apsinuoginti, 
nedarys to, kol nežinos, ką ji atsakys, ar atstums jį, ar 
ne. Bet turi pabandyti suartėti su ja, turi skubėti, turi 
pasiekti ją, kol dar ne per vėlu. Kol ji neatsisuko ir ne- 
paskelbė savo sprendimo. 

- Ilgėjausi tavęs. 

Ji neatsigręžė, tik ranka stabtelėjo pusiaukelėje tarp 
kriauklės ir vazos. 

Išgirdo, kokie neįprasti jo žodžiai. Kaip keistai jie 
nuaidėjo virtuvės erdvėje. Jau taip seniai šios sienos 
negirdėjo panašių žodžių. Jis pats suabejojo, ar sako 
tiesą. Ar jis iš tiesų jos ilgėjosi? Ką reiškia šie žodžiai? 
Taip, iš tikrųjų. Jis ilgėjosi jos ištikimybės. 

— Kelionėje, į kurią man patarei vykti, daug ką ap- 
galvojau. Noriu atsiprašyti už tai, kad pastaruoju metu 
taip bjauriai su tavimi elgiausi. Pagalvojau ir apie tą 
kelionę į Islandiją, kurią buvai užsakiusi. Labai norėčiau 
su tavimi tenai nuvažiuoti. 

Jos rankos judėjo tarp kriauklės ir vazos. 

- Jau grąžinau bilietus. 

— Galime vėl užsakyti. Aš tai padarysiu. 

Kiek pastangų! Kone desperatiškų. Begalinis noras 
pralaužti jos abuojumą, susilaukti bent vieno atsakymo, 
rodančio, kokia yra tikroji padėtis. Jis niršo, kad vėl 
darosi priklausomas nuo jos valios, nuo jos sprendimų. 
Per keletą akimirkų vėl ėmė taikytis prie jos, neteko 
jėgos ir ryžto, kuriuos buvo atradęs savyje per pastarąjį 
pusmetį. 

Suskambo telefonas. Nors jis stovėjo arčiau, ragelį 
pakėlė ji. Jam būtų labiau patikę, jei jie neatsakytų į 
skambutį. 

- Čia Eva. 

Išgirdusi, kas kalba, greitomis žvilgtelėjo į jį. Lyg 
bijodama, kad ją tuoj demaskuos. 

— Dar nespėjau. Ar galiu paskambinti kiek vėliau? 

Ko ji dar nespėjo? 

— Gerai, taip ir padarysiu. Iki. 

Ji išjungė pokalbį, padėjo ragelį. 

— Kas skambino? 

— Tėtė. 

Melavo nežiūrėdama jam į akis. Tai buvo jis. Tas 
kitas. 

Jam kažkaip reikia paimti viršų. Juk jis pastaruoju 
metu su ja blogai elgėsi, ir ji gali prisidengti tuo, vaidinti 
įžeistą, sunkiai sukalbamą, versti jį jai pataikauti. Reikia 
kažką padaryti, kad ji prisipažintų. Ne kaltinti ją, nes 
tada ji suklustų ir gautų gerą progą smogti atgal. Ne, jis 
turi sudaryti progą, kad ji atsiskleistų pati. 

Ji grįžo prie rožių, nors jos stovėjo vazoje surikiuotos 
kaip kareivių būrys. 

Nusprendė tiesiog paspėlioti. Vis tiek turėtų susi- 
laukti kokio nors atsako. 

— Beje, Janė tau siunčia linkėjimų. 

— Aha. Kaip jie laikosi? 

— Na, neblogai. Sakė, kad neseniai tave matė kažko- 
kioje kavinėje. 

— Štai kaip. 

- Tu tikriausiai jo nė nepastebėjai. Jis buvo nustebęs, 
sakė, kad pietavai su kažkokiu geltonsnapiu. 

Ji atsigręžė laikydama rankoje gėlių pilną vazą. 

— Geltonsnapiu? 

— Taip, tu valgei su kažkokiu jaunu vyruku. 

— Tikrai neprisimenu. Kada tai galėjo būti? 

Ji nunešė vazą į svetainę. Jis nusekė iš paskos. 

— Gal prieš savaitę. Gerai nežinau. 

Rami kaip stulpas. Jis jos nebegali atpažinti. Ar ji 
visada mokėjo taip meluoti? Gal tai nebe pirmas jos 
meilužis, apie kurį jis nė nenujautė? Visos tos komandi- 
ruotės, viršvalandžiai darbe... Jei ji su juo ir nepietavo, 
tai žodis „geltonsnapis“ vis vien turėtų ją sutrikdyti. Juk 
jos meilužis gera dešimčia metų už ją jaunesnis. 

Jis jautė, kad pyktis liejasi per kraštus, kad greitai 
nebeištvers ir pasakys jai ką nors šiurkštaus. Ji pastatė 
vazą ant svetainės stalo ir vėl ėmė tvarkyti rožes, lyg 
puokštė turėtų dalyvauti simetrijos varžybose. 

Jis nuėjo į vonią, jautė didelį norą duše nusiplauti 
viską, kas prilipo prie jo per praėjusią parą. 

Patikrino vonios spintelę. Gal pamatys pamirštą dan- 
tų šepetėlį ar šiaip ką nors tokio? Šiukšlių dėžė tuščia, 
išklota nauju polietileno maišeliu. Skalbimo mašinoje 
skalbiniai. Jis atidarė dureles, žvilgtelėjo į juos. Tamsiai 
mėlynas Akselio sportinis treningas, juoda Evos palai- 
dinė. Juodos apatinės nėriniuotos kelnaitės, kurių nie- 
kada nėra matęs. Apimtas bjaurių minčių, lyg pincetu 
kilstelėjo jas nykščiu ir smiliumi. Tfu, velniai rautų! Štai 
ką ji užsivilkdavo eidama į slaptas iškylas. Būdama su 
juo, ji niekada tokių nevilkėjo. 

Jis pakėlė jas ir pakabino ant džiovyklos, kad ji pir- 
miausia pamatytų, kai įeis. Kad suprastų, jog jis paste- 
bėjo. Kad pradėtų nerimauti, kodėl jis nieko nesako. 

Užlipo laiptais, įėjo į miegamąjį. Lova paklota, ant- 
klodė išlyginta. Kaip jis kada nors galės miegoti šioje 
lovoje? 

Ištraukė viršutinį komodos stalčių, kur ji laiko savo 
apatinius drabužius, pavartė jos paprastas kelnaites, 
kurias ji mūvėdavo, kai būdavo su juo. Kairėje tarp 
liemenukų dar viena iki šiol nematyta atrakcija. Juodas 
nėrinių liemenukas su keistais įklotais. Klausėsi, kaip 
ji krebžda virtuvėje, o rankose laikė liemenuką, kan- 
kinamas vaizdo, kaip ji ir tas kitas guli jų miegamojo 
dvigulėje lovoje, kaip jo rankos karštligiškai grabalioja 
sagutę, kurią jis laiko rankoje, ir apnuogina jos krūtinę. 
Keletą kartų giliai įkvėpė, tramdydamas norą bėgti į 
virtuvę ir sviesti liemenuką jai į veidą. Uždarydamas 
stalčių pamatė dar kai ką. Kažką raudona. Dienoraštis 
su užraktu. Raktelis kabo ant sidabro spalvos siūlo prie 
širdutės formos užrakto. Dienoraštis? Nuo kada ji pra- 
dėjo rašyti dienoraštį? Garsai virtuvėje liudijo, kad ji 
tebėra ten. Jis paskubomis atrakino užraktą mažyčiu 
rakteliu, pradėjo sklaidyti. Tuščia, nė vieno įrašo. Bal- 
tuose puslapiuose nė žodelio. Norėjo jau užrakinti, bet 
tą akimirką kažkas iškrito, ir jis pamatė ranka užrašytus 
žodžius kalendoriaus viršelio vidinėje pusėje. 

„Mano Mylimajai! Aš visada su tavimi. Viskas bus 
gerai. Šią knygą prirašysime prisiminimų apie visus 
nuostabius dalykus, kurie mūsų laukia“. 

Jis pažvelgė į delną, negalėdamas patikėti savo aki- 
mis. 

Surišta šviesiai mėlynu siūlu jo delne gulėjo to liurbio 
kviečių spalvos garbana. 

BEVEIK TRYLIKA TŪKSTANČIŲ PER MĖNESĮ. 
Vien mokesčiai už būstą. Dokumentų pluoštai gulėjo 
paskleisti ant virtuvės stalo. Paskolos aptarnavimas, 
elektra, draudimas. Ji turės viena susidoroti su paskola 
ir visais mokesčiais, o tai pareikalaus radikaliai keisti 
gyvenimo įpročius. Nuomoti pigesnį firmos automobilį. 
Pigiau apsipirkti didmeninėse parduotuvėse. Rašyti tiks- 
lius pirkinių sąrašus, pirkti didesniais kiekiais. 

Ji pažvelgė į lankstinuką, kurį įteikė tarpininkas, kai 
jie pirko namą. Spalvota švytinčio fasado nuotrauka. 
Tamsi dėmė virš kamino. Henrikas paliejo ant nuo- 
traukos vyno, kai jie šventė pirkinį ir važiavo namo su 
„Operos“ kavinės patiekalais, pristatomais į namus. 

Prieš aštuonerius metus. 

Tėvas prašė paskambinti specialistui, kad nustatytų 
namo vertę, prašė suskaičiuoti, kiek jai reikia skolintis. 
Ji būtinai turi susitvarkyti visus dokumentus, kol vyras 
pagaliau išdrįs prisipažinti, jog ją išdavė. Tada per va- 
landą ji gaus pinigus ir pasiųs jį po velnių. 

Staiga jai pasigirdo rakinamų durų garsas. Jis turi 
grįžti tik kitą dieną, jai, matyt, pasivaideno. Ji jau pra- 
dėjo stebėtis, kad pastarosiomis dienomis dažnai girdi 

kažkokius nesuprantamus garsus. Vakar vakare, kai 
prausėsi duše, būtų galėjusi prisiekti, kad kažkas vaikšto 
po antrąjį aukštą. Altanos durys buvo praviros, ir ji 
valandėlę išsigando. Užsivilko chalatą, užlipo laiptais, 
dama įsitikinti, kad į namus niekas neįsibrovė. Akselis 
nakvojo pas tėvus, taigi triukšmą kėlė ne jis. Pirmą kartą 
pajuto, kas jos laukia ateityje. Viena namuose. Ją pra- 
žudys tamsos baimė. O aną vakarą ji buvo visiškai tikra, 
kad kažkas stovi altanoje ir žiūri į ją pro tamsų stiklą. Ji 
turi įveikti ją smaugiančią baimę, turi būti stipri. 

Vis dėlto netrukus išgirdo, kad kažkas veria lauko 
duris, eina į vestibiulį. 

— Ei, kas ten? 

— Tai tik aš. 

Henrikas. Koks velnias jį parnešė kaip tik dabar? 

Paaiškinimas tik vienas. Jis nusprendė jai viską pasa- 
kyti, negali ilgiau ištverti, nori palengvinti sąžinės grau- 
žimą. Parlėkė dieną anksčiau, o ji dar nespėjo sutvarkyti 
visų dokumentų. Laikraščio straipsnį apie Lindą ji vakar 
įmetė į Simono motinos pašto dėžutę, turėtų būti jau 
perskaičiusi, bet iš darželio kol kas nieko negirdėti. 
Niekas neskambina telefonu, nešaukia dar vieno su- 
sirinkimo svarstyti krizinę situaciją. Anksčiausiai po 
dviejų dienų ji gaus pinigus ir galės sviesti jam į veidą. 

Dabar dar ne laikas, kad jis prisipažintų! 

Ji pakilo ir nuėjo prie laiptų. Turi susikaupti, pasi- 
rodyti tokia kaip visada, supratinga žmona ir šeimi- 
ninkė. Paklausti, kaip sekėsi iškyla, ar gerai jaučiasi, 
pasidžiaugti, kad grįžo anksčiau. Neskatinti jo sakyti 
to, ką jis ketina jai pasakyti. 

Puokštę ji pamatė dar nenulipusi laiptais, nors jis 
slėpė ją už nugaros, ir visi jos geri norai sugriuvo kaip 
nuversti kėgliai. Nejaugi jo toks prastas skonis? Iki šiol 
niekada nepirkdavo jai gėlių, o štai dabar, kai rengiasi 
prisipažinti, kad yra jai neištikimas, kad nori skirtis, 
įgriūva su raudonų rožių glėbiu. Kas, po perkūnais, 
dedasi jo makaulėje? Gal mano, kad ji apsidžiaugs? Kad 
kažkokios prakeiktos rožės gali pateisinti išdavystę, kad 
ji jam atleis? Ak, kokia nesėkmė! Tavo meilužė - tavo 
vaiko darželio auklė, tu nori skirtis. Kaip nuostabu, kad 
pagaliau nupirkai kelias rožes! 

Ji giliai atsiduso. 

— Maniau, kad grįši tik rytoj vakare. 

— Taip, Žinau. Pasikeitė planai. 

Ji jautė, kaip jis nervinasi. Veidą iškreipė kvaila šyp- 
sena. 

Galėtum, po velnių, bent striukę nusivilkti. 

— Kodėl tu ne darbe? 

Todėl, kad pasakiau, jog sergu, ir dabar kiauras die- 
nas dirbu norėdama sugriauti tavo ateitį. Taip, kaip tu 
griauni manąją. 

- Truputį skauda gerklę. 


. Ji lipo laiptais žemyn. Nuėjo prie virtuvės stalo, ėmė 
rinkti dokumentus. Kai jis atsekė iš paskos, dar nebuvo 
spėjusi visų paslėpti. 

— Ką čia veiki? 

Jo balse išgąstis. Ją apėmęs pyktis dingo kaip ne- 
buvęs. Ji pajuto, jog namo grįžo tas pats Henrikas, kurį 
ji pažinojo, su kuriuo gyveno penkiolika metų, kuris 
pastaraisias mėnesiais tapo kažkoks nepasiekiamas. Štai 
jis stovi virtuvėje ir bando su ja kalbėtis. 

Ji pakėlė akis. Išsigandęs berniukas su didžiule gėlių 
puokšte. Vertas gailesčio, visai bejėgis. 

Vieną dalyką ji aiškiai žinojo, nors šiaip dar daug kas 
neaišku. Neturi priimti iš jo gėlių. 

- Tau kažkas padovanojo gėlių? 

— Ne, jos tau. 

Atkišo jai puokštę. Jas priimti būtų pralaimėjimas, 
tarytum proga suartėti, to ji jam tikrai neleis. Matė, 
kad jos delsimas jį suerzino. Juk jis dėl kažkokios prie- 
žasties daro viską, ką gali, nori pasirodyti draugiškas. Ji 
svarstė, kas čia per taktika. Kad juodu susitaikytų, taptų 
draugais, o tada mesti bombą? 

Ne, taip lengvai jam neišdegs. 

— Gal jas pamerkti? 

Suprato, kad neturi iš ko rinktis. Jei gėlių nepriims, 
pasirodys per daug šiurkšti, padės jam smogti smūgį. 
Juk, velniai griebtų, iš tiesų neįmanoma gyventi su mo- 
terimi, kuri net nenori paimti rožių puokštės. 

Ji nukėlė vazą, priėjo prie jo. Pasakyti „dėkui“ tikrai 
neturėjo jėgų. Paėmė puokštę, nuėjo prie kriauklės. Rū- 
pestingai karpė vieną kotelio galą po kito, merkė gėles į 
vandenį. Jis stovėjo jai už nugaros, galbūt rengėsi viską 
atvirai iškloti. Reikia priversti jį palaukti bent vieną die- 
ną, kol darželyje paaiškės Lindos praeities darbeliai, o ji 
sutvarkys popierius ir gaus pinigų. Jos atsainus elgesys, 
žinoma, padės jam lengviau apsispręsti, suprasti, kad 
gerai daro ją palikdamas, bet tai jau neturi jokios reikš- 
mės. Kiek kartų per pastarąjį pusmetį ji vaikėsi jį po 
namus norėdama pasikalbėti. Dabar tegul pasivaiko jis. 
O paskui jau nebesivaikys nei vienas, nei kitas. Niekada. 
Nei šiuose namuose, nei niekur kitur. Priešingai. 

- Pasiilgau tavęs. 

Ranka sustojo tarp kriauklės ir vazos. Nejučiomis. Jos 
kūnas iš pradžių tarytum nesuprato, ką galėtų reikšti ką 
tik ištartas Žodis. 

Paskui ji staiga suprato, kas atsitiko. 

Išsigandęs balsas. Raudonos rožės. Jo primityvus, bet 
narsus bandymas susitaikyti. 

Kažkas įvyko kelionės metu. 

Linda jį paliko, ir dabar jis išsigandęs bando susigrą- 
žinti žmoną. Ne todėl, kad ją myli, o todėl, kad daugiau 
nieko neturi. Todėl ir grįžo anksčiau. Juodu išsiskyrė, 
viską baigė. Todėl ji ir pažino savo buvusį vyrą. Jį ap- 
leido jėga, kurios jam teikdavo Lindos meilė. 

— Kelionėje, į kurią man patarei vykti, daug ką ap- 
galvojau. Noriu atsiprašyti už tai, kad pastaruoju metu 
taip bjauriai su tavimi elgiausi. Pagalvojau ir apie ke- 
lionę į Islandiją, kurią buvai užsakiusi. Labai norėčiau 
su tavimi tenai nuvažiuoti. 

Kai paaiškėjo naujos aplinkybės, po jos kojomis su- 
svyravo žemė. Jai reikia laiko suprasti, kokie bus pa- 
dariniai, kaip jai susidoroti su šia padėtimi. 

- Jau grąžinau bilietus. 

- Galime vėl užsakyti. Aš tai padarysiu. 

Jo balsas darėsi desperatiškas, jis maldavo. Pasirengęs 
padaryti, ką tik nori, kad tik jo neatstumtų. Staiga ji 
suvokė, kad supykusi iš kai ko išsilaisvino. Vyro ban- 
dymas išsivaduoti iš jos atrodė kažkoks patrauklus. Ne 
jo išdavystė, melas, už tai ji niekino jį taip, kad sunku ir 
apsakyti, bet tai, kad jis pirmą kartą kažką bandė daryti 
savarankiškai, kažką, kas vertė ją susvyruoti, prarasti 
kontrolę jam. Jis pasirodė esąs vyras, nors ir bailys, 

bet jau nebe kaprizingas vaikas, kuriuo nuolat reikia 
rūpintis. Statydama dar vieną rožę į vazą, ji suvokė, 
kad neapykanta ir keršto troškimas už jo neištikimybę 
buvo jos atsakas į tai, jog ji jame įžvelgė kažkokį orumą, 
kažką gerbtina. 

Jo valia. 

O štai dabar ji gali jį atgauti. 

Bet atgauti ji gali tik senąjį Henriką, tą patį, prie kurio 
buvo pripratusi. Per visus šiuos metus ji niekada nekėlė 
klausimo dėl jų santykių. Pareiga yra pareiga, ji niekada 
neabejojo, kad liks su juo visada. Niekada neprisipažins, 
jog niekina jo silpnybes, jog jai nemalonu, kad jis leidžia 
jaijaustis pranašesne. Jo išdavystė atvėrė jai akis, paro- 
dė, kad kelio atgal nėra. Jis ją žemino ir ApEžupinėjo 
dabar staiga pasikeitė ir nori grįžti. 

Ji pati nuspręs, ką daryti. 

Ir pati bus kalta. 

Suskambo telefonas. Ji žengė žingsnį prie aparato 
ir atsiliepė, džiaugdamasi, kad jųdviejų pokalbis kiek 
atidedamas. 

- Čia Eva. 

— Sveika. Norėjau paklausti, ar susitarei su ekspertu 
dėl namo įvertinimo? 

Ji greitomis žvilgtelėjo į Henriką, nežinodama, ar jis 
girdi, ką sako jos tėvas. 

Jis stovėjo sukryžiavęs rankas, įdėmiai ją stebėjo. 
Neaišku, ar ką nors nugirdo. 

— Dar nespėjau. Ar galiu paskambinti kiek vėliau? 

- Žinoma. 

— Gerai. Taip ir padarysiu. Iki. 

Ji nutraukė pokalbį, padėjo ragelį. 

— Kas skambino? 

— Tėtė. 

Jis pasitenkino jos atsakymu. Nepaklausė, ko norėjo 
paklausti. 

Ji grįžo prie rožių, nors jos buvo jau sutvarkytos. 
Reikėjo kažką veikti, kad išlaikytų reikiamą atstumą. 

- Beje, Janė tau siunčia linkėjimų. 

Ji nusiramino. Dabar galės pakalbėti apie neutralius 
dalykus. 

— Aha. Kaip jie laikosi? 

— Na, neblogai. Sakė, kad neseniai matė tave kažko- 
kioje kavinėje. 

— Štai kaip. 

— Tu jo tikriausiai nepastebėjai. Jis buvo nustebęs, 
sakė, kad pietavai su kažkokiu geltonsnapiu. 

Ji paėmė vazą, nunešė ją į svetainę. 

- Geltonsnapiu? 

- Taip, tu valgei su kažkokiu jaunu vyruku. 

- Tikrai neprisimenu. Kada tai galėjo būti? 

Kiek ji prisimena, visada valgydavo su bendradar- 
biais; kuriuos jau seniai pažįsta. O jie tikrai ne geltons- 
napiai. 

- Gal prieš savaitę. Gerai nežinau. 

Jis nusekė į svetainę. 

- Tikriausiai tai buvau ne aš. Matyt, jis suklydo. 

Jis valandėlę sėdėjo tylėdamas, ji apsimetė dar kartą 
tvarkanti tas prakeiktas rožes. Galų gale išėjo, išgirdo 
jo žingsnius ant laiptų. 

Jos žvilgsnis užkliuvo už Akselio žaislinio automo- 
bilio. Ji staiga prisiminė, kad pamiršo jam papasakoti 
apie kažkokį vyrą, slankiojantį prie darželio, kad Akselis 

jau visą parą praleido pas jos tėvus. Taip pat suprato, 
kad Akselį būtinai turi parvežti ji. Henrikas neturi su- 
sitikti su jos tėvais. Kol dar ne viskas aišku. O tada jau 
nebebus kliūčių. 

Svetainėje buvo šilta ir tvanku, švietė saulė, ir ji pra- 
vėrė altanos duris. Tada nuėjo į virtuvę ir atidarė inda- 
plovę. Vis kažkoks užsiėmimas, ji galės valandėlę nu- 
sišalinti. Girdėjo jį lipant laiptais, akies krašteliu matė, 
kaip jis praėjo pro duris, ir su pasitenkinimu pastebėjo, 
kad pasuko į miegamąjį. 

Buvo taip sumišusi, kad ne iš karto prisiminė, kur 
statyti iš indaplovės išimtus indus. Manė, kad viską 
laiko savo rankose, bet dabar padėtis staiga pasikeitė, 
dėlionės gabaliukai išlėkė į orą, jai reikia žengti dar ke- 
letą žingsnių, kad vėl galėtų kontroliuoti padėtį. Kokių 
padarinių turės straipsnis, kurį ji įmetė į Simono mo- 
tinos pašto dėžutę? Kas atsitiks Lindai, jai nusispjauti, 
bet gal jos pačios veiksmai atsigręš prieš jos planą? Turi 
ramiai pagalvoti. 

Grįžęs iš miegamojo, Henrikas vėl praslinko pro vir- 
tuvės duris. Šį kartą į ją net nepažvelgė. Jei ji atsigultų ir 
apsimestų, kad miega, gal tada galėtų viską pergalvoti? 
Juk ji nenuėjo į darbą todėl, kad jai skauda gerklę. 

Miegamajame užsirakino duris. Ant lovos antklodės 
guli kažkokia raudona knyga su mažučiu užraktu. Ir jos 
juodas nėrinių liemenukas, kurį ji kažkada, žemindama 
save, nusipirko dar aname gyvenime. Ji susmuko ant 
lovos. Kam jis išdėliojo visa tai? Regis, jis peržengė 
kažkokią ribą. Ji greitai įmetė liemenuką į viršutinį 
komodos stalčių, nebegalėjo į jį žiūrėti. Tada atsisėdo 
ant lovos, pakilnojo rankoje knygą. Jis puikiai žino, 

kad ji nerašo dienoraščio, kuriems galams jį nupirko? 
Atrakino mažytį užraktą, atvertė pirmąjį lapą. Kažkas 
nukrito jai ant kelių. Iš pradžių nesuprato, kas tai ga- 
lėtų būti, o kai suprato, negalėjo patikėti savo akimis. 
Dar kartą paaiškėjo, kad ji nepažįsta vyro, su kuriuo 
gyvena penkiolika metų. Ji manė, kad Henrikas niekada 
gyvenime negalėtų, jam net neateitų į galvą nusikirpti 
kuokštelį plaukų ir su meile įdėti į dienoraštį, kurį, kaip 
jis manė, ji nuo dabar pradės rašyti. Vidinėje viršelio 
pusėje perskaitė žodžius, negalėdama atpažinti net jo 
rašysenos. 

„Mano Mylimajai! Aš visada su tavimi. Viskas bus 
gerai. Šią knygą prirašysime prisiminimų apie visus 
nuostabius dalykus, kurie mūsų laukia“. 

Apstulbusi ji dar kartą perskaitė eilutes. Kas jis iš 
tikrųjų per žmogus? Kokių dar turi paslaptingų savybių, 
kurių jai nepavyko atrasti ar išprovokuoti per bendro 
gyvenimo metus? Suprato vienintelį dalyką. Tai, ką ji 
laiko rankose, yra jo nuoširdus bandymas parodyti, kad 
ją myli. Kad pasirengęs padaryti viską. Gal iš tikrųjų jis 
kažką suvokė per pastarąsias dienas? Gal iš tiesų nori 
dar kartą pabandyti? 

Staiga pajuto, kad į akis veržiasi ašaros, kad pyktis 
ir neapykanta, tai, kas skatino ją veikti, užleido vie- 
tą begaliniam liūdesiui. Nuovargis, apėmęs ją, kai ji 
nusprendė nebekovoti, buvo neįveikiamas. Išsekusi ji 
palindo po antklode. Gal vis dėlto dar yra kažkokia 
galimybė? Bet kaip ji kada nors galės atleisti? Kaip galės 
juo vėl pasitikėti? Vėlgi, kokia ji būtų motina, jei bent 
dėl Akselio nesuteiktų jam galimybės, kai jis elgiasi taip 
garbingai? Neatleistina ne tai, kad jis įsimylėjo kitą. 

Turint galvoje, kokia buvo jųdviejų santuoka, tai gal net 
ir suprantama. Bet niekada neužgis žaizda, likusi dėl jo 
melo ir išdavystės. Nuoskauda, kad jis jai nieko nepa- 
sakojo, neaiškino, nedavė jai progos ką nors pasakyti, 
išreikšti nuomonę, kaip juodviem teisingai pasielgti. 
Tas, kuris, kaip ji manė, buvo jai artimiausias žmogus, 
suteikė jai tiek skausmo vien norėdamas kažką laimėti 
sau. Kaip ji kada nors galės jį gerbti, kai jis pasirodė 
esąs toks bailys. 

Ji įsikniaubė į pagalvę, užmerkė akis. Kad bent galėtų 
užmigti. Kad bent užmigtų ir pamirštų visa tai, pabustų 
lyg po košmaro ir vėl viskas būtų kaip visada. 


Gal iš tikrųjų užtektų vieno vienintelio žodžio. Vieno 
nuoširdžiai ir garbingai ištarto žodžio, gal tik jo reikia, 
kad ji galėtų dar kartą pabandyti. Kad vėl imtų gerbti 
šį vyrą. 

Nuoširdaus ir garbingo žodžio. 

Atleisk. 


240 


JI PABUDO, KAI KAŽKAS ATLAPOJO MIEGA- 
MOJO DURIS. Rankena trenkėsi į sieną, išmušė skylę 
minkštame tinke. Nuo trenksmo ji persigandusi pašoko. 
Jis stovėjo ant slenksčio, jo veido išraišką ją gąsdino. 

- Tfu, po velnių! Kokia tu kiaulė! 

Ji žvilgtelėjo į žadintuvą. Penkiolika po penkių. Ji 
miegojo daugiau kaip šešias valandas. 

— Kas atsitiko? 

Būk atsargi. 

Jis sušnypštė. 

— Kas atsitiko? O kaip tu manai, po perkūnais? Ar 
tau net neatėjo į galvą, kad turėčiau pirmas sužinoti, jog 
mes skiriamės ir tu nori mane išmesti iš namų? 

Jai užgniaužė kvapą. 

— Kaip turiu jaustis, kai sužinau tai iš tavo tėvų, kaip 
tau atrodo? Stoviu kaip paskutinis asilas ir nieko ne- 
galiu suprasti. 

Širdis dunksėjo. Lašas po lašo savitvarda tirpo. 

— Kodėl su jais kalbėjai? 

Jos klausimas atrodė idiotiškas, ji ir pati tai išgirdo. 
Jis tai dar labiau pabrėžė, su tikru pasibjaurėjimu pur- 
tydamas galvą. 


= 

— Todėl, kad jie paklausė, kada pasiimsime Akselį. 

Velniava. Viskas eina velniop. 

— Kas atsitiktų, jei vieną kartą perpjautum tą bamba- 
gyslę? Gyventi su tavimi - tai tas pat kaip būti susituo- 
kusiam su tavo tėveliais. Jie kaip kokie... kaip bjaurios 
gleivės, visur prasiskverbia, visur prilimpa, neatsikra- 
tysi. O kokie supratingi, kaip moka užjausti! 

Jis pakeitė balsą. 

— Henrikai, vargšeli, kaip gyveni! 

Visas jo kūnas kretėjo iš pasibjaurėjimo. 

- Kaip gali jiems pasakoti, kol nepasikalbėjai su ma- 
nimi? Bet viskas aišku, tu visada taip elgeisi, kodėl ma- 
žutės skyrybos turėtų vykti kitaip. Kad juos kur velnias! 
Tai jie kalti, kad viskas taip įvyko. 

Akies mirksniu ją pagavo pyktis. 

— Mano tėvai visada mus palaikė. Kažin, ar tai galima 
pasakyti apie tavo tėvus. 

- Jie bent palieka mus ramybėje. 

— Kas tiesa, tai ne melas! 

— Verčiau jau tai, negu taviškių elgesys. Tau visada 
buvo svarbiau tėvai, ne aš. Lyg jie vis dar būtų tavo 
šeima. 

- Jie ir yra mano šeima. 

— Na, ar nesakiau! Tai gal ir vaikų gali su jais pasi- 
daryti? Gyventi kartu su jais? O pasigniaužyti ir toliau 
gali su savo meilužiu, kaip paprastai. 

Jis trenkė kumščiu į durų staktą ir dingo virtuvėje. Ji 
nusekė iš paskos. Jis stovėjo atsirėmęs į kriauklę, nugara 
kilojosi sulig jo kvėpavimu. 

Kaip jis drįsta? 

— Ką, velniai rautų, norėjai pasakyti? 

Jis pasuko galvą, žvilgtelėjo į ją. 

— Nėra ko vaidinti. Jis viską papasakojo. 

— Kas, po velnių, tas jis? 

Jo veidu perbėgo pagiežinga šypsena. 

- Kaip puikiai sugebi būti patetiška! Daug ką galima 
apie tave pasakyti, bet kad tokia velniška bailė, tikrai 
nemaniau. 

- Ir taip kalbi tu? 

Jis nutilo. Ji pajuto, kad jos žodžiai pataikė ten, kur 
reikia, ji vėl pasijuto viršesnė. Bet ar ilgai? Ji nieko neiš- 
girdo apie Lindą, nors Linda buvo vienintelis pateisini- 
mas to, ką ji padarė. Bet jos susikurtas statinys sugriuvo, 
viskas susimaišė. Viskas gali atsigręžti prieš ją. 

— Koks jis tau kažką papasakojo ir jei papasakojo, 
tai ką? 

— Mesk visa tai, Eva. Juk sakau tau, kad žinau, ką ke- 
tini daryti, baik tą vaidybą. Ar nori parsivesti jį čionai, 
kai mane išmesi į gatvę? 

— Apie ką tu kalbi? Koks čia, po velnių, jis? 

Netikėtu judesiu jis nutrenkė ant grindų vazą su vai- 
siais. Obuoliai ir apelsinai riedėjo lakuotomis grindlen- 
tėmis, bėgdami nuo aštrių keramikos šukių. 

Jis nuėjo į miegamąjį. 

Ji nusekė paskui. 

— Kodėl neatsakai, o tik kaltini? Juk ne vaza kalta, 
kad tu neturi ko pasakyti. 

Jis ištraukė viršutinį komodos stalčių, ėmė raustis 
po jos apatinius. 

— Ką darai? 

- Kas čia? 

— Ką? 

— Tavo naujas puikus dienoraštis, kurį gavai dovanų. 

— Nori jį atsiimti, ar kaip? 

Jis stovėjo ir spoksojo į ją. 

— Gal vis dėlto prisipažinsi! Juk padėjau jį tau ant lovos. 
Jau mačiau jį ir tą šlykštų plaukų kuokštą. Kiek jam metų? 
Gal ir kaklo pakabukais apsikeitėte? Tau bus labai malonu 
nuo šiol vaikščioti su auksiniu skambalėliu po kaklu. 

Jis pakėlė jos juodą, nėriniuotą liemenėlę, pamojavo 
jai po nosimi. 

- Turbūt jam užeina orgazmas vien pamačius tave 
su šituo, nors tai ir sunku suprasti. 

Ji stovėjo tylėdama. Gal jis galutinai išprotėjo? 

Jis užtrenkė komodos stalčių ir išėjo pro duris. Ji 
nubėgo iš paskos prie svetainės durų, kur jis staiga 
sustojo. 

— Tau tikrai ne visi namie. 

Iš balso galėjai suprasti, kad jis iš tiesų mano tai, ką 
sako. Ji pasekė jo žvilgsnį. Ant stalelio prie sofos stovėjo 
vaza su žaliais rožių kotais. Žiedai be pėdsakų dingę. 
Nukirpti ir kažkur išmesti. 

Dabar ji niekinamai sušnypštė. 

— Kam tiek pastangų? Galėjai nepokštauti. Aš vis tiek 
jų nenorėjau imti. 
spėti, kad laiko ją visiškai pamišusia. 

Suskambėjo telefonas. Nė vienas iš jų nekėlė ragelio. 
Aidėjo vienas signalas po kito, juodu stovėjo lyg su- 
akmenėję. 

— Tegul skamba. 

Jis tuoj nuėjo į virtuvę prie telefono. Galėjai pamany- 
ti, kad jos žodžiai buvo griežtas įsakymas atsiliepti. 

- Taip, čia Henrikas. 
pro duris. Jis stovėjo nieko nesakydamas, pravira burna, 
spoksojo į erdvę priešais save, tvirtai spausdamas prie 
ausies ragelį. 

— Kaip ji jaučiasi? Kur ji guli? 

Didžiulis nerimas. Jo motinai prieš kelis mėnesius 
darė kraujagyslių šuntavimo operaciją. Gal ji vėl pasi- 
juto blogiau? 
kalte prikalė ją žvilgsniu su tokiu pasibjaurėjimu ir 
priešiškumu, kad ji persigando. Neišleisdamas jos iš 
akių, kalbėjo toliau. 

- Pasakykite jai pačiai. 

Ištiesė jai ragelį. 

— Kas čia? 

Jis neatsakė. Tik su neapykanta kišo jai ragelį. 

Ji atsargiai priėjo prie jo. Ryški pavojaus nuojauta. 
Jis nenuleido nuo jos akių, kai ji prisidėjo ragelį prie 
ausies. 

- Alio! 

- Tai Kerstina Evertson iš Kortbakeno ikimokyklinės 
įstaigos. 

Taip oficialiai, be jokių asmeniškumų. Lyg visiškai jos 
nepažinotų. Arba iš viso nenorėtų pažinti. 

- Taip, sveiki. 

— Manau, bus geriausia, jei viską pasakysiu tiesiai. 
Ką tik pasakiau jūsų vyrui, kad žinau, jog jis ir Linda 
Person palaikė santykius, bet vakar tie santykiai nu- 
trūko. Taip pat jam pasakiau, kad Osa Sandstriom gavo 
anoniminį laišką su laikraščio straipsniu apie Lindą ir 

kad jūs įmetėte laišką į jos pašto dėžutę. Osa jus tuo 
metu pamatė. 

Gerasis Dieve, leisk man išnykti. Neleisk man viso 
to patirti. 

- Žinoma, turėjau paskambinti Lindai ir viską papa- 
sakoti, nors jau seniai žinojau apie tą teismą ir viską, ką 
Lindai teko išgyventi. Bet Linda to nebepakėlė. Ji guli 
Sioderio ligoninės reanimacijoje, persipjovė venas. 

Ji greitomis žvilgtelėjo į patamsėjusias Henriko akis 
ir nuleido žvilgsnį žemyn. 

— Manau, turite žinoti, kad nemaža grupė tėvų su- 
rinko pinigų gėlėms. Jie ateis prašyti, kad Linda liktų 
dirbti, jei tik pasitaisys. 

Ji niekada nebegalės pažvelgti žmonėms į akis, pa- 
sirodyti viešumoje. 

— Turiu prisipažinti, kad nežinau, kaip išspręsime 
kitus klausimus. Akselis, žinoma, galėtų ir toliau lankyti 
darželį. Bet neįsivaizduoju, kaip jūs galėtumėte toliau 
likti mūsų klientais. Tai turėsite spręsti patys. 

Padėk man. Gerasis Dieve, padėk man. 

- Arjūs dar klausotės manęs? 

- Taip. 

- Būtų gerai, jei pasikalbėtumėte su Osa Sandstriom. 
Ji nori iš jūsų išgirsti, kodėl įtraukėte ją į visus šiuos 
dalykus. Juk dabar visi supranta, kas pasiuntė tuos elek- 
troninius laiškus, kas norėjo viską suversti ant Lindos 
galvos. Tikriausiai galite įsivaizduoti, kad Osa teisėtai 
pasipiktino, jog ja buvo pasinaudota, ir yra, švelniai 
tariant, įtūžusi. 

Ji nebegali kvėpuoti. 

Tai nebepakeliama. 

- Pati suprantate, kad ir aš, tiesą sakant, pasibaisėjusi 
dėl to, ką jūs padarėte. Negaliu kitaip pasakyti. Supran- 
tu, kad jūs, sužinojusi, kad Henrikas susidėjo su Linda, 
turbūt pasijutote, na, nežinau, velniškai įskaudinta, gal 
galima taip pasakyti, bet tai nepateisina to, ką jūs pa- 
darėte. Mes čia kiauras dienas aiškiname vaikams, kas 
yra gera, o kas bloga, kad reikia prisiimti atsakomybę 
už savo darbus. Maniau, kad jus gerai pažįstu, bet, regis, 
klydau. 

Gėda buvo tarytum kilpa jai ant kaklo, sulig kiekvie- 
nu skiemeniu vis labiau veržiama. Ji jautėsi sunaikinta, 
netekusi bet kokios garbės. Jai reikia bėgti. Bėgti iš 
Nakos, bėgti iš Švedijos. Bėgti ten, kur nebesusitiks 
žmonių, kurie ją pažįsta ir žino, ką ji padarė. 

- Arji pasveiks? 

— Kol kas gydytojai nežino. 

Ji padėjo telefoną, pamiršo jį išjungti. Henrikas stovi 
sukryžiavęs rankas. Pilnas neapykantos, priešiškumo, 
aiškiai suvokia, kad tiesa visada bus jo pusėje. 

Laiptais žemyn. 

Batai. Prisiminė, kad išeinant iš namų reikia apsi- 
auti batus. 


Į Vermdio kelią neis. Teks vingiuoti siauromis gat- 
velėmis. 

Aplinkui vilos, languose dega lempos, šeimos grįžta 
namo, susitinka po dar vienos darbo dienos. Viskas tik 
dekoracijos, tarp kurių jai bus įvykdyta bausmė. Nie- 
kas neparduodama. Neprieinama. Nuo dabar galėsi tik 
žiūrėti iš tolo, tavęs niekur nebejsileis. Tu ištremta iš 
visuomenės. Amžinai be namų, bet nepamiršta. 

Kaip per nešvarų filtrą pamatė artėjantį automobilį, 
ištiesė rankas, norėdama užsismaukti gobtuvą. Niekam 
nesirodyk. Gobtuvo ten, kur jis paprastai būna, nėra. Ji 
mobilis pravažiavo pro šalį. Turi keliauti toliau, turi 
dingti iš čia. 

Iš pradžių ji net nepastebėjo šalia jos slenkančio 
automobilio. Tik pajuto kažką balta regėjimo lauko 
pakraštyje. Automobilis aplenkė ją ir sustojo. Kažkas 
išlipo. 

- Sveiki. 

Nuostabos kupinas, linksmas balsas. 

Kas, ją pamatęs, gali pralinksmėti? 

Ji sustojo. Kažkur matytas pavidalas, nors veidas vos 
įžiūrimas gatvės žibinto šviesoje. 

— Nesitikėjau tavęs sutikti. Gal kur nors netoliese 
gyveni? 

Spalvingi paveikslai. Balsas kažkaip susijęs su abs- 
trakčiais piešinių motyvais. 

— Ką čia veiki? Gal galiu tave kur nors pavėžėti? 

Aplink tuščia. Ir štai jis, regis, nuoširdžiai susirūpinęs 
dėl jos, linkęs leistis su ja į kalbas. Kiek toliau pamatė 
artėjančius Danielio tėvus. Abu su portfeliais. Pėsti 
pareina iš autobuso. Netrukus ją pamatys. Gėlės Lindai. 
Jie žino, ką ji padarė, pritarė kitiems ir šiandien davė 
pinigų gėlėms. Lindai. Niekur jokio skersgatvio, kur 
galėtų pasislėpti. 

Ji nuėjo prie keleivio sėdynės, įlipo į automobilį. 

Greičiau vežk mane iš čia. 

Kad nereikėtų susidurti su Danielio tėvais. 

Kas galėtų būti blogiau? 

O, KAD JI NEBUTŲ... 

Kiek daug tų „kad ji nebūtų“. Net nežinia, nuo kada 
jie prasidėjo. 

Juodu sėdėjo visiškoje tyloje. Jis neklausė, kur jai 
reikia važiuoti, ji nežino, kur jis važiuoja. Tik atlošė 
galvą į sėdynę ir užmerkė akis. Tyli slėptuvė, kur jos 
nepasieks kaltinimai. 

Atsimerkė, kai jis sustabdė automobilį ir išjungė mo- 
torą. Apsisukimo aikštelė, keletas stovinčių automobi- 
lių. Nuomojami butai. Prisiminė kartą čia jau buvusi. 
šypseną ir nuleido akis, pažvelgė į jo rankas, sudėtas ant 
vairo. Prisiminė, kokios jos nevikrios, kokie negrabūs 
pirštai lietė jos kūną, stebėjosi, kaip ji galėjo leisti jam 
tai daryti. 

Dar vienas dalykas, kurio jai nereikėjo daryti. 

- Ačiū, kad pavėžėjai. 

Ji bandė atidaryti dureles. Bejėgiškumas tarytum 
sąnarių skausmas. Jos kūnas maldavo, kad tik nereikėtų 
judėti. 

— Gal valandėlei užeisi pas mane? 

Ji laikė durelių rankeną, svarstydama, ką atsakyti. Jo 

balse išgirdo lūkestį, o tai daugiau, negu ji gali pakelti. Ji 
atidarė dureles. Plūstelėjęs šaltis jai priminė, kad neturi 
striukės. Neturi pinigų. 

Nieko neturi. 

- Atrodo, namie yra kriaušių sidro. Ar nenorėtum 
užeiti, išgerti taurelę? Atvirai kalbant, man rodos, tau 
tikrai būtų ne pro šalį. O tada nuvešiu, kur norėsi. 

Kur norėsi. Bet kur? Ar yra tokia vieta? 

O, kad ji nebūtų... 

Ilga grandinė dalykų, kurių jai nereikėjo daryti. Bet 
pirmas šios grandinės žiedas - Henrikas. Išdavystė. Jo 
bailumas. Į ją nukreiptas pyktis. Jokios atodairos. 

Galvoje tebeaidėjo Kerstinos nuosprendis. Visada 
reikia prisiimti atsakomybę už savo darbus. Iš kur Kers- 
tinai žinoti, kaip su ja elgėsi Henrikas? Ką padarė, kaip 
išprovokavo jos nusižengimus? Kokia bejėgė ji pasi- 
juto. Bet jai niekas neleis pasiteisinti. Nė vienam iš tų, 
kas manosi turįs teisę ją smerkti. Nuosprendis ištartas, 
bausmė įvykdyta. 

Parijas. 

O kaipgi Henrikas? Ar ant jo nekrinta nė dalelė kaltės? 
Juk nuo jo prasideda tų neįmanomų dalykų grandinė. 

Jis išlipo iš automobilio, ji matė, kad jis eina prie jos 
pravirų durelių. Priėjęs ištiesė jai ranką. 

- Einam. Tik po taurelę kriaušių sidro. Daugiau nie- 
ko. 

Ji taip pavargo. Nuovargis ją smelkia iki pat kaulų 
smegenų. Gali tik sekti jam iš paskos. Kad nereikėtų 
nieko spręsti. 

— Ką gi, vadinasi, kriaušių sidro. 

Jis nusijuokė, palinksėjo galva. 

— Tik kriaušių sidro. 

Ji atstūmė jo ištiestą ranką ir išsiropštė iš automo- 
bilio. Jo ištiesta ranka kabojo ore gal kiek per ilgai, bet 
paskui jis ją iš lėto nuleido, uždarė dureles ir iš bagažinės 
paėmė plastmasinę dėžę. 

- Einam. 

Jis nuėjo durų link. Gal jis labai nesupyko, kad ji 
atstūmė jo ranką, bet tai neturėtų atrodyti labai neman- 
dagu. Ji tik nenorėjo daryti jokių užuominų, nesuteikti 
jokių vilčių, kad gali laukti daugiau, negu juodu susi- 
tarė. Kriaušių sidro. Daugiau nieko. Jis pats tai pasakė, 
ir ji sutiko. 

Jis uždegė šviesą laiptinėje ir džentelmenišku judesiu 
parodė jai, kur eiti. Jis sekė atsilikęs keletą žingsnių. jai 
buvo kiek nejauku, kad jis lipa laiptais paskui ją, žino- 
jo, kad jis gali apžiūrinėti ją iš užpakalio. Atiduota jo 
žvilgsniams, nepasipriešinsi. O jis gali žiūrėti, kur tik 
nori. Ji nugara prisiglaudė prie sienos, kol jis rakino 
duris. Keturi užraktai. 

Aną kartą... Ji buvo tokia susinervinusi, glaudėsi prie 
jo, norėdama paslėpti nervingumą. Galvojo apie Henri- 
ką ir Lindą, ir tai padėjo jai įveikti nejaukią nuotaiką. 

Prieš penkias dienas. 

Ji sustojo prie durų, išgirdo, kaip jis įkišo raktą į spy- 
ną ir apsuko. Paskui raktas sutraškėjo ir kitose spynose, 
kažkas sušnarėjo plastmasinėje dėžėje, kurią jis atsinešė 
iš automobilio bagažinės. 

Staiga prisiminė, kad jis mano, jog jos vardas Linda. 
Prisidengusi Lindos vardu praėjusį kartą galėjo padaryti 
tai, ko jai tuo metu norėjosi. 

O kad ji nebūtų... 

Dar vienas. 

Ir šį kartą nėra reikalo išsiduoti, koks jos tikrasis 
vardas. Kiltų naujų klausimų, į kuriuos būtų nemalonu 
atsakinėti. 

- Sveika vėl apsilankiusi mano namuose. Gal reikėtų 
sakyti: sveika sugrįžusi. 

Ne, ji nesugrįžo. Ta, kuri dabar stovi priešais jį, atėjo 
čia pirmą kartą. 

Pažvelgė į savo apavą. Jai pasirodė, kad neužteks jėgų 
pasilenkti ir nusiauti batus. Jis pasekė jos žvilgsnį, atsi- 
tūpė, atsargiai patraukė jos batų užtrauktukus. Uždėjo 
jos ranką sau ant peties, kad nesusvyruotų, kol jis nuaus 
jai kojas. Jos dešinę koją jis kiek per ilgai laikė rankoje, 
ji staiga išgirdo jo alsavimą. Nepajėgė priešintis, stovėjo 
uždėjusi ranką jam ant peties, leido jam laikyti rankose 
savo koją. Jai nereikėtų čia būti. Reikėtų eiti. Bet kur? 
Ir iš kur imti jėgų? 

Jis atsistojo, švelniai paėmė jai už alkūnės, nuvedė 
į nedidelę virtuvėlę ir pasodino ant kėdės. Ji sekė jį 
žvilgsniu, kai jis žengė du žingsnius prie šaldytuvo, 
pamatė šaldytuvo vidų, kai atidarė dureles. Visos trys 
lentynos pilnos gulinčių sidro butelių. Jis ištraukė du, iš 
kišenės išsiėmė raktų ryšulį, atkimšo butelius raudonu 
kamščiatraukiu, kabaluojančiu tarp raktų. Tada sustojo 
su buteliais rankose, pakreipė galvą ir ėmė ją stebėti. 

— Kaip tau iš tikrųjų sekasi? 

Ji neturėjo jėgų atsakyti. 

— Sofos neturiu, bet gali atsisėsti ant lovos. Manau, 
tau būtų patogiau, daugiau nieko. Atrodo, tau ne pro 
šalį kiek pailsėti. O aš atsisėsčiau ant grindų. 

— Bus gerai ir čia. 

Jis sustojo prie kėdės kitoje prie sienos tvirtinamo, 
atverčiamo stalo pusėje, pasilenkė prie jos ir padavė 
vieną butelį. 

- Į sveikatą. Galėtume sakyti: už dar vieną susitikimą. 

Ji nusišypsojo, pakėlė butelį, nugėrė. 

— Ar tai ta rūšis, kurią tu mėgsti? 

Ji perskaitė etiketę. Negalėjo pasakyti, ar skonis ge- 
resnis, ar blogesnis negu to, kurį gėrė aną kartą. 

- Taip, žinoma. 

- Štai ir vėl galime susidaužti, ir dar tokiomis aplin- 
kybėmis. Beveik nepatikėsi, kad tai tik atsitiktinumas. 
Toks jausmas, kad tai kažką reiškia, kad taip ir turi 
būti. 

Ji nesugalvojo ką atsakyti, šyptelėjo, kad nepasiro- 
dytų nemandagi. 

Valandėlę jis tylėjo. Paskui pakilo, nuėjo prie kriauk- 
lės, pasiėmė skudurą ir kažką nušluostė nuo nerūdijan- 
mas, ar dėmė išnyko. 

— Ar gali papasakoti, kas atsitiko? 

Jis išplovė skudurą, išgręžė, dar kartą pakartojo pro- 
cedūrą, sulankstė ir pakabino ant čiaupo. 

- Pavyzdžiui, kodėl vaikštai lauke be striukės, kur 
ėjai? 

Jis ištiesino skudurą pirštu ir patraukė jį keletą cen- 
timetrų toliau. 

Ji gurkštelėjo iš butelio. 

— Atleisk, bet neturiu jėgų apie tai kalbėti. 

Ji jam nieko neskolinga. Neprivalo ko nors pasakoti. 
Priešingai. Jei ji prisipažins, praras savo prieglobstį, jis 
taps dar vienu jos kaltintoju ir ją pasmerks. 

Linda reanimacijos palatoje. Jei ji atsigaus, prašysi- 
me, kad liktų darbe. 

Jei atsigaus. 

Ji dar nugėrė iš butelio. Troško užsimiršti, norėjo 
greičiau apsvaigti.. 

Jis tyliai stovėjo nugara į ją, paskui staiga atsisuko. 

- Jei nori, gali išsimaudyti vonioje. 

Ji nieko neatsakė, bet ėmė kažką įtarti. 

Jis pastatė butelį ant stalo. 

— Nebijok. Atsuksiu vonioje vandenį, o tu kol kas pa- 
sėdėk ir atsipalaiduok. Manau, tau bus puiku pagulėti 
vonioje, tau būtinai reikia pailsėti. 

Jis išėjo, ji išgirdo atsukamo čiaupo ir tekančio van- 
dens garsą. 

Kambaryje nusirengti jai būtų nemalonu, bet vo- 
nioje ji užsidarys iš vidaus, be to, nereikės atsakinėti 
į jo klausimus. Apskritai nereikės kalbėti. Turės laiko 
pagalvoti. Gal paskambinti bendradarbiams, Sarai ar 
Gerdui, paprašyti, kad leistų pas juos pernakvoti, kaip 
nors įtikinamai paaiškinti. 

Iš vonios pasigirdo jo balsas, staiga pasklido pažįs- 
tamas kvapas. 

— Nupirkau naujo vonios šampūno. Su eukalipto 
kvapu. 

Tokio pat kaip ir jos vonioje. Kokį jai padovanojo 
Akselis. Ji palaikė tai geru ženklu, nebepajėgė priešintis 
ir kiek atsipalaidavo. 

Jis linki jai gera. 

Ji trokšta, kad kas nors bent valandėlę linkėtų jai gera. 

Ji išgėrė paskutinį gurkšnį, išgirdo, kaip vonioje už- 
sukamas vanduo, netrukus duryse pasirodė jis. 

— Maloniai prašom. 

Jis šypsojo, rodė į vonios pusę, bet staiga pamatė, 
kad jos butelis tuščias. Greitai nubėgo prie šaldytuvo, 
ištraukė kitą. Ji atsistojo, jis bandė paimti jai už alkūnės 
ir nuvesti, bet apsigalvojo ir pasitraukė. Gal iš pagarbos, 
gal norėdamas parodyti, kad jai niekas negresia, kad jis 
neketina jai nieko daryti, tik įvykdyti tai, ką pažadėjo. 

Ji paėmė pilną butelį, išėjo į prieškambarį, pro pra- 
viras duris įėjo į vonią. Vonia buvo pilnutėlė, baltos 
putos viliojamai šiugždėjo. Ji pasijuto kiek geriau. Galės 
valandėlę atsikvėpti. 

- Štai rankšluostis. 

Padavė jai didžiulį šviesiai mėlyną frotinį rankšluostį. 
Rūpestingai sulankstytą, kampas į kampą, centimetro 
tikslumu. Ji paėmė rankšluostį už kilpelės ir padėjo jį ant 
tualetinio staliuko. Rankšluostis nenoromis išsiskleidė, 
prarasdamas tvarkingą išvaizdą, lyginimo klostės buvo 
giliai įsirėžusios į jo frotinį paviršių. Ji atsigręžė. Jis sto- 
vėjo tarpduryje. Ji nė nebandė nusirengti, ir jis suprato 
jos nebylų prašymą. 

— Ką gi, geros maudynės. Gali neskubėti. Maudykis, 
kiek panorėsi. 

- Dėkui. 

Jis pasitraukė atbulas, uždarė duris. Ji pasuko už- 
raktą, kol baltą pusmėnulį pakeitė raudonas. Tada iš 
lėto nusirengė ir nugrimzdo į putas, prieš tai pastačiusi 
ant vonios krašto butelį. Pajuto ramybę. Sidras padarė 
savo. 

Didžiausia bėda - Nakos rajonas. Iš jo ji turės išsi- 
kelti. Jau dabar, išvažiavusi už šios bendruomenės ribų, 
ji jautėsi daug laisviau. Čia ji vėl gali lengviau kvėpuoti 

ir net aiškiau suprasti, kad jei ir suklydo, tai kalta ne ji 
viena. Jos veiksmus galima paaiškinti. Reikėtų parduoti 
namą ir persikelti į miesto centrą, Akseliui tektų eiti į 
kitą darželį, kur jų niekas nepažintų. 

Ji dar gurkštelėjo sidro. 

Teks kaip nors suktis. Ateitis dar nežuvo. 

- Ar viskas gerai? 

Jo balsas prie pat durų. 

— Taip, žinoma. Dėkui. 

Kai jai pasirodė, kad jis pasitraukė toliau, jis vėl pra- 
šneko. Balsas, regis, dar priartėjo, atrodė, kad jis kalba 
pridėjęs lūpas prie durų plyšio. 

— Nenoriu tau nieko bloga, priešingai. Juk tu tai su- 
pranti, ar ne? 

Maloniose namais kvepiančiose putose jai dilgtelėjo 
baiminga mintis. 

- Taip. 

- Puiku. 

Ji vėl išsitiesė ir užmerkė akis, kai išgirdo garsą. Pasu- 
kusi galvą ji pamatė, kad raudonas pusmėnulis pasisuko 
ir virto baltu, o kitą akimirką jis pasirodė už pravirų 
vonios durų. Ji paniro giliau, norėdama prisidengti 
putomis. 

— Labai norėčiau čia būti viena. Būk toks malonus. 

Jis šypsojo. 

— Tau čia niekas negresia. 

Jis pakėlė rankšluostį, pasidėjo jį ant kelių ir atsisėdo 
ant tualetinio staliuko. 

— Norėjau pasakyti, man čia geriau vienai. 

Jis vėl šypsojo, šį kartą susirūpinęs, lyg norėdamas 
pasakyti, kad ji nesupranta, kas jai geriausia. 

— Ar dar neprisibuvai iki soties viena? 

Ji staiga išsigando. Norėjo atsikelti, eiti iš šio buto kur 
akys mato. Bet negali lipti iš vonios, kai jis į ją žiūri. 

— Kodėl tu tokia išsigandusi? Juk aš jau mačiau, ko- 
kia tu graži. Kartą tu man pasirodei. Argi galėčiau tai 
pamiršti? 

- Juk sakiau, kad išgersiu tik vieną taurelę sidro. 

— Taip. O mes jau išgėrėme ne vieną. Ir dar gali išgerti 
kiek tik nori. Juk tau jį nupirkau. 

Jis neatrodė pavojingas, tiesiog spinduliavo nuošir- 
džiu gerumu. Vis dėlto kažkas jai sakė, kad ji turi iš čia 
dingti, dingti kuo greičiau. 

— Netrukus, kai išsimaudysi, duosiu tau apsivilkti 
labai gražų dalyką. 

Jis atsistojo. 

— Nieko nereikia. Apsivilksiu savais drabužiais. 

— Tu verta kai ko gražesnio. 

Jis pasičiupo jos drabužius, pasiėmė rankšluostį ir 
išėjo į koridorių. Ji paskubomis atsikėlė ir stvėrė sve- 
čiams skirtą rankšluostį. Jai reikia bėgti. Putos slydo 
po rankšluosčiu, tarytum jos oda būtų impregnuota 
nuo drėgmės. 

Jis vėl pasirodė duryse. 

Ji bandė prisidengti nuogumą. 

Jis sustojo žengtelėjęs tik pusę žingsnio ir tyliai stovėjo. 
Tarytum pamiršęs, kad ji čia, tarytum išvydęs ją pirmą 
kartą. Pamatęs jos nuogumą, jis susigėdęs nuleido akis. 

- Atleisk. 

— Duok rankšluostį. 

Jo žvilgsnis be galo lėtai artinosi prie jos. Slinko 
grindimis, kilimėliu, vonios kraštu, sienos plytelėmis 

ir pagaliau pasiekė jos kūną. Jos nuogą kūną, kurį ji 
karštligiškai bandė prisidengti mažučiu rankšluosčiu. Jo 
veidas nušvito neapsimestiniu susižavėjimu. Žvilgsnyje 
pasirodė liepsnelė, kai pasiekė jos šlaunis, iš lėto nusly- 
do rankšluosčiu ir vėl nuslinko jos oda prie krūtinės. 

— Dieve, kokia tu graži! 

Jo balsas suvirpėjo. 

— Duok rankšluostį! 

Griežtas įsakymas atitraukė jo žvilgsnį, jis vėl žvelgė į 
grindis. Kažką padėjo ant tualetinio stalelio, pasitraukė 
atbulas ir uždarė duris. 

Ji greitai šoko iš vonios ir paskubomis ėmė šluos- 
tytis. 

- Atiduok drabužius! 

- Jis ant tualetinio staliuko. 

Ji krūptelėjo, nes jo balsas vėl buvo labai arti, lūpos 
prispaustos prie durų plyšio. 

Ji pasičiupo tai, kas gulėjo ant stalelio. Niekad gyve- 
nime! Chalatas su senu pamušalu, audinys apsitrynęs, 
alkūnės nubrizgusios. 

Senas gėlėtas chalatas. 

- Atiduok mano drabužius! 

— Kodėl taip piktai? Jie užmerkti kriauklėje. Užsivilk 
chalatą ir pasirodyk. Tada apie viską ir pakalbėsime. 

Balsas visai čia pat. 

Su juo kažkas ne taip, nėra jokios abejonės. Bet ar jis 
labai pavojingas, ar didelis pavojus jai gresia? Žinojo 
tik viena, kad jai reikia iš čia sprukti, bet dabar neturi 
drabužių. Ir niekas pasaulyje jos nepasiges, neieškos. 
O jei kas nors, nepaisant visko, bandytų jos ieškoti, 
niekas nežino, kur ji. Reikia kaip nors išeiti iš vonios. 

Išeiti ir su juo kalbėtis. Bet „pasikalbėti apie viską“ ji 
tikrai neketina. Tarp jų nėra nieko bendra, ir tai ji turi 
jam išaiškinti. 

Su pasibjaurėjimu žiūrėjo į chalatą. Rudas nešvaru- 
mų dryžius prie apykaklės. Kovodama su šleikštuliu, ji 
užsivilko chalatą, stengdamasi nekreipti dėmesio į senų 
nešvarumų bei pridūlėjusios spintos kvapus. 

Ji paspaudė durų rankeną ir giliai įkvėpė oro. 

— Ateinu. 

Už durų nesigirdėjo nė garso. 

Atsargiai pažvelgė pro duris. Už durų buvo tamsu, 
koridoriaus šviesa užgesinta. Instinktyviai ji užgesino 
vonios šviesą, kad pati atsidurtų tamsoje. Dar kiek pra- 
vėrusi duris, pamatė kambaryje šviečiančias stearino 
žvakutes. Ji metė žvilgsnį į lauko duris, puikiai žino- 
dama, kad jis užrakino visus užraktus. Raktai dabar jo 
kelnių kišenėje. 

Žengė žvakių šviesų link. Visur tylu. Ji vėl sustojo. 
Dar žingsnis, ir jis ją pamatys. Staiga krūptelėjo išgir- 
dusi jo balsą. 

— Eik šen. 

Ji nejudėjo iš vietos. 

— Brangioji, ateik. Visai nenoriu tavęs gąsdinti. 

— Ko gi tada nori? Kodėl neatiduodi man drabužių? 

- Aišku, kad galėsi pasiimti drabužius, bet juk dabar 
jie šlapi. Eikš, truputį paplepėsime, kol jie išdžius. 

Kas gi jai daugiau daryti? Ji žengė dar žingsnį ir pa- 
žvelgė į kambarį. Jis sėdi ant lovos krašto. Nuo jos kojų 
tarpduryje iki jo kojų prie lovos eina žvakučių alėja. 
Grindimis pažymėtas takas, pernelyg aiškiai rodantis 
jo lūkesčius. O ji ketina prieštarauti ir jam aiškinti, 

kad tai, kas atsitiko aną kartą, kai ji čia lankėsi, niekada 
nepasikartos. Bet, pamačiusi jo veidą, ji visai sutriko. 
gėlėtą chalatą. Staiga, visai netikėtai, jo veidas keistai 
persikreipė, kūnas susitraukė, sugniužo. Jis žvelgė į šalį, 
ji suprato, kad jis bando nuslėpti, jog verkia. Ji be galo 
sutriko. Ko gi jis iš tikrųjų iš jos laukia? 

Ji neištarė nė žodžio. Stovėjo tarpduryje jį stebėdama, 
o jis visu savo kūnu rodė, kad nesėkmingai bando apsi- 
ginti nuojos rūsčių žvilgsnių. Jis porą kartų sukūkčiojo, 
nuleido akis, persibraukė ranka per veidą ir vėl su vil- 
timi pažvelgė į ją, baikščiai, sumišęs. 

- Atleisk. 

Ji nieko neatsakė. Spėjo tik pastebėti, kad kambarys 
pasikeitęs. Sienos plikos, matyti tik juodos skylės, kur ka- 
daise buvo sukaltos vinys, laikiusios keistus paveikslus. 

Jis buvo nuleidęs akis žemyn, žvelgė į grindis ir į 
žvakučių rodomą kelią. 

— Kelerius metus nedrįsau uždegti tikrų žvakių, bet 
paskui nusipirkau pamanęs, kad galbūt išdrįsiu, jei tu 
ateisi. 

Žodžiai nuaidėjo kaip gėdingas prisipažinimas, jis 
jautėsi toks pat apsinuoginęs kaip ji ką tik buvo apsinuo- 
ginusi prieš jį. Galėjai pamanyti, jog jis nori atsiprašyti 
už tai, kad ką tik buvo įsiveržęs pas ją į vonios kambarį. 
Jos baimė atlėgo. Juk jis tik klaidingai išsiaiškino tai, kad 
ji atėjo į jo namus. Argi ji turi teisę jam priekaištauti? 
Juk jis tikėjosi, kad ji jam paskambins. Kad anoji naktis 
buvo tik įžanga. Kad tai jo galimybė. 

Jai reikėtų dar kiek pabūti pas jį, išaiškinti jam, kad 
viskas ne taip, kad tai, kas įvyko, buvo klaida ir kad ji 

nieku gyvu nenori jo užgauti. Jis nepavojingas, jis tik 
įsimylėjo ir nespėjo įsitikinti, ar ir ji jam jaučia tą pat, 
ką jis jai. 

— Kodėl tu daug metų nedrįsai degti žvakučių? 

Bandymas pradėti pokalbį. Atsargiai prisiartinti, pa- 
mažu jam viską išaiškinti. 

Jis žvilgtelėjo į ją, šyptelėjo. 

— Tu dar daug ko apie mane nežinai, nespėjau pa- 
pasakoti. 

Ji eina klaidingu keliu. Reikia iš pat pradžių nepa- 
likti abejonių. 

Bet jis prašneko jai dar nespėjus prasižioti. 

— Noriu prašyti tave vienos paslaugos. 

— Kokios paslaugos? 

Jis tarytum nurijo kažką sunkaus. 

— Labai norėčiau, kad tu valandėlę pasėdėtum prie 
manęs su tuo drabužiu. 

Ji pažvelgė į nešvarų chalatą. 

— Kodėl? 

Jis ilgai delsė, ji matė, kad žodžiai giliai įstrigę jo 
viduje, kad jis turi įveikti save, nedrįsta išsakyti savo 
troškimo. 

— Noriu valandėlę padėti galvą tau ant kelių. 

Šiuos žodžius jis ištarė vos girdimu balsu, susigėdęs, 
nuleidęs žvilgsnį į rankas, sudėtas ant kelių. 

Tokio apgailėtino žmogaus tikrai neverta bijoti. 
Galima iš karto pasakyti visą tiesą, kažkaip iš to išsi- 
vaduoti. 

- Suprantu, kad tu galbūt pagalvojai, kad aš... arba, 
kad mes... kai mes... Negaliu pasakyti, kad tai buvo 
blogai, kad man nepatiko, bet tai, kas įvyko, buvo klaida, 


261 


buvau išgėrusi ir gerai nepagalvojau. Tu turbūt tikėjaisi, 
kad mes vėl susitiksime ir panašiai, bet bus geriausia, jei 
iš karto pasakysiu, kaip iš tikrųjų yra. Aš ištekėjusi. 

Jo veide pasirodė abuojumo išraiška. Kai jis nieko ne- 
atsakė, ji įsidrąsino ir kalbėjo toliau. Kodėl ji jam iš kar- 
to nepasakė tiesos? Kas kitas, jei ne ji turėtų žinoti, kad 
garbingai išsakyta tiesa yra pats geriausias dalykas. 

- Gal galiu pasiskolinti iš tavęs drabužių? Paskui juos 
grąžinsiu. Mano vyras turbūt labai sunerims, jei greitai 
negrįšiu namo. 

— Kodėl jis turėtų nerimauti? 

Jo balsas staiga pasidarė griežtas ir šaltas. Visas mei- 
lumas dingo kaip nebuvęs. 

- Aišku, kad jis susirūpins, jei nepareisiu namo. 

Ji pati išgirdo naujas savo balso intonacijas. Ji kalba 
daug atsargiau. 

Jis nustebęs trūktelėjo pečiais. 

- Priklauso nuo to, kas tai per santuoka. Ar sutuokti- 
niai vienas kitą myli, ar ne. Ar jie ištikimi vienas kitam, 
ar būna visko. 

Įžeistas. Įžeistas išdidumas. Pavojingas derinys. Ji 
turi elgtis apdairiau, ją suklaidino tai, kad jis netyčia 
pasirodė labai pažeidžiamas. 

— Aš nesu neištikima. Su tavimi buvo pirmas kar- 
tas. 

Jis sušnypštė. 

— Kokia garbė! 

Velniava! Ji vėl padarė klaidą. Turi rūpestingiau rink- 
tis žodžius. Tikras minų laukas. 

— Nieku gyvu nenorėjau tavęs užgauti. Juk mudu su- 
augę žmonės. Tiesiog apsikabinome valandėlę ir tiek. 

— Vadinasi, aš tave valandėlę apkabinau, ir viskas? 
Pasinaudojai manimi, norėdama pasiguosti, kad tas 
tipas tavo namuose daugiau tavęs nenori? O gal reikė- 
jo, kad jis imtų pavyduliauti? Gal reikėjo jam už kažką 
atkeršyti? 

Ji nutilo. 

— O kurgi mano vieta visuose tavo planuose po to, 
kai manimi pasinaudojai, kaip manai? 

Ji nežinojo, ką sakyti. Negalėjo sugalvoti kitokio pa- 
aiškinimo, tik tokį, kad kiekvienas turi prisiimti at- 
sakomybę už savo gyvenimą. Bet šiuo metu jai atrodė, 
kad neturi teisės tarti tokių žodžių. Viskas sužlugo. Ji 
turi kaip nors iš čia ištrūkti. 

— Juk sakiau, kad padariau klaidą. Ką galiu pridurti 
daugiau. Tik viena: atleisk. 

— O kaip tavo vyras? Ar tu jį myli? 

Ne. 

— Taip. 

- Ojeijis tau neištikimas? Ką tada darytum? 

Jai gerklėje įstrigo gumulas. 

— Gerai nežinau. Bandyčiau atleisti. Juk kiekvienas 
galime padaryti klaidų. 

Jo akys tapo siaurais plyšeliais. 

— Nė vienas, kas išduoda, nevertas atleidimo. Išda- 
vystės niekada negalima dovanoti, jos niekada nepa- 
mirši, ji lieka kaip atvira žaizda. Kažkas nutrūksta, ir 
jau niekada nesuriši. 

Šiame kambaryje yra dar vienas žmogus, gerai žinąs, 
kas yra išdavystė. Tuo ji gali būti tikra. Bet nesidalys su 
juo savo patyrimu. 

Jis kalbėjo toliau. 

- Jei atsirastų žmogus, mylintis tave labiau už viską, 
pasirengęs viską dėl tavęs padaryti, jei jis šventai ir iš- 
kilmingai prisiektų niekada tavęs neišduoti, visada būti 
šalia tavęs, stovėti tavo pusėje, ar tu jį mylėtum? 

Ji vėl bandė nuryti sprangų kąsnį. Žiūrėjo į grindis. 
Žvilgsnis susitelkė prie vienos degančios žvakutės. 

— Na, su meile ne visada viskas taip. 

— Tada kaip? 

— Meilė, matyt, eina ten, kur nori. Ne visada gali save 
kontroliuoti. Jei įsimyli, tai įsimyli. 

— Vadinasi, viskas taip paprasta? Ar tikrai nieko ne- 
galima padaryti, kad meilė augtų, kad ji išliktų? 

Ji nieko neatsakė. Neturėjo jėgų. 

— Ar tikrai nieko negalima padaryti? 

- Nežinau. Nesu didelė meilės reikalų žinovė. 

— O kas gi tada išdavystė? Ir kodėl taip skaudu, nors 
žinai, kad tas, kuris tave išduoda, pats nieko negali pa- 
daryti? Kad tai tik meilė pasuko truputį ne tuo keliu. 

Savo pavargusia galva ji narsiai pabandė taikytis prie 
jo logikos. 

— Išdavystė pirmiausia yra melas. Kai tas, kuriuo 
pasitiki, meluoja tau tiesiai į akis. 

— Vadinasi, jei jis guli su kita ir viską pasipasakoja, 
tada viskas gerai? 

- Žinoma, ne. 

- Bet taip turėtų būti. Juk jis negali savęs kontroliuoti, 
įsimyli ir tiek. Pati taip sakei. Jei prisipažįsta, tai viskas 
turėtų būti okei? 

Ji atsiduso. 

-— Vienas dalykas įsimylėti, kitas - ką tu darai. 

-— Taigi jei jis myli kitą, tai - ne išdavystė? 

Jo klausimai ją iš tiesų pradėjo erzinti. Susikurk savo 
gyvenimą, tada pamatysi, ar viskas taip paprasta. 

— Nežinau. Ar gali man paskolinti drabužių? 

— Vadinasi, tau atrodo, kad kai nustoji mylėti tą, 
ką turėtum mylėti, geriausia nieko nesakyti? Tiesiog 
gyventi toliau kaip visada, apsimesti, kad viskas taip, 
kaip turi būti? 

Ji tylėjo. 

— Ar tai irgi nėra savotiška išdavystė? Kai tas, kuris, 
kaip tu manai, tave myli, iš tikrųjų pasilieka su tavimi 
iš pareigos, iš užuojautos? 

Ji vėl pažvelgė į grindis. 

Jis kalbėjo toliau. 

- O kaip su tais, kas visą gyvenimą išgyvena kartu ir 
jaučiasi laimingi? Ar jiems tiesiog, kaip tu sakai, pasi- 
sekė? Ar tai nepriklauso nuo to, kaip elgėsi jie patys? 

Kai ji nieko neatsakė, jis pakilo, priėjo prie lango. Sto- 
vėjo atsukęs jai nugarą. Paskui sunkiai atsiduso, grįžo 
prie lovos, atsisėdo. 

— Vadinasi, tau atrodo, kad neįmanoma išmokti my- 
lėti kitą Žmogų, pasiryžti jį mylėti ir paskui daryti viską, 
ką gali? 

— Ne, aš taip nemanau. 

Pagaliau jis susilaukė atsakymo. Dabar ji galės iš- 
eiti. 

Jis sėdėjo nunarinęs galvą, rankas pasidėjęs ant kelių. 
Koks naivuolis. Jam atrodo, kad jis ją myli, nors visai 
jos nepažįsta, nežino net jos vardo: 

— Mielasis. Ar paskolinsi man drabužių? 

buvo matyti nusivylimas. 

— Kodėl taip skubi iš čia pabėgti. 

Jų žvilgsniai susitiko tyloje. Paskui ji nusuko akis 
į šoną, nuėjo virtuvėn ir pamatė, kad jis nemeluoja. 
Drabužiai tikrai sumerkti į kriauklę. 

Prakeiktas idiotas. 

Grįždama sutiko jį koridoriuje. Ištiestose rankose lai- 
kė sulankstytus džinsus ir raudoną studentišką striukę. 
Ji su dėkingumu visa tai paėmė. 

- Šaunu. Aš tau juos atsiųsiu. 

Jis nieko neatsakė į jos žodžius. Tik mostelėjo galva 
vonios link. 

- Ten gali persirengti. 

- Dėkui. 

— Tik dar vienas dalykas. 

Ji jau buvo beeinanti. 

— Mielu noru nuvešiu tave, kur nori, bet kol išva- 
žiuosime, labai norėčiau parodyti tau vieną dalyką. Gali 
laikyti, kad tai tavo dovana man, atsisveikinimo dovana. 
Užtruksime vos kelias minutes. 

Ji padarys bet ką, kad tik jis atidarytų duris. 

- Žinoma. O kas tai? 

— Tai tokia vieta lauke. 

Dar geriau. 

Įėjo į vonios kambarį, persivilko. Girdėjo, kaip jis 
tarškina raktais prie buto durų, skubėjo kiek galėdama. 
Kai ji išėjo, pamatė, kad jis apsivilkęs striukę, apsiavęs 
batais. Ji greitai pasilenkė ir taip pat apsiavė. Jis tylėda- 
mas stovėjo prie durų, rankoje laikė plastmasinę dėžę, 
kurią buvo išsitraukęs iš bagažinės. 

— Ar tu pasirengusi? 

Ji linktelėjo galva. 

- Ar pažadi man, kad apžiūrėsi viską, ką tau paro- 
dysiu? 

Ji vėl linktelėjo. 

- Iškilmingas garbės žodis? 

- Taip. 

Po velnių, greičiau mane išleisk! 

Laiptinėje jis uždegė šviesą. Paspaudė mygtuką ke- 
turis kartus, nors šviesa užsidegė iš karto. Tada užraki- 
no viršutinę spyną. Grįžo prie mygtuko, paspaudė dar 
kartą, užrakino kitus užraktus. Ji stebėdamasi sekė jo 
keistus veiksmus, kartu svarstė, kurgi paprašyti, kad ją 
nuvežtų. Viskas būtų daug paprasčiau, jei bent turėtų 
savo piniginę. 

Laiptais leidosi tylėdami. Ji pirma, jis iš paskos. Že- 
mutiniame aukšte jis ją aplenkė, ji pamatė, kaip jis už- 
smaukė striukės rankovę, kad nereikėtų liesti lauko 
durų rankenos. 

Pagaliau juodu išėjo. 

— Tai čia, žemiau, visai šalia parko. 

Ji kiek sudvejojo. Pasivaikščiojimų takas per miš- 
kelį. 

— Juk prižadėjai. 

Tonas buvo toks, kad ji suprato, jog turi laikytis pa- 
žado. 

- Bet kas gi ten yra? 

— Tuoj pamatysi. Labai gražus dalykas. 

Juodu žengė taku. Takas leidosi žemyn, netrukus 
pro medžius sublizgo vanduo. Jis nepratarė nė žodžio. 
Jis sakė: prie pat parko, bet jų takas buvo daug ilgesnis. 
Buvo bepradedanti ginčytis, aiškinti, kad jai šalta, bet 
nespėjo. 

— Čia. Štai čia. 

Namelis ir skydas, bet buvo per tamsu, nematyti, kas 
ant jo užrašyta. Metaliniai vartai, aplinkui tvora. Jis išsu- 
ko iš tako, priėjo prie tvoros, pakėlė ją taip, kad atsirado 
pusės metro plyšys tarp žemės ir apatinio tvoros krašto. 
Linktelėjo jai, kad ropotų pro plyšį. 

— Ar čia tikrai leidžiama vaikščioti? 

— Jokio pavojaus. Esu čia buvęs daugybę kartų. Jei 
ištepliosi kelnes - maža bėda. 

Ji nenorėjo lįsti pro tvorą, bet juk pažadėjo. Jei atsi- 
sakys, turės pėsčia eiti į miestą. Atsiduso, atsistojo ant 
visų keturių, pralindo pro tvorą, pakilo, nusibraukė 
nuo kelių purvą. 

Jis atšliaužė iš paskos. 

Ji apsidairė. Brezentu užklotos valtys. „Vaikščioti 
draudžiama“. Dabar raidės ant skydo buvo aiškiau ma- 
tyti. „Orstadalio valčių klubas“. 

— Kur mes einame? 

— Tenai, iki anos krantinės. Dešinėje. 

Darėsi šalta, eidama pro valtis krantinės link ji ėmė 
drebėti. Juodu priėjo prie tiltelio, ji viską darė, kaip 
jis liepė, pasuko dešinėn. Jis neatsiliko nuo jos nė per 
žingsnį. Priėjusi tiltelio galą ji sustojo ir pasižvalgė. 
Dešinėje miškas, kairėje, kitoje įlankos pusėje - Sio- 
dermalmio rajonas. 

Ji atsisuko. 

— Ką norėjai man parodyti? 

Jis žvelgė į juodą vandenį, lyg norėdamas kuo ilgiau 
uždelsti atsakymą. 

— Kai ką, ko tu niekada nematei ir nepatyrei. 

— Kas gi tai galėtų būti? 

Ji pradėjo nekantrauti, erzinosi, jautė, kad jai vis 
labiau darosi šalta. 

Jis stovėjo labai ramiai. Paskui prisidėjo ranką prie 
širdies. 

- Čia. 

— Nustok pagaliau. Noriu važiuoti. Jei nenori manęs 
pavėžėti, eisiu pėsčia. 

Jo tarpuakyje įsirėžė raukšlė. 

— Kodėl visada taip skubi? 

— Man šalta. 

Ji ėmė gailėtis taip pasakiusi. Tai galima suprasti kaip 
kvietimą ją sušildyti. 

Jis vėl žvelgė virš vandens. 

— Parodysiu tau, kas yra tikroji meilė. 

Dabar jo akys žvelgė tiesiai į ją. 

„ - Žinoma, jei tu turi laiko. 

Jai darėsi neramu, bet susierzinimas buvo didesnis 
negu baimė. 

- Bet juk jau aiškinau. Aš ištekėjusi. Manau, gana 
apie tai kalbėti. 

- Supranti, tikra meilė yra tada, kai esi pasirengęs 
padaryti viską, kad tas, ką myli, priklausytų tau. 

— Betgi, mielasis, tu... 

Jis neleido jai baigti. 

- Mano meilė tau tokia. 

— Tu manęs net nepažįsti. Nė nežinai, kas aš tokia. 
Kad ir ką sakytum, negali manęs priversti tave mylėti, 
iš to nieko neišeis. Aš myliu savo vyrą. 

Staiga jį apėmė liūdesys. 

- Aš noriu vienintelio dalyko, kad tu būtum laiminga. 
Kodėl neleidi man padaryti tave laimingą? 

— Noriu eiti iš čia. 

Jis žengė žingsnį į šoną ir užkirto jai kelią. Ji bandė 
prasmukti kitu kraštu, bet jis vėl šoko priešais ją. 

Nerimas darėsi vis didesnis, ji suprato, kad geriausia 
tai prisipažinti. 

— Tu mane gąsdini. 

Jis liūdnai nusijuokė, papurtė galvą. 

— Kaip gali manęs bijoti? Juk sakiau, kad myliu tave. 
O jis, tas, pas kurį tu taip skubi... Kodėl tu jo tiesiog 
neišveji? Arba dar geriau, kodėl nepasiunti jo po vel- 
nių? 

Ji trynė rankas, norėdama susišildyti. 

— Pavyzdžiui, todėl, kad myliu jį. 

Jis atsiduso. 

— Kaip gali tokia kaip tu mylėti tokį vyrą? Tu verta 
daug geresnio. Eva, jei nori būti tikrai atvira pati sau, 
juk giliai širdyje žinai, kad jis tavęs nebemyli. 

Visą jos kūną tarytum kažkas pervėrė. 

Eva? Kas gi čia, po velnių? Eva? 

- Iš kur... 

Ji nebegalėjo rasti žodžių, nebegalėjo suformuluoti 
klausimo. Aplinkybės staiga pasikeitė. 

— Liūdna matyti, kad tokia moteris kaip tu nori būti 
tokia kaip Linda, kad tik ją mylėtų. Net pasivadini jos 
vardu. Linda šliundra, ji, palyginti su tavimi, niekas. 

Ji stovėjo lyg nebylė. Tylėjo, apskritai nieko nebesu- 
sigaudė. Kas gi tas vyras priešais ją? Iš kur jis gali žinoti? 
Dabar ji išsigando, tikrai išsigando, iš jos atimta bet 
kokia kontrolė. Kiekviena ląstelė šaukte šaukia, kad 
reikia gintis. Kad jis kelia didesnę grėsmę, negu ji kada 
galėjo pagalvoti. 

— Kaip gali būti tokia kvaila ir tikėti, kad kelios rožės 
jį pakeitė. Žinau, kaip elgiasi tokie galvijai kaip jis. 

Pakėlė atsineštą plastmasinę dėžę ir išpylė jai ant 
galvos. Gindamasi ji nejučiomis užsidengė rankomis 
veidą. Jautė, kaip dėžės turinys byra ant jos, aplink ją. 
Ir kvapas. Ji pažvelgė po kojomis. Dvidešimt raudonų 
rožių žiedų. Nukirptų ir išneštų iš jos svetainės. 

Ji žvelgė į jį persigandusi. 

- O dabar, dabar tu gauni rožių iš tikros meilės. Bet 
aš, aš, kuris tave tikrai myliu, myliu tave tokią, kokia esi, 
aš negaliu net valandėlei padėti galvos tau ant kelių. 

Ji žvalgėsi aplink. Vanduo iš visų pusių. Niekur nė 
gyvos dvasios. Tolumoje per tiltą riedėjo traukinys. 
Girdėjosi miesto gaudesys. Visai netoli, bet vis tiek 
nepasieksi. 

— Norėjau tau duoti laiko, kad suprastum, jog gali 
manimi pasitikėti. Žinotum, jog visada būsiu su tavi- 
mi. Su Akseliu aš jau susipažinau, taigi jokių problemų 
nebūtų buvę. Galėjome visiškai ramiai pradėti. Bet tu 
nenori. Tu verti mane įrodyti, kaip labai tave myliu. 

Ji žengė žingsnį atbula, pabandė koja užčiuopti ką 
nors tvirta ir suprato, kad stovi labai pavojingai, labai 
arti tiltelio krašto. Jis žengė prie jos, uždėjo ant pečių 
rankas ir pažvelgė jai tiesiai į akis. 

— Myliu tave. 

Ji net nesuvokė, kad krinta. Tik pajuto, kad ją staiga 
apglėbė ledinis šaltis, išstumdamas iš plaučių visą orą. 
Kūnas pakilo į paviršių, ji godžiai įtraukė oro gurkšnį, 
apimta pašėlusio noro išgyventi. Ėmė grabalioti, steng- 
damasi užčiuopti tiltelį, bet negalėjo jo rasti. Kitą aki- 
mirką kažkas apkabino jos kūną ir nutraukė ją žemyn, 

po vandeniu. Ji iš visų jėgų grūmėsi, norėdama išlaikyti 
galvą virš vandens, skėryčiojo rankomis, gynėsi nuo ją 
spaudžiančio svorio. Staiga pajuto jo lūpas prie savųjų, 
jo liežuvį, besiskverbiantį jai į burną. Jo kojos apkabino 
ją kaip geležiniai gniaužtai, traukė gilyn į tamsą, į ledinį 
šaltį. Laikas tarytum išnyko. Liko tik išgąstis, kad nie- 
kas nebaigta ir kad viskas jau per vėlu. Tada pajuto, kad 
priešinasi vis silpniau, pamažu, bet aiškiai ji nusileido 
jo valiai, pasidavė. 

Tyla. Tyloje ji išgirdo daugiau, negu kada nors buvo 
girdėjusi. 

Begalinė tyla. Už jos, priešais ją, aplinkui, visur. 

Ji klusniai atsidavė ją supančiai ramybei. 

Pagaliau. | 

Nebereikės kovoti. 

Kaip gera. 

— GAL TAU ATRODO KVAILA, kad sėdžiu čia ir 
kalbuosi su tavimi, bet kažkodėl esu tikra, jog tu mane 
girdi. Nežinau, ar viską supranti, bet aiškiai jaučiu, kad 
tu visiems laikams tapsi mano dalimi. Gal taip būna su 
visomis motinomis. Saitas niekada nenutrūksta, jis tik 
dar labiau sustiprėja, kai... Ak, Eva... Mano brangioji, 
mylimoji, mažoji Evute, kaipgi galėjo taip atsitikti? 


Atleisk. Nė vienai iš mudviejų nė kiek ne lengviau, 
kad sėdžiu čia verkdama, bet... Tiktai be tavęs taip 
tuščia, taip vieniša. Štai Erikas, na, nežinau, mudu ban- 
dome vienas kitą kiek galėdami paremti, paguosti, bet 
jis... Jis net neturi jėgų atvažiuoti tavęs aplankyti, nors 
ne kartą sakiau, kad jam pasidarytų lengviau. 


Ak, kad duotum man kokį ženklą, kaip nors paro- 
dytum, jog girdi mane. 


Akselis taip dažnai apie tave klausinėja. Nė nežino- 
me, ką jam geriausia sakyti, kad nepakenktume. Teko 
paieškoti kito darželio, nors nesuprantu, kam tą reikėjo 
daryti dabar, kai:.. Bet Henrikas nieku gyvu nesutiko. 

Jis smarkiai supyko, kai bandžiau jį perkalbėti, paaiškin- 
ti, kad Akseliui būtų geriau likti ten, kur buvo iki šiol. 
Maniau, kad vaikui bus ramiau, jei viskas taip staiga 
nepasikeis. Juk jūs taip daug bendraudavote su darže- 
linukų tėvais. Ir su savo rajono žmonėmis. Jums puikiai 
sekėsi dalyvauti bendruomenės gyvenime. Matėme tą 
berniuką, su kuriuo Akselis mėgo žaisti, tą juodaplaukį, 
nežinau, Davidą, Danielį ar kaip ten? Nebeprisimenu. 
Šiaip ar taip, jis ėjo pro šalį su tėvais, kai buvome sode. 
Erikas irgi buvo atėjęs, padėjo Henrikui praretinti kelis 
krūmus. Akselis buvo viduje. Taigi man pasirodė gana 
keista, kad jie praėjo pro šalį lyg mūsų nė nematytų 
ar greičiau lyg nenorėtų mūsų matyti. Henrikas irgi 
stovėjo ir nė nebandė jų kalbinti. Nežinau, man tai pa- 
sirodė keista. Juk jūs, kiek prisimenu, draugaudavote su 
jais. Bet gal jie tiesiog nežinojo, ką mums sakyti dabar, 
kai... Žmonės kartais keistai elgiasi. Man labai gera, kai 
žmonės kalba apie tave. 


Vargšas Akselis. Pasidarė toks tylus. Bandau jį pra- 
kalbinti, paklausti, ką jis jaučia, bet... Jis mažai kalba, vis 
laukia, kada tu grįši namo. Naujajame darželyje jis pama- 
žu apsipranta, nors vis prašo, kad likčiau ten kartu su juo. 
Taip, į darželį jį vedžioju aš, nes Henrikas, jis... Manau, 
geriausia pasakyti tiesą. Mes smarkiai dėl jo nerimauja- 
me, man rodos, jis pradėjo per daug gerti. Dažnai, kai 
jam paskambinu, iš balso girdžiu, kad jis visiškai girtas. 
Darosi vis vienišesnis, atrodo, kad ir dirbti nustojo. 


Sunku nuspręsti, ką daryti toliau. Mums neramu dėl 
Akselio. Kaip jis visa tai pakels, laikui bėgant. Sakėme 

Henrikui, kad Akselis gali kiek nori būti pas mus, kad 
mes galime ateiti pas juos, jei jis mano, kad vaikui ge- 
riau savo namuose, bet... Man rodos, jis nori parduoti 
namus ir išsikelti kažkur kitur, bandome perkalbėti, kad 
dar palauktų, kol būsime tikri, ar... Juk žinau, kaip tu 
nori gyventi. 


Man taip gaila, kai pagalvoju apie viską, kas tavęs 
laukė. Kai tu pagaliau apsisprendei nutraukti su juo... 


Kaip norėčiau tave paklausti, ar mudu su Eriku ką 
nors padarėme ne taip. Iš kur tau atsirado toks kaltės 
jausmas? Ar kaltas mūsų auklėjimas? Juk mes buvome 
tavo pusėje, visada būtumė buvę tavo pusėje, argi nesu- 
pratai? Kaip galėjai pagalvoti, kad kažkas tave pasmerks 
už tai, kad pagaliau radai savo gyvenimo meilę? Pra- 
dedu net pykti ant tavęs. Kaip galėjai būti tokia kvaila 
ir tiesiog nuo visko pabėgti? Kaip galėjai taip pasielgti 
su Akseliu? Ir kodėl nesakei, kad tau taip bloga, kodėl 
neleidai, kad tau padėtume? 


Atleisk. Tiek daug klausimų. 


Nenustok kovoti, Eva, pažadėk man, pažadėk bent dėl 
Akselio. Gydytojai sako, kad galimybė išgyventi - pen- 
kiasdešimt procentų, kad dar neturime prarasti vilties. 
Esu tikra, kad tas gydytojas teisus, tas, kuris sakė, kad 
tu mus tikriausiai girdi. Erikas apsiklausinėjo, atrodo, 
Karolio ligoninėje yra geras šios srities specialistas, kaž- 
koks Salstedas ar Salgrenas, nebeprisimenu. Bandėme jį 
pasiekti, bet jis šią savaitę ir kitą dar atostogauja. Žadėjo 
mums pranešti, kai jis grįš. 

Eva, brangioji, nenustok kovoti, juk tu turi dėl ko 
gyventi. Jei žinotum, kokia aš dėkinga, kad jis buvo 
su tavimi, kad jam vis dėlto pavyko tave ištraukti iš 
vandens. Man rodos, niekada nemačiau tokios pasi- 
aukojančios meilės. Nežiūrint į viską, džiaugiuosi, kad 
tu jį turi, kad jūs kartu praleisite jums dar skirtą laiką, 
kad ir kas rytoj atsitiktų. 


Mus truputį guodžia mintis, kad tu turėjai laimės 


tai išgyventi, nors ir padarei tą, ką padarei. Ir kad jis su 
tavimi. Visą laiką. 

— AR DAR KO REIKĖS NAKČIAI? 

Naktinės pamainos seselė stovi tarpduryje. Vienoje 
rankoje padėklas su vaistų indeliais, kita tvirtai spaudžia 
durų rankeną. Atrodo gerokai susinervinusi. 

— Ne, dėkui. Mes kaip nors ištversime, Eva, tiesa? 

Paskutiniai maitinamojo skiedinio gurkšniai zondu 
nutekėjo į skrandį. Jis lengvai pakštelėjo jai į kaktą. 

— Ką gi, labos nakties. Jei per mano pamainą daugiau 
nepasimatysime, linkiu sėkmės rytoj. 

- Dėkui. 

Ji nusišypsojo ir uždarė duris. Personalas čia, Hudin- 
gės ligoninėje, jam labiau patinka. Vertina jo pastangas 
ir atvirai Žavisi jo pasiaukojimu. 

Keturiasdešimt trys dienos. 

Rytoj prasidės galutiniai tyrimai. Įves nedidelius 
elektrodus, paskutinį kartą pamatuos, ar jos smegenų 
aktyvumas padidėjo. 

Po kelių parų viskas bus aišku. 

Jis paėmė ją už rankos, norėdamas nuginti sėlinantį 
nerimą. 

- Viskas bus gerai, mylimoji. Mums gera taip, kaip 
yra. 

Jis nuklojo antklodę, pakėlė šviesiai mėlynus ligoni- 
nės marškinius, paėmė iš spintelės kremą ir išspaudė 
ant kairiosios kojos baltą juostą. Vienodais judesiais 
ėmė masažuoti jai blauzdą, kelį, šlaunį, artėdamas prie 
jos lyties. 

— Tavo mama - nuostabi moteris. Labai džiaugiuosi, 
kad mudu su ja taip sutariame. 

Rūpestingai pakėlė jos koją, pakišo ranką po pakink- 
liu, keletą kartų atsargiai sulenkė. 

- Puiku, Eva. 

Apėjęs aplink lovą, išspaudė dar vieną kremo juostą 
ant kitos kojos. 

— Ar girdėjai, kaip mes kalbėjome, kad vieną kartą 
reikėtų čionai atvesti ir Akselį? Bet ji, ko gero, teisi, 
pirma reikia palaukti tyrimo rezultatų. Tada žinosime, 
ką jam pasakyti. Būtų geriausia, jei prieš tai susitikčiau 
su juo kur nors kitur. Gal man nueiti su juo į parką, man 
rodos, jam patiktų. O gal dar geriau į Skanseną? 

Jis ištiesė jos koją, padėjo ją ant paklodės, pabraukė 
smiliumi jai per skruostą. Paėmė šukas ir kelis kartus 
perbraukė plaukus. 

- Taip, širdele, dabar atrodai puikiai. Ką dar galėčiau 
dėl tavęs padaryti prieš miegą? 

Jis nusivilko švarką, nusimovė kelnes, sulankstė ir 
padėjo ant kėdės. Tada ištiesė ranką užgesinti šviesą, 
bet dar kiek padelsė. Stovėjo ir žiūrėjo į ją, akimis glostė 
kūno kontūrus po marškiniais. 

— Dieve, kokia tu graži! 

Jį apėmė išsiilgta ramybė. Dar vieną naktį miegos 
nebijodamas nerimo. 

Jis toks dėkingas. 

Atsargiai atsigulė šalia jos, užsitraukė antklodę, vieną 
ranką uždėjo jai ant krūties. 

- Labanakt, mylimoji. 

Švelniai prisispaudė prie jos kairiosios šlaunies, pa- 
juto didėjantį geismą. Prisiminė jos rankas, kadaise su 
tokiu tikrumu lietusias jo slaptąsias vietas. 

Jis nori tik vieno dalyko. 

Tik vieno. 

Kad ji apkabintų jį ir pasakytų, jog jam nėra ko bi- 
joti. 

Jog jis niekada daugiau nebus vienas. 

— Nebijok, mano mylimoji, aš čia, su tavimi. 

Jis niekada jos neapleis. 

Niekada. 

— Myliu tave. 

